
Sclipiri hunedorene de har (cronici literare) 


Prefață 


Volumul de cronici literare Sclipiri hunedorene de har, 
fără a fi exaustiv, unește aproximativ cincizeci de scriitori 
hunedoreni, oferind cititorului un răgaz liniştitor „de respiro”. 

Inspirată este coperta I, cu pictura Lumina, aparţinând 
artistei plastice Maria Miertoiu, care ilustrează, parcă, irizările 
de „har” cu care au fost dăruiți scriitorii cuprinși în acest volum. 

Credem că cititorii vor fi interesați să cunoască 
destinele câtorva dintre aceia care duc faima acestor meleaguri 
chiar şi peste hotare. 

Mi-am structurat volumul în două secvenţe: Cei care au 
ales marile oraşe (aproximativ 12, printre care: Mircea 
Sântimbreanu, Romul Munteanu, lon-Dodu Bălan, Vlaicu 
Bârna, Marcel Petrişor, Romulus Lal) şi cei care au rămas..., 
mai numeroşi, vreo 36. 

Datele biografice despre scriitorii abordaţi au ca bază 
volumul Personalități hunedorene de Maria Razba. 

Din prima parte a volumului, se desprinde un sentiment 
de satisfacție pentru aceia dintre cei dăruiți cu „har”, care au 
avut şansa lansării în capitala ţării sau în capitala mult- 
încercatului Ardeal. Printre aceştia se numără istorici şi critici 
literari (Romul Munteanu, lon-Dodu Bălan), prozatori (Marcel 
Petrişor, Nicolae Ţic, Francisc Munteanu, Mircea 
Sântimbreanu), poeţi (Vlaicu Bârna, lon-Bujor Pădureanu, 
Miron Scorobete). 

Am prezentat „latura sensibilă a personalității” 
istoricului și criticului literar lon-Dodu Bălan, originalitatea lui 
Vlaicu Bârna, stilul său poetic „conceptualizând simbolurile, 
pentru a defini mai mult decât a sugera”, „impresia de 
autenticitate” generată de scrierile lui Romulus Lal, „arta 
narativă matură, măiestria închegării dialogului” la Francisc 
Munteanu, „erudiţia [...], aportul adus la cunoaşterea mişcărilor 
de idei privind istoria și critica literară pe plan universal [...], 
vastitatea operei” lui Romul Munteanu, lumea „coerentă şi 

complexă surprinsă într-un echilibru precar, într-un moment de 
criză” a lui Marcel Petrişor, „meditaţia ca notă dominantă” a 
poeziei lui Miron Scorobete. 

La fel, povestirile pentru copii ale lui Irimie Străuţ, care 
au „sărit” graniţele, fiind publicate în reviste pentru copii din 
Europa şi China, potenţarea sentimentului senectuţii în poeziile 
lui Valentin Taşcu sau „îmbinarea modului obiectiv de re-creare 
a realităţii, cu cel subiectiv, folosirea unor tehnici variate în 
atingerea unui deziderat estetic la Nicolae Ţic. 

Mai numeroşi, „cei care au rămas”, chiar dacă nu toţi se 
ridică la un înalt nivel al exigențelor, dau dovadă că deţin 
„sclipiri de har” — poeţi şi prozatori de diverse vârste. 

Dintre prozatori merită amintiţi Radu Ciobanu, acum 
plecat în Germania, pentru vastitatea operei, dovedind „subtile 
tehnici de mișcare în spațiu, cu un bun echilibru al 
perspectivelor”, Dumitru Hurubă, un scriitor mare, cu simţul 
umorului, Gligor Haşa, Radu Igna, Dănilă Moldovan — care 
meditează retrospectiv pe „firul istoriei”, îmbogăţind literatura 
de călătorii. 

Dintre poeţi se remarcă Eugen Evu, meditând grav 
asupra vieţii și a morţii, asupra istoriei şi a timpului într-un stil 
neologic şi o manieră modernă, Valeriu Bârgău, Paulina Popa, 
Mariana Pândaru, Ion Scorobete. 

Poeta Ileana-Lucia Floran dă măsura talentului său 
complex în romanul polițist Tăcerea destinului, în care 
„abordează şi fructifică o varietate de fațete ale existenţei [...], 
împletind armonios naraţiunea cu dialogul şi monologul 
interior”, 

Volumul se vrea stimulativ pentru cei care doresc să 
extindă cercetarea şi asupra altor numeroase „sclipiri 
hunedorene de har”. 


Autoarea 

I.Cei care au ales marile orașe... 
Ion-Dodu Bălan, Peisaj interior 


Născut pe plaiuri hunedorene, la Vaidei, în 5 octombrie 
1929, Ion Dodu Bălan, după absolvirea Facultății de Filologie a 
Universităţii din București, își începe o fructuoasă și durabilă 
carieră universitară, după opinia lui Marian Popa. 

Selectăm din opera de critic literar câteva titluri de 
volume: Delimitări critice (1964), Valori literare (1966), 
Condiţia creaţiei (1968), Artă şi ideal (1975), Constelații 
diurne (1979), Pietre pentru templul lor (1985), Repere critice 
(1988), monografii istorico-literare despre Octavian Goga, 
Aron Cotruş, loan Slavici etc., dar şi Influenţa folclorului în 
poezia noastră actuală. 

Accente moraliste, polemice şi pamfletare încorporează 
volumele Cuvânt are cuvântul (1971) şi În focarul timpului 
(1977). 

Volumul de poezii Peisaj interior, apărut la Editura 
Eminescu, în 1986, ne dezvăluie un poet de o rară sensibilitate, 
autocaracterizat chiar din prima piesă care conferă titlul 
volumului. 

„Autoportretul” „interior” ni se „oferă” în antiteză cu 
aparenţa: „Tuturora v-am părut idilic și optimist”. „Lacrimile” 
nu se vedeau, pentru că poetul a „plâns înăuntru”, cu „un plâns 
reţinut,/ monoton,/ chinuit,/ hăituit”, asemenea stalactitelor 
„într-o peşteră ocultă”. Consecințele sunt, însă, dramatice, 
fiindcă lacrimile „prelinse pe pereţii sufletului” au alcătuit ,.... o 
boltă/ Cu apă sărată,/ Stătută,/ Din care nu mai bea nicio ciută”. 
Cauza? ,.... s-a stins în ea/ o fată/ ca o stea...” 

Volumul se structurează, din punct de vedere 
compozițional, în două părți distincte: Peisaj interior şi 
Panteon. 

Prima parte, predominant subiectivă, încorporează, pe 
lângă meditații pe diverse teme, şi frumoase poezii erotice, 

avându-i drept protagonişti pe cei doi eroi lirici profund discreti, 
dar de o rară sensibilitate, capabili nu numai de trăiri intense, ci 
şi de nebănuite sacrificii. 

Lirica erotică este concepută adresativ: „Te-ai rătăcit 
prin sufletul meu”, „Parc-ai plecat...”, „vino-n pridvorul inimii 
mele”, „Nălucă dintâi,/ iubire-n vecii”, „Te prinzi de mine ca 
un vâsc”, „Îți spun în şoaptă că-mi ești dragă”, „Ca liber imn 
să-ţi pot dura, Iubire”. 

Un număr impresionant de poezii meditează pe tema 
trecerii timpului, a efemerităţii vieţii omului: „Numai de la 
tâmpla mea/ Neaua nu va mai cădea” (Melancolie), „Tiptil, cu 
paşi de menuet,/ Se duce vremea-ncet, încet/ Spre nu ştiu unde, 
nu ştiu cum” în antiteză cu „Și totuși, omu-i peste vreme/ prin 
ce urmează în poeme...” (Învingător...), „O, cât am vrea să ni se 
pară/ Că suntem toţi în primăvară” (Sânziene), „Nimic din fire 
nu-i a nemurire” (Debemur Terral...), „Amurg îmi pare în zori 
de zi/ Trecut-au anii...” (Sentimentală), „Prin ciurul timpului/ 
Se preling clipele [...]/ Un pas mai departe,/ Înainte de moarte” 
(Dezmărginire), „Ornicul vechi bate neobosit şi măsoară scurta 
trecere” (Labuntur anni), „A-nflorit la tâmple, sarea ~/ Cât de 
aproape-i înserarea” (Vremea vremuie pe voi). Nu puţine sunt 
metaforele şi simbolurile marcând tinerețea, bătrâneţea şi 
trecerea ireversibilă a timpului: „neauă”, „primăvară”, „amurg”, 
„ciurul timpului”, „scurta trecere”, „a-nflorit [...] sarea”, 
„înserarea”. 

Visul, ca motiv liric, transpare din poezii precum 
Trupul către vis (visul, mânz năzdrăvan,/ Alerg după tine-n 
van/ În sus, spre tării...”), Inima („Mi-e inima un rug pe care-mi 
ard/ Visarea neîmplinită-a unui bard/ Şi vreascuri prin pădurea 
mea de vise...”), Un vis („Un vis a răvăşit în mine/ Tot ce-am 
clădit atâtea nopți și zile...”) etc. 

Singurătatea copleşitoare („Stau singur” — repetat, ,„... 
un duşman/ M-a pus singurătăţii-n ham”, „Pustiu în camera 
pustie”) este duşmanul cumplit al speranței. Până la urmă, face 
loc luptei, optimismului: „Ca-n cântec sunt şi nu mă las [...]/ 


Sclipiri hunedorene de har (cronici literare) 


arunc pustiul în fântână,/ mă iau cu oamenii de mână [...]/ căci 
unde-s mulți, puterea creşte/ şi deznădejdea se-ofileşte” 
(Spleen). 

Dorul, un alt motiv liric, predominant în lirica populară, 
face obiectul poeziei Dor, scrisă în stil popular: „Trecea omul 
bun şi sfânt [...]/, Semănând în brazdă dor/ Dintr-o traistă de 
fuior,/ În ogorul tuturor...” Consecința: „Şi-am răsărit dor şi 
jele/ Printre gândurile mele/ Şi-au căzut pe ele stele”. A se 
observa şi un reuşit şi expresiv ritm interior al versurilor”. 

Captiv dorului de casă, de părinți, de strămoşi, poetul 
evocă „tinda casei părintești”, unde „Stelele se sting” şi îl 
„plâng” că boleşte „de dor” (Sub coviltir de curcubeu) sau îşi 
aminteşte că „Biserica mai e, totuşi, din când în când,/ Căutată”, 
iar „Cei morţi [...]/ o înconjoară cu credinţă şi veşnicie [...],/ 
Hrănind cu trupul lor pământul ţării”. (Permanenţe). 

Omul şi  codrul, scrisă în stil eminescian, 
concluzionează antinomic: „În vremelnicia mea/ Codru-i 
veşnicia ta...”. 

Din Rădăcini de cântec răzbate optimismul: „Până am 
o mamă/ Nimeni nu-mi ia vamă, / Visul nu-mi destramă”, pentru 
că „Îmi aud străbunii [...]/ De sub golul humii [...]/ Îngânând 
[...]/ O doină cu stele...”. 

Contrastul dintre sat şi oraş înclină în favoarea satului: 
„De-abia ne ducem dorul greu în suflet”, „Ne cheamă de pe 
câmpuri spice pline [...]/ Şi casele cu uşi bătute-n bârne”, pentru 
că „marele păcat” este „de-a ne uita de sat, de-aceste cuiburi de 
români!” (Sat din margine de timp). 

Poet sensibil, lon-Dodu Bălan înţelege Drama 
cuvintelor, când nu scot la iveală capodopere: „Cuvintele 
se-mbolnăvesc de plictiseală [...],/ care le-atacă toate simţirile”, 
„uneori [...] hibernează...”. Deși, „Rănite de gloanţele oarbe/ ale 
altor cuvinte/ [...] Cuvintele mele nu mor niciodată la datorie”. 

Alteori, „Cuvintele rănite-n manuscrise/ Bolnave de 
amintire şi de spleen/ [...] Ard frunze veştejite, frunze vechi”, 
pentru ca poetul să poată „dura” „liber imn” iubitei. 

În inima poetului stăruie străbunii, datinile, dramele 
românilor, când „Ne-am ars satele...”, când „Părea că luptăm 
degeaba”. Făcând, însă, „limba cazemată/ [...] am adăpostit în 
ea/ Sufletul ce sângera/ De durere şi de dor,/ De iubire de popor” 
(Baladă despre limba română ca adăpost). 

Vii i-au rămas rapsodului în suflet Unirea de la 
Alba-Iulia „într-o clipă frumoasă”, când visul sub nor a devenit 
realitate „În dorul nostru de-mplinire”, când „S-or unit în steag 
de ţară/ Cu o poveste milenară...”. 

Jertfele de la Mărăseşti se concretizează într „-o pată de 
sânge înflorită în pieptu-i tânăr” al tatălui, cu „părerea lui de rău 
după viaţă”, făcând sacrificiul suprem, urmat de „strădania 
mamei de a face din fiul ei CEL MAIL... ” 

Partea a doua a volumului, întitulată Panteon, 
debutează cu imnul Limba noastră. Poetul îşi exprimă patetic 
îngrijorarea că, fără „dulce limba română”, nu ştiu ce ar fi fost, 
unde ar fi ajuns, cum şi-ar fi mărturisit neliniştile, dorurile, 
jalea, dragostea de ţară, amintirile. Personificată, limba parcă îi 
dă răspunsuri la toate aceste dilematice întrebări. 

Următoarele şase poezii invocă „ţara de dor” ca „inima 
noastră”, pe Eroii care „ard cărările istoriei [...]/ Deschizând 
căile viitorului”, spunând că Suntem pădure fără moarte..., căci 
ne este „sufletul răsfrânt în toate”, în brazi, în plopi, în „florile 
de pe morminte”, în „vechi izvoare”, în „glia ce ne ţine neamul”. 
Noi ne recunoaștem Eroul nestiut „după căldura lui numită 
omenie,/ După numele OM”. 

Sunt elogiaţi, apoi, Ion Dindedemult, pe care îl ascultăm 
„prin doine”, Dănilă Prepeleac bătând „tobe surdului”, dând 
„oglindă orbului,/ Nădejdi înecatului/ Şi de vorbă satului”. 

Începând cu Apostazie lui Iov, poetul dedică secvenţe 
lirice emoţionante unor mari personalități, precum: Alexandru 
cel Mare, Horia, Iancu, Eminescu, Grigorescu, Aurel Vlaicu, 
Luchian, Rebreanu, Brâncuşi, Enescu, Arghezi, încheind cu 
filosoful-poet, Lucian Blaga. 

Colocviu peste timp este un elogiu adus lui Ştefan cel 
Mare, „mare la sfat”, cum s-a „arătat în atâtea ctitorii şi 
războaie”. 

Pe Badea Cârţan îl nemurește în poemul Visând o 
Românie. Acesta „trece munţii prin strâmtori/ [...] în spate c-o 
desagă/ Şi-n inimă cu ţara-i dragă”. El visa „o Românie roată,/ 
Rotundă...”, mirându-se de „Graniţă prin miez de ţară”, „Cum 
să legi o țară-n lanţuri...”. În ardenta lui dragoste de ţară, Badea 
Cârţan „Părea ţăranul împărat/ În fruntea oștilor de brazi,/ 
Rămas de veghe până azi”. 

Dacă Horia este simbolul „sângelui cu care-am scris 
istorie”, Iancu „Făcea graniţa să piară”. 

„Eminescu/ Arde în miezul slovelor româneşti,/ Cu 
febre cereşti [...]/ Ca steaua norocului nostru ce-n veci va 
rămâne...”, „Peste spaţiu, peste timp”, el „Stă ca Zeus în Olimp” 
şi ne lasă „Legământ pentru viață:/ Locului să ne aținem/ Și 
ce-am fost să şi rămânem”. 

Arghezi, „Cetăţean al lumii şi al Eternităţii/ [...] a scris 
Cuvinte potrivite pentru toţi şi pentru toate/ Şi le-a dat viață fără 
moarte”, iar Lucian Blaga rostește poemele luminii,/ Păşind cu 
paşii profetului Peste cumpăna apelor, pe nebănuitele trepte/ 
Până sus, la curțile dorului,/ În marea trecere/ [...] Peste spaţii 
mioritice/ Cu geneze mitice”. 

Rebreanu ne-a făcut cunoscut „Tot sufletul aprins 
şi-nfierbântat/ De câte lacrimi neamul a vărsat,/ Tot visul nostru 
mare, din bătrâni,/ Tot geniul care ne-a păstrat români”. El a 
sacralizat „Pământ, fatalul, supremul Cuvânt”, devenind „glasul 
pământului şi al sufletului românesc”. 

Grigorescu ne lasă „O ţară oglindită pe pânze,/ ca bolta 
cerească pe luciul unui lac”, iar Luchian imortalizează „femeia 
[...] încovoiată pios asupra copăii/ concentrată ca pentru o 
rugăciune”, în timp ce Brâncuşi ne surprinde pe noi, românii, 
cum „Stăm şi medităm milenii/ Despre Dor şi Omenie [...]/ Am 
spart către zare fereastră,/ Înălţându-ne nemuritori pe Coloana 
Infinitului”. 

Din altă perspectivă, Enescu a decis „să ducă-n 
depărtări/ Peste multe mări şi țări,/ Către cele patru zări/ Dorul- 
Dor şi fără leac/ Din suflet de om sărac [...]/ Pe-o vioară şi-un 
arcuş/ Fermecat şi jucăuş [...]/ Sentimentul veşniciei”. 

Evocându-şi cu dor meleagurile natale, poetul îl 
elogiază emoţional pe Făt-Frumos din cer (Aurel Vlaicu), cel 
care „Durerii noastre milenare/ El i-a făcut aripi şi roţi/ Cu spiţe 
de roate zdrobite de moţi,/ [...] Lăsând în istorii dovezi/ Că un 
neam cu un suflet atât de mare/ Nu poate rămâne mereu 
la-nchisoare...”. Chiar dacă tragică şi nemiloasă „Căderea-i 
ne-a fost o Înălţare,/ Cea mai sublimă din toate,/ Ridicându-ne 
în zări, peste moarte”. 

Ion-Dodu Bălan poate fi considerat „un poet-critic în 
lumea poeziei”, deoarece nu arată decât parţial talentul său 
poetic remarcabil într-un domeniu pe care mulţi neaveniți cred 
că l-au cucerit: poezia adevărată, o poezie în care faptul obişnuit 
e înnobilat cu măiestrie, prin comunicarea incomunicabilului, 
prin cultul misterului, cum spunea marele Călinescu. 

Poetul trăiește nostalgia de miracol când vibrează în 
„peisaj interior”, fiind un imagist profund şi un elegiac cu simţ 
muzical, lirismul său urmând îndeaproape ritmul naturii. 

Originalitatea şi profunzimea acestor poezii, care 
vibrează pe teme cunoscute, rezidă în renunţarea la ornamente 
inutile, în adoptarea unui stil poetic elementar şi melodic, 
ambiguu adesea, pur, solemn și nu rareori dramatic. 

Eul liric conștientizează că elementele cele mai lipsite, 
aparent, de importanță, simple şi tocite de vreme, își recapătă 
puritatea şi tragismul originar doar sub o pană măiastră. 
Confesiunile mustind de viață trezesc în lectorul avizat 
conştiinţa destinului şi, fatal, pe aceea a trecerii inevitabile și 
ireversibile a timpului, acoperind nu numai destine individuale, 
ci şi colective. 

Volumul conţine fraze-oracol, impersonale şi solemne, 
cu aură de înţelepciune simplă şi pură: „E între noi atâta viaţă şi 
moarte”, „Şi nu vremea stă sub om,/ chiar de-i e stăpân şi domn” 

(vremii, n.n.), „O, cât am vrea să ni se pară/ Că suntem toți în 
primăvară”, „Ca-n cântec sunt şi nu mă las/ Să-mi joace soarta 
orice As”, „Cu moartea morților călcând,/ Iubirea n-ar muri 
nicicând”, „Nu vă încredeţi în omul care mănâncă oaia cu lupul 
şi/ plânge cu ciobanul”, „Ornicul vechi bate neobosit şi măsoară 
scurta trecere” etc. 

Multe poezii păstrează — aparent — ritmicitatea celor 
populare, cu efectul scontat: „Întâiul «day/ Rostit/ De gura ta/ 
Şi risipit/ Pe undeva-n trecut/ A tot crescut...” (Îmi amintesc), 
„Cât boleşte,/ Luna descreşte,/ Stelele se sting,/ Pe mine mă 
plâng,/ Că bolesc de dor/ În înalt pridvor” (Sub coviltir de 
curcubeu), „Vorbele curg/ Negre ca un amurg/ Peste fapte,/ Se 
face noapte” (Zălog), „Nălucă dintâi,/ iubire-n vecii,/ din dor 
plămădite,/ din visuri ivite” (Zi-mi „Noapte bună” 

În general, poeziile — ca structură — se păstrează în 
tiparele clasice, chiar dacă nu sunt toate structurate în strofe, 
topind resurse variate, dar, uneori, îmbracă haine moderne, 
pentru a nu încorseta tumultul năvalnic al preaplinului sufletesc 
al poetului. 

Deşi unul dintre cei mai mari istorici și critici literari 
contemporani, lon-Dodu Bălan ştie să-și convertească în 
adevărată poezie o latură sensibilă a personalității sale, aceea a 
unui „peisaj interior” complex şi benefic. 

Vlaicu Bârna, Cântec despre țară 


Scriitorul Vlaicu Bârna s-a născut la 4 decembrie 1913, 
în satul Crișan din comuna Ribiţa, judeţul Hunedoara şi s-a stins 
la 11 martie 1999, „readus” în pământul natal. 

Absolvent al Liceului „Avram Iancu” din Brad, apoi al 
Universităţii din Bucureşti, Facultatea de Litere, Vlaicu Bârna 
a debutat cu versuri în revistele „Litere”, „Familia”, „Viaţa 
literară” şi „Azi” (1934), iar în anul 1935 este beneficiarul 
premiului „Ionel Pavelescu” pentru sonet. 

Editorial, a debutat cu volumul de poezie Cabane albe, 
la Editura Cartea românească (1936), urmând volumul Brume. 

Lasă, apoi, multe volume de poezii (aproximativ 30), 
două încercări de proză istorică și traduceri din clasicii 
literaturii universale. A fost membru al Uniunii Scriitorilor din 
România, „cetăţean de onoare” al municipiului Brad şi omagiat 
cu prilejul „Zilelor scriitorilor zărăndeni”. A condus numeroase 
delegaţii ale Uniunii Scriitorilor la Congrese internaționale. 

Aprecieri asupra scriitorului și a operei au făcut 
G.Călinescu, Leon Baconsky, Ovid S.Crohmălniceanu, Dinu 
Păcurariu, Al.Piru, I.Negoiţescu, I.Rotariu, Marian Popa și 
mulți, mulți alții. 

Rodica Florea aprecia faptul că „alegându-și calea 
poeziei tradiționaliste, Vlaicu Bârna cânta iubirea trecută [...], 
deznădejdea discretă a trecerilor fără întoarcere, comuniunea cu 
patria şi istoria, cu eroi [...], „spaţiul paradisiac al Apusenilor 
natali”. 

În primele volume, poetul transfigurează artistic 
peisajul montan pustiu, precum şi cel medieval, conceput în 
tehnica romantică, evocă trecutul de luptă, viața moțţilor, 
meditează pe tema solitudinii şi a morții. 

Alte volume de poezii surprind animalul legendar, 
Cerbul roșu, în momente de răspântie istorică, sau meditează 
elegiac asupra trecutului poetului, iremediabil pierdut. 

Romanele istorice, Romanul Caterinei Varga şi Când 
era Horia împărat reconstituie momentele cruciale din 
zbuciumata noastră istorie. 

Volumul Cântec despre ţară a apărut la Editura Dacia 
din Cluj-Napoca, în anul 1987. Titlul justifică din plin 
conținutul ideatic al poeziilor patriotice, trecute prin filtrul 
sensibilităţii unui mare poet, al unui spirit rafinat, al unui 
animist nostalgic, profund imagist. 

Prima poezie dă şi titlul volumului, constituindu-se 
într-un amplu poem pentru a parcurge istoria acestui zbuciumat 
neam, de la Dacia-Felix la Marea Unire din 1918. 

Tonul solemn adoptat de poet este adecvat evocării 
(„E-ngălbenit de timp și de uitare/ hrisovul scris cu sângele 
fierbinte”), iar ipostaza „lanţului de vieți ce ne preced” se 
converteşte în „fresca unui neam şi-a unei țări/ ce-au înfruntat 
deluvii şi furtuni”, „popor născut din două neamuri”... 

Paralel, sunt evocate „brazdele de lut”, „şesuri 
roditoare”, „munţi”, „urme din vechime” rămase ca „neștearsă 
mărturie a unei vieți cu împlinit destin”. 

Ca un fior rece trec peste ţară barbarii, ruinând totul şi 
determinându-i pe băştinaşi să plece „în bejenii [...]/ la poalele 
silvanelor întinderi”, „legând întinsul şesului de culme,/ 
spinarea dealului de sforul apei”, dar „Se ridica, din nou, 
pe-ntinsuri ţara”. 

Planează asupra acestui neam, însă, ca un blestem „alte 
năpustiri/ prin mohorâtul ev”, amintind de „luminile unui trecut 
de glorii”, care au ţinut vie dragostea de neam și ţară. 

Sunt elogiaţi, apoi, „ziditorii de ţară,/ vestiţii ctitori de 
aşezăminte” precum „Corvini, Muşatini, Basarabi/ cu Mircea şi 
Mihai în frunte,/ temuţi izgonitori ai semilunei”. 

Prima unire lasă amprente puternice asupra neamului, 
dar acel „moment sublim” a fost umbrit de viaţa lui Mihai 
„răpusă prin trădare”. 

Ca în basme, poetul foloseşte expresii mediane: „lar 
vremea-şi toarse firul mai departe”... Astfel, firul istoriei 

noastre se derulează dramatic, întrucât „În răsărit și-apus stăteau 
la pândă/ imperiale pajuri bicefale”, împotriva cărora „din 
Apuseni pornit-a Horia [...]/ să sfarme seculara asuprire”..., apoi 
„Tudor şi-adună de pe plai pandurii/ sub alduitul steag al 
libertăţii ”, urmând, sub marșul „Deşteaptă-te, române!”, 
strigătul mulţimii: „Noi vrem să ne unim cu Țara!”, încât, „anul 
optsprezece” devine „Zenit visat al năzuinței noastre [...]/ 
pământul românesc — rotundă pâine [...],/ acelaşi grai sortit 
şi-acelaşi suflet”. 

Impresionează nu numai tonul calm al poemului, ci și 
alternarea descrierii peisajului cu secvenţe din istorie, într-o 
manieră poetică originală, poetul recurgând la metafore 
revelatorii („al lanţului de vieţi”, „straturi oarbe de-ntuneric”, 
„pe-amaruri altoind aureole”, „nori de pulberi”, „spinarea 
dealului”), la izbutite antiteze, pentru a surprinde pendularea 
între disperare şi speranță („amaruri — aureole”, „zi — noapte”, 
„prăfuite cronici — slăvite vieţi”, „răsărit şi-apus”, „libertate — 
dureroase jertfe”). 

În Așa te știu, poetul face un portret metaforic al țării 
(„rotund ogor de brazde strămoşeşti”, „piscuri”, „zările de-azur 
împărătești”, „plătind [...] o Jertfă ne-ntreruptă”, „grădină-n 
mugur”, „floare de Prier”, „destin peren, vecie-ntruchipată”), 
adresându-i-se, repetat: „Aşa te ştiu”... 

În Romani și Daci, se conturează originile noastre 
(„trunchi de două viţe”, „vlăstarul noii nații”, „legaţi de glie”, 
„au rămas la vetre”, „suprema mărturie, daco-romana limbă”). 

Transhumanţța explică spațiul nostru mioritic: „sălaş de 
vară [...]/ pe sub bolți de umbră”, unde „izvoarele ce picurau din 
piatră” ne şopteau, pentru a cobori, „mânând spre șesuri prin 
milenii turma/ pe locuri unde ne păstrasem urma...”, „Apoi [...]/ 
domol, domol, făcurăm calea-ntoarsă...”. 

Statornicia milenară pe aceste meleaguri este 
transfigurată artistic în poemul Hrisov al dăinuirii noastre, din 
care transpare — calm — admirația poetului pentru „al patriei 
pământ [...]/ spălat de lacrimi, încărcat de dor”, unde „născu o 

nouă ginte”, „dacoroman popor”, având ca simbol al dăinuirii 
„stenii/ coloane de vecie ce durară”, alături de „geană de 
pădure”, rămânând „legaţi de-acest pământ pe totdeauna,/ uniți 
în bucurie și-n durere,/ îngemănând seninul cu furtuna”. 

Alte poezii sunt dedicate lui Mateiu Craiul („prinţ 
valah,/ os latin”), Marelui Mihai, „Întâiul Domn care-a ținut sub 
sceptru/ [...] ce prin strămoşi veni să ne adune”. Alături de 
marele domnitor a fost „Alba-lulia, vatră milenară”, care 
„l-a-ntâmpinat cu clopote şi flori”, întregind „o ţară”, „Întâiul 
Domn ce-a scris Unirii slova/ trezind la viață nouă un popor...”, 
lui Horia, rex Daciae („Regele Opincă [...]/ ce-a scris a 
slobozeniei lozincă [...],/ ce-a pus peceti de foc pe strâmba lege,/ 
să scoată din robie un popor”), lui Bălcescu („Purtător de lumini 
între fraţi” cu „luminosul chip”, propovăduind „drumul cel 
drept de-nfrățire” și purtând „solie de iubire şi pace”) sau lui 
Luchian (în Florile lui Luchian, văzute drept „comorile acestui 
vechi pământ / în care ni se pierde rădăcina”). 

Mai evocă, prin Moş Mitru, Vânătoare la 1907, 
dezvăluind dramatismul răscoalei şi sărăcia țăranilor: „roase, 
vechi sumane şi haine peticite”, „sfârşiți, frângeam mălaiul”, în 
contrast cu masa bogată a ciocoilor care „prisosul de bucate la 
câini îl aruncară”. Când ţăranii au făcut „o altă vânătoare” 
menită să „mistuie conace, armane şi pătule”, cerând „Pământ 
şi libertate!”, oamenii lui Vodă, „în loc să tragă-n fiară,/ cu 
spăngi și foc de tunuri, pe noi ne sfârtecară [...]/ și dâre noi de 
sânge au adăpat pământul”... 

Cu aceeaşi sensibilitate evocă poetul Întâi Decembrie, 
anul optsprezece: „Sfârşesc o toamnă scuturând din mers/ 
podoabele pădurilor sub brume”, iar „pământul românesc de 
pretutindeni” era „scăldat în sânge...”, „când ne-a sosit a 
biruinţei veste:/ Mărăști, Mărăşeştii şi Oituzul” ne-au adus 
eliberarea de sub ghearele „vulturului habsburgic”, „mult 
aşteptata mare sărbătoare”... 

Astfel, din toate părţile ţării, românii „soseau la 
Alba-lulia-n cetate”, unde „soarele dreptății răsărea/ peste-un 

potop de steaguri şi urale” şi se împlinea „un ideal nutrit de 
generații”, „cea mai sacră dintre năzuinţe”, iar „marea veste, 
până la chindie,/ făcuse-ocolul peste lumea-ntreagă”. 

Ideea este continuată în poemul În alb veșmânt: „un alb 
veșmânt de puritatea florii/ îmbracă țara până la hotare”, căci 
„O lume-a păcii năzuieşte” „și biruindu-i timpului povara/ îşi 
scrie-n fapte marile-mpliniri”. 

O suită de poezii reconstituie peisajul mirific al ţării. 
Pădurile din august sunt personificate, pentru a-și dezvălui 
frumuseţile, Moldova cu stejari și cetini este văzută ca un „altar 
sfințit de peste veac”, „pământ rămas din buni străbuni/ zăgaz 
în calea unor hoarde”, dar impresionantă prin „poarta Vrancei/ 
cu falnici codri şi mioare”, „Mirceştii, loc de taină,/ Cu lunca 
însoțind Siretul”, cu „firul apelor”, cu „zidirile Cetăţii Neamţ”, 
cu „laşul epopeic”, „Suceava, voievodalul scaun,/ Cosminul, 
Războieni, Vaslui”, amintind de „Ștefan Domnul”, de 
„mormântul sacru de la Putna”, de „frescele din Voroneţ”, de 
„culmea de la Ipotești [...],/ lumină fără de apus”. Poetul 
împleteşte măiestrit istoria cu peisajul. 

Dobroge, Dobroge! se reconstituia din „piatră albă/ şi 
lut”, „firave umbre”, „pământurile arse”, „Fata Morgana”, în 
contrast, apoi, cu „aburul pâinii din lanuri”, cu „aromele florii 
[...] din podgorii”,  „pănura neagră a  brazdelor”, 
„lăncile-nnegurite ale grâului”, „decolteul de cadână al mării”, 
„cetățile vechi, sleite sub lacrima timpului”, reînviind „ca 
pasărea Phöenix”. 

E-un munte Parângul este un pastel montan, poetul 
comparând muntele cu „o zeitate semeaţă”, cu „ascunsa-i viaţă/ 
trăită-n adânc”, cu „rocile dure”, unde „-n cratere freamătă 
vechea pădure”...; la fel, Maramureș. 

Volumul se încheie cu poezia Inima patriei mele, în 
care, personificată, acesteia îi „bate în orice secundă/ inima”, 
„bate înfocată”. Poetul o aude „în spicele de grâu,/ în clătinul 
frunzei din păduri și grădini,/ în cleștarele şopotitorului râu/ 

scânteind de lumină [...],/ în noianul de visuri limpezite în gând/ 
de fremătătoare mulțimi”. 

Poetul cochetează nu numai cu versul clasic, ordonat în 
catrene, cu ritm, rimă şi măsură regulate, dar și cu versul alb, în 
poemele de proporţii, în care tumultul sufletesc nu poate fi 
încorsetat, iar versurile se grupează în fragmente inegale, pentru 
a exprima, clar, bine articulat, patetic adeseori, o emoție 
nestăpânită privind dramatica istorie a ţării, într-un cald, 
molcom lirism. Flacăra durerii pâlpâie când la suprafață, când 
în adâncuri, versurile constituindu-se într-o confesiune 
convingătoare sau în pasteluri autentice. 

Vlaicu Bârna și-a format un stil poetic original, stilul 
unei personalități, conceptualizând simbolurile, pentru a defini 
mai mult decât de a sugera. Poetul rămâne preocupat de marile 
teme ale artei, transfigurând artistic realitatea, pe un ton grav, 
adesea melancolic. 

Ov.S.Crohmălniceanu subliniază „gustul” poetului 
„pentru spaţiile ozonate, alpine” un „spaţiu cast, neîntinat”, un 
„eden montan”, apetitul pentru „o reverie gotică, într-un decor 
autohtonizat”, pentru „evocări epice ale luptei moţilor pentru 
libertate şi dreptate socială”, iar Pompiliu Constantinescu îl 
consideră „un poet delicat, de şoaptă lirică”. 

Noi, hunedorenii, ne mândrim că un vlăstar al 
Apusenilor şi-a găsit loc şi a fost apreciat ca valoare în 
metropola țării. 

Romulus Lal, A treia ecluză 


Fiu de țărani din Porcurea (azi Vălişoara), judeţul 
Hunedoara, Romulus Lal s-a născut la 22 mai 1935. 

După absolvirea claselor primare în satul natal, 
urmează cursurile gimnaziale în comuna Băița, apoi Școala 
Pedagogică din Deva, studiile universitare la Universitatea 
„Babeş-Bolyai” — Facultatea de Filologie din Cluj-Napoca. 

Între 1958 — 1960, va fi profesor suplinitor de limba 
română şi istorie la Cugir, perioadă în care îşi începe cariera de 
jurnalist la „Scânteia tineretului”; la care va colabora până în 
1983. 

Tentat de cinematografie, va fi, apoi, redactor de film și 
scenarist la Casa de filme nr.1 din Bucureşti (1983 — 1990). 

Şi-a continuat, apoi, activitatea de jurnalist la 
numeroase reviste de specialitate. 

Membru al Uniunii Scriitorilor din România, Romulus 
Lal debutează editorial cu trilogia marilor ctitorii: Epopeea 
Transfăgărăşanului (1975), Operaţiunea Metroul (1981) şi A 
treia ecluză (1984). 

Alvin Toffler, creatorul noțiunii de „şoc al viitorului”, 
vizitându-ne ţara, a rămas profund impresionat de activitatea 
prodigioasă a oamenilor de ştiinţă români de la Centrul 
Internaţional de Metodologie a Studiilor Prospective şi de 
Dezvoltare, cu sediul la Bucureşti. El evidenţiază „cercetările 
pline de imaginaţie”, conştiinţa viitorului, precum și faptul că 
„O ţară care se uită în viitor, peste 25-30-40 de ani, înseamnă că 
are o concepție despre dezvoltare foarte sănătoasă”. 

Dacă prețuim munca drept pârghie a viitorului, iar 
rezultatul acesteia drept „moştenire din care vor trăi urmașii 
noștri” (Gr.Moisil), trebuie să împărtășim extrem de actuala 
idee eminesciană, potrivit căreia „fiecare, şi mare, şi mic, 
datoreşte un echivalent de muncă societăţii în care trăieşte...” 

Este, de fapt, mesajul patetic al cărţii consacrate 
Canalului Dunăre-Marea Neagră a scriitorului Romulus Lal, 

care ne oferă o panoramă convingătoare şi plină de patos a 
oamenilor şi locurilor de pe vastul șantier. Păstrând și sensul 
propriu al cuvântului ec/uză, scriitorul face un transfer de sens, 
acceptând faptul că „A treia ecluză au reprezentat-o oamenii. 
Cei care au ridicat apele la cotele voinţei lor [...]. Cei care au 
apropiat ţările europene, întinzându-le un covor de apă dulce”, 
oferindu-ne posibilitatea de a putea afirma că „și în construcția 
de mari canale navigabile suntem cineva în lume”. 

Mânuind cu măiestrie reportajul, Romulus Lal dă, în 
același timp, dovada sigură a stăpânirii artei narative moderne, 
capabile să emoţioneze pe cititor prin variatele note adoptate şi 
să-l incite la meditaţie pe tema menirii omului în societate. 

Capitolele cărții închid, ca într-o corolă, un număr 
impresionant de destine, de idealuri care au devenit realitate, de 
acțiuni care s-au finalizat într-o construcție complexă, de 
proporții gigantice. Cartea vorbește, în egală măsură, și despre 
cele mai valoroase atribute ale omului: eroism, spirit de 
sacrificiu, depăşirea unor situaţii-limită, demnitate, capacitatea 
de a coordona competent activitatea unui mecanism de 
dimensiuni inimaginabile, nu rareori expus intemperiilor sau 
surprizelor pe care le oferă terenul... 

Folosind o varietate de structuri narative (de la secvenţa 
cinematografică, la amintire sau „povestirea în ramă”), 
scriitorul reconstituie fervoarea vieții de pe șantier, a vieţii 
constructorilor, oameni integri, care nu cunosc compromisul... 
de o demnitate calmă, distantă şi plină de nobleţe”. 

Detaliile privind istoricul încercărilor de a construi un 
al patrulea braţ al Dunării, încă din antichitate, realizează o 
izbutită antiteză cu izbânda noastră. 

Biografiile se îmbină armonios cu povestiri care 
surprind oamenii în iureşul muncii și cu amintiri din epopeea 
muncii lor pe alte şantiere, dovada autentică a ancorării serioase 
a scriitorului în realitățile vieții... 

Se realizează portrete memorabile de excavatoriști, 
betonişti, şoferi, strungari meniti să „sfideze riscurile”, „să facă 

ceva deosebit”, fiindcă, deşi „șantierul e o şcoală perfectă”, mai 
are și... „repetenţi”. Este un bun prilej pentru autor de a-și 
exprima, indirect, prin intermediul personajelor, concepția 
sănătoasă despre muncă. 

Pornind de la premisa că, de obicei, „cei mulţi, care duc 
greul, rămân în anonimat”, Romulus Lal a dovedit contrariul 
prin a sa A treia ecluză, iar afirmația, în același ton, a 
inginerului-şef: „eu sunt unul [...] dintre cei mulţi care își 
îndeplinesc menirea de specialist în construcţii cu dragoste și 
pasiune” este concludentă, deoarece „Canalul rămâne [...] 
mărturie” că ei n-au trecut în zadar pe acolo. 

Cartea este şi o dovadă certă a patriotismului 
scriitorului, relevând importanţa canalului nu numai pentru ţara 
noastră, ci şi beneficiile aduse Europei: „putem arăta lumii de 
ce suntem în stare [...]”. Ca urmare, autorul trece în revistă şi 
succesul în construcțiile de poduri la noi, în comparaţie cu 
construcţiile similare din lume. 

Îmbinând documentul cu naraţiunea, scriitorul 
imortalizează ziua de 26 mai 1984, ziua inaugurării canalului, 
când „Primele vase se îndreaptă spre întinsul nemărginit al 
apelor mării”, în frunte cu nava „Mihai Viteazul”. 

Finalul cărții nu este mai puţin incitant, prin 
„decuparea” unui fragment „Dintr-un posibil viitor jurnal de 
bord”, care consemnează gânduri ce se îndreaptă cu admiraţie 
spre cei care „ne-au scurtat drumul şi l-au presărat cu surprizele 
eroismului, ingeniozităţii şi inteligenţei lor de mari constructori 
şi arhitecţi”. 

Prin A treia ecluză, Romulus Lal oferă cititorilor, în 
speță tineretului, pentru că tineri sunt eroii principali ai cărții, 
un model de iniţiere în muncă şi în tainele cunoaşterii vieţii care 
se consumă la înaltă tensiune. 

Romanul istoric Temerarii la curtea lui Vlad Ţepeş va 
fi reeditat sub titlul Vlad, fiul lui Vlad. 

Au urmat: romanul de dragoste Cazul Evelinei B, 
volumul de povestiri Temerarii, patru volume de versuri pentru 

copii, volumul de versuri Vânătoare în deșert, un volum de 
povestiri pentru tineret, volumele Imperialii din Bocșari (2010) 
şi Urmașii (2012). 

Dintre proiectele autorului amintim: Vraja toamnelor 
târzii (roman), Sfântul prințişor Matei (roman), Mari și mici 
minciuni istorice (publicistică) şi romanul Tată fără 
participare. 


Romulus Lal, Imperialii din Bocșari 


În cea de-a douăsprezecea carte, Imperialii din 
Bocșari, Romulus Lal scrie despre „vijelii, destrămare, vuietul 
Timpului şi — mai presus de orice — devine sunetul cornului care 
a ținut și lunga, nestinsa cărare de ape și munţi şi detunări, 
despre ființa ce a legat prund de piatră rară cu prund de 
ametist, Transilvania de Tara Românească” (după Fănuş 
Neagu). 

Firiţă Carp — poet, romancier şi editor de carte — 
consideră că „însuşi numele, între cele mai vechi la români, cu 
legături în vechea sanscrită (Lal = iubire) sau hindusă ( Lal = 
roşu), referitor la străvechea nostră origine indo-europeană, este 
predestinat pentru a spori cantabilitatea limbii române [...], 
imperialul cucereşte definitiv tărâmul creației valoroase”. 

Volumul de povestiri, inspirat intitulat Imperialii din 
Bocșari, ne plimbă prin îndrăgitul sat natal al scriitorului, cu 
secole în urmă, reuşind o structură epică modernă, menită să 
realizeze atât de necesarul „catharsis”, pentru a evada din „astă 
lume” într-o alta care ne devine dragă nouă, cititorilor. 

Structurat în zece povestiri (Ordin de la Împăratu,, 
Blazonul „Cap de mistreț cu săgeți aurite”, Ochi albaştri — 
azurii, Să nu treci muntele pe viscol, Răpirea Mariilor, Oaia lui 
Loghin, Sit tibi Christe datus, lazul şi Făclia arde până la 
capăt) volumul nu numai că îşi păstrează nealterată unitatea — 

prin locuri şi oameni —, dar reaprinde interesul pentru proza 
scurtă (mai greu de realizat decât romanul, tocmai pentru 
concentrarea acţiunii), proză care se citeşte „pe nerăsuflate”, 
fiind antrenantă, captivantă prin harul cu care se povestește. 

Autorul aduce în contemporaneitate o lume „de 
demult”, oameni cu adevărat puternici, demni, părând 
legendari, dar știind să-și păstreze verticalitatea, în ciuda 
vicisitudinilor vieţii din această binecuvântată, dar dramatic 
încercată Transilvanie, unde „munţii noştri aur poartă”, dar noi 
şi azi „cerşim din poartă-n poartă”. Lumea evocată de scriitor 
este o lume autonomă, care „trece cu brio testul credibilității, 
fiind [...] pe deplin validă în ceea ce priveşte latura sa estetică”. 
(Corneliu Ostahie). 

Dedicat „tinerilor care, în viață, pariază pe CARTE”, 
discursul epic, sondând „o zonă care tinde să se mitizeze”, 
rămasă „din timpuri de demult”, se diversifică doar aparent, căci 
păstrează, cum spune autorul, „circulația în timp, fără margini 
şi pretutindeni”. 

Prima povestire, Ordin de la Împăratu', ne transpune 
într-un spaţiu dinspre „bătrâna pădure a satului”, sub o „ploaie 
măruntă” şi, retrospectiv, într-un timp când copiii, jucându-se 
„de-a războiul”, „luptau” să răzbune nu numai pe Împărat, ci 
„pe toți morții şi mutulații din Bocşari”. „Mutulat” era unchiul 
lui Avrămuţ, Toader Branea, care primise o medalie de la 
Împăratul, pe care scria „Pentru vitejie”. 

Viaţa de „slugă” a lui Avrămuţ, la herghelie, l-a călit 
pentru când a fost chemat la oaste ca recrut. Acolo şi-a 
consolidat convingerea că „Transilvania valahă [...] este 
bijuteria împărăției”, că valahii sunt „luptători de nădejde”. 

Autorul mânuiește cu măiestrie împletirea planului real 
(Avrămuţ, bătrân, era grav bolnav, transportat spre spital într-o 
căruță) cu cel retrospectiv, în care, visând, eroul îşi evocă nu 
numai copilăria, ci întreaga viață, între reverie, vis și realitate. 
El şi-a luat existenţa pe cont propriu de la treisprezece ani, 
dorind să-şi depășească condiţia precară în care trăia. Ca slugă, 

„a trecut de la mânji la iepe gestante”, ajungând, după cinci ani, 
„mai mare peste celelalte sluji”, pedepsind „orice neglijenţă, 
orice delăsare de la muncă”, pentru ca stăpânului să i se 
îndeplinească visul de a avea o sută de cai. 

Serviciul militar l-a făcut împreună cu calul său, Fulger, 
în „Regimentul 2 de Cavalerie” din Timişoara. 

Idealul său — după satisfacerea stagiului militar — a fost 
să scoată satul din impas, prin impunerea unei discipline de fier, 
sub deviza „Ordin de la Împăratu'”. Pentru Avrămuţ Găluș, 
„Împăratul [...] era lumea ideală...” 

Deşi pe plan personal nu a avut noroc cu nevasta, „n-a 
mai încercat altă însurătoare”, „L-a ocolit norocul de a fi tată”, 
Avrămuţ „era bucuros că schimbase, cât de cât viaţa satului”. 

Pentru că a hotărât că „hoţia, înşelătoria, ticăloşia [...] 
trebuie arse cu roşu” şi cârciumarii care au fost pedepsiţi „au 
jurat, în sinea lor, răzbunare”, ducându-şi planul la bun sfârşit 
într-un mod criminal. Frații l-au dus pe Avrămuţ la un chirurg 
din Sighişoara, dar acesta, frate fiind cu cârciumarii, l-a trimis 
peste o săptămână, în sicriu, acasă. 

După şapte ani, la deshumare, s-a constatat că sicriul 
conținea un sac cu nisip, nu osemintele cavaleristului, dar „orice 
anchetă era — de acum — zadarnică...” 

Autorul creează un personaj convingător, autentic, plin 
de calități, dar cu un destin tragic. Impresionează realismul 
discursului narativ, atmosfera de epocă, valorificarea originală 
a întâmplărilor. 

La fel de tulburătoare este povestirea Blazonul „Cap de 
mistreţ cu săgeți aurite”, reconstituind viața de succes a 
deţinutului „767”, devenit „porcar” al satului — Barabaş Miro — 
căsătorit cu Floaredemăceş. 

Prin muncă asiduă şi o consoartă pe măsură, Barabaş 
ajunge un om bogat, dar, printr-un capriciu al destinului, 
sfârşeşte tragic, după aspre mustrări de conștiință, devenind 
„vătaf de vânătoare” al baronesei, apoi „baron”, având 
„blazonul cu cap de mistreț”. Baronul „du Zarand” a fost 

înmormântat în cimitirul vechi din Bocşari... Povestirea 
încorporează și elemente de roman polițist, fiind, în acelaşi 
timp, o izbutită poveste de dragoste şi ură... 

Din povestirile volumului se detaşează şi alte personaje 
exemplare, precum Zamfiu Luncan, fost soldat fruntaş „pentru 
merite în viaţa civilă”, ajuns în Bocşari forţat de împrejurări, din 
povestirea Ochi albaștri-azurii. El avea „minte scormonitoare”, 
era harnic, om de onoare, greu de păcălit. Din povestire, pe 
lângă realismul faptelor, se reliefează arta dialogului şi a 
monologului interior. 

Personajul feminin greu încercat din Să nu treci 
muntele pe viscol, Saveta Avram, trăieşte drama pierderii 
soțului și a celor patru feciori. Pentru ea, „simţul timpului se 
stinsese. Ceasul din creierul ei se blocase” în ziua și la ora 
plecării ultimului fecior, Aurel, pe care îl aştepta de Crăciun... 
Au trecut vreo cinci Crăciunuri și Aurel nu se întorcea... Ea îl 
aştepta, fidelă, la autobuz. Destinul i-a scos în cale un tânăr 
călător care semăna leit cu Aurel. Acesta a intrat în „rol”, „deşi 
i se puse un nod în gât de emoție”. Saveta a mai rezistat doar o 
zi: „Murise în somn. Pe faţa ei înflorise o fericire fără seamăn...” 
Era bucuria „revederii” lui Aurel, ultimul ei copil... 

În Răpirea Mariilor, scriitorul îmbină armonios 
elementele reale cu cele fantastice, cărora le acordă șansa 
acceptării: „n-au putut distinge ce fel de animale zguduiseră 
pământul”, „nălucile-n goană pe ulița morii”, „erau conduse de 
nişte forme nu neapărat umane”, „turme de năluci [...] o apucă 
[...] în direcţia pădurilor”. 

Arătându-şi milostenia, Împăratul Iosif al II-lea, la 
urcarea pe tron, „i-a iertat pe toţi cei vinovați şi condamnați și 
[...] nejudecaţi”. Aşa se face că, după ani buni, „Mariile se 
întorceau acasă cu soții lor, care le răpiseră cu ani în urmă, după 
ce răsculaților le fusese ștearsă pedeapsa şi erau liberi să iasă 
din ascunzătoare”. Din povestire se detaşează pentru curajul, 
perseverenţa în a-şi căuta fiica, înlăturarea numeroaselor 
obstacole, Iancu Nonu. 

„După două veacuri”, lui Nae i s-a cumpărat „piatra de 
moară” şi cele patru „trepte”, relicve din „Moara Giurcăşeilor”, 
de unde au fost răpite Marile... în schimbul unei capre şi a doi 
iezi. 

Un alt personaj memorabil este Loghin din povestirea 
Oaia lui Loghin, care, din slugă muncitoare şi credincioasă, 
ajunge stăpânul unei mari averi după moartea stăpânului. 
Acesta, în timpul vieţii, îi promitea anual câte o oaie, dar era cea 
care murea... 

„Relicve” ale „Imperiului...” în Bocşari, pe lângă 
povestiri, rămân monedele din aur, așa cum atestă autorul în 
secvența epică „Sit tibi Christe datus...”, confirmate ca 
autentice de Institutul de Numismatică din Viena, fondat în 
1870. Rudolf, cavaler de Hoften, a stabilit că moneda era 
ştanțată în 1284, considerând-o „adevărată regină valutară a 
lumii timp de cinci secole, din 1284 până la sfârșitul republicii 
Venețiene, în 1797”... Vizitând biserica-monument istoric din 
sat, pe „lemnul-fronton” se pot distinge „cele patru cifre ale 
târnosirii ei: 1784 [...] de la Hristos, 7292 de la facerea lumii”. 
În acelaşi an, „la ieşirea de la sfânta cununie, în pragul ușii 
bisericii, de Sfântul Ilie, [...] doi miri [...] au fost loviți de un 
fulger...” 

Drumurile valahului surprind „transhumanţa oierilor 
români între Carpaţi, Crimeea şi Caucaz” (1785). Dintr-un sfânt 
lăcaş din Moscova, un „valah din Transilvania austriacă” a 
cumpărat o „Icoană făcătoare de minuni”. Scriitorul valorifică, 
în această povestire, motivul drumului... 

Din Iazul transpare admiraţia scriitorului pentru șansa 
ca „un brâu de dealuri împădurite şi stâncoase” să facă „din 
Bocşari un rai pe pământ...”, „nu tu cutremure [...], nu tu 
inundaţii [...], nu tu erupții vulcanice cu foc şi cenușă [...], nici 
geruri mari, nici arşiță ucigătoare...”, chiar dacă au loc alte 
drame provocate de oameni, precum deschiderea zăgazului 
iazului în care viermuiau trupurile muribunde ale animalelor, 
transformând iazul în mormânt. 

Volumul se încheie cu povestirea Făclia arde până la 
capăt, urmărind destinul tragic al lui Petre Jitar din „Bocșari 
nr.37”. Era un tânăr fost prizonier, foarte inteligent, dar 
impertinent şi fără scrupule. El ştia despre „expertiza medico- 
legală”, era şmecher, dar sfârşeşte tragic din cauza lăcomiei”. 

Luţa — mama lui — auzind urletul câinelui, știa că e semn 
rău şi, într-adevăr, Petre, acum miner, a fost accidentat mortal... 

El înşelase mai întâi pe superiori, evadând de pe front, 
stând ascuns „trei ani în podul grajdului de sub Setraş”, unde 
tatăl îi „ducea mâncare [...], iar doi dulăi [...] nu lăsau pe nimeni 
să se apropie”... L-a mituit pe comandantul legiunii jandarmilor, 
apoi l-a reclamat, iar acesta a fost „arestat şi trimis în faţa Curtii 
marțiale”. 

L-a furat, după stabilirea în sat, pe nașul lui, Dionisie 
Goran, luându-i o cantitate de aur, pe care a ascuns-o sub piatra 
casei. Nașul, bănuindu-l, a început să-l afurisească, aprinzând 
„lumânarea de la botez şi de la cununie”, citind „cele patru 
evanghelii” şi rugându-se ca „nicio faptă rea cu voia să nu 
rămână nepedepsită...” 

Făclia ardea zi şi noapte... Când a ars până la jumătate, 
Petre a fost închis pentru omorârea clarinetistului de la nuntă, 
iar când „pieri într-o lacrimă de ceară”, Petre a murit accidentat 
în mină, de unde a vrut să fure aur... 

„În credința populară, afurisenia ca pedepsirea 
nedreptăţii ce se face cuiva, era de veacuri încetăţenită”, spune 
autorul. Adevărul, însă, a ieşit la lumină, la înmormântarea lui 
Petre, când „ginerele lui Goran” a văzut „cocoloşul de metal 
strălucitor de sub treapta rostogolită...” şi când „Martorii la 
îngropăciune scăpară un 000!?! de uimire [...], ca şi când de 
acolo ar fi putut veni primejdia orbirii...” 

Scriitorul reușește să surprindă toate momentele 
esenţiale din viaţa acestui sat — obiceiuri străvechi, datini, mituri 
şi superstiții, afurisenii, legende, eresuri — momente ce „se 
derulează aproape cinematografic” (Radu Cârneci), toate, 
însumate, dau o valoare, un farmec şi o frumuseţe indiscutabile 

paginilor” (Florentin Popescu), dovedind „calităţi care definesc 
un prozator pe deplin format, autentic şi profund”. (Corneliu 
Ostahie). 

Impresionante rămân atât arta dialogului, dar și 
captivantele descrieri de natură, asupra cărora vom zăbovi: 

„Copacii scoteau un şuierat prelung de frunziş biciuit”, 
„O nouă primăvară exploda prin grădinile şi pe dealurile satului, 
umplându-le cu verdele crud al ierburilor eliberate de sub 
povara nămeţilor”, „Cerul — o oglindă mată [...], nici măcar o 
scamă de nor”, „Pe firmamentul albastru, ultimele raze ale 
soarelui se retrăgeau spre înserare, dând strălucire caierelor 
răzlețe de nori împurpuraţi de lumină”, „Ai fi zis că o turmă de 
oi cu lână de aur paşte printre stele, deasupra Dubei”. 

Scriitorul re-creează nu numai atmosfera de epocă, ci şi 
cea specifică satului ardelean, valorificând expresii și locuţiuni 
populare, zicători precum: „tot răul spre bine”, „norocul se ţinea 
[...] ca scaietele de coada calului”, „om de vază”, „să nu ne 
pierdem cu firea”, „se afla [...] pe cai mari”, „de bună-seamă”, 
„sămânță rea răsare și în piatră seacă”, „un zâmbet până la 
urechi”, „ce-a fost a trecut”, „ba cu unul, ba cu altul”, „cu mâna 
goală”, „dând iertare”, „dădeau târcoale”, „se face de ştire”, „de 
unde sare aşchia” etc. 

În funcție de „situaţie”, aceste elemente coexistă, în 
mod firesc, cu stilul neologic: „suspiciune”, „a chestiona”, 
„Supliciu”, „a ezita”, „zenit”, „expertiză”, „amprente”, 
„misiune”, „comision”, „mesaj” etc. 

Scriitorul mânuieşte suveran limba, creând impresia de 
autenticitate, de viaţă trăită intens şi reuşeşte — în cea mai mare 
parte — să fie convingător, nemurind locurile natale atât de dragi 
lui. 


29 


Maria Toma-Damşa 


Francisc Munteanu, Sonata în re major 


Născut în comuna Veţel, din judeţul Hunedoara, la 9 
aprilie 1924, Francisc Munteanu, după propiile mărturisiri, 
practică „7-8 meserii înainte de a se dedica literaturii şi [...] 
filmului” (Marian Popa), devenind un redutabil scriitor şi 
scenarist. 

La începuturile sale literare, a fost redactor la revista 
„Orizonturi noi” (Arad), la ziarul „Patriotul” (Arad), iar din 
1954, regizor la Studiourile Cinematografice „Buftea”. 

Francisc Munteanu scrie nuvele, povestiri şi romane, 
din care spicuim titlurile câtorva volume: În orașul de pe Mureș 
(1954), Statuile nu râd niciodată (1957), Încotro? (1970). 
Altele, precum Pistruiatul (1976), Roșcovanul (1979) şi Hoţul 
(1980) sunt foste scenarii de filme, iar volumul Oameni, fapte, 
amintiri este o scriere cu un pronunțat caracter autobiografic. 

Romanele sale se caracterizează prin „aspect de cronică 
epică”, prin surprinderea obiectivă a societății românești în 
etape şi ipostaze diferite, prin alternanţa planurilor, prin 
ilustrarea reuşită a hazardului şi prin portrete de tip clasic. 

Romanul Sonata în re major a apărut la Editura 
Militară din Bucureşti, în 1987 şi poartă un titlu metaforic, 
având în vedere sensul propriu al cuvântului, conform 
Dicționarului de neologisme: „compoziţie muzicală pentru unul 
sau două instrumente, compusă din trei sau patru părți, fiecare 
cu ritm deosebit”. Într-adevăr, acţiunea romanului se constituie 
ca într-o sonată, prin complexitatea firelor narative care 
converg, spre ieşirea dramatică din „iţele” războiului alături de 
Germania. Fiecare plan narativ „se cântă într-un ritm deosebit”, 
iar intensitatea tonalități o dă „re major”... 

Acţiunea romanului, scris obiectiv, autorul fiind 
omniscient şi omniprezent, se desfăşoară atât în Bucureşti, cât 
şi la Tâncăbești, derulându-și firul epic pe mai multe planuri. 

Chiar dacă pe prim-plan se situează Centrala manuală a 
telefoanelor din Palatul Telefoanelor, „firele” acţiunii vizează 

şi Comandamentul Militar al capitalei, Siguranţa Statului, 
precum, mai ales, rețeaua rezistenţei, bine pusă la punct. 

Din primele pagini ale romanului se conturează 
dialogul colonelului Radu Cernăianu, comandamentul militar al 
Palatului Telefoanelor, cu secretara și cu centralista Viorica 
Dragoș care a întârziat motivat de la serviciu. 

Fetele de la Centrala manuală erau bune profesioniste, 
conduse competent de către dispecerul Stoica, implicat în 
acțiunile grupului de ilegaliști — care făceau parte din „gruparea 
Pătrășcanu” — conduşi de Ilie Pascu. Ilegaliştii acționau în 
strânsă legătură cu Comandamentul Militar al Capitalei, de sub 
conducerea maiorului Focşa. 

Directorul tehnic al Societăţii de Telefoane, Anton 
Calapa, era şi el alături de grupul de rezistență, urmărit acerb de 
Siguranţa Statului, instituţie condusă de maiorul Deleanu. Cel 
care — din mult zel — pentru că voia să avanseze, îi urmărea pe 
cei din rezistență, era tânărul comisar II, Emil Androne. 
Principalul urmărit era Pascu. În ziua în care credea că l-a 
„arestat”, Androne s-a convins că, de fapt, l-a „scăpat”, Pascu 
se mutase în altă parte, la altă adresă, necunoscută comisarului. 

Când îl aştepta pe Pascu în fața Depozitului 
Magazinului de Confecţii, Androne a fost legitimat de către 
sublocotenentul Manu, fapt ce a contribuit decisiv la „pierderea 
urmei” lui Pascu. 

Carierist, Emil Androne s-a împrietenit cu telefonista 
Meri Catargiu, fosta soţie a dispecerului general Mutaşcu din 
consiliul de administrație al Societăţii de Telefoane, mort 
într-un accident de maşină. Aşa a reuşit să afle că fetele se vor 
muta la Tâncăbeşti, dar fără să știe exact ce urmează să facă 
acolo. 

A fost suficient pentru a urmări motocicleta, camionul 
care le transporta pe cele 28 de telefoniste, pe dispecerul Stoica 
şi pe doctorul Bejan — și el implicat în mișcarea de rezistență. 

Pretextul mutării Centralei Telefonice era vacarmul din 
Bucureşti, dar scopul real era situarea acesteia lângă Postul de 
radio Ilse II — german, cu intenţia de a-l destructura. 

După un incident — un bombardament — camionul a 
ajuns la destinaţie, unde obiectivul era păzit de Vasile Stoleru şi 
condus de sublocotenentul Manu. 

Imediat, după instalarea fetelor, a sosit şi Androne. 
Reperat de către santinela Stoleru, acesta a fost controlat de 
sublocotenentul Manu, care i-a ars actele şi l-a trimis „la 
Bucureşti, la Uranus”, până va fi anchetat pentru că a fost „prins 
fără acte”. Adio avansare!... 

Pe alt plan al acţiunii, sunt surprinse momente mai 
importante din viaţa privată a fetelor: speranţele lor, condițiile 
precare de viaţă, relaţiile de serviciu sau intime, dramele pe care 
le trăiau. Dintre acestea se detașează Ana, ilegalistă care avea 
dese misiuni riscante, care trăia și o dramă familială: mama 
tuberculoasă a decedat, iar sora ei, Livia, pe care a adus-o cu ea, 
la Tâncăbeşti, a fost violată de un neamt de la Radio Ilse II. 

Durdu îl iubeşte pe Vasile Stoleru, santinela de la 
Centrala din pădure, dar sfârşeşte tragic în lupta cu nemții. 

Meri a trăit o perioadă cu Androne, dar la Tâncăbești 
s-a îndrăgostit de sublocotenentul Manu. 

Misiuni importante i-au revenit şi doctorului Tudor 
Bejan, transferat cu fetele. 

La balul la care au fost invitate fetele de către maiorul 
Hermann von Sütz, Meri a reuşit să afle de unde se 
aprovizionează nemții de la Ilse II cu curent electric, informaţie 
de mare importanţă pentru sublocotenentul Manu, care va duce 
la destructurarea şi distrugerea acestui post de radio. 

După ce au ajuns la Centrala din pădure, fetele au fost 
instruite de sublocotenentul Manu să mânuiască pitoalele- 
mitralieră, cu care, apoi, i-au lichidat — nu fără propriile 
victime — pe nemţii care au atacat Centrala. 

Paralel, pilotul american Tim Parker, din echipajul 
„Black Suzzy” a fost luat prizonier în Piteşti, dus în închisoarea 

de la Snagov, de unde a evadat, apoi, rănit şi prins. A fost dus 
apoi la Centrala din pădure, unde a fost îngrijit de doctorul 
Bejan. 

Există în roman un moment care justifică titlul 
metaforic al acestuia. Este vorba de vizita maiorului von Siitz la 
Centrală, când Stoica a simulat o „lecție? pentru 
„transmisionişti”: „Stoica, cu bastonul ridicat deasupra capului, 
dirija cursurile: «- 51-410». Toate fetele executară aceeaşi 
legătură. Mişcarea unitară a braţelor aducea cu un balet al 
mâinilor. «- 71-329», rosti Stoica un alt număr de telefon şi 
baletul mâinilor reîncepu. «Mulţumesc, fetelor», îl trezi la 
realitate (pe maior, n.n.) vocea lui Stoica. 

Acesta, ostenit, îşi şterse nădușeala de pe frunte. 
Sublocotenentul Manu bătu din palme.” 

Manu a aflat de „Comunicatul către ţară” al regelui, 
prin care anunţa „ieșirea noastră din alianța cu puterile Axei şi 
imediata încetare a războiului cu Naţiunile Unite”. Astfel că l-a 
trimis pe leremia să taie firele de alimentare cu curent electric 
al postului de radio Ilse II şi să distrugă cu o grenadă 
generatorul. Acesta a murit împuşcat, după ce și-a îndeplinit 
misiunea. 

Fin cunoscător al instituţiilor de atunci ale statului 
român, dar şi al sufletului omenesc, autorul îmbină acţiunile 
directe ale personajelor cu analiza psihologică profundă, pentru 
a crea personaje memorabile. El reuşeşte să re-creeze atmosfera 
apăsătoare, exasperantă a celor din rezistență, a perioadei de 
război, neajunsurile materiale, sărăcia în contrast flagrant cu 
standardul înalt de viaţă al celor din forurile superioare ale 
statului, precum comisarul-şef Deleanu de la Siguranța Statului 
sau ministrul Marcel de la Domenii... Mai remarcăm arta 
narativă matură, măiestria dialogului menite să contribuie 
substanțial la închegarea unei acțiuni veridice, scriitorul 
transfigurând artistic şi convingător o realitate dramatică a 
existenţei noastre ca popor. 

Romul Munteanu, Lecturi și sisteme 


Critic şi istoric literar, de mare valoare, Romul 
Munteanu s-a născut la 18 martie 1926, la Călanul Mic din 
judeţul Hunedoara şi s-a stins la Bucureşti, în 17 martie 2011. 

După absolvirea Şcolii Normale din Deva, prin 
diferenţe, absolvă Liceul „Sfântul Sava” din Bucureşti, apoi 
Facultatea de Litere şi Filosofie din Cluj-Napoca. 

Un an (1950 — 1951) va fi asistentul lui D.Popovici, 
apoi preparator, asistent și lector la Institutul Pedagogic din 
Bucureşti, inspector în Ministerul Învățământului. 

A urmat, o prodigioasă carieră universitară a marelui 
om de cultură: lector, conferențiar, profesor eminent la 
Facultatea de Filologie a Universităţii din București, până în 
1994. A fost o perioadă detașat la Institutul de Romanistică din 
Leipzig (1957 — 1961). 

Activitate publicistică a desfăşurat la revistele 
„Luceafărul”, „România literară”, „Steaua”, „Secolul XX”, 
„Contemporanul”, „Săptămâna”, „Tribuna”, „Forum”, „Cahier 
roumains d'etudes litteraires”, „Romanian Review” etc. 

Vastă este opera de critic şi istoric literar, depăşind 40 
de volume, din care amintim: Contribuţia Școlii Ardelene..., 
Farsa tragică, Profiluri literare, Jurnal de cărţi, Cartea 
românească pe meridianele globului, Romanul unui mediu, 
Cultura europeană, Lecturi şi sisteme, Permanente ale poeziei 
româneşti, antologia Iluminismul, prima monografie 
românească amplă dedicată lui Bertold Brecht, Metamorfozele 
criticii europene moderne, care cuprinde și studii de literatură 
universală, două importante lucrări în colaborare Istoria 
literaturii române şi Estetica și eseistica românească în secolul 
al XX-lea. O suită de Interviuri (16) completează opera lui 
Romul Munteanu, operă apreciată cu „Premiul de eseuri, critică 
şi istorie literară” al Asociaţiei Scriitorilor din România (1979), 
Premiul „Menelaos Ludemis” la Atena (1980), „Premiul pentru 
critică literară al revistei «Flacăra»” (1987), statutul de profesor 

consultant pentru lucrările de doctorat, Premiul „Opera Omnia” 
pentru întreaga activitate literară şi editorială (1998) etc. 

De numeroase aprecieri s-a bucurat Romul Munteanu 
din partea unor autori de Dicţionare (Dim.Păcuraru, Marian 
Popa), de O istorie a literaturii române (L.Rotaru) sau critici 
literari, eseişti, precum G.Dimisianu, V.Felea, A.Marino, 
M.Micu, Fănuş Neagu, F.Păcurariu, C.Ungureanu, Narcis 
Zărnescu etc. 

Irina Mavrodin îi face marelui om un convingător 
portret: „El este şi va fi «modern», promotor al unei gândiri 
critice suple, complexe, mereu înnoită și înnoitoare. Este 
Profesor într-un mod incomparabil [...] rămânând, totuşi, un 
veșnic student [...]. Structura sa nu i-ar îngădui închistarea, 
izolarea, monologul. El este un scriitor al deschiderii, al 
dialogului” (Portret la o aniversare, în „România literară”, 19, 
nr.12, 20 nov.1986, p.8). 

Volumul Lecturi și sisteme dovedeşte un mare adevăr 
formulat de către Marian Popa: „Opera lui Romul Munteanu 
este construită pe o informaţie solidă, esențială și chiar 
exaustivă [...]. Rigoarea academică este prezentă de la nivelul 
formulării, la concepţia generală asupra cărții”. 

Lecturi și sisteme apare la Editura Eminescu din 
Bucureşti în 1977 şi este doar o părticică din ampla operă lăsată 
posterităţii de unul dintre cei mai fecunzi critici, esteticieni, 
istorici literari „profesionişti” sau academicieni din cultura 
noastră. 

Deşi intitulat simplu, cum modest a fost întreaga viață 
marele om, acesta încorporează, pe lângă Reflecţii despre 
puterile literaturii, cu care debutează, o fericită selecţie a 
poeţilor noştri reprezentativi — Eminescu, Blaga, Bacovia — 
alături de mari scriitori universali, pe care nu numai că îi 
„descifrează”, ci le face cunoscute „sistemele”, exprimându-și 
opiniile pertinente despre „critica literară” şi Dilemele unei 
istorii a criticii literare, pentru a încheia cu Brecht și premisele 
teoretice ale teatrului epic. Cu alte cuvinte, criticul abordează 

cu rigoare şi maximă competenţă cele trei genuri literare de 
bază: liric, epic şi dramatic, dintr-o perspectivă modernă, nu 
înainte de a face „Reflecţii despre puterile literaturii” şi de a ne 
convinge de Necesitatea culturii. 

Ne vom ocupa întâi de capitolul Reflecţii despre critica 
literară, referindu-ne şi la celelalte două, De la teoria criticii la 
praxis şi Dilemele unei istorii a criticii literare, pentru a 
cunoaște resorturile intime ale specialistului... 

Reflecţiile despre critica literară fixează cerinţe: 
rigoarea, „gradul de instrucţie şi capacitatea de diagnosticare 
estetică”, „puterea demonstrației coerente”, „formația 

intelectuală bine configurată”, „un suport teoretic propriu”, 
„rolul de constructor în cultură”, capacitatea de-a deosebi 
„valoarea” de „nonvaloare”. Concluzia acestui studiu este una 
realistă: „criticul de vocaţie este un misionar al epocii sale, un 
propagator inflexibil [...] al valorilor literare autentice”. 

În al doilea capitol dedicat criticii, De la teoria criticii 
la praxis, autorul pledează pentru „cristalizarea unei concepții 
integratoare”, sesizând faptul că mișcările inovatoare „nu au un 
nucleu teoretic general, prestabilit, conceput de o singură 
persoanalitate, pe care să-l accepte mai târziu diferiți adepți”, 
pentru a constata că „anul 1964 constituie primul moment de 
polarizare a unor forțe dispersate”. 

Sunt comentate opiniile critice ale lui Roland Barthes 
din Eseurile critice în polemică accentuată cu ale lui Raymond 
Picard din Noua critică sau noua impostură, care argumentează 
că „biografia nu e necesară pentru explicarea operei”, fiind 
criticat şi Paul Weber. Urmează replicile celor „atacaţi”, 
justificând demersurile critice acceptate. 

Serge Doubrovsky se manifestă ca un „reformator”, 
apropiindu-se de noua critică franceză, orientează critica 
literară „spre sensul” operei, „structura globală şi viziunea 
unitară”. El precizează că „opera [...] stabilește importanța 
faptelor şi a evenimentelor [...], absoarbe istoria, nu istoria este 
cea care o resoarbe”... Astfel, Doubrovsky motivează caracterul 

subiectiv al actului critic, promovând ideea că opera devine 
verificabilă prin unitatea şi totalitatea ei, prin examinarea 
comunicării concrete, evocându-l pe Hegel care considera că 
sensul se găseşte întruchipat în materia sensibilă, adică în 
operă. 

Doubrovsky este echidistant nu numai față de 
psihanaliza existențială, ci şi faţă de structuralismul genetic 
profesat de Lucian Goldmann, considerând critica un act 
deschis. El stabileşte stadiile demersului intelectual spre operă 
(descripția  fenomonologică, structurile, temele afective, 
descifrarea acestora, descrierea structurilor, investigarea 
psihanalitică) și consideră că „acțiunea umană [... este invenţie 
liberă”, iar opera nu poate fi explicată total. Criticul, formulând 
„raporul dintre adevărul relativ şi adevărul absolut”, 
delimitează cunoaşterea de noncunoaştere, precum şi tentativa 
de descifrare de sensuri. Comunicările ulterioare, combat 
depersonalizarea creației literare (Literatură și fericire), 
umanizând noţiunea de valoare. În concluzie, Romul Munteanu 
împărtășește ideea că „Literatura și critica îşi redobândesc 
caracterul uman și social prin restituirea drepturilor scriitorului 
de a fi autorul propriei sale opere, prin acceptarea mesajului ca 
purtător de sens [...] şi prin considerarea criticului ca o 
conștiință valorizantă”. 

Dilemele unei istorii a criticii literare dezvăluie 
obstacolele felurite care împiedică apariţia unei „istorii a criticii 
literare”, precum: diferențierea şi multiplicarea sistemelor 
critice, sensurile noi ale demersului critic, asocierea criticii 
literare cu alte domenii de cercetare, confundarea criticii cu 
istoria literară, neglijarea relaţiilor reciproce dintre acestea, 
concepția nouă despre relaţia dintre conţinut și formă etc. 
Autorul interpretează — în marea parte a studiului — Istoria 
criticii literare moderne a lui Rene Wellek, concluzionând că 
aceasta „reprezintă o operă monumentală, nu lipsită de unele 
riscuri, dar încurajatoare pentru aspiraţia spre sinteză a spiritului 
uman”. 

Revenind la primele capitole ale cărții marelui erudit, 
surprindem Reflecţii despre puterile literaturii („acţiunea 
directă a scriitorilor asupra publicului”, privirea scriitorilor „ca 
niște membri ai unei cetăți”, opere care au apărut în contexte 
politice sau sociale nepotrivite, în contexte istorice 
nefavorabile, nefiind receptate la adevărata lor valoare, 
aprecierea funcției catarctice a creaţiei artistice de către 
Aristotel, Molière, Corneille, Racine, opiniile lui Gh.Asachi, 
V.Alecsandri și I.H.Rădulescu despre teatru ca „școală a 
moravurilor”, „tribună de luptă” pentru combaterea relelor din 
societate, opinia lui Brecht despre „plăcerea estetică” etc.). 

Autorul mai surprinde relația dintre autor, operă şi 
societate, a întâlnirii dintre imperativul estetic cu cel etic şi 
politic, conform lui Sartre, dovadă a dialogului dintre scriitor şi 
public. Din alte perspective, „a scrie înseamnă a spune 
adevărul” (Hemingway) sau faptul că marile opere trebuie „să 
sporească claritatea lumii” (Paul Morelle), în timp ce 
Doubrovsky a constatat reticenţa studenților americani față de 
literatură şi pledoaria pentru „anticultură”. 

Romul Munteanu consideră că „lectura operelor 
literare [...] are drept scop [...] să producă acea plăcere 
estetică” menită să-l angajeze „pe om în existenţă”, dând „un 
sens tuturor valorilor”, o „bucurie estetică”. 

Al doilea capitol, Necesitatea culturii, porneşte de la 
expresii precum „om de cultură”, „cultură avansată”, „arhaică” 
sau „tânără”. Aceasta pentru a defini cultura, în accepţia 
antropologului american Bronislaw Malinowski, ca utilitate sau 
a lui I.M.Lotman privind cultura ca „rezerve de informație 
genetică”, drept „totalitate a informaţiei nonereditare, ca o 
memorie generală a colectivităţii mai restrânse”, deci necesităţi 
derivate, noi idealuri..., a lui Edgar Morin: „Moștenirea 
culturală [...] modulează expresia genetică” a lui Huizinga, 
precum că nu este un lux, a lui Herbert Marcuse, „condiția 
prealabilă a progresului”, a lui Edw.Sapir despre „funcția 


38 


Sclipiri hunedorene de har (cronici literare) 


activă a modelului cultural” care îl angajează pe om în 
„existența pentru sine” şi „pentru societatea în care trăieşte”. 

Concluzia autorului, la acest capitol, este că 
„Necesitatea culturii se transformă [...] într-un imperativ social 
şi etic”. 

Următoarele trei capitole sunt dedicate lui Eminescu, 
Blaga şi Bacovia, cele trei genii care au marcat lirismul 
românesc. 

Eminescu este văzut ca „un scriitor care a creat un 
discurs liric etern, un creator sincronizat cu marea literatură a 
epocii sale, un contemporan al tuturor timpurilor”, amintindu-i, 
în acest sens, pe: Rimbaud, Mallarmé, Hérédia, Baudelaire. 

Criticul urmăreşte evoluția „visului? până la 
asemănarea cu o pasăre „ce își muia aripa în amar”, precum și 
a modului de a percepe lumea de la „doina întristată” la „tristul 
zgomot”, „muzica tristă”, „cântec trist”, la „dulce jale”, 
„marea-i de mâhnire”, la „bucurie-tristă”, „duioase dureri”, 
„dulcea patimei dureri” etc., poetul dând spaţiului şi timpului o 
puternică, intensă coloratură afectivă, un univers straniu. 

Obiectiv, Romul Munteanu constată antinomiile 
eminesciene: dacă „moartea e un chaos”, „o mare de stele” — 
viaţa e „o boltă de vise rebele”, „un secol cu sori înflorit”. Este 
apreciat stilul înalt, grav al poetului, precum şi imaginea 
serafică a femeii iubite, dar şi faptul că „umorul și ironia 
romantică nu reprezintă [...] zona forte a artei eminesciene, în 
ciuda multiplelor sale feţe”. 

Feţele poeziei lui Lucian Blaga pendulează între 
cunoaștere și mister. 

„Poetul, mut ca o lebădă, este [...] copleşit de setea 
faustică de cunoaștere, tânjind spre comuniune (Lume), prin 
semne (Taina inițiatului, Drumuri, Semnal de toamnă, Lăcaş), 
prin cuvinte (Inscripţie, Poeţii, Alchimie), prin cântec (Noi 
cântăreții leproși), pentru a converti opoziţia dintre lumină şi 
întuneric în opoziție între bine și rău (Lumina raiului) sau dintre 
lumină și umbră, pentru a întreţine starea de vrajă şi încântare 

(Psalm, Ecce tempus), pentru a înfrunta vântul, distrugătorul de 
existente (Pe ape, În munți, Oraș vechi)”. 

Criticul se mai oprește asupra motivului ploii 
(Melancolie), a lacrimii (Liniște), a pământului (Pământul), a 
muntelui, a norului. 

Antinomic este privită ființa umană: puternică 
(Suprema ardere) sau tristă, disperată (Jale la început de 
noiembrie), la fel ruptura dintre lucruri, fenomene (Tâlcuri), 
între expansiunea dionisiacă (Vreau să joc) şi moarte (Cântecul 
somnului). 

Obsedat de timp, poetul îl transfigurează artistic în 
multe poezii (Taina inițiatului, Peisaj trecut, Cuvinte către 
patru prieteni, Timp fără patrie). 

Criticul găseşte puncte comune între poezia lui Lucian 
Blaga şi versurile lui Rilke, Jammes sau ale poeților baroci. „În 
acest concert de voci [...], vocea sa lirică nu poate fi confundată 
cu a nimănui”, discursul lui fiind „un discurs poetic modern, cu 
o valoare universală”, conchide criticul, recunoscându-i 
originalitatea. 

Pornind de la opiniile criticului literar francez, 
G.Bachelard, „un maesteru al lecturii asociaţioniste”, Romul 
Munteanu face, în capitolul al treilea, O interpretare 
Bachelardiană a poeziei lui George Bacovia. 

„Spaţiul este configurat [...] dinăuntru şi dinafară”. 
Spaţiul interior este grota, în care „frica umedă pluteşte peste 
tot” (Lacustră), în timp ce „spaţiul exterior este tipic pentru 
condiția omului de la marginea existenţei”, fiind obscur, pustiu, 
sordid sau acoperit de ceaţă (Sonet). 

Universul  bacovian  „recompune imaginea unei 
existenţe văzute în stare de nevroză”, eroul rămânând „la fel de 
singur şi anxios și înăuntru și în afară” (Nervi de toamnă, Nervi 
de primăvară). 

Dacă spaţiul este dominat de culorile negru, violet și 
gri, timpul „este măsurat de anotimpuri”, dominând toamna. 

G.Bachelard afirma: „dintre cele patru elemente pe care 
se grefează imaginaţia materială [...] apa [...] deţine rolul 
dominant” în poezia bacoviană, generând „moartea orizontală” 
(Plouă, Moină). Concluzia: „Bacovia realizează o poezie a 
elementelor, bazată pe o retorică simplă”, el fiind considerat 
„unul dintre cei mai originali și durabili poeți simboliști din 
Europa”. 

Mai multe capitole dedică Romul Munteanu literaturii 
universale (poezie, proză, teatru). 

Vom sintetiza, cât se poate. Astfel, Măştile lui 
Lautreamont scot în evidenţă „valorizarea biografică excesivă”, 
dar şi „tentativa de identitate a lui Ducasse cu Lautréamont” în 
Cânturile lui Maldoror şi Poezii (|, II), aşa cum au constatat 
majoritatea criticilor literari francezi. Volumul său nu poate fi 
încadrat în niciun gen literar, originalitatea constând în „citatele 
mimetice, aforismele reluate cu semnificații sporite, pastişa 
provocatoare [...], distorsionarea informației fiind elementul ce 
conferă [...] un grad mai mare de originalitate”... 

Opera lui Lautréamont „are un efect de şoc foarte 

puternic”, cultivând o „dialectică negativă”, polii extremi (omul 
şi creatorul) fiind „situaţi pe aceeaşi coordonată”. Discursurile 
sale au „caracter discontinuu şi eteroclit”, îmbinând satira cu 
parodia, cu imnul, cu poemul naturii şi cu o autobiografie 
excentrică. Cânturile lui Maldoror sunt considerate o „scriitură 
de antireprezentare”, în timp ce în Poezii se produce despărțirea 
poetului de o anumită lume literară, pe un ton tranșant şi violent. 
Criticul consideră opera acestui poet „ca o permanentă surpriză, 
care nu va înceta să provoace alte discuţii polemice”, dar şi „alte 
plăceri nebănuite ale actului de lectură”. 

Lecturi Kafkiene relevă că Verdictul (Procesul) şi 
Castelul sunt romane stranii, „un experiment singular şi incert”, 
deoarece „literatura reprezintă [...] pentru scriitorul praghez 
calea de defulare [...], cursa după adevăr [...], certificatul de 
autonomie”... Aşa se face că opera sa „este plină de chei 

autobiografice [...], purtătoare a unor simboluri”, fapt confirmat 
şi de Jurnalul lui Kafka. 

Criticul se referă la intriga din proza autorului, la 
psihologia personajelor, la „speranţa unei ieşiri dintr-un context 
absurd”, la relaţia dintre individ și societate, la relaţia dintre 
acuzat şi acuzator, la „visul, coşmarul, delirul halucinant”, la 
structura parabolică a romanului Procesul, la absurdizarea 
situațiilor  exemplificatoare, la tema străinului — cu 
semnificaţiile majore ale acesteia — pentru a conchide: „lectura 
operei kafkiene este avertizatoare, dar niciodată reconfortantă”. 

După ce surprinde Arta prozei la Dino Buzzati şi relevă 
o Realitate istorică și ficțiune în romanele lui Erwin Wikert, 
Romul Munteanu abordează Probleme de metodologie în 
istoria literară pe plan universal, începând cu La Harpe şi 
Villemain, până la Gerolamo Tiraboschi, la Foch, pentru a 
ajunge la De Sanctis, precizând că „tipul acesta (al lor, n.n.) de 
cercetare a literaturii începe să capete o frecvență din ce în ce 
mai mare în toate țările”, statuându-se ca istoria literară să 
treacă în rândul științelor umaniste. 

Apariţia unor istorii literare (în secolul al XIX-lea și al 
XX-lea) a dus la „o amplă confruntare de opinii”. Nu vom 
insista asupra acestora, limitându-ne a enumera doar „demersuri 
metodologice considerate  [...] principii permanente de 
referință”: pozitivismul scientist se confruntă cu sublinierea 
spiritului creator al cercetătorului, la afirmarea capacităţii sale 
intuitive şi a sensibilităţii artistice. 

Pozitivismul lui Taine priveşte opera literară drept 
„copia moravurilor înconjurătoare şi semnul unei stări de 
spirit”, propunând explicarea cauzală a operei prin confruntarea 
mediului cu biografia: existența, realitatea, fapte istorice, 
experienţa. 

Dilthey şi urmaşii săi stabilesc alte elemente 
conceptuale reflectate în demersul critic: gândirea, ideea, 
esenţa, transcendența, spiritul, libertatea. 

Din aceste concepții rezultă, ca procedee, a) pentru 
Taine: descriere şi apoi explicare, referință retrospectivă la 
biografie, analiză raţională, inducție, trimitere spre obiect ca 
dat; b) pentru ceilalți: comprehensiuni pe baza trăirii, deducție, 
semnificația subiectului (a conştiinţei personale), modul de 
gândire ciclică, indicat de structură. Consecința o constituie 
apariția principiilor antitetice. 

Criticul urmăreşte, apoi, evoluția istoriografiei literare 
românești, de la Conspectul lui V.Gr.Popu, trecând prin 
diversele manuale, spre cei doi deschizători de drumuri în 
literatura română intuiți de Enea Hodoș (I.H.Rădulescu şi 
Gh.Asachi), pentru a ajunge la prima pleiadă de mari istorici 
literari ai culturii române (N.Iorga, O.Densuşianu, N.Catargiu, 
B.Duică,  S.Puşcariu,  D.Popovici, T.Vianu, I. Breazu, 
G.Călinescu). 

Modalităţile de inovare a istoriei literare au început, 
înainte — cu Titu Maiorescu şi C.D.Gherea, dar Eugen 
Lovinescu impune autonomia esteticului. Aceasta are un 
caracter relativ, deşi relevă „relaţia de interdependenţă dintre 
cultură, ideologie şi civilizaţie” — consideră Romul Munteanu. 
Mai departe, Lovinescu mai propune joncţiunea dintre 
sincronism Şi diferenţiere. 

Criticul consideră că, în ciuda încercărilor, „aceste 
deosebiri de metodă nu au dat rezultate spectaculare” și că „în 
veacul trecut, teoria a devansat [...] praxismul”, explicând, 
astfel, „criza prin care trece istoria literară” şi că „un nou 
consens dintre teorie şi praxis [...] va determina o altă relaţie 
dintre epocă — autor — operă”... 

Pentru înțelegerea fenomenului literar şi realizarea unei 
istorii literare valabile, criticul pledează pentru Literatura 
comparată, cercetează „metamorfozele conceptului de istorie 
literară” ale lui Paul Hazard, apreciază contribuţia lui Werner 
Krauss la dezvoltarea istoriei literare, care „trebuie să devină o 
nouă sarcină istorică a timpului nostru”. 

Volumul se încheie cu aprecieri despre Brecht și 
premisele teoretice ale teatrului epic. Cu acest capitol, Romul 
Munteanu „atinge” și genul dramatic. 

Brecht-eseistul, un spirit inovator, pledează pentru 
teatrul epic, recunoscând transferul tehnicii epice din roman în 
teatru şi crede în reproducerea cât mai exactă a realităţii în 
creaţia literară şi că expresionismul a îmbogăţit mijloacele de 
reprezentare a imaginii lumii (Teatrul experimental, 1993). 

Brecht a prezentat, într-o amplă schemă, deosebirea 
dintre naturalism şi realism, în favoarea realismului şi o 
comparaţie între forma dramatică şi forma epică a teatrului, 
optând pentru cea de a doua, care implică mai mult pe spectator, 
dovedind cum „existența socială determină gândirea”. 

„Raportul dintre cuvânt, imagine şi muzică l-a 
determinat pe Brecht să construiască un nou model despre 
„relaţia dintre opera dramatică şi opera epică” — remarcă Romul 
Munteanu, considerând că „dacă principiile scriitorului german 
poartă [...] amprenta timpului său, opera sa rămâne ca o imensă 
parabolă literară adresată omenirii pentru eternitate”. 

Considerăm că, prin erudiţia sa de necontestat, prin 
aportul adus la cunoașterea mişcărilor de idei privind istoria şi 
critica literară pe plan universal, prin vastitatea operei — 
temeinic zidită — Romul Munteanu este unul dintre marii critici 
şi istorici literari ai culturii române. 

Ion-Bujor Pădureanu, Poezii 


Fiu de ţărani din Tâmpa, comuna Băcia, judeţul 
Hunedoara, lon-Bujor Pădureanu s-a născut în 10 decembrie 
1934. După absolvirea Şcolii Normale din Deva (1952), a 
profesat doi ani ca învățător în Ruda-Ghelari şi în Topliţa. Între 
1954 — 1959, a urmat cursurile Universității din Bucureşti, 
primind licența în filologie şi istorie. Va fi, apoi, profesor de 
limba română și istorie la Topliţa, județul Hunedoara, apoi la 
Bucureşti. 

Debutează în literatură în anul 1967, cu povestirea 
Cetatea, publicată în revista „Luceafărul”, iar editorial cu 
volumul de povestiri Frumoasa cocoșată (1968). Din 1975, este 
membru al Uniunii Scriitorilor din România. 

A mai scris proză (Discuţii din priviri, 1971, romanul 
Interogatoriu la iubire, 1972) şi versuri: Poemele pădurii — 
1973, Chemare din adâncuri — 1974, Frunzele pământului — 
1974, Urma zimbrului — 1977, Constelaţia ziditorului — 1979, 
Imperiul iubirii — 1980, Încolţirea cuvintelor — 1981, Poeme 
mirate — 1986, Criza sentimentelor — 1990. 

Colaborează la cele mai importante reviste: 
„Luceafărul”,  „Steaua”, „Tribuna”, „Vatra”, „România 
literară”, „Gazeta literară”, „Convorbiri literare”, „Familia”, 
„Viaţa Românească”, „Amfiteatru” etc. 

A fost apreciat, de-a lungul timpului, de Marian Bucur, 
Al.Lungu, Marian Popa, Sorin Titel, Mircea Vaida etc. 

Volumul Poezii apare în 1994, la Editura Magister din 
Bucureşti și conține 64 de poezii în economia celor 124 de 
pagini... 

Volumul este — într-un fel — o antologie selectivă a 
versurilor scrise între 1973 şi 1994, o „selecţie din selecţie”, 
ponderea deţinând-o poeziile în care eul liric se confesează sau 
se autodefineşte. Altele sunt concepute sub formă adresată sau 
obiectivă, precum Bradul, Afurisenie I, Afurisenie II, Pădurenii. 


45 


Maria Toma-Damşa 


Nota generală a discursului său liric o constituie 
variatele ipostaze ale poetului: de la naştere până la maturitate: 
ascultând „mătănii”, dar „şi miorlăiri de bine”, având „iubirea- 
nchisă în reguli mincionoase”, înaintând „încă un pas” la 
îndemnul cald al mamei, până când „va înverzi peste vreme/ 
cântecul [...] de dor”, căutând „coroana adevărului”, „un dar 
pierdut”, „cruce de voinic” sau așteptând „vânturile de iarnă”, 
„a munţilor tăcere”, aspirând „spre dorul necunoscut”, sfidând 
„Singurătatea”, căreia îi contrapune toate „cântecele” codrului, 
„cântul privighetorii”, „horele, doinele”, „cântecele bătrâne”, 
„visul vieţii-ntregi”, „viscolele iubirii”, „-un braţ neprihănit”, 
„dar aducător de bine”. Idealul său de poet este să devină „un 
ram în pomul țării”, „o rădăcină prinsă-n glie”, „cocorul negru 
ce-a colindat abisul”, cel care cinstește „limba sfântă ca glia”, 
„a neamului carte”, „doină cusută pe ia iubirii”, „rugă, poruncă 
şi scut dezrobirii”. 

Tematic, poeziile din acest volum al lui lon-Bujor 
Pădureanu pendulează între evocarea mamei, a pădurencei, a 
peisajului rustic, a femeii, a copilăriei, a iubirii şi ars poetica, 
meditaţia pe tema trecerii timpului, pastel, odă. Nu puține sunt 
structurile lirice concepute în stil popular, precum Cântă-mi, 
codrule, Cântec din frunză, Pădurenii, Afurisenie I şi II, Pe 
cărările pădurii. 

Prima piesă a volumului, intitulată simplu, Eu știu... 
condensează o experienţă de viaţă, începând cu „vremea în care 
m-am născut”, continuând cu „religiile”, „rodu-nţelepciunii”, 
jalea din cântecul privighetorii „a suspin”, pentru a pune „la 
toate cruce” şi a rosti „Amin” în cele mai variate situaţii, la: 
„sfaturi rele”, „necuraţii ce vântură Hristoşii”, „prefăcuţii 
sperjuri şi mincinoşi”, „vechi icoane vopsite de scursură”, 
„osanale rostite de-un năuc”, „rodul vieţii ascuns într-o 
prescură”, „viața noastră cu amăgiri de cuc”. 

În final, poetul consideră „Anii” [...] puncte în clipele 
pierdute” şi le contrapune „semnul iubirii”, căci „fulger e 
iubirea şi ura nopţii scrum”, o izbutită și expresivă antinomie! 

Doamna Unic invocă divinitatea, dezvăluind suita de 
neajunsuri şi nedreptăţi, precum „cuşca hoţilor”, „ceea ce se ia”, 
„sufletele care mor”, „totul pe ascunse”, căci „pământul nostru 
este temnicerul”, iar „Cercul, cerul, cercul, totul e închis”. 

Instrăinatul simte Chemarea din adâncuri a mamei, 
care-l îndeamnă pe „drumul ce duce spre fericire”, „pe poteca 
cea dreaptă”, fără grabă, „încă un pas” — repetat — fără să se lase 
„bătut”, țintind „sus”; el „urcă [...]/ din piatră-n piatră”, însoţit 
de „puii de vis”, pentru a înţelege „cum cântă/ codrii şi marea/ 
în scoica de mărgean/ a-nţelepciunii”. Numai așa „va înverzi 
peste vreme/ cântecul tău dor”. Este o lecţie de viaţă pentru 
orice artist! 

Oda Țării are la bază personificarea şi îmbracă forma 
adresată: „Ți-am sărutat, în ochii mamei,/ ochii”, „... în buzele 
mamei,/ gura/ când murmura doina...” „Ti-am sărutat, în 
mâinile mamei,/ braţele”, „Ti-am sărutat, în ia mamei,/ florile/ 
şi-n păru-i bătrân/ străbunii ti codri”, „... tălpile [...]/ Şi nu ştiu 
dacă mama/ sau Tu/ mi-ați semănat în suflet/ atâta văpaie de 
foc!”. În final, ofranda: „Și dacă doinele/ murmură a visele 
mele,/ primeşte-le,/ Țară,/ în glasul tău sfânt”. 

În Dialog, poetul evocă etapele unei existenţe precare: 
„mi-am plâns [...] copilăria”, „dulcele-amar al prezentului/ [...] 
foametea, „drumurile din munţii jefuiţi”, „sărăcia, râia şi 
păduchii”, „acum mi-e bine...” 

Tristeţe este o meditaţie pe tema amintirilor şi surprinde 
„primul oftat”, „teama de anii/ care vin şi se duc”, „o clipă”, 
„visele rupte”, „o-ntoarcerel/ în neştiut”, „un dor pierdut”..., 
pentru a se încheia cu o interogaţie retorică: „cine ştie...?” 

Pădureanca se constituie într-un izbutit portret moral: 
„îmbătată în vinul fericirilor şi al nefericirilor”, „acoperită de 
taina pădurilor”, „născătoare de fiori”, „învățată să iubească şi 
când tace”, „dând pădurilor chiot de bucurie”, „sărutată de 
nemurire”. 

Iubirea îmbracă variate „haine”:  „nepriceperea 
dragostei”, „psalmii iubirii”, „dorul necunoscut”, „felinarele 

iubirii”, „jocul luminos în doi”, „învierea vieţii”, „viscolele 
mele”, „visul vieţii-ntregi”, „viscolele iubirii”, „lacăt neiubirii e 
durerea”, „desfrânat izvor”, „vinul de iubire”, „raiul”, „visul 
nopții”. 

Pastelurile sunt concepute în mod original, deși 
păstrează prozodia clasică. Astfel, fiecare pastel se reflectă în 
conştiinţa poetului, influenţându-i benefic creaţia: Crengi se 
constituie împreună cu „rădăcinile”, pledează pentru „coroana/ 
adevărului”, „izvorul a strâns necuprinsul”, pentru a ne ajuta „să 
sorbim” nu numai „toată iubirea pământului”, ci şi „legământul 
nostru”. „Codrii [...]/ răscoliţi/ de vânturi” aveau frunze care „se 
topeau [...]/ În şiroaie de clocote” și păsările „în izvoare de 
cântece”. 

„Vânturile de iarnă [...]/ Peste păduri desfrunzite” sunt 
aşteptate de poet să-i „intre în vine”, iar „tăcerea munţilor” I-a 
ajuns”, în timp ce aşteaptă „în pace/ Frunze noi să mă-mbrace” 
(Vânt de iarnă). 

Pădurea este „Felie din dragostea pământului,.../ Inimă 
de doine,/ Cuprins şi necuprins.../ doinele frunzelor” şi îi dă 
poetului „trăinicia durerii” în inima căruia se ascunde (Pădure 
ascunsă), iar Pe cărările pădurii „Bate vis de gând curat/ 
Cântece se cern în soare,/ Muguri cresc în crengi palat”, şi 
poetul e „Îmbătat de dulce cântec [...]/ Şi-ntre muguri” se 
coboară. Toamnă târzie îl incită la meditație („scormon în 
mine”), iar „pământul încins” descoperă „Ce murmure zac în 
cutremurul” lui, „când frunzele cad şi le arde chemarea/ acestui 
Pământ-Dumnezeu”. 

Sonetul Prin iarbă ni-l dezvăluie pe poet ca „-un râu 
neliniştit”, „ca florile de mai”, „cum creşte bobul sacru în prag 
de primăvară”. Consecința de a creşte „prin iarba deasă” este 
naşterea cântecului, a operei perene: „Cântau în mine codrii şi 
cetina de brad”, dezlegând „durerea ce moare în câmpie”, iar 
când „cosaşii m-au cosit/ ...-n claia lor de vise târziu m-au 
regăsit”. 

Spaţiu mioritic reconstituie, pe plan spiritual, imaginea 
vieţii noastre zbuciumate, milenar pendulând între „deal şi 
vale”, între „vale, deal şi deal şi vale”, „Urcăm, coborâm, 
urcăm, coborâm”, „Coborâm, urcăm, coborâm, urcăm/ braţe de 
suflete spânzurăm”, dar „Cântecul ” ne-a renăscut/ şi ne urcă-n 
deal de lut”. 

Multe poezii sunt arte poetice, dar reprezentativă 
rămâne /ertați poeţilor, în care aceştia sunt văzuţi drept „păsări 
vorbitoare”, „oameni” care „încep să tremure/ pentru fiecare 
cuvânt”; condeiul lor „zeifică/ ceasul netrecător”, iar 
„Cântecele-jurământ! de credință” convertesc în bijuterii 
„Foamea/ şi ceața, Pustiul/ Bolile şi sicriul/ [...] stelele” prin 
„cuvintele lor mângâietoare”, încât aceştia, poeţii, merită din 
plin iertarea. 

De trei sau de șapte încheie acest valoros volum al 
poetului, constituindu-se într-o profesie de credință a acestuia, 
temele fiind din ce în ce mai incitante: „visele-şoapte”, „colţ de 
lacrimă şi gând”, „cap de rai şi de poveşti”, „adevăr”, „joc de 
patimă nebună”, „colţ de iad flămând”, pentru a conchide 
dramatic: „ne certăm cu Dumnezeu/ fără să ne pară rău...” 

Poet complex, lon-Bujor Pădureanu cultivă cu succes 
toate formele liricii, de la poezia clasică, structurată în strofe, 
cu ritm, rimă și măsură, la poezia cu formă fixă (sonetul), pentru 
a converti ideile, sentimentele, idealurile în „forme noi” ale 
poeziei moderne (Chemare din adâncuri, Țării, Crengi, La 
izvor, Tu singură). 

Fără a fi numai „tradiționalist”, cum s-a văzut, poetul, 
aidoma lui Arghezi, nu oboseşte în migăloasa muncă de a 
„potrivi? măiestrit cuvintele, scoțând adevărate giuvaere: 
„soarele [...] încolţeşte/ Pe bolta cerului stindarde”, „norul 
liniştii celeste”, „lăcomia coasei”, „carte blândă”, „frunza 
nespovedită”, „muşuroi de cer şi stele”, „luna răgușşită”, 
„streaşina de gând”, „coloana infinită de lumină”, „Limba 
Română” este „voievod al vremii”, „sfânt elixir”, „tunet”, 


x» 


„flacără pururi stăpână”, „caier de vise”, „neamului fir...” 

Cântecul poetului „ameninţă” să dăinuie peste veacuri, 
pentru că ştie să readucă în conștiințe glia strămoşească, dorul, 
codrul, adevărul care „E pretutindeni şi în toate”, iubirea, 
speranţa... 

Dacă povestirile „impun prin energetismul și violența 
existenţei erotice a personajelor specifice regiunii natale [...], 
relatarea este dominată de un lirism intens şi expresiv”, poeziile 
lui lon-Bujor Pădureanu se înscriu nu numai „în linia 
autohtonismului” ci surprind „comuniunea cu natura vegetală”, 
aduc „un elogiu istoriei” şi „au perfecta claritate a structurii 
extrovertite, sincere [...], muzicalitatea cântecului” (Marian 
Popa). 

Marcel Petrişor, Temeri 


Marcel Petrişor a văzut lumina zilei la 13 aprilie 1930, 
la Ocişor, judeţul Hunedoara, fiind primul copil al învățătorului 
Aureliu Petrişor. 

După absolvirea Școlii Primare din sat, va urma 
cursurile liceale la Liceul „Avram Iancu” din Brad, apoi ale 
Liceului „Decebal” din Deva. 

În 1950, se va înscrie la Facultatea de Litere şi Filosofie 
a Universităţii „Babeş-Bolyai” din Cluj-Napoca. În 1952 — de 
ziua lui — a fost arestat împreună cu Ovidiu Cotruş, aderând la 
un nucleu de dizidență anticomunistă. Cu un răgaz de un an 
(1955 — 1956), Marcel Petrişor va fi, din nou, încarcerat şi 
condamnat la 25 de ani de muncă silnică. A fost eliberat în 1964. 

Şi-a continuat studiile, la Universitatea din București, 
specializarea franceză-spaniolă, ocupând, până la pensionare, 
funcţia de profesor de limba franceză la liceele „Iulia Hasdeu” 
şi „Spiru Haret” din București. 

În detenţie s-a împrietenit cu numeroși deţinuţi politici, 
printre care Gh.Calciu-Dumitreasa, Petre "Ţuţea, Constantin 
Oprişan, Simion Ghinea etc. 

Dintre cărțile sale, amintim: Serile-n sat la Ocișor 
(povestiri), Grünewald (album), Măreasa, Crișan, Temeri, 
Căruţa cu scânduri, Cei din Aciua (romane); Curente estetice 
contemporane, La Rochefoucauld. Aventura orgoliului - eseuri, 
Călătorie spre Soare-Răsare, Vitralii, Fortul 13. Convorbiri din 
detenţie, Secretul Fortului 13. Reeducări şi execuţii, N. V.Gogol 
şi paradoxurile literaturii moderne, La capăt de drum, Drumuri 
întortocheate, Trecute vieți de domni, de robi și de tovarăși. 

Al nouălea volum al scriitorului hunedorean Marcel 
Petrişor, dedicat „bunicilor, părinților [...] şi bătrânilor din 
Ocişor”, romanul Temeri!, reconstituie o „lume apusă, trecută” 
— după afirmaţiile autorului din nota adresată cititorului. 


! Marcel Petrişor, Temeri, Ed.Eminescu, Bucureşti, 1985. 


51 


Maria Toma-Damşa 


Din „grija faţă de rânduială, măsură şi așezare” se nasc 
şi „temerile” față de ceea ce s-ar fi putut întâmpla, „uitând că 
omului îi este dat să aibă numai cât poate iubi şi să stăpânească 
aşa cum se poate stăpâni pe sine”. 

Titlul, un substantiv nearticulat, la plural, este încărcat 
de multiple semnificaţii, iar conţinutul romanului se vrea un 
răspuns „și nu fără temeri”. 

Întreaga acţiune se derulează în satul natal al 
scriitorului, dominat de o abia stăpânită emoție a evenimentelor 
trăite, „un străvechi sat românesc din Țara Zarandului”, Ocişor. 

Încă din primele pagini transpare fiorul că „și apele se 
tem de ceva, dar, oare, oamenii, care parcurgeau chiar anii 
înnouraţi, premergători celei de-a doua conflagrație mondială?” 

Iuănul lui Mălăncuţ, care cunoscuse lumea întreagă, 
mergând numai spre răsărit şi considera Ocişorul „buricul 
pământului”, iar pe „popa luăn [...] cu nimic mai prejos decât 
țarul”, a devenit vizitiul preferat al familiei. 

Mihai, nepotul Ruzaliei, sensibil și foarte curios, un 
alter ego al scriitorului, nu prididea cu întrebările, mai ales dacă 
„a umblat mult”, iar Iuăn îi înşiruia drumurile parcurse, luptele 
la care a participat, apoi călătoria spre „soare-răsare [...]”, la ţar, 
hrănindu-i imaginația. 

Fiică de om bogat din Luncoi, Ruzalia a adus soțului ei 
— preotul luăn — „zestre în aur, să clădească [...] totul din 
temelii” în Ocişor, având şi „bani în bancă”. Ea a devenit „cea 
mai vestită femeie de pe Criș”, „deși era analfabetă”. Nici măcar 
„inteligenția” de pe Criş şi de pe Mureş nu o putea ignora: 
„Oriunde s-ar fi dus, uşile i se deschideau înainte de a bate”... 
Când pleca la târg la Hălmagiu, „se schimba din cap până-n 
picioare”, luând „rufărie mai albă ca laptele și rochii mai negre 
ca tăciunele”, făcându-se mare, cât „o claie”, spre mirarea 
nepoțţelei Margareta, dar şi spre mândria ei: „Te ştie toată 
lumea, bunico, din Ocişor până-n Hălmagiu”. 

În tocul cizmei păstra „un bulgăre de aur, mare cât un 
ou de rață”, spre uimirea preotesei Măriuţa, din Ociu, prietena 
Ruzaliei. 

Ea crede că așa a lăsat Dumnezeu lumea, „cu bogătaşii 
şi sărăntocii ei”. Ruzalia admira cu emoție nedisimulată „zilele 
[...] dintre Florii şi Paşti”, considerând că acestea „zăboneau [...] 
ca nişte bolovani peste care şuvoiul vieţii nu putea curge 
nestrămutat”, de aceea oferea „danii faţă de slugi, de noră, de 
nepoți”. Erau momentele când îşi dorea să moară „în săptămâna 
asta [...] dintr-un an [...] cât mai îndepărtat”... 

Un alt „călător” prin lume era „Laia Todicii” care, după 
ce şi-a petrecut tinereţea în America, s-a întors în Ocişor, unde 
ținea consătenilor şi soției „lecţii de gheografie” despre locurile 
vizitate, despre apele şi oraşele marelui continent. 

Vizita rudelor din partea mamei şi a tatălui la familia 
preotului era prilej de mare bucurie pentru Margareta și Mihai, 
copiii Melaniei şi ai lui Lelu. Aceștia îi încântau cu darurile: 
„bricege, puşti, pistoale, mingi [...], maşini zgomotoase, soldați 
de plumb [...], tancuri”. 

Mai veneau în vizită şi „fiii risipitori” şi „nurorile 
clevetitoare” ale Ruzaliei. Se întâlneau, de obicei, de Paşti, spre 
bucuria copiilor. 

Chiar dacă, în opinia lui Mitu, „Ruzalia asta-i dracu” 
sau se dovedea deosebit de autoritară: „Să nu cumva să-ncepi 
să vinzi ceva fără mine [...] că n-o păţeşti bine”, preoteasa avea 
suficiente momente de meditaţie: „până se cufunda în somn”: 
„Și ce fecior frumos era Vuţu! Ce bine ştia lucra porcii!” sau 
„Ce l-ar fi luat ea cu binișorul pe Dumnezeu”, „Mari şi 
nebănuite sunt cărările Tale, Doamne!” 

„Ziua în Ocişorul Ruzaliei” începea cu admirarea 
carului mare, cu licărirea „luceafărului de ziuă”, cu rugăciune şi 
cruce, pentru a-i îndruma, apoi, pe toţi la treburile lor: „Păstorul 
la oi, învățătorul între copii și popa la enoriași!” 

Pe fiul ei, Lelu, învățătorul, care intuia nedreptăţile 
făcute de pretor şi de judecători oamenilor nevoiaşi, Ruzalia îl 

numea „bolşevic”, hotărând: „Aşa-i cum zic eu! Să-ţi intre bine 
asta-n cap!” 

Lelu constata cum mama lui făcea „să iasă dintr-însa 
credinţe, superstiții şi practici fără de nici un temei. Dumnezeu 
şi diavolul erau deopotrivă de amestecați în mintea ei”. 

Despre şcoală, opiniile ţăranilor erau clare: „Ce să mai 
înveţi la şcoală [...], când şi aşa totul se află de pe la bunici sau 
de pe câmp?” Prezenţa elevilor la cursuri era precară: „Lunea 
nu veneau unii că prea era-ndată după duminică, marțea, zi cu 
bocluc, miercurea, post, joia, hai să zicem, o zi de şcoală nu 
strica şi chiar vinerea [...], iar sâmbăta, zi de târg la Hălmagiu, 
când nu-i puteai prinde pe niciunul [...]. Aşa că ce atâta zor cu 
buchea?” 

Printre preocupările Ruzaliei era şi aceea de a interveni 
— pentru a-și dovedi influenţa — în cazuri excepţionale. Așa a 
rezolvat — după mult efort — cazul losanei, nepoata Valeriei, care 
„a buctat” la franceză, chiar la nora Ruzaliei. La început, 
Ruzalia trece pe la directoarea liceului din Deva, pe la primar, 
dar, până la urmă, tot cu cuscra ei a rezolvat problema. 

Pe Ruzalia o defineşte — pe lângă altele — și disimularea: 
„Să munciti! se gândi Ruzalia, ieşindu-i pe gură cu totul altceva: 

- „Să mai ieşiţi pe la țară, să vedeți câmpurile, holdele, 
pădurile” [...] deşi în sufletu-i de preuteasă o trimise la dracu”. 
„Ce te-aş fierbe eu în mămăliga câinilor mei, se gândi Ruzalia 
[...]. Şi-n clipa aceea [...] simţi [...] c-ar fi vrut s-o mănânce de 
bucurie pe doamna Moşoiga [...] şi [...] c-ar fi prins cu mâna ei 
[...] pe acea noră”. „Trecu un ceas, trecură două şi-l afurisi în 
gând pe primar, o bodogănea pe Valeria, pe nepoată-sa o 
făcea toantă, iar pe sine se compătimea”. 

Ea tot „aprigă” a rămas, aşa cum a văzut-o Mihai chiar 
la înmormântarea unchiului Romulus. „Pe ea n-o putea minţi 
nimeni [...], putea vedea şi sub om şi prin om”. 

Obiceiurile la înmormântare sunt specifice zonei: după 
trei nopţi de priveghi, unde oamenii vorbeau, jucau cărţi, palma 
furată, ineluşul, mortul a fost însoţit de „bocete, țipete, plânsete 

şi Jeluiri, urmate de tainice pregătiri [...] , i se puse [...] 
lumânarea pe piept, banul în palmă, toiagul...” 

A urmat „cântecul de prohod al preoților”, iertăciunea, 
„unde un popă le spuse oamenilor şi cine a fost cel plecat pentru 
totdeauna”. „Până la groapă”, l-au dus într-un „car tras de boi, 
oprindu-se la toate răscrucile şi bocindu-l tot drumul două 
femei”. „Apoi, după ce fu băgat în groapă” și acoperit cu 
pământ, peste care a fost înfiptă crucea, „mulțimea [...] se porni 
din nou pe drum cu un colac, o batistă şi o lumânare”, urmând 
pomana. 

De Anul Nou, Mihai şi Margareta îi „sorcoveau” pe 
bunici, fiind singurii beneficiari ai darurilor: „bumb de aur şi de 
argint”, însoţiţi de urarea: „Tu, fato, să sclipeşti ca aurul [...], iar 
tu, băiete, să nu te pierzi cu firea, cum nu-și pierde argintul 
preţul”. 

Despre obiceiurile de la nunta din Ocișor, aflăm cu 
prilejul nunţii Burcuceștilor. 

În timpul crizei care se accentua tot mai mult, Ruzalia 
face afaceri avantajoase cu cuscrul ei, tatăl Melaniei, „la preţul 
zilei”, întocmind „un act, iar la primăvara viitoare, banii”, „la 
preţul băncii”. Ea gândea că „până o prinde el șmecheria, 
afacerea-i făcută”. Era o „afacere cu fructele”, de care „era mai 
mândră decât de orice”, pentru că în primăvara următoare 
„vându ţuica la un preţ mai mult decât a visat”, iar cuscrilor „le 
dădu cât vru ea”. 

Evenimentele care se precipitau le intuia fără greș: 
„Simţea ea că ceva, ceva trebuia să se petreacă în lume şi în ţară, 
mai ales după alipirea Ardealului cu Regatul [...]; schimbarea 
prea deasă a partidelor politice la guvernământ [...] şi ticăloşia 
funcționarilor de stat”. 

„Nedeia din Ocişor” — o altă datină strămoşească — „se 
ținea în a patra duminică după Paşti”... Veneau de peste tot 
neamurile încât „Era o întrecere în a pregăti cele mai bune 
mâncăruri”... „După liturghie [...] se-ncingeau nişte ospeţe din 
care nici câinii nu ieşeau păgubiţi”. „Fetele erau gătite ca de 


55 


Maria Toma-Damşa 


Paşti”. În timp ce jucau tinerii, „babele şi mamele pe margini, 
numai ochi şi urechi...” 

Chiar în timpul ospățului din casa preotului s-a spus că 
„neamţul a plecat cu război”, iar „vestea? a căzut „ca un 
trăznet”. 

Ruzalia, cu intuiţie perfectă, prevede că urgia „se 
revarsă peste noi”. „Vine-ncoa!” şi îl întreabă pe judecător ce 
aduce neamţul „foamete sau obiceiuri păgâne?” 

Când judecătorul spune că „primejdia-i mare, dar bun o 
fi şi Dumnezeu”, realistă, Ruzalia conchide: „Pe Dumnezeu 
n-ai ce te bizui-n treaba asta [...]. Oamenii au făcut-o, oamenii 
s-o tragă!” 

În opinia ei, „franţujii nu-s nație. Îs unt”, iar „de-ar fi 
fost românii în locul lor, ar fi văzut ei nemţii [...] pe dracu!”. Ea 
îi sfătuiește pe musafiri să facă politică în așa fel, încât să nu vie 
neamţul peste noi!”, încheind: „Eu una m-oi zbate pân-oi muri”. 

Îngrijorată de „ce-o să fie cu lumea asta”, îi cere părerea 
lui „bunu”. Acesta, înțelept, îi spune că „nu-i totuna să mori 
făr-a şti ce-i cu tine sau să mori cumsecade, ştiind ce-i în jurul 
tău”. 

De atunci, pe Ruzalia „n-o mai priveau [...] temerile 
altora”, „decât că se pomenise singură cuc”... 

Singur Lelu a intuit cât de tulburată e mama sa, 
spunând „c-o s-o sfârșească aşa, pe nepusă masă”... 

Şocată de vestea cedării a jumătate din Ardeal 
ungurilor, Ruzalia îl înjură pe „Hicler”, mirându-se: „Să ne lase 
Ardealul nost'ciopârţit?! [...]. Şi ăştia-s oamenii de la stăpânire? 
Să nu le pese lor de ţară? [...]. lo aşe ceva n-o să rabd şi mai bine 
mort decât supus [...]. lo-s cap care pleacă, nu care se pleacă!”. 
„Plec [...] dincolo! [...]. Pe mine din drumul hotărât nu 
m-o-ntors nimeni, niciodată”. 

După ce a împărțit tuturor câte ceva, Ruzalia s-a dus la 
culcare, iar a doua zi au găsit-o ai casei moartă. 

Prietena ei, preoteasa Măriuţa din Ociu, dezamăgită că 
nu a găsit aurul în tocul cizmelor primite de pomană, conchide: 

„Aşa era [...] Ruzalia [...], până şi moartea şi-a ascuns-o de 
lume”. 

Romanul este o frescă a satului ardelean din preajma 
celui de al doilea război mondial, cu „temerile” mai mult sau 
mai puţin fondate, cu obiceiurile străvechi, care au făcut să 
rezistăm pe acest pământ binecuvântat de Dumnezeu. 

Autorul mânuiește suveran arta narativă, dialogul viu, 
descrierile, monologul interior. Prin prisma lui Mihai — alter 
egoul autorului din copilărie — el evocă Hălmagiul, „locul de 
schimb şi de înfățoşare al [...] celor ce-aveau să vândă sau să 
cumpere”. 

Cu nostalgie, autorul evocă, prin Mihai, visătorul, 
„fundul grădinii”, „locurile tăinuite pe care numai el şi bunicul 
le cunoşteau [...], comorile păianjenilor...”, în timp ce naratorul 
descrie realist școala drept „o clădire făcută numai din bârne de 
gorun, cu o singură sală şi cu şase ferestre înalte, înguste şi cu 
tâmplăria dată cu siniliu [...], un pridvor mic”. 

Prin evocare este prezentată „peţirea Melaniei”, soția 
învățătorului Lelu, fiul rebel al Ruzaliei și al preotului. 

Multe secvenţe, cele mai multe aparținând Ruzaliei, ar 
putea face obiectul unor aforisme: ,... prin suferinţa celor umili 
poate fi stins răul din lume”, „Mai întâi se zăreşte ce-i mai de 
vază, apoi vin celelalte cu mărimea şi micimea lor”, „... mai bine 
biruit şi zmerit decât biruitor şi mândru”, „Fiecare om cu 
vremea şi cu oamenii lui”, „Ceea ce ameţeşte unul doboară 
celălalt”, „Dacă-i minţeai o dată, de două ori, a treia oară nu-ţi 
mai mergea”. 

Prin acest roman, autorul construiește o lume ficțională 
cu elemente realiste, pune probleme şi caută soluţii — de cele 
mai multe ori viabile. 

Marcel Petrişor creează o lume coerentă şi complexă, 
surprinsă într-un echilibru precar, într-un moment de criză. 

Dacă la începutul acţiunii romanului ritmul narativ este 
destul de lent, spre final acesta se precipită. Timpul, ca şi la 
Marin Preda în Moromeţii, nu mai are răbdare cu oamenii, 

„temerile” se amplifică, se limitează omnisciența naratorială, 
prin folosirea personajelor cu rol de reflectori, cel mai 
reprezentativ fiind Ruzalia. 

Destinul personajului principal este dramatic, iar lumea 
pe care eroina încearcă să o transmită urmașilor săi este distrusă. 
În acest context, destinul e condiţionat de perspectiva 
personajelor, preponderent a  Ruzaliei, iar  relativizarea 
perspectivei narative este un efect al crizei lumii tradiționale, 
autorul surprinzând trecerea la lumea modernă, greu de acceptat 
de către comunitatea satului patriarhal. 

Fie că a scris romane, reflecții asupra ideilor moderne 
din estetică, eseuri, povestiri care explorează legende, mituri și 
superstiții, note de călătorie sau traduceri, Marcel Petrişor 
rămâne un scriitor complex, un eseist fin, valorificând la nivel 
superior resursele inepuizabile ale limbii noastre „ca un fagure 
de miere”. 

Mircea Sântimbreanu, Recreația mare 


Născut pe plaiuri zărăndene, în comuna Băița, 
judeţul Hunedoara, în 7 ianuarie 1926, fiu de miner, Mircea 
Sântimbreanu a absolvit cursurile liceale la Liceul ortodox 
român „Avram Iancu" din Brad, în anul 1943. 

A absolvit, apoi, Facultatea de Ştiinţe Juridice şi cea 
de Filosofie a Universităţii din Bucureşti. 

În 1948, s-a căsătorit cu Sanda-Florica Ivanovici, 
juristconsult. Fiica lor, Ioana, este cetățean american, 
graphic designer, stabilită la Denver, în Colorado. 

Rememorând crâmpeie din viaţă, el spune: „De la 
Băița, locul meu de naştere, nu ştiu mai nimic [|...]. Pe la 3-4 
ani, mă găseam la Brănişca [...]. Vine la rând Ghelar [...], am 
trăit acolo [...]. Am fost la Leşnic. Casa în care locuiam era 
la o răscruce de drumuri. Prima de care îmi amintesc, dintre 
miile de răscruci [...]. Urmează [...] Veţel [...] , Vulcez [...]. 
Am poposit, apoi, la Vălişoara. Aici am învăţat să merg cu 
bicicleta [...]. Am descoperit aici pădurea, peşterile, troițele 
şi mai ales drumul [...] spre care aveam să plec [...]. Şi m-am 
reîntors mereu. La Brad, de pildă [...]. Una din aceste 
întâlniri decisive a fost cea cu Biblioteca Liceului „Avram 
Iancu” din Brad, arc triumfal spre rafturi cu cărți, opere şi 
capodopere la zi, sorbite cu acea sete totalitară a adolescenţei 
[...]. Dar, mai ales, Bibliotecile acelor facultăţi, oceane de 
cazuistică şi exegeză, în care zăboveam preţ de 300 de pagini 
pe zi, în regim de studiu. lată adevărate popasuri!...” 

Scriitorul se destăinuie într-un interviu: „Fascinaţia 
copilăriei mele au fost hoţii de aur din Munţii Apuseni. Am 
copilărit printre «băieşi», printre «gozari», cum se numeau 
cei care transportau aurul [...]. Am stat câteva luni prin 
beciurile Siguranţei, pentru că răspândisem manifeste 
antifasciste, antirăzboinice, în 1943.” 

Deşi a fost asistent universitar la Catedra de Drept 
Penal a Universităţii din Bucureşti, din 1948 până în 1951, 

în anul 1951 a fost „restructurat” din motive de „dosar”, cum 
va consemna, cu amărăciune, mai târziu, scriitorul. 

Între anii 1951 - 1966, a funcţionat ca profesor de 
istorie la diverse şcoli periferice din Bucureşti, iar din 1966 
până în 1969 a activat ca şef de comisie în Consiliul Naţional 
al Organizaţiei Pionierilor. 

În 1969, a fost primul director al nou-înființatei 
Edituri Albatros, apoi director general al Centrului Naţional 
al Cinematografiei (1970-1972). 

Doi ani (1972-1974) este director al Direcţiei 
Literaturii din Consiliul Culturii şi Educaţiei Socialiste. 

Din 1974, până în 1985 va fi, din nou, director al 
Editurii Albatros. În anul 1985, cum însuşi recunoaşte, a fost 
îndepărtat de la conducerea editurii şi pensionat, pentru 
„superficialitate, lipsă de fermitate faţă de conţinutul politic 
al cărților editate”. 

A fost membru în Consiliul de conducere al Uniunii 
Scriitorilor din România, al Comitetului Asociației 
Scriitorilor din Bucureşti şi secretar al Secţiei de Literatură 
pentru copii şi tineret. 

Între anii 1994 şi 1998 a fost numit preşedinte de 
onoare al Târgului Internaţional de carte „Gaudeamus” — 
Carte de învăţătură. A murit la 18 august 1999. 

Înzestrat cu talent şi cu o deosebită sensibilitate, 
Mircea Sântimbreanu s-a dedicat, aproape în exclusivitate, 
literaturii pentru copii şi elevi, folosind umorul nativ în 
scopuri educative. 

Dintre volumele sale amintim: Cu şi fără ghiozdan 
(1956), Sub lupă (1957). Micii noştri pictori (1958), 
Băiețelul de hârtie (1959, 1963), La telefon... telefonul 
(1962), 32 de premianţi (1962), Extemporale şi alte lucrări 
scrise (1963), Lângă groapa cu furnici (1964), Eu eram zâna 
(1965), Recreaţia mare (1965, 1973, 1978, 1987, 1996), 
Caramele cu piper (1966), Elefanţi în rochiţe (1966), Să 
stăm de vorbă fără catalog (1967, 1971, 1973, 1981), Ştafeta 

fanteziei (1968), Schițe vesele (1968, 1973), Melcul 
minicinos (1972), Aducătorului, mulțumiri (1975, 1980), 
Viitorule, când te-ai născut (1973, 1977, 1982), Mama 
mamuţilor mahmuri (1980, 1983), Un Guliver în Tara 
Chiticilor (1983), N-aţi văzut un cal maro? (1999), 
Recreaţia mică (1999). Cum se observă, cele mai multe 
volume au fost reeditate. 

Multe dintre cărţile sale au fost traduse în alte limbi. 
Astfel, Recreaţia mare a fost tradusă în 12 limbi, între care: 
chineză, rusă, sârbă, germană, poloneză etc. 

Selecţii din povestirile şi poveştile sale au apărut în 
variante diferite: engleză, germană, maghiară, rusă, bulgară, 
cehă, poloneză, estoniană, ucrainiană, sârbă. 

Pe lângă volumul de Teatru pentru păpuşi, a tradus 
literatură pentru copii din italiană: Peripețiile lui Cippolino 
de Gianni Rodori (1965, 1998). 

O contribuție importantă şi-a adus Mircea 
Sântimbreanu la emisiunile pentru copii ale Radiodifuziunii 
române. 

A colaborat la o varietate de reviste: „România 


x» 


literară”, „Luceafărul”, „Convorbiri literare”, „Gazeta 
literară”, „Contemporanul”, „Steaua”, „Tribuna”, „Limbă şi 
literatură”, „Arici Pogonici”, „Luminiţa”, „Cutezătorii”, 
„Pentru Patrie”, „Flacăra”, „Universul cărţii”, „Informaţia 
Bucureştiului” ş.a. 

Dintre distincţiile literare obţinute de-a lungul vieții 
amintim: Premiul Asociaţiei Scriitorilor din Bucureşti pentru 
Recreaţia mare (1974) şi Premiul Uniunii Scriitorilor din 
România pentru volumul Mama mamuţilor mahmuri (1980). 

Din proiectata ediţie critică a celor 120 de Carnete, 
sub îngrijirea soţiei scriitorului, Sanda-Florica Sântimbreanu 
şi a lui Ion Nicolae Anghel, a apărut volumul Carnete de 
editor. Interviuri. Addenda, postum, în anul 2000, la Editura 
Amarcord, Timişoara. Este o „selecţie din selecţie”, limitată 
la perioada editorială (1972-1985), cu însemnări, note şi 

comentarii ale autorului, „incomode pentru prea multe din 
personalităţile marcante ale lieraturii contemporane, care ies 
în dezavantaj, diminuate, şifonate...” 

Din aceste Carnete se detaşează, pregnant, „secvenţe 
[...] de la poziţia scriitorilor sub dictatură [...], cu 
îndrăznelile, demnitatea, rezistenţa lor activă la cedările unor 
autori, la laşităţile, abandonul moral şi intelectual al acestora, 
chiar dacă astăzi mulți dintre ei par loviți de-o amnezie totală 
în ceea ce priveşte propriul trecut”. 

Din volum se desprind profesiuni de credinţă ale 
scriitorului privitoare la responsabilitatea meseriei de editor, 
menit „să fixeze [...] spiritualitatea unui popor la un moment 
dat”. 

Atât Carnetele cât şi Interviurile şi Addenda 
surprind întâmplări importante din lumea scriitorilor, 
moralitatea sau  imoralitatea acestora sub dictatură, 
amestecul brutal al politicului în cultură. 

Vom poposi puţin asupra celei mai populare cărți a 
lui Mircea Sântimbreanu, Recreația mare, reeditată de 
E.Corint în 2008. 

Volumul cuprinde, ca într-un corolar, 94 de schiţe şi 
povestiri avându-i ca protagoniști pe elevii adolescenți, în 
plină formare, investigaţi din varii perspective. 

În opinia lui Ilie Radu-Nandra, autorul volumului 
„împarte eroii în două categorii: pozitivi şi negativi. Primii 
sunt harnici, premianţi, cu simţul datoriei față de cei bătrâni, 
participanți entuziaști la «ţigaizarea» oilor, la plantatul 
pomilor fructiferi etc. Alături de ei, întâlnim galeria 
corigenților, chiulangiilor, tocilarilor, a indisciplinaților care 
şoptesc, copiază, deranjează lecţia, distrug natura sau avutul 
obştesc, își poreclesc colegii sau îşi mint părinții”. 

Poate nu întâmplător volumul debutează cu schiţa 
Motivarea absenței şi se încheie cu cea intitulată Elev. 

Autorul îmbină — ca perspectivă aucturială -— 
subiectivul cu obiectivul, în funcție de problematica 

abordată, de mediul sondat, de implicarea — mai mult sau mai 
puţin — a autorului în lumea mirifică a copilăriei. Autorul 
reuşeşte, îmbinând „umorul cu intenţia moralizatoare, să 
creeze personaje tipice ale vârstei şcolare, în contextul clasei, 
cu bucuriile şi micile lor drame. 

Aducând un vibrant elogiu copilăriei, Mircea 
Sântimbreanu recurge la o varietate de procedee pentru a 
reconstrui o „lume” prin care toţi am trecut: ton grav sau 
parodic, dialog alert, viu, replici spontane, specifice „vârstei 
întrebărilor”, comic de situaţie, o reală observaţie 
psihologică şi o inegalabilă capacitate de înţelegere a 
specificului vârstei. 

Titlurile schițelor și ale povestirilor din volum sunt 
— cele mai multe — cât se poate de naturale: Motivarea 
absenței, Un şmecher la lecţie, Mi s-a terminat caietul, Cel 
mai bun prieten, Portretul colegei de bancă, E grea 
geometria ?, Recapitulare, Va-can-ţă, O temă grea etc. 
Altele sunt concepute metaforic: Jocul culorilor, Dărnicia, 
Negustor de peşti, incitant „filosofic”: A fi sau a nu fi etc. sau 
nostalgic, precum Scrisoare din Hunedoara, care, probabil, 
îi stârneau autorului nostalgice amintiri de pe meleagurile 
natale. 

Prin varietatea „problemelor” abordate, schiţele şi 
povestirile dezvăluie nenumărate întâmplări, ipostaze, 
nedumeriri, ezitări, preocupări, dar şi idealuri şi „trepte” 
parcurse de către protagoniști pentru a le atinge. 

Defectele, lacunele elevilor — voite sau nevoite — 
apetenţa lor pentru glume, pentru „chiul” (uneori), pentru 
stabilirea unor bune relații, pentru „vacanțe? — chiar în 
timpul orelor — este privită cu ochiul cunoscător al 
scriitorului, de cele mai multe ori, cu umor şi înţelegere: 
„Altceva [...] să rupă inima clasei [...] în frunte cu [...] 
profesorul”, „băiatului îi e foame şi muşcă [...] cu sete [...] 
din ardeiul iute [...]. De ciudă şi de usturime îi vine să urle, 
să blesteme, să plângă”, „arată-mi, că-ţi dau şi bicicleta de la 

pompă”, „Și cititorii? Ei sunt în ultima pagină a cărții. Și-au 
semnalat prezenţa cu tot felul de cugetări, sentințe, maxime 
şi, mai ales, semnături...”, „Dacă ar fi după el, ar da o lege 
dreaptă: fiecare repetent să primească la începutul anului 
câte un zece, la fiecare obiect, fără ascultare, din oficiu...”, 
„închei cu nerăbdare şi semnez, A ta servietă amărâtă ”, „îi 
venea [...] să se ascundă undeva de rușine [...], în crăpătura 
trotuarului, la rădăcina firelor de iarbă, în moţul roz- 
portocaliu al norişorului”, „O, supărările între fete! Prolog al 
despărțirilor de-fi-ni-ti-ve!”, „Puii s-au săturat, pesemne, să 
tot scurme rămăşiţele mingii de ping-pong”... „Goguţă, cu 
puştii îți convine s-o faci pe zmeul...” sau „29 februarie e un 
oaspete rar...” 

Nu puţine sunt descrierile de natură, dovedind, pe 
lângă paleta largă de secvenţe umoristice, ironice, sarcastice 
adesea sensibilitatea scriitorului: „după-amiază de 
noiembrie, bântuită de funigei și de aroma tufănelelor [...], 
cerul [...] uns cu mierea ultimilor faguri de vară”, „un vânt 
subţire tăia sârmele [...] şi o zăpadă aspră, ca o măzăriche, se 
izbea de tabla casei”, „ca o gutuie fiartă, țuguiată şi roşie, 
tocmai răsărea luna”, „Lumina după-amiezii s-a-mbâcsit 
[...]. Bucăţi, din ce în ce mai dese, de-ntuneric se prind de 
pervazul ferestrei”, „Gheţarii au fumegat [...] îmbrățişați de 
primăvară” etc. 

Încheiem cu observaţia lui Hristu Cândroveanu: 
„Mircea Sântimbreanu are dexteritatea de a sonda sufletul 
copilului [...]; nu numai arde vitriolant decepțiunile 
educaționale condamnabile şi scandaloase, dar se pricepe să 
rămână [...] şi prietenul, fratele mai mare, sfetnicul, 
„loazelor” de şcolari...” 

Miron Scorobete, Imperiul unei singurătăți 


Fiu de ţărani, născut la 1 mai 1933 în comuna 
Răchitova, judeţul Hunedoara, Miron Scorobete a absolvit 
Liceul Pedagogic din Deva, apoi Facultatea de Filologie a 
Universităţii „Babeş-Bolyai” din Cluj-Napoca, unde s-a şi 
stabilit, devenind redactor la „Tribuna” până în 1970, la radio 
şi la Editura Tineretului. 

Debutează în literatură la revista „Steaua”, iar 
editorial cu placheta de versuri Manuscris în colecţia 
„Luceafărul”. 

A mai publicat volume de versuri: Fântâni, Ultima 
vânătoare de toamnă, Imperiul unei singurătăți etc., de 
proză: Drumul Gomorei, Comoara din Peştera scheletelor, 
Femeia venită de sus, Crâncena luptă dintre Ate și Abile, 
Scrisori din Isihia, romanul de aventuri pentru copii, Marile 
vacanțe, două volume de interviuri împreună cu Vasile 
Rebreanu, Cu microfonul dincoace și dincolo de Stix şi 
dramaturgie. 

Colaborează la numeroase reviste, iar opera îi este 
tradusă în limbile franceză, germană, engleză, rusă, 
maghiară, sârbo-croată. 

Lirica de debut, considerată de către Marian Popa „o 
lirică indecisă, între convenţionalul năvalnic extravertit și 
sentimentalismul interiorizat până la discreţie”, evoluează, 
poetul devenind o voce distinctă printre marii poeţi ardeleni. 
Proza sa are, de asemenea, un pronunţat caracter liric. 

Volumul Imperiul unei singurătăți, apărut la 
Editura Viaţa Românească, Bucureşti, în 1985, conţine un 
număr de 89 de poezii în deplină concordanță cu titlul 
volumului. Poetul meditează dramatic asupra acestui 
complex sentiment al singurătăţii. 

Chiar și pastelurile din volum stau sub semnul 
solitudinii. 

Primăvara timpurie este personificată: „mugurii mai 
dorm”, „o plăpândă nădejde/ îmbujorează crengile rar€...”, 
iar „dimineaţa jubilând de prospeţime crește”, în timp ce 
„firea urcă în tulpine”, născând „un nou vlăstar”, „mugurii 
se deschid în slavă” asociaţi cu „oastea tânără a unui tânăr 
Mihai”. (Augur). 

Dacă „florile dalbe surâd” „în prea noua lumină/ 
cireşii goi [...] până la brâu se spală cu floarea” (Peste cireși 
astă-noapte), „s-aprinde-n primăvară un rug imens”, iar 
„primăvara e un rug/ de seve izbucnind în flăcări verzi”, în 
timp ce eul liric se asociază cu „veştedul [...] rod”. 

Toamna este evocată în Nopțile cu lună („toamna 
începe să ne-ndrăgească...”), în Toamnă târzie, sunt „măguri 
de cenuşă”, e „frigul strâns în haite” şi „s-a pornit un vânt”. 
În Sărbătoare de toamnă, e „lumina [...] mai rară”, „frunzele 
[...] se desprind”, iar „bruma de pe lunca morii/ din aur greu 
şi din argint/ îi fac o raclă sărbătorii”, în timp ce în Toamnă, 
„septembrie  [...]/ Copacii [...] declină exemple/ de 
substantive intens aurii” şi „Vara-i trecută absentă”. 

Dramatic, în Cădere de toamnă, „burâ/ pe un cântec 
vechi”, „sălbăticiunile pier”, „crengile goale de vişini...” 

În Bivuac de toamnă, poetul vede cum „copacii-şi 
scot armurile de fum”, „singurătatea va urla de-acum”, 
„norii [...] se duc”, pentru a concluziona cu un profund 
regret: „cerul e fala trecutei lumini/ ca o cetate de spuză”, iar 
„frunza căzută,/ prinos adus întâmplării...”, este aidoma cu 
„palidul chip al uitării”. 

Pastelurile se încheie cu Ninsoare („cade neaua/ pe 
drumuri vechi, şovăitoare,/ pe coaste roase [...],/ pe larga văii 
istovire”, „o iarnă/ pierdută în copilărie”) şi cu Jarna a căzut: 
„iarna a căzut ca o-ntrebare”. 

Toate pastelurile sunt dominate de o undă de 
melancolie, precum Timp uscat. Pe un ton grav, marcat de 
timpul istoric, poetul se simte chemat de străbuni (Balade, 
Columna, Spune-ne, Avrame, Numele eroilor şi Fluierul 

Iancului) şi oripilat de Trecătoarele masacre (,„horcăitul de 
roze agonizând simbolist”, „gâtlejul tăiat al izvorului”, 
„torida amiază”), pentru a exclama: „Ce tineri mai suntem 
aruncându-ne/ în dulcile, prea trecătoarele masacre!” 

Cu gravitate prezintă poetul şi felul în care „Cu 
corpul ei de nălucă balerina scria/ [...] ce pentru noi murise” 
(Balet) ca şi momentul când Cad umbrele peste gratii. 

Arareori, și numai sugerat, îşi face loc în versurile 
sale şi erosul: „ne cuprindem în braţe/ cum, în cădere,/ 
ne-am lega de o stea căzătoare” (Îmbrăţișare) sau „să trecem 
prin acelaşi cuvânt”, „toamna începe să ne îndrăgească”... 
(Nopțile cu lună). 

Pentru a „sparge” singurătatea, eul liric se adresează 
direct iubitei, în Rămâi, enumerând şi „motivele”: „să ne 
pătrundem în limpedea amiază/ de blândul naufragiu ce-n 
sânge ne-a rămas,/ de molcoma cădere a orei [...],/ de dulcea 
bântuire [...],/ de verdele ce trece...” Enumeraţia, epitetul, 
comparaţia, metafora sunt potențate de gravitatea tonului 
discursului liric. 

Din Romanţă, aflăm consecinţele iubirii poetului: 
„am bătut un drum de toamnă, de depresii şi de fum”, 
îndemnându-și iubita: „fii ca pământul plin de ploi străine/ şi 
ca o baltă-n loc de stele” care „ar/ arde golul cântecelor 
mele”. 

Alte poezii adresate persoanei iubite rotunjesc ideea: 
„În toate eşti: în mărul [...],/ în cântecul de dor, [...] în 
strugurii [...]/ în steaua ce în ochii tăi străluce/ şi în năluca 
verii...” (În toate ești); „ne vom aminti/ şi-avem din ce în ce 
când toate sunt trecute” (Va fi o zi), „Ti-e părul azi salcâm, 
iubita mea!” (Asonanțe), „Vom fi cândva amândoi un sărut/ 
ca pământul și luna când se pierd în eclipsă” (Cândva), „în 
ochii tăi cât m-am pierdut” (În ochii tăi). 

Vine să sporească solitudinea interminabilă a 
poetului Fiii uitării. Astfel, uitarea îl recunoaşte „ca pe 
propriu-i fiu”, pentru că „de pe tărâmul uitării,/ [...] ne uităm 

uneori la frații noştri vitregi/ şi [...] noi, cei uitaţi,/ îi 
compătimim cum dispar, falsificaţi, desfigurați, substituiți 
de propria celebritate”. 

Nu puţine sunt poeziile în care este valorificat 
motivul dorului (Dintr-o stâncă, lerburi, De dorul zăpezii). 

O undă religioasă planează asupra altor structuri 
lirice, precum Deasupra inimii, Motive de colindă, Rugă, 
Super flumina, Babilonis. 

Obsedat — în sensul bun al cuvântului — de nostalgia 
satului, poetul îşi convertește dorul de meleagurile natale în 
poeziile Moara veche, La albastre curţi, Seara solstițiului, 
Umbre trecând, În clipa asta. 

Cu multă sensibilitate sunt evocate şi timpurile 
străvechi (Medievală şi Orfeu). 

De cele mai multe ori, singurătatea este asociată cu 
depărtarea, cu „uitatele vestigii”, cu „discul ce geme” 
(Vacanţă de toamnă), cu „legenda ce se stinge” (Moartea 
legendei), cu „cetatea de spuze”, cu „palidul chip al uitării” 
devenind „ultimul refugiu”, „ultima noapte de rând”, 
„insomnii fosforescente” — o suită de metafore menite să 
definească poetic acest vast spaţiu, „imperiul unei 
singurătăți”. 

Meditaţia este nota dominantă a poemelor, chiar 
dacă încorporează o varietate de teme şi motive, o modalitate 
profundă, vizând toate faţetele existenţei, expresie a unei 

Irimie Străuţ, Prietenii poveștilor mele 


Cel mai longeviv scriitor de literatură pentru copii, 
născut în 1932, (scrie din 1957 până astăzi poezii, povești, 
basme, romane pentru copii), Irimie Străuţ are un palmares 
de 54 de titluri de cărți dedicate cu dragoste acestora. 

Confesându-se copiilor, el le răspunde la întrebarea 
„Cum de scriu eu poezii?”: „Dragii mei, să ştiţi că eu/ Le 
culeg «din curcubeuy”. 

În anul 2011, i-a apărut la Editura Dacia XXI, din 
Cluj-Napoca, Antologia Prietenii poveștilor mele, în 
colecția „Cărțile copilăriei”. 

„Cuvântul înainte” este semnat, din 1994, de marele 
Mircea Sântimbreanu, care îl numeşte pe Irimie Străuţ „unul 
dintre cei mai remarcabili profesioniști ai literaturii pentru 
copii”. 

„Piesa” cu care debutează antologia, Țupa-Țup, este 
şi prima scriere a scriitorului, având ca personaj „un iepuraş 
mic şi neastâmpărat...” care parcurge drumul de la şcoală 
spre casă printr-o pădure „cu ghiozdanul subsuoară...” 

Personificat, iepurașul trece printr-o întâmplare 
tristă: fugind de „un dulău mare şi rău”, îşi pierde tocul 
„cioplit din os”, pe care, apoi, i l-a găsit colega lui de şcoală, 
Riţa-veveriţa, după încercările eșuate ale ciocănitoare, ale 
vărului său Laudă-goală, ale bursucului năuc şi ale lui Moş 
Labă-grea. 

Povestea are nu numai o valoare educativă, ci şi un 
pronunţat caracter instructiv, copiii aflând despre 
viețuitoarele cele mai importante ale pădurii și mediul lor de 
viață, despre sensurile multiple ale cuvântului „toc” (de scris, 
de puşcă, de vioară, de uşă etc.), familiarizându-se cu 
expresii populare precum: „a-şi lua picioarele la spinare” etc. 

Povestirea este atractivă şi prin secvențele 
impresionante de proză rimată, menite să stimuleze atenția 
micilor cititori: „cioplit din os, la un capăt ros”, „trecu la alt 


69 


Maria Toma-Damşa 


copac să întrebe un gândac”, „fugărit de un dulău foarte 
rău”, „zvâcni săgeată din arc aruncată” etc. 

Povestirea este urmată de poezia Vine iepurașul, 
amintind tuturor copiilor „buni” că „De Paşti vine 
iepuraşul!” 

Și noi Suntem şcolari dezvăluie prietenilor întâlniți 
de 'Țupa-Ţup în drum spre școală: „un lupan”, „Vulpiţa papă- 
tot”, „un brotac”, „cârtiţa”, „auşelul” care l-a ajutat să 
găsească drumul spre şcoala iepurească, unde „şcolarii nu 
învaţă să se duşmănească, ci să fie harnici şi buni şi de cei 
răi să se ferească”. Deși a întârziat puţin la lecţie, „în timpul 
pierdut, câte ceva, iepurașul tot a învăţat”. 

Din povestirea Ciuf-ciufulici, „copiii” învaţă că 
„puiul de arici” are „ochii mici şi bot de arnici şi ţepii mici” 
şi că după ce „Ruha-Buha, pasărea-nţeleaptă” l-a îndemnat 
să citească mult, „-n carnet primeşte, azi, doar nota zece”. 

În completare, urmează poezia Croitor cu mii de ace, 
prin care copiii îşi consolidează cuvintele „alaltăieri”, „ieri”, 
„mâine”, „poimâine” şi „răspoimâine”. 

Micuţii îşi îmbogăţesc, în mod plăcut şi atractiv, 
orizontul cognitiv, citind povestirile Lupu Hăpăucu, Bufnița 
judecător, Familia PO-GO-NI-CI, Hoaţa vulpe, Riro-Riri- 
Ner, puiul de rinocer, Albinuţa, Coțofana Fana, Furnicuţa, 
Breb, puiul de cerb, Cocoșul-mpintenat, Bursucul alb. 

Câteva dintre acestea sunt concepute în versuri. 

Astfel Hoața vulpe este văzută prin prisma 
„caracterului” ei: „se apropie de sat/ ... dând zârcoale/ La 
cotețe şi ocoale”, „stă la pândă”, „vicleana milă n-are”. 
Când, însă, un câine „O înșfacă voiniceşte,/ Ce pe-o cârpă-o 
smotoceşte,/ Hoaţa nu are scăpare”. Este pedeapsa pentru că 
ea „-nhaţă/ Vreo găină sau vreo rață”. 

Albinuţa dezvăluie hărnicia acesteia, care „Strânge 
mierea.../ Să-i tot fie dulce masa,/ Când vine iarna, geroasa”. 

Veveriţa este „Chibzuită, gospodină/ Iarna o trece 
senină/ ...că-n cămară/ Ea adună de prin vară/ Nuci şi ghinde 

şi alune/ Şi tot fel de poame bune”. Ea, ca o gospodină, „are 
bucate de soi”, pentru că „le usucă, le chiteşte”, „Şi-n 
culcuşul de frunzare/ Tihnă și odihnă are” în timpul iernii. În 
noua primăvară, când „florile se deschid.../ Şi noi roade 
pregătesc/ Pomii care înfloresc”, „veveriţa-Uţa,/ Jucăușşa, 
hărnicuţa” culege „cu temei”: „Fructe dulci, semințe, 
poamă,/ Părguite până-n toamnă”. 

Furnicuţa este „O furnică/ Mititică”. Aceasta „Toată 
vara/ Hărniceşte/ Voiniceşte./ Duce-n spate/ Tot ce poate.../ 
Pentru mii și mii de guri./ Tot ce altul risipește/ Ea cu sârg 
agonisește,/ Lucrează cât alţii doi/ Şi-i fruntașă-n mușuroi”. 

Poezia stimulează munca. 

Frumuseţea cerbului s-a convertit în poezia Cerbul, 
ca stăpân al „Plaiurilor carpatine”. El „străbate codrii/ Suie 
culmile senine”, „veghează zarea/ Ca plăieşii din străbuni”. 
Sensibili la „ecoul/ Îmbătat de dulce grai/ Îi răspund copiii 
cu glasuri/ Cântătoare, ca de mai”. 

În ultima strofă se conturează portretul cerbului: 
„Parcă-i coborât din basme/ Crai, ce-n fiecare an/ La 
coroana lui, podoabă, Mai adaugă un ram”. 

Cocoșelu-mpintenat se adresează, personificat, 
dimineaţa, gospodarilor, copiilor şi oamenilor mari: „Vă 
treziți,/ Nu e timp să leneviţi”. 

El are „glas înfocat”, e-mpintenat/ şi se crede chiar 
că-i ceas”. Bunicul adevereşte spusele cocoșului şi „nici 
nu-i pasă/ De ceasornicul din casă”. 

Alte povestiri explică, pe înţelesul copiilor, De ce 
mormăie ursul, cine este Laudă goală, cine sunt lepurașii lui 
Moş Crăciun, de ce Urciorul nu merge de multe ori la apă... 

Povestirea Blana iepurelui are şi un caracter 
etiologic, explicând de unde provine proverbul „Cine aleargă 
după mai mulţi iepuri nu prinde niciunul”, având ca pretext 
dorința vulpii de a-i lua iepurașului blana. Povestirea este 
străbătută de un umor sănătos, prin care ni se transmite 


71 


Maria Toma-Damşa 


mesajul că iepuraşul — prin inteligența sa — a reușit să o înșele 
pe vicleana vulpe, derutând-o, ducând-o cu vorba... 

Poezia În zori are un pronunţat caracter moralizator, 
învățându-i pe copii cum să se pregătească pentru a avea o zi 
plăcută: „Fac gimnastică și-apoi/ Mă spăl şi mănânc cât doi”, 
căci „... se ştie, scrie-n carte/ Dimineaţa-ajungi departe”. 

Alte povestiri au ele însele titluri moralizatoare, 
precum Paznicul care şi-a mâncat praznicul. Acţiunea se 
petrece „în pădurea de stejar”, unde „Zdup-Rup, un lup sur 
şi Codoi, un vulpoi cu coada vâlvoi” fac ravagii printre 
celelalte animale. Acestea, întrebând un mistreţ, au convenit 
să-l angajeze paznic pe vulturul Zuzu, ajutat de moş Martin. 
Ele nu au luat în seamă sfaturile date de „Ruha-Buha, pasărea 
cea înțeleaptă și chibzuită, care le-a amintit că iarna bursucul 
hibernează. Aşa se face că „cei năpăstuiţi [...] ca să scape de 
tâlhari au trebuit, din nou, fiecare şi toți la un loc să se apere 
cum au putut”. 

Primăvara, când cei doi s-au prezentat să facă de 
pază, postul era ocupat „de-o veveriţă ageră”... Despre Zuzu, 
viezurele, se spune că „este paznicul care, ca şi obraznicul, 
şi-a mâncat praznicul...” 

Pădurarul şi iarna surprinde pe „omul şi munca lui” 
care au învins-o pe Baba Iarna şi pe fiii ei, Fluieră-Vânt şi 
Arde-Ger, „ajutat de foc”. 

Într-adevăr, Irimie Străuţ este „inventatorul” prozei 
rimate şi ritmate pentru copii. 

Volumul O poveste pentru fiecare lună, apărut la 
Editura Emia din Deva, tot în anul 2011, debutează, pentru 
luna ianuarie cu povestirea Pădurarul și iarna. 

Pentru februarie, povestirea Două inimi pledează 
pentru generozitate şi altruism. Inimă-caldă, însoţit de 
Inimă-de-piatră, luptând din greu cu nămeţii, „desluşiră [...] 
o mogâldeaţă pe jumătate acoperită de zăpadă”. Inimă-Caldă 
l-a luat în spate pe omul îngheţat pe jumătate, în timp ce 
Inimă-de-Piatră, nevrând să se mai încarce „cu o povară”, a 

plecat. Ajunşi pe creasta muntelui, au zărit satul, la marginea 
căruia s-a văzut şuba lui Inimă-de-Piatră. Sub nămeţi, era 
acesta „bocnă de îngheţat”, dar cele două inimi aprinse au 
învins vifornița”. 

Martie se însoţeşte cu proverbul Lupul, sameș la oi, 
explicând proverbul: „vai şi amar, când ajunge lupul sameş 
la oi”. 

Un cioban, „pentru a nu mai avea necazuri cu 
număratul [...] oilor”, l-a angajat pe lup, îmbrăcat „într-o 
haină jerpelită” drept sameş. Credul, el s-a întors în sat, iar 
lupul a început să căsăpească „o mare parte din oi”. Restul 
au fost salvate de săteni, care „i-au plătit cu vârf şi îndesat, 
după faptă şi răsplată”. 

Luna aprilie este ilustrată de povestirea De Paști, 
vine iepurașul. Este povestea vopselei roşii, provenite din 
petalele Florii Paștelui, atinse de aripioara „reginei 
albinelor”, care au devenit „purpurii ca sângele lui lisus”, 
vopsea folosită de iepurașul Ţupa-Tup, pentru a înroşi 
ouăle... 

Jertfa mamei este dedicată lunii mai. Mama și-a 
salvat fiul condamnat pe nedrept la moarte de către împăratul 
care trecea prin sat. Ea a dovedit că „drag de mamă e mai 
tare decât toată răutatea și trufia” împăratului. Cu „degetele 
schilodite”, ea a oprit pe clopotar, „fără să simtă vreo 
durere...” 

Pentru luna iunie, ni se propune povestirea Lupu 
Hăpăucu. Temut de animalele pădurii, lupul își găsește 
„naşul” într-un „elefănţel”, care „întinse trompa după lupan 
şi-l azvârli cât colo, într-un spin”, adeverind proverbul „ce 
ție nu-ţi place [...] altuia nu face!” 

Povestirea Porumbeii lui lisus ilustrează luna iulie, 
explicând cum „au apărut [...] porumbeii albi, simbol al păcii 
şi buneiînvoiri între oameni”. 

Din povestirea despre luna august, aflăm De ce 
mormăie ursul? Pentru că, „păzitor” în prisacă, a strivit 

stupul. Albinele l-au răsplătit cu „ţepi şi venin”, iar el striga: 
„— Săriţi, că moor, moor, mor!” 

Școala pădurii ilustrează luna septembrie, pentru ca, 
pentru octombrie să afăm Când murgul s-a speriat de 
tropotul lui, pentru noiembrie, despre Șoricelul din nucă, iar 
pentru decembrie, despre /epurașii lui Moş Crăciun, care 
„MICI, dar voinici” l-au ajutat pe acesta să ajungă cu darurile 
la „copiii încercați de emoțiile bucuriei”. 

Laura Oană a sesizat că Irimie Străuţ a inventat 
„cuvintele jucăuşe”, o dominantă a scrierilor sale. El însuşi 
afirmă că „un copil trebuie să înveţe citind, poate învăța 
cuvinte frumoase sau jocuri de cuvinte, sinonime, 
omonime”... 

Produs al Şcolii de literatură „Mihai Eminescu”, 
precum Nicolae Labiş, Irimie Străuț şi-a dăruit talentul o 
viață pentru satisfacția celor mici, cărora li se adresează cu 
mult drag: „De câte ori mai scriu o carte,/ Vă dăruiesc inima 
mea/ Şi zbor ca-n basm, cu voi, departe/ Pe-un curcubeu cu 
vârf de stea”. 

De-a lungul timpului, poveștile lui Irimie Străuţ au 
„sărit” granițele României, fiind publicate în reviste pentru 
copiii din Europa şi China. 

Valentin Taşcu, Defăimarea bătrâneţii 


Născut la 23 ianuarie 1944, la Petroşani, poetul 
Valentin Tașcu a absolvit Liceul la Alba Iulia şi Facultatea 
de litere la Cluj-Napoca. 

În 1967, a fost cercetător ştiinţific principal la 
Institutul de Lingvistică şi Istoria Literaturii „Sextil 
Puşcariu”, apoi, din 1989, cercetător al Casei de Editură 
„Atlas-Clusium”. 

Debutează publicistic în 6 iunie 1968 în „Tribuna”, 
iar editorial cu volumul /ncidențe (1975). 

Pentru volumul Poezia poeziei de azi (1985) a 
obținut premiul Asociaţiei Scriitorilor din Cluj-Napoca. 

Mai spicuim volumele de versuri Dimineaţa 
amurgului (1994), Școala morții (1997) precum şi antologia 
bilingvă româno-spaniolă Cuba — o jumătate de secol de 
poezie şi singurătate. Dealtfel, poetul, atras ca de un miracol, 
a vizitat de mai multe ori Cuba. 

Volumul Defăimarea bătrâneţii a apărut în 1998, la 
Editura Albatros şi se structurează în patru secvenţe lirice: 
Semne de taină, Anatomia senectuţii, Degradări şi Aproape 
funebre. 

Atât titlul, cât şi secvențele menţionate dezvăluie o 
dramatică și prematură abordare a senectuţii. 

Sub raportul prozodiei, discursul liric îmbracă haină 
modernă și abordează, prea devreme pentru vârsta poetului 
la acea dată, o temă general-umană, precum meditaţia 
profundă privind trecerea ireversibilă a timpului. 

Prima parte conține 22 de poezii şi debutează cu 
poemul Memorie, care evocă anii când eul liric era deranjat 
de „obrazul întins și pielea prea fină”, încercând să-și fardeze 
„tinereţea” tulburătoare cu „riduri la ochi şi cute pe frunte”; 
„barba prea neagră o albeam cu spumă”, pentru a obţine o 
„altă figură, sobră şi calmă”. Concluzia este, însă, 

antinomică: „Prea tânăr — URAM tinereţea pe cât o 
IUBEAM”. 

La 33 de ani — anii trăiţi de lisus — şi-a „plâns de 
ruşine şi milă viaţa”, constatând: „,... sunt blestemat să 
primesc/ și să port/ greaua povară a vârstei...” (Spectrul) 

Două poezii cu acelaşi titlu, Les filles, evocă „pe cele 
de-atunci”, eroul simțindu-se neschimbat, pentru că „sigur se 
află o parte din mine/ cel de demult ADESEA”, având în 
vedere că pe cele de acum „tu le mai minţi”, dorind ca 
„vremea mai bine pierea”. 

În alte două, Les femmes, poetul constată cum „s-au 
trecut, deşi mai trec/ damele după iubit”, „se simt şi se 
dezmiardă”, că „e-atâta toamnă în umedul AMURG”. 

Dezbătrânirea (deja?!) propune ca „zilele toate [...]/ 
mult mai uşor să le dai altcuiva”, fiindcă „Vremea, şi una, şi 
alta, se scurge...” 

Senectutea duce la concluzia că „GREUL total e să 
nu mai iubeşti” și la spaima că „ultima iubire nu se mai arată” 
(Ultima iubire) 

Ultimul dans surprinde o respingere a trecerii 
timpului de către tinereţe: „cel tânăr nu crede [...]/ că [...] 
pasul său molcom va fi”, nu vrea să afle că vremea/ îi trece”. 

Chiar unele titluri de poeme sunt simbolice: 
Numărătoarea inversă, Fotografii, dacă avem în vedere 
secvenţe precum: „AERUL lor cel vechi”, „nimic” mai 
„ascuns în NIMIC”. 

Anatomia senectuţii presupune să analizăm mâna 
care tremură, urechea care „prinde semnale mai greu”, 
gamba şi coapsa care „gâfâie [...] şi tremură”, ochii care „nu 
pot reţine [...]/, ci numai o lumină/ a clipei ce-a TRECUT”. 
Privirea încearcă — reuşeşte oare? — „să se-amăgească”, 
auzul „-n surde tristeţi S-A PIERDUT”, iar puterea „o vezi 
tot mai slabă”. 

Ciclul Degradări constată, nu fără emoție, cum „se 
stinge amintirea” şi cum „ce era frumos/ posomorât se face 

şi palid”. A se observa alegerea unor cuvinte prin care se 
reconstituie o atmosferă sobră, descurajantă. 

În Spectrul final, eul liric își reproșează că „timpul 
l-au lăsat/ prea liber şi [...] a trecut”, că „pustiit devine tot”. 
Ca măsură de precauţie rămâne Preîntâmpinarea: „lasă-te în 
voia căderii [...]/ şi fă-te c-ai vrut să săruţi/ întotdeauna 
pământul”, „Prefă-te absent”. 

Discursul din poemul Dinlăuntru dă alte sfaturi: 
„poţi să ascunzi tot răul ce ştie să roadă”, „Ce bine-i cu tine 
să ştii să vorbeşti/ seara, noaptea”. 

Volumul se încheie cu ciclul Aproape funebre, care 
exprimă gradul înalt de disperare a eului liric. 

De remarcat modul surprinzător de realist al 
constatărilor: „tot ce e pe trup să se-nvechească/ [...]/ Oglinzi 
dușmane te-nconjoară tot mai des/ şi cel dintâi sicriu sunt ele 
[...]/, ochii cei vechi uimiţi,/ [...] ochii cei noi [...]/ îți par şi 
sunt/ indiferenți [...]/ nici nu mai auzi/ decât ce nu se-aude” 
(Rușinea). 

La fel în E timpul: „Renunţă să mai fii altfel decât 
singur [...]/ e mult mai adânc/ să ai nostalgii decât nedemne 
eşecuri”... Atmosfera disperată se menține şi în Realitate 
funestă: „mă uit la mine şi mă doare/ cum voi pleca aproape 
singur/ cu trupul obosit şi ros de boli murdare” sau în 
Repetabila stingere: „zăpada fiinţei acoperă totul cu alb/ 
când, de fapt, în negru se-mbracă/ tot ce e viu...” 

Oglinda scoate la iveală o altă dramă: „de-o vreme, 
refuz să privesc/ privirea celor ce ştiu/ [...] ce-o să 
se-ntâmple...”, iar Spectrul fatal este cel mai deprimant 
având în vedere faptul că „Nimic nu e înainte, prea mult 
înapoi [...]/ Exact ce e sigur în urmă se lasă uitării”, „mult 
mai multe, dar goale MORMINTE”. 

Ciclul ultim se încheie cu poemul Pragul (titlu foarte 
bine ales!), care surprinde „o minciună” a tot ce gândește 
eroul despre „temeri şi spaime”, pentru că „e [...] FOARTE 
BINE” când „târziul vine”. Oare de ce?! Desigur pentru că 

pune punct suferinţei trupeșşti şi sufleteşti, ne eliberează de 
tot ce ţine „de o mână de ţărână”. 

Fiind dominate de o „tristeţe iremediabilă”, cum ar 
fi spus Topârceanu, poemele lui Valentin Taşcu renunţă nu 
numai la prozodia clasică, ci şi la podoabele stilistice, 
considerate — proababil — inutile în aceste circumstanţe. 

Rămân, totuşi, simbolurile, o mare întinsă de 
simboluri şi metafore menite să reconstituie o complexă stare 
sufletească măcinată de meditații profunde pe tema 
senectuţii: „somnul”, „visul”, „zarea vârstei”, „ochii 
memoriei”, „saltul în gol”, „târziu”, „anii clocotului viu”, 
„pustiu”, „taină”, „pomenirea”, „foamea”, „dor de odihnă”, 
„seară”, „toamnă”, „iarnă”, „dans”, „linişte”, „altul”, 
„numărătoare inversă”, „rost” etc. 

Reuşite antiteze inundă marea de simboluri şi 
metafore: „Ele te-nalță, tu te cobori”, „Pare şi jalnic şi 
vesel”, „femeia aceea de mare şi veşnic păcat/ devine o 
palidă SFÂNTĂ”. Li se alătură numeroasele enumeraţii care 
surprind variatele fațete ale existenţei umane. 

Lexicul, luat din sfera trecerii timpului, a senectuţii 
accentuează drama eului liric, potențând sentimentul 
senectuţii, pentru a-l face cât mai credibil sub pana unui 
talentat poet. 

Nicolae Ţic, Intermediarii 


Poet, prozator, reporter, scenarist, Nicolae Ţic s-a 
născut în satul Boz, comuna Brănișca, judeţul Hunedoara, la 
24 decembrie 1928. A studiat la Liceul „Decebal” din Deva 
şi a absolvit Facultatea de Filologie a Universităţii din 
Bucureşti. 

A fost redactor la „Scânteia tineretului” (1950 — 
1956), apoi la Secţia Scenarii a Studioului Cinematografic 
Bucureşti (1961 — 1969). Va fi un remarcabil reporter. 

Va debuta în 1949, în concursul iniţiat de „Revista 
elevilor”, obţinând Premiul pentru poezie. 

Editorial debutează cu romanul A doua noapte a lui 
Anton Vrabie (1957), de inspiraţie rurală. 

Pentru volumul Profiluri, va obţine Premiul 
Academiei Române în 1959. 

A mai scris romanele de inspiraţie citadină: Ora 6, 
Anii tineri, Vântul de seară, Un vals pentru Maricica, Nu 
trageţi în caii de lemn. Navetiştii reia fenomenul rural. A mai 
scris Jurnalul de toamnă, Bufnița şi Evanghelia după Satan. 

A colaborat la toate revistele literare şi a fost apreciat 
de Valeriu Cristea, G.Dimişeanu, V.Ardeleanu, Paul 
Georgescu, Aurel Martin, Sorin Titel, Marian Popa etc. 

S-a stins din viaţă la 11 martie 1992. 

Romanul Infermediarii a apărut în 1985, la Editura 
Cartea Românească din București, având ca note dominante 
autencitatea şi realismul cu care autorul reconstituie o lume 
investigată de un fin observator al vieţii citadine sub toate 
aspectele esenţiale: politic, moral, familial, social. 

Autorul este nu numai discursiv, ci şi meditativ, 
obiectiv, familiar, dar și profund uman, pătrunzând, prin 
intermediul introspecţiei, în dramele personajelor. 

Faptele sunt narate modern, îmbinând obiectivitatea 
cu subiectivitatea, alternând planurile, privind personajele 
din mai multe perspective. 

Interpretarea evenimentelor prin prisma personajelor 
principale este un pretext de-a privi cu ochi critic 
evenimentele, dovedind atitudine civică, deasupra acestora 
planând o undă de ironie. 

Așa cum îl arată şi titlul (Intermediarii), romanul 
reconstituie artistic lumea acelora care merg „pe ocolite”, bat 
„unde trebuie”, fără a merge „direct la ţintă”, folosind 
„neveste, soacre”, pentru a-şi atinge țelul în viață, deci 
„intermdiarii”. Este sondată obiectiv această lume, deoarece 
„cu audienţele nu mai clinteşti nimic din loc [...]. Astea-s aşa, 
pentru ăia rămaşi de izbeliște”. Ca și astăzi! 

„Intermediarii” apar ca ciupercile după ploaie: „Am 
câteva informaţii sigure obţinute prin intermediari de la 
reprezentanța noastră economică” — spune inginerul-șef 
Gavriliu, în timp ce Alexandru Ieronim, director general în 
Ministerul Economiei, personaj principal al romanului, îi 
spune şefei de cabinet că: „în meseria asta de intermediar, ca 
şi în pilotaj, nu poți greşi decât o singură dată”; „Unde s-a 
mai pomenit ca un ministru adjunct să-și alunge soacra de la 
recepţie prin intermediari?” sau: „Ca o confruntare, nici 
directorul şcolii de comerţ, nici Chivu de la sector nu şi-ar fi 
recunoscut intervenția” — consideră Vasile Modoran, 
directorul I.A.E.S. 

Înainte de a ajunge director general, un maistru de la 
uzină i-a spus lui Ieronim: „Dumneavoastră [...] sunteţi un 
intermediar |...]””. La care, el reacţionează: ,„... ce mizerie mai 
e şi asta? Adică tranzacţie cu personalități, trafic de 
influenţă”. 

La începutul carierei, „Alexandru Ieronim — după ce 
adunase suficiente şi elocvente dovezi de birocratism şi 
descurcărism — se hotărâse [...] să dea totul pe față [...]”. 
Efectul: toţi „se socotiseră datori să-i accepte punctul de 
vedere”. 

Chiar după ce fusese demis din funcţia de director 
general, Ieronim „încă mai avea iscoade şi aflase tot [...] în 
numai șapte zile: toate [...] înregistrate pe la alte foruri”... 

Din punct de vedere psihologic, autorul omniscient 
şi omniprezent pătrunde cu talent în stările sufleteşti ale unei 
generaţii care trăieşte într-un climat moral, având anume 
relaţii sociale, specifice perioadei comuniste şi evocă realist 
neliniştile justificate ale acesteia privind locul de muncă în 
atare condiţii. 

Acţiunea romanului se derulează pe mai multe 
planuri, care se intersectează sau se suprapun adesea. 

Destine precum al lui Alexandru leronim, director 
general în minister şi al familiei sale (Sevasta și Adrian) vin 
în contact cu acela al prietenului său, Vasile Modoran, 
directorul uzinei, devenit ulterior ministru adjunct sau cu al 
fostului ministru adjunct, Dumitru Orheianu „detronat” prin 
intrigi. 

Un spațiu larg acordă autorul familiei lui Alexandru 
leronim, care are, de fapt, cele mai variate probleme 
existențiale — soția va muri de cancer — și familiale — între 
Alexandru şi Sevasta relaţiile sunt precare, iar fiul lor, 
Adrian, este un inadaptabil — suflet de artist, la insistenţele 
familiei, va fi nevoit să-şi consemne existența în activități 
practice. 

Încă din primele pagini ale romanului, Alexandru 
Jeronim se dovedeşte obsedat de un vis, care se repetă, 
reconstituind un accident de maşină. Medicii i-au dat un 
diagnostic pe care el îl pune sub semnul întrebării: astenie, 
nevroză, stres. Indicaţia lor era să nu mai conducă mașina un 
timp... 

În viziunea autorului, Ieronim „arăta încă falnic”, 
„voia să aibă ochi buni [...], care să vadă ce se petrece în jur, 
printre subalterni, dar şi în cabinetele superioare”, în timp ce 
Sevasta, soţia lui, considera că el „nu se poate imagina în 
afara nomenclatorului...” 

Alexandru trăia din plin și drama familială, generată 
de nereuşita la facultate a fiului lor, Adrian, care părea destul 
de rebel şi dezinteresat de viitor. Ca măsură „educativă”, l-a 
amgajat muncitor necalificat la I.A.E.S., unde era director 
prietenul său, Vasile Modoran. Adrian, fiind un inadaptabil, 
după ce s-a calificat ca strungar, a reușit la Agronomie, dar 
s-a angajat pe șantier, supărându-și definitiv familia, care l-a 
instalat singur, într-o garsonieră. 

În ciuda muncii stresante de la birou, Alexandru 
„rămăsese un om de acţiune, optimist, măcar [...] cât să 
rezişti de pe o zi pe alta”... 

În caracterizarea acestui complex personaj, autorul 
recurge la tehnica modernă a contrapunctului, el fiind văzut 
diferit de către celelalte personaje. Uneori, analiza 
psihologică este însoţită de elemente senzoriale. 

Autocaracterizându-se, Alexandru recunoaşte, în 
sinea lui, că „am nevoinţă de un tonic general, care să-mi 
redea şi forța şi încrederea”. 

Vasile Modoran, „prietenul”, îl consideră „născut 
din lozinci, îmbrăcat în principii şi hrănit cu birocrație”. 
Aflând că „își amorţește nopțile cu Anda Liu (secretara sa — 
n.n.), îl consideră corect, deoarece „chiar în ziua când şi-au 
declarat amor pe viaţă, a scos-o din minister, prin transfer 
[...], conduce o agenţie de turism”. 

Sevasta, soţia lui Alexandru, îl vede „un străin, 
agasant cu văicărelile lui, nimerit aici din căutare de adăpost 
vremelnic” şi recunoaște că „trădarea asta nu mă doare”. „El 
nu pricepea nimic, era prea sănătos, n-avea alte spaime decât 
cele provocate de o posibilă prăbuşire din funcţie [...], era 
prea indiferent la soarta altora”. Ea constată cu amărăciune 
că „leronim nu cunoaşte boala şi nu suportă oameni bolnavi 
în jur”. El însuşi recunoaşte că „instinctul [...] de conservare 
este mai puternic decât orice lege” şi că a fost „nepoliticos, 
necuviincios” cu ministrul. 

Revenind la Vasile Modoran, autocaracterizându-se, 
acesta consideră, fără falsă modestie, că este „om al datoriei, 
un soldat disciplinat”, crezând că în muncă „nu se admite 
nicio abatere”. 

Autorul îl vede pe Modoran încăpățânat, de o 
intransigență aproape alarmantă, „trecând chiar peste 
intervenția destul de energică a ministrului”; „Intransigenţa 
lui Modoran încă nu era acceptată ca atare, bănuindu-i-se o 
tactică în manevrarea cadrelor”. 

Colegii lui din minister cred că „va descoperi că are 
de apărat niște interese!” 

Sevasta, soţia lui Ieronim, se baza, în asigurarea 
viitorului lui Adrian, pe relații, pe „intermediari”: „Aranjez 
eu, ai să vezi...” Deşi încă tânără, boala incurabilă o măcina 
de vie. În ciuda evidenţei, medicii încercau să-i inoculeze 
ideea că „în curând se va produce miraculoasa ieşire din 
impas”, ceea ce Sevasta nu mai credea, realistă fiind: „Ştiţi 
că nu mai e nicio scăpare: mi-a venit [...] rândul!” 

În privinţa soţului, consideră inutilă o reconciliere: 
„Am consemnat şi ultima speranță de-a ne mai regăsi [...]. 
Trădarea asta [...] poate că o şi merităm [...], nu e decât o 
revanşă”. 

Autorul surprinde o oarecare revenire a bolnavei, 
„când leronim îi aduce vestea că Adrian se prezentase la Arte 
plastice, unde mai era un loc şi reuşise”. 

La insistența lui Ieronim, ea îi promite o întrevedere 
cu Modoran: „moartea îmi mai dă răgaz, cât să-ţi aranjez şi 
ție funcția”. 

Cu puţin timp înaintea finalului iminent, autorul o 
surprinde pe Sevasta: „mai prinse puteri, se dădu jos din pat 
[...]: era tot palidă și trasă la faţă, însă ochii îşi redobândiseră 
vioiciunea, agerimea...” Ea poate, acum, muri liniştită, 
deoarece, în ultima lui vizită, Modoran a spus: „i-am semnat 
numirea: inginer-inspector la centrală [...]. Şi-am făcut-o 
pentru tine...” 

Înainte de a se sfârşi, „fără zbucium”, Adrian i-a citit 
mamei, la dorinţa ei, o poezie recentă. 

Adrian este un personaj complex, bine realizat, 
beneficiind tot de tehnica nouă a contrapunctului. 

Tatăl său, Alexandru, îl vede destul de obiectiv: „Adi 
al nostru, din câte a învăţat, mai știe doar ce au uitat alții [...]. 
Dar nu l-am prins cu fumuri. E un copil normal [...], îşi vede 
de tâmpeniile lui curente, muzică, mici petreceri, romane 
polițiste, femei [...]. Nu-i un idiot, e mai rău: e un 
inconştient”. 

Adrian, ironic, îi „descrie şi imită [...] cu talent pe cei 
de la facultate, profesori şi asistenţi”. 

Tatăl consideră că pe băiat „nu l-a dus mintea mai 
departe”, dar „este dator să înveţe o meserie”. Alteori, crede 
că este „un nebun de legat” şi că „are să sfârșească în cămaşă 
de forță”, întrebându-se, retoric, dacă băiatul nu vrea „să-şi 
bată joc de ei”. 

„Convingerea maistrului Nistor era că Adrian 
Jeronim e o pasăre călătoare”, suspectându-l că ar fi putut 
primi „însărcinări speciale privind disciplina de lucru”. 
Ieronim o asigură pe Sevasta, înaintea sfârşitului acesteia, că 
„Adrian nu e tocmai cretin [...], a învăţat să-şi câștige pâinea 
cea de toate zilele”. 

Intriganta — cu acte în regulă — este Aglaia Petcu, 
soacra ministrului adjunct, Dumitru Orheianu. Despre el, 
soacra crede că este o figură ştearsă, insultându-l: „ingineraş 
ai să mori”, „director prost”, „au făcut ministru dintr-o 
momâie”. 

Crescută pe maidan, „într-o periferie din Piteşti”, 
Aglaie Petcu devine cea mai mare profitoare în urma numirii 
ginerelui ca ministru adjunct. 

Ca orice parvenită, o folosea pe femeia de serviciu 
în scopuri personale, „îi certa pe copiii zburdalnici”, aştepta 
„să fie salutată cu respect”, „şi-a făcut relaţii”, iar când a 
ajuns la spital a pretins o „rezervă cu un singur pat”. 

Aglaia s-a apropiat de Sevasta, numai pentru a 
„interveni” împotriva lui leronim cu reclamaţii. 

Cosmopolită, le reproşează fiicei Florica şi 
ginerelui: „Dacă nu vă ştiţi rangul, e limpede că nu vă ştiţi 
nici interesele”. 

Autorul consideră că „Impresia că ea dirijează şi 
alină durerile altora o ajută să se simtă necesară într-o lume 
bântuită de rele”. Ea este tipul „intermediarei”, al analfabetei 
care nu-şi cunoaşte limitele, reuşind să bulverseze multe 
destine. 

O altă „latură” a societăţii de atunci o constituie 
vizitele între familii, când acestea erau „cu dare de mână”. 
Astfel, „dacă voiai să te accepte, erai obligat să te arăţi la 
nivelul lor. Îți venea unul în casă cu un cartuş de Kent — adus, 
fireşte, de peste graniță — dator te simţeai, când te poftea la 
el, să-i oferi un cadou echivalent”. 

Fin observator al societăţii în care și-a consumat 
existența, Nicolae Ţic recurge — cel mai adesea — la ironie şi 
sarcasm, fapt ce conferă romanului valoare de document. 
Romanul este scris cu o intensă densitate sufletească, autorul 
folosind, de cele mai multe ori, o stringență a frazei, ceea ce 
dovedește o bună orientare în modul său de a gândi şi a simți. 

Problematica directă — de la varietatea preocupărilor 
familiale, la poziţii diverse privind locul de muncă, la 
principii de la care unele personaje nu se abat — dovedește 
talentul scriitorului de a reconstitui veridic o realitate. 

La reuşita acestui roman contribuie şi uşurinţa cu 
care autorul alternează planurile, îmbină modul obiectiv de 
re-creare a realităţii, cu cel subiectiv, folosirea unor tehnici 
variate în atingerea unui deziderat estetic. Astfel, se 
realizează o unitate epică plauzibilă, fixând romanul printre 
cele mai valoroase ale lui Nicolae Ţic. 

II. Cei care au rămas... 
Ioan Barb, Ostatec în cer 


Avocat la Baroul Hunedoara, loan Barb s-a născut la 5 
noiembrie 1960 la Călan, judeţul Hunedoara. Întâmplător sau 
nu, tot la 5 noiembrie se năştea, dar în 1880, Mihail Sadoveanu. 

După debutul în volumul colectiv al Cenaclului „Radu 
Stanca” din Călan (1979), loan Barb debutează editorial în 1998 
cu volumul Tăcere ca flacăra — poeme, la Editura Călăuza din 
Deva. 

Alte volume de poezii: Sub via ființei plâng strugurii 
(2010), Babilon (2011) şi Sabatul interior (2011). Are o 
prodigioasă colaborare în 11 volume de antologii. 

A publicat în peste douăzeci de reviste şi se bucură de 
aprecieri critice importante: (Cornel Ungureanu, Ioan 
Moldovan, Eugen Evu, loan Radu Văcărescu etc. Este membru 
al Uniunii Scriitorilor din România, filiala Sibiu. 

Volumul Ostatec în cer apare în 2012, la Editura Tipo 
Moldova din lași şi este un volum antologic al poeziilor din anii 
anteriori. 

După câteva piese din Tăcerea ca o flacără, urmează 
selecții din volumul Picătura de infinit, despre care Silviu Guga 
spunea că încorporează „veritabile carate”. Selecția începe cu 
Spărgătorul de stele, abordând cele mai semnificative teme şi 
motive poetice în manieră modernă, nonconformistă: iubirea, 
existența — cu toate fațetele — copilăria, religia, timpul... pentru 
a încheia cu A început apocalipsa în oraşul interzis. 

Urmează selecții din volumul Sub via ființei plâng 
strugurii, sub semnul „unei evidente emancipări poetice” 
(Loredana Trestariu). Progresul este evident, eul liric, 
„contemplat de ochiul efemer” se consideră, la început, „doar 
un obstacol”, „un orb”, „un buimac”, în care, însă, cineva lăsase 


x» 


„O fereastră deschisă” spre interior, din care transpar „speranţa”, 

„lubirea”, „neliniştea”, „armura”, dar şi „un firicel de frig”, 
„dorinţe”. 

Selecţia se încheie cu poemul Isus, balsam pentru 
iertare, un dialog dramatic cu divinitatea privind „limbajul [...] 
secret”, „gânduri cenuşii”, „întunecări”, dar şi „un balsam 
pentru iertare” o dată cu dimineaţa, când „rugăciunile” poetului 
„umblă desculţe”, căutându-l pe Isus. Este o vădită sete de 
absolut, de autodepăşire. 

Din volumul Babilon se desprind „incursiunile” 
poetului într-un timp mitic, având ca principal simbol, 
„fereastra”, simbol reluat din volumul anterior, prin care 
pătrund „oile grase ale cuvintelor”, în care se convertește 
„Zâmbetul fermecător al Dalilei”, în „iluzii în umbre”, în 
„rechinul din oceanul singurătăţii”, în „stingere”, în „bordei în 
aceeaşi speranță”, în „cântecul harfelor”, în „fascinație”, dar şi 
în iluzii, „amintirile fumegând în cenuşă”, în „umilință”, jertfe, 
în „chemare”, pentru ca, spre final, Iordanul interior să îi 
„albească viaţa”. 

Acest „Babilon” interior, o captivitate proprie, poetul îl 
transfigurează artistic, planând, în aceste poezii, credința în 
Dumnezeu, ecouri din psalmi, un suflu creştin („întunericul s-a 
tras înapoi [...]/ printre două lumi/ cobora din Cuvânt/ 
Dumnezeu”). Poetul pendulează între aspiraţia spre libertate și 
canoanele impuse de realitatea cotidiană: „dar simt cum se 
încălzeşte viața/ în palmele Tale”... și reuşeşte să se elibereze 
de Babilon. 

Sabatul interior se structurează în trei mari secvenţe 
intitulate simbolic: Găvurile din suflet, Amurg ambiental şi 
Cauţiunea. 

Ladislau Daradici constată, pe bună dreptate, că, în 
acest volum, loan Barb „conturează profilul omului captiv în 
jocul propriului destin, surprinzându-şi şi evaluându-şi, cu o 
luciditate stranie, supraviețuirea într-un univers răvășit, 
iremediabil dereglat”, având ca model „omul [...] exilat la 

marginea unei lumi spulberate, improprii”, „Un Sisif 
sângerând”... 

„Blocat între etapele vieţii”, eul liric cu „oraşul 
scufundat” în sine, e „străbătut de un fluviu încremenit”. 

Prima parte a volumului, Găurile din suflet, titlu 
metaforic, conţine 24 de poeme cu titluri, de asemenea 
metaforice: miracole, ... ultimul vis al unui mort, hublou, 
cioburile unei femei. Eul liric este la fel de zdruncinat ca şi în 
celelalte volume, simțind „o suflare îngheţată sub geam”, 
„cuiele ruginite” care „au gustul” lui şi îi „dau târcoale păsări 
albe” şi [...] negre”. 

Speranţa nu moare, însă: „păsările albe au câştigat” şi 
„cineva [...] cârpeşte găurile din sufletul” său... 

Neliniştile rămân: „rănit în furtună îmi adun bucăţile de 
trup”, „marginile tulburi”, dar „în oase toarce un izvor”, iar eul 
liric se va „zmulge din cătuşele timpului”. Așa pendulează — în 
permanenţă — între exasperare și speranță. Natura este în 
consonanță cu peisajul interior răvăşit: „pe cerul mohorât se 
adunau norii”, „toamna întinde o mână zdrobită”, „uitarea are 
palme de gheață”, iar salvarea vine din eternul sentiment al 
iubirii: „dragostea [...] îţi astupă [...] rănile”, „vom rămâne 
îmbrățișați”, „în fiecare femeie din viaţa ta căutai o stea”. 
Speranță exprimă şi unele elemente ale naturii: „soarele mătură 
umbrele”, „primăvara se dăruia”, „fulgerele [...]/ cu fâşii de 
beteală albastră”, „ploi [...]/ limpezind umbrele”. 

Amurg ambiental îngemănează 25 de secvenţe lirice 
asupra cărora planează, viu, adierile iubirii: „viața mea este o 
femeie”, „seara se așază pe genunchi/ ca o femeie pregătită 
pentru rugăciune”, „ceasurile noastre arătau/ deodată/ aceeaşi 
oră”, iar „o femeie lichidă/ picura în suflet”. În acelaşi timp, 
poetul valorifică — în stil personal — peisajul, deasupra tuturor 
situându-se dilematic „ostaticul”, cu „inima în curele de piele/ 
pe stâlpi, să nu-mi curgă viaţa din trup”. 

Ciclul Cauţiunea, debutând cu frate peste groapă şi 
finalizându-se cu învierea din tunet, este o meditaţie profundă 

asupra morții, dar și o mărturie a redescoperirii lui Dumnezeu, 
pentru ca eul liric să-şi regăsească echilibrul după care tânjeşte: 
„adorm câte o primăvară în gândul lui Dumnezeu”, „întrebam 
unde este Dumnezeu”, pentru a se convinge că „la început a fost 
Cuvântul”, că acest „Cuvânt [...] este o fântână”, că „Isus a 
coborât în infern”, unde „doar picioarele Tale străluceau”, că îl 
„ținea de mână Dumnezeu”. 

În ansamblu, poezia lui Ioan Barb (întâmplător sau nu!) 
conține licăriri din încifratele poezii ale lui Ion Barbu, fără a-i 
fi un „epigon”, dar are suficiente elemente originale, chiar dacă 
abordează eternele teme poetice arhicunoscute: starea de vrajă 
interioară, aspiraţia spre puritate, spre salvarea lumii prin artă, 
prin rugăciune, alternarea portretului cu revelaţia, mari neliniști, 
descoperirea propriei identități. Varietatea prozodiei rezidă în 
cultivarea cu succes a versului alb — , refugiul în vers și gând, 
în nostalgie, cultivând un limbaj al candorii şi inocenței. 

Poeziile lui loan Barb au „valenţele poeziei de calitate, 
printr-o voce poetică [...] formată, sensibilă, cu un patos 
moderat”, cum remarcă George Paşa. 

Sânziana Batişte — Dulce Arizona 


Volumul intitulat alegoric Dulce Arizona, dulce 
adolescenţă, dulce tinereţe, studenţie, etapă dragă existenţei 
fiecăruia, după care tânjim mereu, pe care cei talentaţi nu 
ostenesc a o evoca..., apare în anul 2000 la editura Călăuza din 
Deva. Autoarea, o sensibilă şi talentată poetă, profesoară de 
limbile română şi spaniolă, membră a Uniunii Scriitorilor, a 
debutat în „România Literară” în 1968, semnând cu 
pseudonimul Bianca Mireş. Editorial, debutează în 1999 cu 
două volume de poezii, la editura Clusium din Cluj (Zodia 
lumilor şi Mieii de lumină), primul semnându-l cu numele real, 
Felicia Moşneang. Volumele de poezii (Mieii de lumină, Doine 
şi hore) şi cel de proză, Dulce Arizona, le semnează cu 
pseudonimul Sânziana Batişte. 

Scriitoarea debutează în proză cu schița Marginea, 
despre care Alex Ştefănescu spunea în „Flacăra”, nr.25 din 
1995 că „are anvergura epică a unui roman şi intensitatea lirică 
a unui poem. În câteva zeci de rânduri, autoarea face vizibile 
[...] figurile mai multor personaje, fiecare cu destinul său”. Va 
deveni membră a Uniunii Scriitorilor din România. 

Dacă nuvela şi romanul permit scriitorului o investiţie 
amplă, schiţa presupune nu numai talent literar, ci şi măiestrie 
în selectarea momentului celui mai semnificativ şi plurivalent 
din existenţa eroilor, puţini la număr, capacitatea de a-l 
convinge pe cititor cu întâmplarea cu valoare de „împrejurare 
tipică” pentru categoria umană abordată, concentrarea la 
maximum a unei trăiri sufleteşti excepţionale, a unei experienţe 
emblematice. Este, de aceea, cu atât mai meritorie orientarea 
scriitoarei spre această specie literară în care au excelat puţini 
scriitori (Caragiale, Cehov...) 

Schiţele volumului, în majoritate cu titluri metaforice, 
îşi trag seva din viaţa intelectualilor în devenire sau în plină 
activitate, primând profesorii şi, uneori, medicii (Dulce 
Arizona, Cioburi, Cireşul, Alexlandia etc). 

Acţiunea celor mai multe schiţe se consumă în mediul 
didactic dinaintea lui 1989, „controlat şi îndrumat” sistematic 
de... „organul de partid”... Reprezentativă este schiţa Accente, 
care creionează tipul activistului Lăcătuş (chiar lăcătuş de 
meserie), omniprezent şi atotştiutor. El se exprimă agramat, 
operează cu stereotipii verbale (fondul problemei, ancorat, am 
punctat, sistăm), cu cuvinte improprii, iar logica „îi lipseşte cu 
desăvârşire”: „Să aveţi în aptitudinile şi înclinațiile unde înclină 
elevul. Să vă apropiaţi de gândurile sufleteşti ale elevului...”, 
„să punem accentul [...]”. Dictatorial, se poartă şi „tov. 
Strâmbu” (nume caracterizant), reprezentantul Inspectoratului 
şcolar, pentru care conta „sancţionarea”, nu îndrumarea 
pedagogică. 

Nici primarul comunei din schița F.F, nu are mai multă 
cultură: „Doresc ca cadrele didactice să dea dovadă de 
competenţa ce o au, pentru a acţiona strâns uniţi” [...], „să fim 
aproape de mese” etc. Autoarea ironizează modul de 
desfăşurare a examenelor şi compromisul: unii profesori 
indicau paginile de unde să se copieze, alţii dictau tezele, însă 
nu puţini „elevi” ajung la concluzia că „nu-i aşa mare scofală 
cu învățătura asta”. 

Proces - verbal supune unei ironice investigaţii chiar pe 
o profesoară de limba română, care, nu suficient de stăpână pe 
materie, oferă o precară „lecţie model” la un cerc pedagogic, pe 
tema lecturilor suplimentare. Astfel, calităţile de necontestat ale 
„propunătoarei” erau direct proporţionale cu „ţuica [...] şi 
gustările”, iar procesul-verbal atestă stereotip buna pregătire a 
elevilor, experienţa profesoarei care „şi-a luat gradul I cu nota 
10”... Eludându-se slaba pregătire profesională, gravele lacune 
de ordin metodic, exprimarea simplistă: „ce-ai înţeles”, „nu-i 
vorba de”, „ce face fata?”, „în apreciere vă anunţ că...”, se 
creionează figura necompetentă a „cadrului didactic” respectiv. 

Raportul elevului de serviciu surprinde alte minusuri 
din îndrumarea educativă a elevilor de către diriginţi, în aceeaşi 
manieră ironică, frizând anecdoticul. 

Din schiţa Porcii rezultă folosirea celor din învăţământ 
pentru contractarea animalelor şi jignirile îndurate, în timp ce în 
Cioburile se reconstituie o realitate simplă, modestă, fără 
orizont, din bucăţi, nesatisfăcătoare. 

Schița TVR este un pretext, pentru a dezvălui, indirect, 
nevoile în care se zbătea lumea rurală: „coată să stăm”, „or 
începe mintenaş”, „să zacă”, „nota amu [...]”, „haznă” etc. 

Ochiul care nu vede pune sub lupă atmosfera propice 
actului creator, când, simţindu-şi „trupul şi sufletul curate”, 
autoarea îşi putea imortaliza amintirile. 

Nu puţine schiţe surprind iubirea în cele mai variate 
ipostaze lirice (Mâinile, Mănuşa, Cireşul, Ingera şi luna), 
iubirea sacrificată (0, voi fete ale Vavilonului!) singurătatea 
(Metropolitanul) sau preocupări moderne, tehnica zilelor 
noastre (Alexlandia). 

Desprindem din acest volum nu numai un profund simţ 
al observaţiei, fineţea ironiei, sobrietatea analizei psihologice, 
claritatea şi simplitatea expresiei, ci şi deplina cunoaştere a 
sufletului uman, împletirea umorului subtil, amar, cu lirismul 
discret, limbajul de o mare economie a mijloacelor de expresie. 

Sânziana Batiște este şi o talentată şi sensibilă poetă. 

Ioan-Dan Bălan. Autodafe 


Descinzând de pe plaiuri moldoveneşti, loan-Dan 
Bălan s-a născut la 30 mai 1951, a absolvit Liceul „C.Negruzzi” 
din lași, apoi Facultatea de Filologie a Universităţii din 
Timişoara. 

A profesat la Școala Generală Nr.5 din Petrila, a fost 
consilier local, dar marea lui dragoste a rămas literatura. 

A debutat în revista „Vatra” cu proza Hoţul, în revista 
„Orizont” cu Negura (1987, respectiv 1988), iar editorial în 
1989, la Editura Facla din Timişoara cu ciclul de proze scurte 
Întâlnirea, într-un volum colectiv, În căutarea timpului prezent. 

Director al mai multor publicaţii şi al Editurii Mancuda 
din Petrila, loan-Dan Bălan este membru al Asociaţiei 
Scriitorilor din judeţul Hunedoara, al Uniunii Ziariştilor 
Profesioniști din România, al Ligii Scriitorilor din România, iar 
din 2011 membru al Uniunii Scriitorilor din România. 

Din 1994, a scris 13 volume de poezii, din care amintim 
Cumpăna minei, Acolade, Poeme, Noptatice, Haruri, Roata 
Soarelui, Roata Lunii, Praguri (ediţie bilingvă) şi Autodafe 
(2012). 

A mai scris nouă volume de proză scurtă, trei reportaje, 
un studiu etnografic în colaborare și culegeri şi prelucrări 
folclorice. 

Referințe critice au scris mai mulți critici literari, dintre 
care amintim pe Ion Manolescu, Dumitru Velea, Florin Ţene, 
Eugen Evu, Linda Bastide, Petre Birău etc. 

Volumul de poezii Aufodafe a apărut la Editura 
Confluenţe din Petrila, în 2012 şi are un titlu simbolic, sugerând 
atât un act de credință, cât şi arderea pe rug a ereticilor 
condamnaţi de Inchiziţie, cenuşa. 

De fapt numai prima parte a acestui volum antologic 
cuprinde Aurtodafe, în număr de 53, restul fiind selecţii din 
celelalte volume de poezii ale poetului, asupra cărora nu ne vom 
opri. 

Considerând viața drept o ardere, „dorinţa de a visa”, 
„darul de urlet în singurătate”, „îndrăzneala de a trece [...]/ toate 
podurile şi râurile cu suflete plutitoare”, poetul împărtăşeşte 
ideea că „în cenuşa fiecăruia există/ semnul propriu...” că „din 
cenușa-i irizată (a cuvântului n.n.)/ curg lacrimi curate”, că 
„moartea fără cenuşă [...]/ e a celor săraci cu duhul,/ e a celor 
săraci în daruri”, că aceasta „e darul de urlet în singurătate”. 

Arderea, ca şi cenuşa, este ubicuă: „carnea primită la 
naştere/ [...]/ o arde împlinirea comună”, pe poetul suferind 
când îl dor „jarul gândului”, „focul prostiei”, „pârjolul 
așteptări”, faptul că „ridică rug din cărțile” lui „cel paria 
netrebnic”, că şi-a pierdut fiul, că şi „cuvântul arde drept 
combustibil”. 

Ca element al ființei poetului, arderea îl caracterizează: 
„Goana cenuşii mă ţine pe vânt/ încă o viață îmi bate la 
poartă...”, „Se-aude prin gânduri focul trosnind/ cântec 
fierbinte, blestem şi colind...”, „Aproape îmi place să ard/ la 
picioarele vieţii” sau, antitetic, „poate la picioarele morţii”..., 
întrebându-se „Cum să te închini luminii/ fără să porți pe tălpi 
şi pe frunte [...]/ pulbere de cenușă zdrumicată”? 

Chiar şi poeziile de dragoste au ca simboluri dominante 
„cenuşa” şi „arderea”: iubita este „cenuşă inocentă”, „să ard 
încă o dată spăşit/ în dragoste...”, „eram nebun de bucuria ta/ 
când mă priveai arzând”, „lubito,/ sunt pustiul sub flăcări 
înalte”, „Eram [...] ca văpaie/ înveşmântaţi de focul prins pe 
noi”, „Din focul inimii tu-mi ceri/ zăpada jarului ofrandă”, 
„jarul din frunte sub iasca ta coaptă/ sunt legături de păcat pe 
veşmânt”, „iubire de jar”, „sărut copt”. 

Copleşit de mulțimea şi varietatea de autodafe, eul liric 
tânjește după o altă ipostază: „Să ştiu privi calea întoarsă/ prin 
altă viaţă, fără foc”, „să-mi dăruiești, mamă, pe pământ/ din 
izvoarele pieptului secat/ laptele care se încheagă versi care 
croieşte Cărarea Robilor cuvântului...” 

Majoritatea poeziilor îmbracă haina modernă a versului 
alb.Sunt, totuși, câteva concepute clasic (Autodafé XXIV, 

Autodafe XXXII, XXXV, XXXVI, XXXVII, XLI, XLII XLV, 
XLVII, LI, LII), pe teme, precum iubirea, arta poetică, 
melancolia, speranţa, idealul, timpul — toate alternând între 
ardere şi cenuşă. 

Acest ciclu se încheie cu Autodafe-epilog, poetul 
ajungând la concluzia că, deși „Pe fruntea de cenușă nu se poate 
aşeza/ însemnul stea sau coroana de spini [...]/ Tristeţea arsă are 
adâncă în urme/ cenuşă grea şi întunecată, are sensul/ care duce 
pasul spre nemurire”, ascunzând „puzderii stelare”, „bucurii”... 

Impresionează stilul prea neologic, poetul adre- 
sându-se doar celor care cunosc taina încifrărilor. Şocante ni se 
par (pentru cititorul neavizat) cuvinte precum: echină, 
palimpest, geon, alpenștoc, ignifug, petent, izotor, ubicum etc., 
conferind discursului liric o notă prea încifrată... 

Prin îmbinările inedite de cuvinte: jarul gândului, 
cenușă inocentă, norul rătăcit în fulger, umbră circumspectă, 
fusul timpului, venele incendiate albastru, amprenta 
misterioasă, flori de har, rugăciuni mincinoase, vers crucificat, 
oglinda minții, plângând flăcări, vatra speranței, trecerea 
clipei incinerate, dragoste mocnită etc. poetul conferă textului 
poetic nu numai o accentuată expresivitate, ci şi reflexivitate, 
sugestie, iar, pe alocuri, ambiguitate. 

Mai reținem și înclinația poetului de a îmbogăţi 
vocabularul prin cuvinte ca: „făinând” sau valorificând 
sinonimia: vin roi, vin duium. 

Încheiem cu aprecierea Elisabetei Bogăţan: „Centrat pe 
simbol, Autodafe devine cel mai unitar dintre ciclurile poetului, 
cel mai profund şi cel mai realizat artistic. O dovadă că resursele 
poetului sunt surprinzătoare încă şi o probă de adevărată 
poezie”, apreciere la care subscriem. 

Valeriu Bârgău, Marele echilibru 


Valeriu Bârgău s-a născut la 7 martie 1950, în Mileștii 
de Jos, comuna Parincea, judeţul Bacău. 

După absolvirea Şcolii Militare, în 1972, se stabileşte 
în Deva, judeţul Hunedoara. 

În 1969, a debutat în revista „Ateneu”, iar editorial cu 
volumul de poezii Floarea soarelui sau Mâna de lucru, la 
Editura Cartea Românească. 

A obţinut mai multe premii pentru poezie (1971, 1974, 
1975, 1988, 1998). 

A fost membru al Cenaclului literar „Flacăra” al 
scriitorilor din judeţul Hunedoara, preşedinte al Cenaclului 
„Ritmuri” din Deva (1984). În 1980, a devenit membru al 
Uniunii Scriitorilor din România. 

Din 1985, onorează rubrica de critică literară „Scriitorii 
tineri și cărţile lor” în „Suplimentul Literar și Artistic” al 
„Scânteii tineretului”, din 1987, la „Tribuna”, conduce rubrica 
„Generaţie şi creaţie” (interviuri), iar la 1 februarie 1990, a 
fondat la Deva Editura şi ziarul „Călăuza”. Din 1992, a fost 
membru al Uniunii Ziariştilor Profesioniști din România, între 
1994 — 1996, director al revistei de cultură „Constelaţia 
Dragonului”, din 1996, până la dispariție, a fost directorul 
revistei „Ardealul literar şi artistic”, semnând Cronica literară. 

A colaborat la peste 25 de reviste din ţară şi străinătate, 
primind distincţie internaţională, Marele Premiu al Societăţii 
„Mihai Eminescu” din Sydney — Australia. 

A fost prezent în peste opt antologii, a publicat peste 20 
de volume de versuri şi eseuri. 

Referințe despre opera lui Valeriu Bârgău au făcut 
Lucian Alexiu, Victor Atanasiu, Olimpia Bercea, N.Ciobanu, 
loan Holban, A.D.Rachieru, Valentin Taşcu, Laurenţiu Ulici 
etc. 

S-a stins la Deva, în 3 ianuarie 2006. 

Valeriu Bârgău este o voce unică în lirismul 
hunedorean, așa cum o atestă cele 16 volume apărute în timpul 
vieții şi cele trei volume postume. Este o voce unică şi la nivel 
național, dealtfel. Despre cartea Marele echilibru, apărută la 
propria-i editură, Dumitru Velea spune că este o carte-matrrice, 
prin care „s-a ajuns în preajma matricei poematice” a lui 
Valeriu Bârgău. 

Momentul scrierii acestei cărți, Dumitru Velea 
consideră că a avut loc la începuturile manifestărilor poetice ale 
lui Valeriu Bârgău, dar a rămas în manuscris, poate nu 
întâmplător. De aceea, putem considera că este — cu adevărat — 
o operă „de sertar”, care şi-a aşteptat cu răbdare să vină... timpul 
când poate vedea lumina tiparului. Gestul l-a făcut poeta- 
consoartă, Mariana Pândaru, convinsă că acest volum îl 
reprezintă plenar pe marele dispărut. 

Volumul are ca început capitolul Hotărârea mea de a 
retrăi evenimentele, titlu pe care îl poartă şi prima poezie, 
continuând cu a doua secvenţă, La capătul fericit al nefericirii, 
cu trimitere la universalitate, cu Numărul firelor de nisip, 
Manevre civile, încorporând, apoi, nouă poezii numerotate tot 
ca şi capitole, pentru a încheia cu Din rumeguș și pământ 
alcalin... 

Primul capitol are ca moto „Pietrele pe care mi-am scris 
numele/ Au fost pietrele mele...” şi, cum spuneam, debutează 
cu poezia cu același titlu, eul liric raportându-se la copilărie, 
idei, natură, artă, ştiinţă, politică, istorie naţională și universală, 
la precipitarea evenimentelor. El retrăiește cu dramatism și 
responsabilitatea care îşi lasă amprenta asupra „firii” sale, „de 
urs blajin/ încăput în vizuina neluminată a realităţii”. Poetul se 
consideră „unit cu evenimentele”, de aceea este întrebat cât mai 
rezistă „istoriei personale”, atacurilor „poeziei moderne”. 

Răspunsurile transpar — cu sinceritatea care îl 
caracterizează — din Jurnalul despre mine, unde ipostazele se 
multiplică, trăind „durerea elementelor necunoscute”, 
„dragostea de copii”, „răul şi binele”, „dragostea”, „cântecul/ şi 

norul de ploaie...”, „istorii secrete” din Meseria de om, această 
„fiinţă de aur”, capabilă să se implice plenar în toate meseriile, 
dar vibrând „la sânul imaginaţiei colective”. 

Privind un tânăr — care, desigur, îi dă ghes muzei — 
poetul simte că trebuie să revină la „poemele [...] albe de 
promoroacă”, descoperă „izvorul principalelor [...] poeme”, 
„această junglă/ a realităţii”. 

Uriaşa oglindă acoperă sub cupola sa întregul univers, 
dar și „imagini apocaliptice”, precum „umilul poet al oraşelor 
de provincie cu automobilele tamponate...” 

Imaginea copilăriei își face loc în Revelația jocului 
de-a prinselea, în Copilărie călătorind, pentru ca, apoi, 
preferinţele poetului să abordeze Treptele cunoașterii, Aventură 
specială (scrisul), Sufletul artistului lucrând, pentru a încheia 
primul capitol cu Ținut arid, în care deplânge „ramura pierdută 
din trunchi” care „e de aur”, „smocuri mari de zgomote”, locul 
unde „pietrele încep să rodească cireşe”, unde „planta începe să 
ardă” în „văzduhul metalic al nopţii”. 

Capitolul La capătul fericit al nefericirii, conceput 
antitetic, are ca moto: „La capătul fericit al nefericirii stă îngerul 
cu ochii deshiși şi plânge”. 

Atmosfera apocaliptică din primul capitol se menţine, 
amplificându-se, pe alocuri. Sunt, însă, şi elemente din care se 
degajă un optimism sănătos (Despre începutul nostru, Încă o 
dată, pământul — văzut alegoric şi hiperbolic, Poem despre sine, 
Lupta cu memoria). În antiteză cu expresii precum „piedicile și 
suferinţele”, „ozonul de deasupra oraşelor fierbe”, „cămăşile 
tuturor sunt blindate cu sare”, „pământul [...]/ amestecat cu 
lacrimi/ şi sânge”, „pământul urla de durere”, „oamenii locului 
ardeau în propriile flăcări”, „aeroporturile devastate de ura/ 
cobailor înfometați”, orașul „bântuit de neliniști”, „roţile dinţate 
măcinându-i creierii”, „imaginile furtunii în camera oglinzilor”, 
„radarele de putreziciune”, poetul exprimă — în metafore 
revelatorii — un optimism debordant. Astfel: „lumina se roagă 
de pasăre să o inunde”, „Cuvintele [...] aud urletele [...] de 

supravieţuire”, „îndemnul de a zbura”, „şapte vieţi ascunse în 
echilibrul vâscos al clorofilei”, „norul plin de puteri”, „țâşnesc 
arteziene de entuziasm”, „înmugurirea spiritului auster”, „inima 
solidei civilizaţii”, „venele puternicei realităţi”, „patria tuturor 
metaforelor plăcute”. Așa se prefigurează „marele echilibru”... 

Partea a treia, Numărul firelor de nisip, având ca moto: 
„Noli turbare circulos meos”, conţine „şase cântece la Siracuza” 
— cum spune poetul: Fereastra, În sus, Pârghiile, Evrika!, 
Însufleţirea şi O privire. Acestea stabilesc „un punct de sprijin, 
căci „îmi scufund doar trupul în apă/ şi ochii în cerul de 
deasupra”, pentru a deveni „cetăţean de vază”, cu inima ascunsă 
„într-o sferă” sau „sediment al propriilor gânduri”. 

Manevre civile, având ca moto: „Nu în cât poţi face,/ în 
cât poţi îndura stă adevărata putere...”, are treisprezece ipostaze 
lirice, debutând cu Zeul Apollo... Asta, pentru a înţelege „fără 
alte semne” [...] rațiunea celui pus să execute operaţii”, 
„betoane arhaice”, „geometria neliniştii zăbovind”, pentru că 
trebuie „să democratizăm evul mediu”, să „visăm [...] 
realitatea”, să „punem ventuze calde pe spatele bolnav”. 

După Generaţia neo-realistă a bătrânului Hitchcock, 
poetul încheie, convingându-ne că „Din rumeguș și pământ 
alcalin pulverizăm noul cernoziom...” menit să hrănească 
„plante carnivore”, în timp ce „ouăle bietelor şopârle [...]/ 
dezvăluie morţii dimineaţa pe plajele buretoase”, iar „bietele 
bastonașe radioactive/ scuipând din rărunchi realitatea” 
încearcă un alt fel de „echilibru”, amplificat de „vocile celor 
îngheţaţi între imagini” de „Alămuri şi gânduri grele de filosof”, 
de „impresia că lumea s-a oprit”, de „o mie de popoare 
pietrificate” „între întuneric şi lumină”. 

Piesa ultimă a poemului, intitulată simplu, Final (vase 
de sânge), surprinde tragismul ultimelor clipe de viaţă ale 
poetului, care îşi pune întrebări retorice despre „aceste vinişoare 
subţiri” — devenite laitmotiv: dacă „au în ele laptele [...] supt”, 
dacă nu cumva „au fost [...] ale fraților”, dacă „vor fi calchiate 
de trecerea timpului”, pentru a sfârşi strigând „după ajutor”, 


99 


Maria Toma-Damşa 


căci fraţii nu-l aud, „sunt morți și pământul/ le circulă prin 
vinişoarele de sânge”. 

lată cum poetul, după afirmaţia lui Dumitru Velea, 
„vede cum ţine şi nu ţine tot ceea ce apare şi se vede. Cum 
dezordinii şi uitării se opune doar memoria şi spiritul, omul cu 
recuperarea de sine şi spiritul revelat”, alunecând „spre 
arhitectura Universului şi cea a creației omenești — a omului 
[...], căruia îi este dată cunoaşterea [...], cu teroarea marelui 
echilibru”. 

Prea-plinul sufletesc al poetului depăşeşte canoanele 
clasice — prea strâmte — îmbrăţișând versul alb, poezia modernă, 
descătușată de rigorile strofei, ritmului, rimei şi măsurii, dând 
frâu liber ideilor... 

Numeroase dintre poeziile acestui al treilea volum 
postum se constituie în adevărate arte poetice precum: Jurnal 
despre mine, Sufletul artistului lucrând, Poem despre sine, 
Geometru neliniștit zăbovind... Altele aduc un pios elogiu 
cuvintelor (Pregătirea pentru poem, Fotograf de realități, Om 
fără identitate sau dreptul de a folosi cuvintele etc.). Cuvântul 
are „marginile zimţate”, „ne aţâţă nările”, alteori, cuvintele sunt 
„ude, transpirate, obosite de dragoste” (Pregătirea pentru 
poem). Cuvintele mai sunt „focuri în ierburi crude”, care îi „dau 
glas” poetului; ele „n-au somn, / Nu li se usucă niciodată limba”, 
deoarece „Cerul gurii le e irigat de o puternică realitate”. Poetul 
recunoaşte că „sufletul cuvintelor este liric prin excelență” și 
„ce putere au cuvintele în oraşele/ suprapopulate...”. Acestea 
sunt „venele puternicei realităţi”, „cruzimi care ne exprimă 
gândul...” Poetul are „dreptul de a folosi cuvintele visului/ Ale 
imaginației/ Cuvintele strămoșilor răspândite în cosmosul/ 
avar...” El vede cuvintele „legând.../ Dialectica sufletului 
omului/ de dialectica exactă a cuvintelor”. 

Adresându-li-se direct, poetul conchide: „Roua de pe 
sufletul vostru,/ cuvinte despuiate de liniște,/ e sângele albastru 
al omului/ fără identitate”. 

Racordat la universalitate, Valeriu Bârgău „rotunjeşte” 
Marele echilibru făcând trimitere la Richard Wagner, la 
Hamlet, la Mesopotamia, Pompei. În același timp, vibrează la 
Cântec slab despre istorie, la Zeul Apollo..., afirmând: Înţeleg 
fără alte semne. 

Impresionante sunt secvențele lirice ale diverselor 
ipostaze ale eului poetic: „luptând cu ideile... cu evenimentele”, 
admirând pe „Bunul Alexandru Cuza umblând singur, în 
travesti”, „unit cu evenimentele”, mâzgălind „un jurnal despre 
conştiință/ [...], amestecat/ în măruntaiele acestui mileniu”, 
fugind de „jungla realităţii”. El culege „de pe rugii de mure/ 
treapta sălbatică a lumii”, „salutând militărește/ Ochii aprinşi ai 
lumânărilor”, lăsându-se asediat de „o memorie a tuturor 
memoriilor”, de „mâna de fier a naturii”, „hăituit de neliniști”, 
desprinzând „fructul poeziei”. E „fotograf al realităţii”, simțind 
„mirosul şi gustul trandafirilor sălbatici”, entuziasmat de „feţele 
eroilor”, dezamăgit că „viitorul se clădeşte la stâlpul retezat al 
istoriei”, curând „un punct de sprijin”, bucuros la gândul că, 
ascunzându-şi „inima într-o sferă [...],/ obiectul [...] se 
însuflețește” și îi „vorbeşte cu sfială despre trecut”. 

Cele 11 volume de poezie, romanele, interviurile, 
reportajele şi volumul de critică literară îi asigură operei lui 
Valeriu Bârgău perenitate, limpezind titlul ultimului său volum 
postum. 

De altfel, încă din volumul său de debut intuieşte că 
„Marele echilibru începe întotdeauna de la pământ/ de la 
pământ, urcând cu toată puterea plantelor sale,/ umblă poetul 
prin sufletul nopții ca prin sufletul omului/ revărsat în afara 
grijilor zilnice [...]/ în echilibrul elementelor —poetul — acceptată 
armă de foc”, în contrast cu „micul echilibru al animalelor 
sălbatice...” 

Elisabeta Bogăţan, Cântece de rezemare 


Deşi bănăţeancă, născută la Sânnicolaul Mare, judeţul 
Timiş, la 14 septembrie 1949, Elisabeta Bogăţan va fi 
„adoptată” şi îndrăgită de locuitorii oraşului Petrila. Acolo îşi 
desfăşoară activitatea de profesor de limba română-franceză 
după absolvirea Facultăţii de Filologie a Universităţii din 
Timişoara (1972), apoi ca director de editură. 

Primele încercări literare datează din perioada studiilor 
liceale, apoi publică în revista „Forum” a Universităţii. 

Prezența dumneaei în publicistică şi în viaţa literară se 
impune după 1989, cu volume de poezii, de culegeri şi 
prelucrări folclorice (în colaborare) cu studii etnografice, poezii 
pentru copii şi 14 traduceri din literatura universală în limba 
română şi din limba română în franceză... 

Cele opt volume de poezii (Gazeluri, Hipnoze, De 
dragoste, Zodia dezlegătorilor de semne, Cântece de rezemare, 
Generaţia lanus, Semne — unele în ediţie bilingvă) sunt 
edificatoare pentru harul de poet, fiind membră a Uniunii 
Scriitorilor din România. 

Volumul Cântece de rezemare a apărut la Editura 
Albatros din Bucureşti, în 2001, fiind apreciat în reviste 
precum: „Universul cărții”, „Orient latin”, „Curierul”, 
„Provincia Corvina”. 

Elisabeta Bogăţan reprezintă cu sensibilitate şi mult har 
lirica feminină contemporană la cel mai înalt nivel. 

Cântece de rezemare închide o corolă între primul, 
Despre cuvânt şi ultimul, Cântec la poarta cuvântului, poeziile 
fiind structurate în șase grupaje lirice: Întrebări de toate zilele, 
Primele șapte zile..., Elemente pentru un concret, Cântece de 
rezemare şi Cu buzele arse. 

Nonconformistă — atât în ce priveşte folosirea 
majusculei în titluri, cât și din punct de vedere prozodic, al 
punctuației, aparent renunțând la „stilul înalt” — Elisabeta 
Bogăţan parcurge cu succes drumul modernismului spre 

postmodernism, fără a face rabat de la convertirea cuvântului în 
adevărată artă poetică. 

Poeta revine la lirismul poeziei interbelice, cultivă 
marile teme existenţiale, intelectualismul, lirismul, adesea 
abstract, metafore insolite şi o vizibilă ambiguitate a limbajului. 

Prima secvență lirică investighează cu sensibilitate 
cuvântul — unealta poeziei și a oricărei creații literare de 
valoare: „întâi de toate despre cuvânt”, „puterile lui”, „arătarea 
la față a cuvântului”, „miezul de foc al cuvântului”. Toate aceste 
calități ale cuvântului există, „sunt”, iar interlocutorul imaginar 
este chemat să depună „mărturie/ despre aceasta/ pe altarele 
zilei” (Despre cuvânt). 

Cele trei lepădări vizează, în primul rând, cuvântul, 
apoi drumurile şi, în final, lepădarea de sine: „lepăda-te-vei de 
tine de trei ori”. 

Nici celelalte secvenţe lirice ale primei părți a 
volumului nu renunţă la „taina cuvântului” (Aure), la „cuvântul 
ori gândul” (Te poți ține), chiar dacă meditează dramatic pe 
tema timpului, a potopului „de lumină/ al dimineţii”, a luminii 
sau a umbrei. 

Al doilea grupaj este o severă investigare a sinelui 
însingurat și înstrăinat (Ziua întâi), a culorilor bucuriei, a 
dorinţei, a tovărăşiei, a iubirii, a cuplului, pentru ca în ziua a 
șaptea să conchidă că „posibilitatea de alegere” (adică 
libertatea) „e bună”. 

Ciclul Elemente pentru un concret vizează vântul — 
văzut ca „o adiere”, „o părere”, „învolburare de lumină”, 
plasând eul liric între „eşti şi nu eşti”, sintagmă amintind de 
filosofica dilemă „a fi sau a nu fi”. 

Urmează fereastra, menită să fixeze „culoarea 
orbitoare/ a sinelui”; oglinda, amintindu-i de „forma 
înşelătoare” pe care o îmbracă; piatra cu afirmaţia 
convingătoare: „cât de tare eşti” — repetată; lemnul, sesizând: 
„cât de uşor te cioplesc întâmplările”; apa, convingând că e 
„limpede, „grăbită”, pentru a trece „dincolo”; desenul, 

constatându-i simplitatea cu care respiră „între marginile/ 
trupului cuvântului înţelesului...”; mărul, văzându-i existenţa 
drept „desprindere şi rostogolire” — „semne de împovărare cu 
înțeles”. 

Ultimul cuvânt îl are tot cuvântul care îi dă sinelui 
„înţelesul/ despre tine”, întrebându-l, retoric: „ce-ai fi tu fără 
acest înţeles...” 

În ciclul Cântece de rezemare sunt trei „lepădări de 
sine”, din care deducem permanenta neliniște a eului liric: 
„răcoare”, „lăcomie”, „strigăt”, „tinere cumplită/ de numele 
strâmt”, apoi „scuturându-mă de feţele mele”, „nerezemare şi 
pribegind”, „nechemat de nimenea”, „luminând orbitor” cu 
arătătorul, „tot mai tulbure”, „rezemându-ne unul de altul”, 
„cântă răspunsurile [...], întrebările [...], vremea”. Sinele este 
„cel de care mă rezem”, recunoaşte eul liric, cerându-i şi 
„cealaltă parte/ a înţelesului”, „jumătatea/ nevăzută”, pentru a 
nu fi „orb”, „îngreunat”. 

Nedumeriri vine cu o altă suită de cerinţe: „odihna/ şi 
lumina/ şi puterea de-a le îndura”, „ochiul pământului”, 
„binele”, „ochiul neamului”, „flacăra orizontului”, „freamătul 
clipelor”, „chipul meu cel singurul/ şi adevărat”. 

În Cântec de horă, după un preambul în proză, dedicat 
unui „râset lacom şi limpede [...] căzând peste hotare de vis, 
peste hotare de gând”, poeta se adresează „dănţuitorului” şi 
constată cât de „înlăcomită e ţinerea/ mâinilor/ tot mai arzând”, 
cum dănțuiesc „dureros încleştați”, cum „tot mai larg e cercul 
horei”, „trupurile / tot mai pătimaşe jucând”. 

Următoarele două intermezzo-uri în proză disting 
ropotul şi mirarea „dincolo de hotare de vis, dincolo de hotare 
de gând”, pentru ca ultima piesă, Vimita-ncleştare să aducă 
„ciudată  mireasmă/ de  reavăn [...]/ de  ţarini[...]/ 
uimita-ncleștare [...]/ în goană prin forme! și gând”... 

Ciclul Cu buzele arse încheie volumul, acesta abordând 
toate ipostazele lirice: „lumina strigătului”, „înstrăinarea”, 
„cuvântul aprins” („slova de foc”, cum zicea Arghezi), iubirea 

simbolizată prin „buzele arse” şi „nesfârşit cântec”, „pelerinul” 
căutând răspunsuri, „poetul” cutivând „cuvinte/ galbene, roşii, 
verzi sau albastre/ fiebinţi sau răcoritoare/ mângâietoare sau [...] 
tăioase”, „cuvinte-rugă”, „cuvinte-punte”, „cuvinte-pâine”, 
„cuvinte-balsam”, „cuvinte-făclie celui pribeag”, 
„cuvinte-zare”, deoarece el, „poetul”, este „risipitor de 
cuvinte”... 

În Hipnoze şi Cântec la poarta cuvântului, eul liric, 
devorat de „zare de lumină”, de „vânturi [...]/ şi friguri 
albastre”, pierdut „între forme şi culori” vede cum „se înalță 
orbitor cuvântul/ luminând” atât „partea văzută a lucrurilor”, cât 
şi „partea lor nevăzută”, încât „totul era nou”, „cuvântul 
crescător se izbea/ întorcându-se ecou”, iar din cuvânt se vedeau 
„izbucniri orbitoare de lumină”. Apoi se leapădă prăbuşit 
„lângă porţile cuvântului” care i se par închise: „pentru mine nu 
se deschid/ nu se deschid/ nu se deschid”... 

Întregul volum se vrea o pledoarie dramatică pentru a 
găsi „cuvântul ce exprimă adevărul”, pentru ca opera să 
dăinuiască, o mărturie a faptului că poetul zămisleşte operă 
durabilă şi valoroasă printr-un proces trudnic şi îndelungat, 
fiind un artizan care își vrea creația alcătuită din „slova de foc” 
(cuvântul fierbinte, inspirat) şi „slova făurită” (cuvântul ales cu 
migală, bine „potrivit”). 

Metaforele încifrate se lasă greu descifrate, unii termeni 
dobândesc semnificaţii deosebite, contrastele sunt izbitoare, iar 
sintaxa frazei poate fi ruptă. Toate acestea ne îndreptăţesc să 
încadrăm volumul în rândul celor mai izbutite volume de poezii 
moderniste. Aport de seamă aduce, în sprijinul afirmației 
noastre, versul alb, descătușat de rigorile prozodiei clasice. 

Elisabeta Bogăţan îmbogățește lirica feminină, nu 
numai la nivel judeţean, ci și național. 

Zoiţa Bogdan-Tripa, Pe firul vieții 


La editura Gridsob din Braşov a apărut romanul 
autobiografic al profesoarei Zoiţa Bogdan-Tripa. Romanul 
porneşte de la un febril jurnal intim, învălmăşind întâmplări cu 
destin de miracol, într-o netăgăduită fervoare spirituală, 
captivându-l pe cititor de la prima până la ultima pagină prin 
sinceritate, dinamism şi bogăţie de sugestii. 

Aşa cum precizează în „Cuvânt înainte”, autoarea nu 
se dezminte, îmbinând, cu reale efecte benefice, jurnale, 
rememorări, scrisori, evocări”, care, bine armonizate, reuşesc 
o captivantă osmoză. 

Fiorul „trăirilor [...] subiective” străbate ca un fir roşu 
acţiunea complexă şi bine articulată a confesiunilor, aidoma 
prozei de fină analiză a celor mai subtile reacţii ale sufletului 
feminin, dovedind, cum spune celebra Ileana Vulpescu în 
Arta conversaţiei, că „O clipă de multe ori ţine în sufletul 
omului mai mult decât întâmplări din ani şi ani...” 

Perioada transfigurată artistic se întinde din anul 1944 
şi până în zilele noastre, începând cu 6 aprilie 1944, când, 
deasupra Timişoarei, roiau avioanele „în formaţii bine aliniate 
[...], strălucind în soare ca nişte peştişori argintii”, aparent 
inofensivi, dar care, justificat, seamănă panică în inimile 
adolescentelor liceene, culminând cu „scurtarea” surprinzătoare 
a anului şcolar. 

Sub ochii cititorului „se împlineşte”, sub toate 
aspectele, eroina cărţii, care, ţinând piept tuturor vicisitudinilor, 
deşi aparent fragilă, reuşeşte performanţe greu de întrezărit. 

Sunt reconstituite atmosfera familială, modul trecerii 
de la capitalism la socialism — cu tarele inerente — şi invers, 
când viaţa ne este grav afectată de interminabila tranziție 
spre nu se ştie ce, atmosfera specifică şcolii din această 
perioadă, dar, mai cu seamă, viaţa în condiţiile vitrege ale unei 
etape parcurse cu greu. Cu greu, pentru că impunea renunţări, 

compromisuri, căutarea sau justificarea unui anume adevăr, a 
certitudinilor aproape imposibile. 

Personajele prind viaţă, unele rămânând memorabile, în 
funcţie de opţiune, de destinul care le-a fost hărăzit, de 
vicisitudinile celei mai controversate epoci. 

Alături de lumea ceferiştilor, a medicilor, a 
profesorilor se profilează aceea a tinerilor, pentru care, orice 
s-ar întâmpla, „viaţa merge înainte!”, în ciuda privaţiunilor, a 
dramelor familiale, pentru că întotdeauna optimismul este 
apanajul omului, viaţa învinge şi se perpetuează. 

Profundă cunoscătoare a sufletului feminin, autoarea 
sondează cele mai ascunse cute ale acestuia, pe căi variate, 
rod al incontestabilului talent şi al sensibilităţii exacerbate, 
nu rareori. 

Impresionează simţul amănuntului, atât de necesar 
condeielor capabile să reconstituie o realitate trăită sau 
imaginată, acutul spirit de observaţie, căruia nimic nu-i scapă, 
urmele adânci ale trecutului, precum şi receptivitatea la „lumea 
nouă”. 

Romanul, tradițional şi modern, în acelaşi timp, este nu 
numai un roman de dragoste, ci şi un roman al unei familii, 
un roman istoric şi social, îmbinând, fără ostentaţie, 
evenimentele istorice cu cele sociale, dar neabandonând viaţa 
intimă a personajelor, cu complexitatea trăirilor sufleteşti. 
Astfel, asistăm la bucuria nedisimulată a oferirii şi primirii unui 
cadou, la primii fiori ai celui mai frumos sentiment: dragostea, 
la ghearele spaimei de boli şi de moarte, în cele din urmă. La 
fel de impresionant este simţul singurătăţii, al capacităţii de a 
înfrunta destinul şi — nu rareori — hazardul, al tăriei de a lua 
viaţa de la început, de a învinge „concepţiile retrograde”, al 
bucuriei oferite de copii şi nepoți. 

O notă de modernism conferă romanului alternarea 
planurilor, privirea retrospectivă, analiza celor mai intime trăiri 
sufletești, îmbinarea timpului obiectiv cu cel subiectiv, 
omniprezenţa autorului și ca participant la majoritatea 

„întâmplărilor”, împletirea speranței cu spaima şi cu durerea, 
premoniţiile. 

Eroina romanului — personaj complex, de o rară 
frumuseţe morală — este urmărită în evoluția sa, din ipostaza 
de elevă de liceu la aceea de profesor, soție, mamă și prietenă. 

Îndoiala este semnul refacerii din combustia pasională, 
iar dorința devine certitudinea că experiența umană se purifică 
nu numai în contemplaţie... 

Romanul dovedeşte că umbrele trecutului rămân 
umbre, că idealurile iau locul incertitudinilor, că deasupra 
tuturor se ridică, triumfătoare, Viaţa... 

Raisa Boiangiu, Calea sfâşierilor şi Joc înaripat 


Raisa Boiangiu, poetă şi prozatoare, autoarea mai 
multor cărţi, precum Zantiala, fiul pământului, În zbuciumul 
vântului, Insula tăcerii, Fuga neterminată,  Călcâiul 
vulnerabil, se individualizează prin stilul ei propriu, 
inconfundabil, dominat de un lirism benefic. 

Cele două cărți au apărut în anul 2005, la Editura 
Danimar din Deva. De altfel, sunt două romane, al doilea cu 
vădită tentă autobiografică, incorporând întâmplări dramatice, 
care i-au marcat definitiv pe eroi. 

Calea sfâşierilor reconstituie viața tumultoasă a lui 
Petru, inginerul „veşnic peregrin, cavaler rătăcitor [...], la deal 
[...], la vale”... 

Chiar dacă se complace a fi „mângâiat, înjurat, gingaş 
salvat, chemat în şoaptă, alungat, dorit, gândit, simțit, drăgălit”, 
Petru îşi poartă cu stoicism „crucea”. 

Acţiunea romanului se petrece în locuri neprecizate 
(doar studenția — la Bucureşti), iar relaţiile temporale sunt, de 
asemenea, ambigui. 

Așadar, coordonatele spațiale şi temporale ambigui, 
stârnind nedumeriri și curiozități pentru felul în care Petru şi 
Florelu” devin prematur părinți, dar niciodată cuplu legitim, 
„arzând etapele fireşti ale judecății lucide”. Era prea mare 
diferenţa socială în opinia tatălui lui Petru; „el [...] efectiv legat 
de anul I de facultate”, iar ea o tânără de 17 ani, liceană... 

Incertitudinile fetei se potenţează pe măsură ce trece 
timpul de la „implantarea seminţei lui rodnice”, în acea vacanță 
de vară. 

Drama lui Florelu”, declanșată o dată cu plecarea lui 
Petru la facultate, prinde puternice rădăcini când, cu uimire, 
constată că „nu mai are trupul ei”. Disperată, pleacă să-și caute 
iubitul, dar nu reușește să-i spună adevărul decât secretarei 
facultății unde studia Petru. 

El a recunoscut-o pe Aura, dar Florelu” nu l-a iertat 
niciodată. Când a luat prima dată fetiţa în braţe, Florelu”, 
„observând zbaterea fetei cu ţipete, s-a repezit ca un uliu, gata 
să-l sfâşie pe intrus”. El se întreba, cu legitimă îngrijorare, dacă 
numai „atât să fi durat extazul, numai atât?” Dar „Florelu” nu 
vrea să ierte...”, iar „despărţirea pentru totdeauna, greu de 
acceptat”. 

Atitudinea intransigentă a lui Florelu” naște o mai 
puternică dramă în sufletul lui Petru. Acesta, pentru a o putea 
uita, îşi încheagă o familie fără dragoste cu doctorița pediatră 
Didona, în timp ce Florelu” devine profesoară. 

Romanul este conceput modern, prin alternarea şi 
intersectarea planurilor, autoarea folosind cu succes privirea 
retrospectivă, îmbinând timpul cronologic, obiectiv, cu cel 
subiectiv şi cultivând introspecția. 

Evocarea şi introspecția domină toată perioada 
spitalizării lui Petru. În paralel, Aura, stând la căpătâiul tatălui 
său, rememorează episoadele din copilărie şi adolescență, când 
şi-l dorise alături, când l-a cunoscut, când Petru i-a promis că 
vor fi o familie, pentru că pe soția lui nu o putea suporta, iar 
fiica cealaltă, Sonia, îl ura. 

Aura își aminteşte dureros refuzul categoric al mamei: 
„Tu ţi-ai luat-o: poartă-ți crucea!” — răspuns definitiv şi 
irevocabil. Apoi conchide: „Soarta meticuloasă, acea fantomă 
care ne bântuie viața, nu ţi-a permis reîntoarcerea. Aveai 
nevastă şi copil într-o altă familie şi asta era realitate peste care 
mama nu putea trece, nu voia”. 

Tot timpul petrecut de Petru la spital, Sonia „vegetează 
pe scaunul de metal [...] în aşteptare”, iar „Dona-Didona, 
nevasta oropsită, stă pe o bancă, în coridor”... Şi gândurile soţiei 
„se reîntorc în timp, la începuturile căsniciei lor...”, când „ea îl 
răsfăţa [...], ea-l ocrotea, dorind să-l facă să se simtă bine...” În 
zadar! Uneori, îl întreba de ce a luat-o, dacă nu o poate suporta, 
iar Sonia se solidariza cu mama, urându-și tatăl. 

Când Aura i-a scris că „mama s-a măritat”, Petru se 
întreba „cum şi-a permis”, iar fratele său pune „gaz pe foc”, 
spunându-i că soţul lui Florelu” e prietenul lui Petru, Zaharia 
Bălan. Ulterior, s-a dovedit că „episodul Florelu” — Zaharia a 
fost „un moment din viaţa ei neprielnic”, pentru că, peste puțin 
timp, „s-au despărțit”. 

Întâlnirile intime ale lui Petru şi Florelu” din fiecare 
vară erau „un mister al unei comunicări de nedezlegat”, căci 
„dragostea, alifie magică, le ungea rănile”. 

În partea a patra a romanului, autoarea schimbă 
registrul, intervenind în naraţiune ca personaj — martor, căreia 
Florelu” i se confesează: „Pentru mine a fost o suferință 
continuă şi o aşteptare permanentă”. 

Conflictul dintre surori privindu-l pe tatăl lor 
evidenţiază deosebirea dintre ele: în timp ce Sonia era robustă, 
rea, disimulată, Aura era fragilă, generoasă, sensibilă. Chiar 
dacă se vizitau, o făceau din obligaţie, nereușind să găsească 
vreo punte de legătură. 

Retras într-o garsonieră, Petru s-a împrietenit „cu o 
tânără” cu care „se plimba pe munte”, care, apoi, a fost 
accidentată mortal. El, la fel, dar a mai trăit în comă. 

În spital, Petru îşi „reconstituie” amara lui existenţă, cu 
toate faţetele, prin „glasul [...] interior”, întrebându-se — retoric 
— în final: „Ce mă soarbe mă absoarbe, eliberându-mă de 
nemulțumiri [...]. Habar n-am ce voi fi, dar ştiu c-am fost om”. 

Portretul lui Petru se completează prin intervenția 
scriitorului Alex, care „spune despre el adevărul: a trăit rău, nu 
mai voia să ştie de nimeni”, „era trist, sfâşietor de trist, nu-şi 
mai găsea locul [...], a iubit libertatea, dar, când o putea afla cu 
adevărat, i-a fost frică de ea [...], a avut pasiunea suferinţei”. 

La mormântul lui Petru din satul natal viu frecventat 
atât de Sonia, cât şi de mama ei, Didona, Aura se întreabă retoric 
despre fiul ei, Alex: „Cum va fi? Cum va trăi? Din nenorocul 
bunicului își va clădi un univers de sfâșiere şi-o inimă 
arzătoare”, pentru ca „iubirea să fie iubire?...” 

Romanul cultivă toate temele majore ale existenţei: 
naşterea, iubirea, viaţa, soarta, moartea, autoarea ţesând cu 
măiestrie o carte captivantă. 

Joc înaripat are un preambul din care aflăm să eroina, 
Fetiţa-Ria, „a trecut prin vitregiile refugiilor [...], dar a 
supraviețuit prin jocul înaripat al fanteziei”... 

Transpar, din paginile romanului, secvenţe 
autobiografice, bine camuflate în aura unui puternic lirism. 

În contact cu realitatea, „vârtej zilnic”, dureros de 
dramatică, surprinsă cu un puternic realism — am spune chiar cu 
elemente naturaliste — lumea Fetiţei era benefic inundată de 
„florile — candelabre cu insuflări trandafirii scăldate în soare”, 
de „cerul [...], un tărâm straniu ce absorbea răsufletul [...], o pală 
de vânt [...], o pasăre stingheră”. 

Copilăria nefericită de copil orfan de tată, se consumă 
într-o singură încăpere, cu bunica, mama și două mătuşi, alături 
de alți mulţi copii orfani mânaţi spre noi de război și secetă... 

Interiorul camerei îngrămădea trei lăzi, un coş de 
nuiele, cărți zdrenţuite, o oglindă, fotografia bunicului, un 
dulap, „patul mătușii Nastasia”, paturile bunicii, ale mamei și 
mătuşii Alexandra, o masă în fumul greu de ţigară. 

Chipul Fetiţei prinde contur din primele pagini: „trupul 
de oase mişcătoare”, „zeiță a nenorocirii şi a calamităţii”, „ochii 
căprui”, „unghii mâncate”, „mersul [...] cu legănări de rață”. În 
aceste condiţii precare de viață, „vorbele grele aduc în obrajii 
Fetiţei sângele clocotitor”, simţindu-şi „demnitatea atât de 
neocrotită”. Cu „privirea îngheţată”, căci „mâinile nu i se 
supun, obrajii se învăpăiază, totul se-nvârte cu ea”. Cu sufletul 
greu, din cauza eșecului la matematică, ea „se retrage în dosul 
cifrelor [...], încercând să le descifreze înțelesurile”. 

În „registrul răbdător”, Fetiţa îşi creează o altă lume: 
„Îşi imaginează dispariţia fizică. Să dispari şi, totuși, să exişti 
[...]”. „Neaderarea la prezent”. „Cât timp poate rezista fără 
această preocupare?” „În încăpere, fumul ţese rotocoale, 
trupuri de fiinţe grotești, în veşnică mișcare”. „Pe pereți, umbre 

imense, însoţind chipuri cu grimase ciudate”. „Tăcuta ar face 
semn cu bagheta fermecată, ca tot ce-i murdărie să dispară”. 
„Creierul înfierbântat îşi prefigurează monştri iviţi din vorbele 
rele”. „Neputinţa Fetiţei de a se desprinde de această lume a 
ficţiunii”, „a văzut ce nu se poate vedea”. Mai spicuim câteva 
însemnări: „Atât de rar se întâlneşte cu sine”, „vorbele [...], 
crâmpeie de seminţe decojite”, „Fetiţa ar vrea să fie ca pasărea 
pregătită pentru zbor”. „Toate chipurile din cărți pătrund prin 
retina avidă...” 

Dar „una e lumea închipuirilor [...] şi alta e realitatea”... 

Scăparea? Natura, în toate anotimpurile: „Parcul cu 
aleile sale ozonate o cufundă într-o baie de aer, de plante, 
purificând-o”, „lumina lunii înspăimântător de frumoasă, 
poleindu-i faţa”, „Dimineaţă de primăvară, cu soare blând, fără 
rânjete de nori”, „Praful irizat de raze calme dansează în mii de 
fărâme”, „un cer ca o sabie strălucitoare [...], oftatul arborilor”, 
„despicarea cerului prin două cărări de foc” sau „Grădina 
sălbăticită o întâmpină cu ramuri golașe, ascuţite de salcâm cu 
fruzele ruginii”. 

Tanti Lia o consideră pe Fetiță „cam bleguţă”, iar 
mătușa Nastasia constată că „a intrat în muţenia ei”. 

Personaj complex, sensibil — poate prea sensibil pentru 
vârsta ei — Ria este ultragiată de o realitate dură — aceea a 
refugiului şi a războiului — de foamete, de viaţa grea pe care o 
duce familia ei. Asistă, cu inima grea, la „venirea” altor copii 
refugiaţi, prilej de adâncă melancolie și umilință. 

Dacă tatăl, care trebuia să le asigure existenţa, a fost 
luat prizonier, mamei îi revine această datorie. Ea suplineşte ca 
învățătoare suplinitoare, dar s-a înăsprit: „Ochii — vâlvătaie. Un 
arc întins în trupul biciuit de vorbe”. Uneori Victoria „pare 
absentă”, dar violenţei surorilor le răspunde cu violență şi 
demnitate. 

În viziunea dispreţuitoare a Alexandrei, Victoria este 
„Zburlită [...], cu pantofii scâlciaţi și cu rochia cârpită”. 

Mai distinsă în familie pare bunica Elena, sortită să-și 
petreacă senectutea în condiții pe care nu le-a visat vreodată. Ea 
este critică la adresa fetelor, care nu-şi pot stăpâni impulsurile, 
dar deosebit de tandră cu Ria. 

Autoarea reconstituie cu talent şi realism o lume 
traumatizată, scoasă din ritmul firesc al vieţii, sortită unor 
experienţe greu de suportat, aparent fără ieșire din impasul în 
care se află. 

Singură Fetiţa Ria va găsi remediul într-o lume 
paralelă, trădată de „registrul răbdător”, în „jocul înaripat” al 
imaginaţiei, al creaţiei, al descoperirii şi al transformării. 

Atitudinea modernă a autoarei asupra timpului, permite 
coexistența unui timp obiectiv, exterior, social cu timpul 
subiectiv, interior, individual, psihologic drept refugiu din 
realitatea ostilă. 

Florian Brădean, Convocarea zmeilor 


Profesorul Florian Brădean este un împătimit justițiar şi 
un poet sensibil. 

În volumul de poezii Convocarea zmeilor, Florian 
Brădeanu rămâne un justiţiar, luptând cu arma cuvântului bine 
plasat împotriva hoţiei, lăcomiei, sperjurului, nedreptăţii, răului 
de tot felul. Nota dominantă a acestor poezii o constituie, ca şi 
în primul său volum de proză, ironia, sarcasmul. 

Vom spicui versuri şi sintagme cu un pronunţat grad de 
ironie, dar şi de indignare şi de regret: „Ca să ieşi cu fața 
curată,/... Fură măcar un judeţ,/... O ramură de importanţă 
națională./Ai să vezi cum apar apărătorii...” (Dilerantism) sau, 
recurgând la imprecaţie, îi stigmatizează pe aceia care 
„Murdăresc ce-avem mai sfânt!/ Ia-le gustul şi iubirea/ 
Şi-nţelesul din cuvânt,/ De se-ating de Eminescu/ Şi de ce mai 
avem sfânt!” (Blestem). 

„Reuşitele” tranziţiei fac un adevărat rechizitoriu prin 
enumeraţie: „Am demolat reperele patriotice.../ Am generalizat 
sărăcia,.../ Am înmulţit bolile,/ ... Le-am dat legiloro  formă/ 
Ca să poată fi interpretate,.../ Am creat dezbinarea, haosul,/... 
Pădurile le-am decimat.../ Minciunile, hoţiile, corupția/ Stau la 
temelia României...” (Am reuşit). 

Răspunsul lui Mitică II continuă seria „reuşitelor” tot în 
registru ironic: „NATO şi Europa/ Ne-au înghiţit.../ Petrolul, 
gazele, aurul din subsol,/ Poşta, telefoanele şi altele/ Nu sunt 
ale noastre;/ Istoria e falsificată...” În poezia Unire, autorul 
constată stupefiat că „Ţara noastră nu-i mai ţară,/ E haos din 
zare-n zare” şi-i îndeamnă pe români, „Până încă se mai 
poate!”, să facă „... din Unire/ Cea mai sfântă sărbătoare!” 

În Programare, acuză pe  „programatori”: „Ei 
programează Foamea,/ Războaiele, Jafurile, Crimele,/ Morţii, 
Naşterile,  Bolile/ Drogurile,  Dezinformarea,/  Nimicirea 
moralei creştine,.../ Şantajele, Genocidul/ Plantarea şefilor de 
stat,.../ Demolarea divinității Iui lisus...” 

Revoltat împotriva „politicienilor români”, îi caracteri- 
zează drept „Bănuitori, cruzi, mincinoşi/ Vicleni, corupți...” In 
Miliardarii, îi acuză pentru că, din cauza lor, „Necazurile curg 
şuvoi.../ E vai de România!” 

O vehementă critică face poetul în Haosul care „ne face 
viaţa mai amară”, fiindcă: „Legea nu-i mai lege, ţara nu-i mai 
țară.../ Pribegesc românii prin Apusul care/ Ne-a furat de 
veacuri, astăzi şi mai tare.../ Ne-a compromis neamul, datina şi 
ţara...” El cheamă, ca odinioară Eminescu, pe Vlad Ţepeş cu... 
„țeapa”, folosind un limbaj dur. 

În Protecție şi productivitate conchide, ironic, cum s-a 
ajuns din partea autorităţilor, la o hotărâre decisivă: „Se vor 
înlocui cozile/ Tuturor topoarelor existente/ Cu cozi noi de 
topor,/ Moderne, suple, elegante,/ Conform cerințelor Uniunii 
Europene”. 

„Vilele răsărite în spaţiul mioritic/ Sunt monumente de 
lacrimi”... La fel „palatele, hotelurile”, „Milioanele şi 
miliardele ascunse în bănci...”, desfrâul, minciuna, corupția... 
(Monumente). 

Sugestivă, din punct de vedere justiţiar, este poezia 
Auăleoo!, în care speranţa a murit: „Lupta mea e în zadar”, 
fiindcă parlamentarii „îşi fac legea suptului...” Singurul sprijin 
poate veni de la Dumnezeu: „Doamne, sigur m-ai uitat?” 

În Filă de cronică sunt enumerate intențiile „ocultei”: 
„înaintam în necredinţă/ Cu tineretul prins în plasă./ Cu 
Anticrist spre biruinţă/ Şi spre dezastru!/ Bani să iasă!” 

Din Întrebare rezultă că „Independenţa nu-i acasă/ Asta 
nu-i şagă şi nici zvon —/ E când la Moscova în plasă,/ Când în 
plasă la Washington”, fapt ce face ca Bulă însuşi „... prinde sfat 
cu-ai lui/ Pe-o grămadă de coceni: V-am mai spus-o, alta nu-i,/ 
Candidez pe Cotroceni!” 

Fără a-şi pierde umorul, poetul ajunge la concluzii 
plauzibile în poezia Aştept: „De la escroc,/ Escrocherie.../ De la 
mişel/ O mişelic.../ De la tâlhar o tâlhărie”, iar , „De la duşman,/ 
Mărinimie!” 

Volumul conţine o varietate de poezii despre cultul 
geniilor, viaţă în toată complexitatea, timp, natură, doină şi alte 
particularităţi ale neamului nostru, într-un limbaj poetic de 
excepție, dar noi am urmărit doar pe acelea care dezvăluie 
implicarea poetului în aspectele contestabile ale realităţii. 

loan Buștea, Călătorind cu poezia 


Poetul popular loan Buştea s-a născut la 1 ianuarie 1930 
şi s-a stins din viaţă în satul natal, Dumbrăviţa, din comuna Ilia. 
Ca preşedinte al Cenaclului literar Miorița al poeţilor populari 
din județul Hunedoara, a participat la multe festivaluri 
folclorice, la şezători literare şi a colaborat la reviste literare cu 
caracter folcloric. 

A fost prezent la numeroase emisiuni ale postului de 
radio Timişoara. 

Mult timp a acordat culegerilor de folclor, din care a 
ştiut să valorifice umorul, convertindu-l în fabule reușite. 

Poetul Miron Ţic apreciază „graiul său de expresie 
populară, care poartă în vreme dimensiunea satului cu veşnicia 
născută acolo, cu mirarea inocentă în faţa înfloririi unei flori sau 
admirând, simplu, frunza din ram. De aici au pornit doinele sale 
şi versul care porneşte din gura lumii, ajungând în lumina 
sfântă”. 

Poetul însuşi consideră Poezia „aidoma unui pom 
încărcat cu fructe frumoase, la care, uitându-te de jos în sus, îţi 
par toate bune, dar, urcându-te sus, culegi doar pe cele mai 
frumoase, pe ales...” 

Volumul Călătorind cu poezia a apărut la Editura 
Călăuza din Deva, în anul 2005 și conţine nu mai puţin de 115 
poezii, pendulând între Călătorind cu poezia şi Iubirea de 
mamă. 

Prima „piesă” a volumului ne dezvăluie, de fapt, 
„lucruri nemaiîntâlnite”, „palate cu zei şi zâne”, „grădini 
înfloritoare”, „pâraie cu reci izvoare”, „lanuri”, „livezi” dar şi 
„horile de la ţară”. 

Alte poezii dau glas obiceiurilor de peste an (Cu 
colinda, Este ziua de Crăciun, Sărbătorile-n primăvară) sau din 
existența umană (Botezul), elogiază pe eroi (Eroilor noștri), 
dragostea (Fiorul dragostei), (Te-am iubit), natura, viaţa etc. 

Poeziile despre iubire prezintă contrastul dintre emoție 
şi rațiune, dorul, evoluţia sentimentului de la iubirea filială, 
frățească, fraternă, la iubirea la nivelul cuplului de îndrăgostiți, 
căci „fără dor şi dragoste/ Eşti ca un pom uscat, Nu-ţi știe 
nimeni roadele/ Şi repede vei fi uitat”. 

Apreciem poezia Doină, în care aceasta este văzută 
„Cântată de dor şi jele [...]/ La necaz și la durere”, înfrățită cu 
codrul, cu fluierul şi cavalul. 

În alte poezii este evocat satul cu „șezători, fete 
frumoase”, „frumoasă zestre”, în contrast cu „discoteca”, 
„năluci,, (Satul). 

Natura este surprinsă în poezii precum: Trec 
anotimpuri, Nostalgie de primăvară, Amintiri în toamnă, 
Anotimpuri trecătoare, Sărbătoare-n primăvară, Octombrie; 
spicuim câteva expresii reuşite: „toamna rece, ca o boală”, 
„timpul [...]/ în mers de anotimpuri”, „zumzet de  albine-n 
floare”, „frunze [...] ruginii duse de vânt”, „florile [...] 
dezbrăcate de petale”. 

Familia este prezentă în ipostaze variate: Fiu și părinți 
lacomi, Un fiu..., Fiul iubitor, Iubirea de mamă. 

O undă de credință planează asupra multor structuri 
poetice: Rugă, Bat clopotele, Biserica, Primăvara cu credinţă, 
Pildă creştină. 

Schimbările de după Revoluţia din 1989 nu i se par de 
bun augur: „... li-e ruşine/ Să spună că-s de la ţară/ [...] Acest 
nume-i de ocară”, „uită să se roage”, „jocu-i cel modern, 
de-acum”, „la-nceput, toți îţi promit/ Odată aleşi, te mint”, 
„Fără să meargă la şcoală,/ Au maşină lângă scară”, „De sunt 
doctori sau notari/ [...] Toţi aşteaptă să le dai/ Euro...”, „Biet 
țăran fără noroc,/ În divan iar n-avuşi loc”, „Din nou săraci, 
săraci lpiţi/ Din nou bogaţii îngâmfați”, „S-au făcut fraţi cu 
hoţia”. 

Din multe poezii se conturează dragostea poetului 
pentru țară, mândria de a fi român: „Eşti frumoasă, ţara mea,/ 
Demnă de-a te lăuda [...]/ Cu câmpii, cu munţi, cu dealuri,/ Cu 

ape ce curg în valuri...”, „Să fii printre ţări Regină,/ Peste tot cu 
flori de mai,/ Țara mea, gură de Rai!” (Puncte de vedere), „Am 
cântat şi am să cânt/ [...] Cântul ce mi-e drag şi sfânt”, „Fraţilor, 
nu uitaţi țara,/ De e rău sau de e bine” (Deşteaptă-te, române), 
„Şi-a mea scumpă ţară/ Fereşte-o de duşmani...” (Peste timp). 

În Asemuiri este prezentată Viaţa în etape: Copil („un 
boboc ieşit din ou”), Adolescent („miel ce zburdă...”, „pomişor 
ce s-a-ntărit”), Om tânăr („un juncan ce-i pus la jug”, „pom, 
de-acum, cu roade multe”), Om matur („un cal ce-a tras mult la 
căruță”, „— un pom ce mai rodeşte”, dar „vântul poate-oricând 
să-l rupă”), Om bătrân („un motan ce doarme-n pat”, „un stejar 
ce-a stat pe stâncă/ [...] şi urma îi va dispărea”). 

Din perspectiva omului simplu, poetul meditează pe 
tema speranţei, a înțelepciunii, a politeței, a prieteniei, a 
credinţei, a deznădejdii, a fericirii. 

Poezia Iubirea de mamă încheie volumul, prezentând o 
dramatică poveste a mamei care şi-a ocrotit copilul cu preţul 
vieții: „Astfel ea viaţa şi-a dat,/ Odorul fiind salvat./ O pildă 
demnă de-a fi/ Altor mame cu copii”. 

Deşi cu unele ezitări şi — adesea — „aritmii”, poeziile 
acestui volum exprimă, nedisimulat, dragostea poetului pentru 
cuvânt, pe care încearcă să-l mânuiască abil, pentru a putea 
„călători cu poezia”. 

Radu Ciobanu, Steaua fiecăruia 


Radu Ciobanu s-a născut la 8 martie 1935 în municipiul 
Timişoara, ca fiu de intelectuali. A absolvit prestigiosul liceu 
„C.D.Loga” din oraş (1953), apoi, după doi ani de agronomie, 
a urmat Facultatea de Filologie a Universităţii „Babeş-Bolyai” 
din Cluj-Napoca, absolvind-o în 1964. După șase ani de 
profesorat la Dobra și un an de metodist la Casa Judeţeană de 
Creaţie din Deva (1973), se dedică scrisului. 

În 1958, debutează cu schiţa Băiatu în revista „Scrisul 
bănăţean”, iar editorial cu volumul După-amiaza bătrânului 
domn la Editura Albatros din Bucureşti. 

Din 1971, este membru al U.S.R., iar în 1972 a obţinut 
premiul U.S.R. pentru romanul Crepuscul. Din 1998 a fost 
director al revistei „Arhipelag”. Este „cetăţean de onoare” al 
municipiului Deva. 

Colaborează la o sumedenie de reviste, dintre care 
amintim: „Orizont”, „România literară”, „Steaua”, „Astra”, 
„Ateneu”, „Convorbiri literare”,  „Luceafărul”, „Vatra”, 
„Tomis”, „Transilvania”, „Plaiuri hunedorene”, „Vox libri” etc. 

Volume publicate: Povestiri pentru trei seri, romane: 
Zilele, Treptele Diatimei, Dreptul de a începe, Nemuritorul 
albastru, Ultima vacanță, Vămile nopții, Linia şi sfera, Heralzii, 
Casa fericiţilor, Roata lumii, Călărețul de fum, dar şi Mic 
dicționar de cultură religioasă, Dicţionarul rostirilor biblice, 
Jurnal şi numeroase traduceri . 

Din noianul de aprecieri despre scriitor (peste 40!), 
amintim pe Laurenţiu Ulici, Mircea Ivănescu, Mircea Vaida, 
Marcel Petrişor, C.Ungureanu, E.Țarălungă etc. 

Romanele lui Radu Ciobanu reconstituie, fie şi 
fragmentar, o adevărată „cronică de familie” încă din perioada 
debutului din 1970 (După-amiaza bătrânului domn), 
continuând cu Crepuscul — 1971, roman premiat de Uniunea 
Scriitorilor, cu Dreptul de a începe — 1974, cu Casa fericiților 
— 1986, amintind de ciclul Comăneştenilor de Duiliu 

Zamfirescu, de ciclul Hallipa de Hortensia Papadat-Bengescu 
sau de Cronica de familie de Petru Dumitriu — pentru a ne limita 
doar la literatura română. 

Steaua fiecăruia — roman scris între ianuarie — iulie 
1989, apare la Editura Excelsior art din Timişoara, în 2004. 

Titlul incitant al acestuia — motivat pe parcursul 
desfășurării acţiunii — ne duce cu gândul la o complexă 
meditaţie pe tema destinului, care îi hărăzeşte fiecăruia 
„drumul” pe care-l va parcurge în această efemeră existență. 

Scriitorul investighează cu har un mediu citadin select, 
cu personaje — intelectuali — smulse din „Casa fericiţilor” şi 
„mutate la bloc”, rod al „demolărilor”... practicate cu succes în 
„epoca de aur”. 

În centrul acţiunii se află familia scriitorului Octavian 
Prodan şi a „clanului”, rudele sale — intelectuali rasați. 

Concepând subiectiv romanul, autorul trece 
„evenimentele” prin filtrul gândirii naratorului — personaj, un 
intelectual fin, introvertit, complex sufletește, marcat de această 
„mutare la bloc” din marea locuință în care și-a petrecut 
copilăria şi cea mai mare parte a vieţii sale. „Dincolo”, se simţea 
„înconjurat de o întreagă lume”, era... acasă. 

În viaţa lor de „mutaţi la bloc”, „s-a încheiat un capitol” 
şi ceea ce a „început” îi pare lui Tavi „foarte confuz”, având 
„starea unui supravieţuitor după un cataclism”, „impresia de 
provizorat” care „inhibă”. De fapt, „după odăile vaste din Casa 
fericiţilor, adaptarea la spațiul aproape de trei ori mai mic [...] e 
încă o problemă”. 

Când a cunoscut-o pe actrița Sanda, viitoarea lui soție, 
şi-a dat seama că „fiecare are steaua lui şi, oricât am încerca să 
schimbăm ceva, destinul rămâne implacabil”. 

Actriţă valoroasă, Sanda era mai mult în turnee, iar el, 
în singurătate, scria... Folosind evocarea și introspecţia, Tavi 
reconstituie nu numai secvenţe din copilărie, ci şi perioada 
adolescenţei petrecute în „Casa fericiţilor”. 

Pe alt plan, ancorat în realitate, împreună cu prietenul 
său, inginerul Mircea, va face „escapada la stația meteo a lui 
Dănuț”, fiul lui Timotei. Cu acest prilej, Mircea evocă perioada 
petrecută în Africa. 

La Dănuţ, Tavi se confruntă cu „noua generaţie”, care 
nu este interesată și nu mai trăiește după principii; aceasta nu 
vrea să ştie „de unde "vine, ci „unde se află” şi „unde va fi”. 
Este şocat de atâta nonconformism. 

La întoarcere, cei doi abordează tema singurătăţii, iar 
Mircea i se destăinuie că nu mai suportă să stea singur. Cu acest 
prilej îi spune că se simte iremediabil atras de Milena — o solistă 
remarcabilă de operă — acum în turneu la Petersburg şi 
Moscova. Aşteaptă de la ea, cu nerăbdarea îndrăgostitului, o 
scrisoare care întârzie, dar care, în final, va sosi, confirmându-i 
că sunt „suflete pereche”. 

Alţi „dezrădăcinaţi” sunt Timotei și Ileana, părinții lui 
Dănuţ. „Timotei crede în semne şi minciuni”. Când sosesc de la 
Dănuţ, Mircea și Tavi, acesta le povesteşte o astfel de 
întâmplare, frizând „o premoniție” privind o logodnă. Cei doi îi 
spun că Dănuţ va veni sâmbătă cu logodnica sa, fiica 
profesorului Tiberiu Moga, „specialist în antichitate romanică”. 
Timotei îşi aminteşte că fata e cam voluntară, cam „băieţoasă”. 
La plecare, Tavi primește, spre lectură, fișele pentru viitoarea 
carte a lui Timotei, Principiul suprem. 

Întâlnindu-se cu poetul Fragulea, Tavi află că „la nici 
cinci sute de metri de cabană” — unde fusese în copilărie fiul lui 
în excursie — i-a fost găsit acestuia scheletul. La aflarea veștii, 
profesorul Magheru, care organizase acea excursie, s-a sinucis. 

În „amintirile” lui Tavi, stăruie clipele fericite petrecute 
cu Sanda înaintea căsătoriei, întâlnirile lor „pe aceeași lungime 
de undă”, pagini străbătute de un cald lirism şi de un frumos 
romantism, distonând cu relația lui Dănuţ cu Simona. 

După revenirea Sandei din turneu, aceasta îi citeşte 
manuscrisele — era primul lui „cititor”... Din discuţiile lor se 
conturează opinia Sandei despre ceea ce trebuie sau nu trebuie 

„să rămână”, ea reuşind să-l determine „să generalizeze”. În 
privinţa primei lor relații, Sanda îl convinge să readucă în 
actualitate toate „etapele”, rememorând — amândoi — cu lux de 
amănunte, destăinuirea ei privind copilul, pe Paul, reacţia lui 
„despre influenţa pe care o poate avea un dosar asupra împlinirii 
a doi oameni”. 

Sanda a primit decizia de pensionare, fapt ce o deprimă, 
considerând că îi va fi greu să se adapteze noii ipostaze. Deşi i 
s-a propus să rămână, a refuzat, nu a acceptat. Obosise şi nu mai 
putea suporta „festivismul”. Spectacolul de adio, dat în cinstea 
Sandei, „va fi din Vizita bătrânei doamne. 

Întrebat de Sanda dacă a fost fericit cu ea, Tavi îi 
răspunde că au „cunoscut împreună câteva bucurii 
memorabile”, iar Sanda confirmă, amintindu-i că, în tinereţe, 
vatmanul le-a urat „să fie bucuroşi”. 

Prietenul lor, Mircea, alungat, uneori, de „singurătate”, 
se refugiază la ei. De această dată, vrea să citească „în colectiv” 
scrisoarea sosită — în sfârșit — de la Milena, o scrisoare foarte 
amplă. Sanda nu acceptă. Mircea îi spune Sandei că fiul ei s-a 
încurcat cu secretara lui, o femeie necăjită, cu doi copii, dar 
foarte frumoasă. Sanda promite să intervină în favoarea femeii, 
dacă se iubesc, spre stupoarea lui Tavi. 

A doua zi, după plecarea Sandei la teatru, Tavi reia 
lectura voluminoasei scrisori a Milenei către Mircea, lăsată de 
acesta, pentru ca Tavi să confirme sau să infirme sentimentele 
Milenei față de el. El citește scrisoarea, comentând fiecare 
fragment. 

Scrisoarea încheie romanul, într-un stil, pe cât de cald, 
pe atât de personal, fapt ce conferă acestuia o altă notă de 
modernitate. 

Moderne sunt şi celelalte procedee folosite, cu succes, 
de către autor: trecerea de la obiectiv la subiectiv, abordarea 
problemelor filosofice, alternarea planurilor, împletirea 
reperelor temporale (prezentul şi trecutul evocator), 
surprinderea unor destine tipice de intelectuali — chiar dacă 

aparţin unor profesii diferite — pentru a motiva tema destinului, 
„steaua fiecăruia”, generând cupluri durabile sau temporare. 

Mişcarea planurilor este transpusă pe un ritm alternativ, 
foarte simplu în aparenţă: scene de familie, construite după un 
procedeu mai degrabă teatral, cu mijloace şi tehnici ale filmului, 
alternând cu scene din realitatea imediată, fapt ce contribuie la 
o percepţie clară a perspectivelor, la o determinare impecabilă 
a personajelor. Acestea se poziţionează — cu destinele lor cu tot 
— în funcţie de condiţia socială, majoritatea intelectuali. 

Un simţ al povestirii incontestabil trece narațiunea de 
pe descrieri fastidioase pe dialogul direct dintre personaje în 
mişcare, după scurte propoziţii temporale, menite să „rupă” 
ritmul naraţiunii şi să schimbe planurile percepției. 

Subtile tehnici de mişcare în spaţiu, cu un bun echilibru 
al perspectivelor reflectă realul talent al scriitorului, unul dintre 
cei mai mari scriitori hunedoreni. 

Radu Ciobanu şi Peter Freund, Dialog peste Atlantic 


Arareori li se oferă unor foşti colegi de şcoală şansa de 
care au beneficiat scriitorul român, Radu Ciobanu - romancier, 
eseist, critic literar - şi dr. specialist în fizică teoretică şi scriitor 
american, Peter Freund, aceea de a realiza o carte, un incredibil 
„dialog la distanţă”. 

Regăsindu-se după o jumătate de veac, pe Internet, apoi 
la Timişoara în 2005, au programat şi realizat, în 2006, o carte 
unică, începută la Timişoara şi continuată pe e-mail... 

Volumul este tulburător şi înduioşează nu numai prin 
gravitatea şi diversitatea problematicii puse în discuţie - arte 
plastice, istorie, educaţie, muzică, globalizare, terorism - ci şi 
prin faptul că dă măsura culturii de excepţie a autorilor. 
Impresionează animația comunicării (aparent nesistematice) 
soliditatea  raționamentelor, harul narativ şi analitic, 
spontaneitatea „replicilor”, nedezmințitul simț al umorului, un 
umor fin, nedisimulat, specific intelectualului de elită. 

„Dialogul” îl declanşează Radu Ciobanu, iar ultimul 
cuvânt revine lui Peter Freund. 

„După cincizeci şi doi de ani”, scriitorul Radu Ciobanu 
a fost descoperit pe Internet, în Germania, de către fostul coleg 
de şcoală (din clasa I, până la absolvirea Liceului „Loga”), după 
ce, în 1959, drumurile lor s-au îndreptat în direcţii diferite, 
marcându-le destinul. 

Surpriza „întâlnirii” a fost incomensurabilă, „luminoa- 
să” pentru a se materializa, apoi, la Timişoara, degajată şi 
jovială, într-o „cafenea lipsită de personalitate”, nu ca Violeta, 
„cu nume devenit renume”. Dar cele două mari personalităţi, 
scriitorii, erau „atât de tinereşte bucuroşi de revedere” încât nu 
a mai contat „locaţia”... 

Radu Ciobanu abordează problema libertăţii, despre 
care Camus spunea că „înseamnă dreptul de a nu minţi”, în 
contrast cu frica, duplicitatea şi minciuna. Încriminează cu 
argumente vremurile de azi, „ale minciunii instituţionalizate, 


126 


Sclipiri hunedorene de har (cronici literare) 


ale minciunii de uz curent”, solicitându-şi prietenul să-și 
exprime propria opinie despre perceperea libertăţii. 

Peter Freund îi răspunde că tocmai plecarea lui, în 
1959, reflectă opţiunea de a trăi în libertate, o libertate 
interioară şi exterioară, dar care „nu garantează fericirea”. 
Ilustrează cu experienţa lui Bela Bartok, nostalgicul care „în 
celebrul intermezzo interrotto al Concertului pentru Orchestra 
lasă o parodie splendidă a Simfoniei Leningradului”, îşi 
dezvăluie libertatea interioară. 

Cu argumente solide, Radu Ciobanu îşi contrazice 
prietenul în privința „fericirii” şi a „nefericirii”, insistând 
asupra conştiinţei răspunderii, pentru a nu cădea într-un 
„libertinaj anarhic” întreţinut de media, care, la noi, „provoacă 
şi întreţine o confuzie a valorilor fără precedent”. 

Comentează, în continuare, problema dezrădăcinării, 
Peter Freund, evocând itinerarul parcurs, pentru a trăi în 
libertate:  Viena-Geneva-Paris-Chicago. Făcând distincția 
dintre fericire şi bucurie el se raportează la ştiinţă şi la istorie, 
citându-l pe de Gaulle, la literatură, muzică şi muzicologi, dar 
şi la dictatori. 

Principiile morale sunt copios comentate şi 
augmentate, extinse la „calitatea superioară a profesorilor de 
liceu” ai „acelor timpuri” şi respectarea lor, în contrast cu 
astăzi, când „un profesor [...] este respectat cam la nivelul unui 
chelner şi plătit la nivelul unui măturător de stradă”, atât în 
Apus cât şi în America. Şi la noi! 

Peter Freund consideră globalizarea o necesitate, 
pentru a putea fi epurate „aceste diferenţe [...] dintre popoare”. 
Apoi, ambii scriitori evocă, nostalgic, dar obiectiv, primul lor 
„sfert de veac”, ajungând la concluzii, că perspectiva e 
aproximativ aceeaşi, „în ciuda mizeriilor, a percheziţiilor, 
arestărilor, deportărilor, fricii”, a sociologizării excesive, a 
aberaţiilor (Liceul „Loga” a devenit „Nikos Beloiannis”). 

Faptul că cei doi colegi au avut norocul „de a creşte 
printre cărți, în familii care cunoşteau importanţa bibliotecii în 

formarea unui copil” a contribuit la formarea lor ca adevăraţi 
intelectuali capabili să intuiască complexitatea vieţii sociale, 
politice, ştiinţifice şi culturale. 

Ca „punct de tangenţă” al secolul al XIX-lea, rămân 
preferinţele pentru anumite opere literare, muzicale şi plastice, 
considerându-se „produse ale spiritualităţii mitteleuropene”. 

Radu Ciobanu surprinde şi unele „deosebiri mai curând 
de nuanță decât de esenţă”, precum „inapetența” lui Peter 
Freund „la Sadoveanu, Rebreanu, Camil Petrescu”. Reacţia lui 
la xenofobia lui Minai Eminescu o pune pe seama contextului 
istoric, fiindcă „Eminescu e întemeietorul limbii române 
moderne” şi „unul dintre marii romantici tărzii”. 

Proiectul UNESCO iniţiat „ca măsură de protecţie a 
diversității culturale împotriva globalizării...”, agreat de R.C, 
este perceput de către Peter Freund drept o „cutie a Pandorei”, 
dar recunoaşte difuziunea mondială a picturii şi sculpturii 
româneşti, a scriitorilor Eugen Ionesco, Mircea Eliade, Emil 
Cioran, Panait Istrati. 

Pentru înţelegerea la scară universală, Peter Freund 
propune traducerea în engleză şi franceză a literaturii române 
valoroase, limba engleză fiind „cea mai importantă, cu 
penetrare universală”. În privinţa globalizării, crede necesară o 
limbă universală „în care să putem comunica toţi”, deoarece 
„limba maternă este singura folosită în situaţii intime”. 

Radu Ciobanu este convins că noi, românii, nu ne 
pricepem să ne propagăm şi să ne susţinem valorile. 
„Traducerea în engleză” a operelor „ar fi o idee”, cu condiţia ca 
„traducerile să fie tăcute de vorbitori nativi ai englezei [...], care 
simt pulsul englezei actuale”. Îl preocupă „soarta limbilor 
naţionale în condiţiile globalizării galopante”, care ar avea o 
„perspectivă [...] imprevizibilă”, de asemenea, „starea 
deplorabilă a învățământului” actual, invazia subculturii, 
necesitatea resuscitării „culturii înalte”, regretabilele „tensiuni 
euro-americane”. 

Persuasiv, Peter Freund vede „atmosfera antiamericană 
în Europa de azi” ca o consecinţă a atitudinii „faţă de timp pe 
cele două maluri ale oceanului”, o urmare a încheierii 
războiului rece. El condamnă bombardarea, de către americani, 
a Novi-Sadului, fapt ce alterează imaginea idealizată a Americii 
despre sine. Se adaugă practicarea „educaţiei pseudo- 
ştiinţifice” şi faptul că în America „ştiinţele sunt în defensivă”. 

Radu Ciobanu nu mizează pe „luciditatea Europei”, 
observând că „ipostaza sofisticată, elitară a obscurantismului e 
magia”, readusă în actualitate şi datorită atitudinii „ambigui şi 
bizare a bisericilor”. 

Peter Freund identifică şi alte cauze ale disensiunilor 
euro-americane: forțele de respingere între cele două maluri ale 
Atlanticului, „diferenţele [...] între legislaţia socială americană 
şi cea europeană”, problema rasială, schimbarea compoziţiei 
etnice a societății americane: „hispanizarea Americii” având 
„ca paralelă islamizarea Europei”. 

Radu Ciobanu confirmă opinia lui Peter Freund că 
„suntem toți cetăţeni turmentaţi” şi conchide că veacul al 
XXI-lea „în mod cert va fi altceva”, propunându-i o reîntâlnire 
„peste vreun an [...], să mai dăm o raită prin trecutul fabulos al 
Timişoarei”. 

Răspunzându-i afirmativ, Peter Freund evocă prima 
întoarcere în ţară după revoluţie, când a realizat că datora 
timişorenilor „un adânc omagiu şi [...] respect”. Se declară 
foarte încântat de acest „dialog” şi promite a-i fi „un partener 
zelos” în Dialog II. 

Viziunea cărții opune tradiționalismului modalitatea 
narațiunii moderne care valorifică subtilitatea confesiunii, 
monologul pasionat, regăsirea „timpului pierdut”, mărturisirea 
sinceră, amintirea, arta dialogului „la distanță”, discursul 
memorialistic preponderent persuasiv. 

Stilul neologic — dar clar, precis, armonios este specific 
celor doi intelectuali de marcă. Mesajele (fiindcă sunt mai 
multe) vizează pe receptorii instruiți, capabili să recunoască şi 

să realizeze conexiunile menite să conducă la perceperea 
corectă a acestora. 

Cartea are un nedezminţit caracter educativ, menit să-i 
marcheze benefic pe tinerii interesaţi de problematica secolelor 
al XX-lea şi al XXI-lea, din perspectivă modernă, descătuşată 
de povara prejudecăţilor. 

Scrierile lui Radu Ciobanu au fost apreciate — cum s-a 
mai spus — de mulți exegeți. 

Vom încheia citând, mai întâi, opinia lui Mircea 
Ivănescu: 

„Radu Ciobanu este [...] unul din scriitorii care-şi 
desăvârşesc, cu o superbă şi elegantă discreţie, lucrarea, 
găsindu-și şi trăindu-şi arta cu acea seriozitate şi marele calm 
sufletesc dintotdeauna...”, apoi pe Laurenţiu Ulici: 

„Radu Ciobanu s-a dedicat romanului, reuşind să 
împace, în condiții de profesionalism incontestabil, 
prolificitatea şi echilibrul valoric; a scris, deci, mult şi bine...” 

Petrişor Ciorobea, Estudiantina vals 


Profesor, scriitor şi publicist, Petrişor Ciorobea s-a 
născut la 28 august 1947, în comuna Vălişoara, județul 
Hunedoara. 

Absolvent al Universităţii „Babeş-Bolyai” din Cluj- 
Napoca (1970), a ocupat mai multe funcţii: profesor de limba 
română și franceză, metodist la Centrul de Îndrumare a Creaţiei 
Populare a judeţului Hunedoara, director la Centrul de Librării 
din Deva, consilier la Inspectoratul pentru Cultură al judeţului 
Hunedoara... 

Publicistic, debutează în revista studențească 
„Echinox” din Cluj-Napoca (1969), iar editorial în 1980, în 
colaborare, în volumul Misiunea Foca — o carte polițistă. 

Aceluiaşi gen aparțin şi alte prime volume: Capcană 
pentru spion, Fotografii periculoase. Romanul Casarabassa 
(1997), pe o temă politică, valorifică elemente realist-fantastice. 

Activitatea publicistică a lui Petrişor Ciorobea este 
vastă, fie ca director, redactor-şef sau simplu publicist la 
„România literară”, Transilvania”, „Tribuna”, Vatra”, 
„Orizont”, „Luceafărul” şi reviste hunedorene. 

Aprecieri despre opera sa au făcut Mircea Belea, 
Dumitru Hurubă, Viorica Roman. 

Romanul Estudiantina vals apare la Editura Călăuza 
din Deva, în anul 2010. Acest roman evocă ultimul an de liceu 
şi primii, frumoși ani, de facultate ai autorului — personaj, într- 
un mod subiectiv şi exuberant. 

Acţiunea se desfăşoară la Deva și la Cluj-Napoca, 
începând cu anul 1997 şi îl are ca principal protagonist pe 
Etrişor lorobea, un alter ego al scriitorului. 

Privind retrospectiv la viaţa de student — în primele 
pagini — autorul se reîntoarce la ultimul an de liceu, „cel de 
înnobilare” pentru sine, „un [...] fecior crescut într-o localitate 
ardeleană [...], prin care trecuse şi Dinicu Golescu în drumul său 
către Viena”... 

Sunt evocaţi profesorii şi elevii cu micile lor drame, dar 
şi „dându-se granzi” când jucau fotbal sub „ochiadele colegelor 
aşezate pe băncile din jur”. 

După banchetul absolvenţilor, a urmat „drumul până la 
Cluj [...] însoţit de tatăl”, pentru înscrierea la facultate, victoria: 
„student la Facultatea de Filologie”. Urmează instalarea la 
căminul studențesc „Avram Iancu”, înscrierea la Corul 
Universităţii, escapadele la cafeneaua „Ada-Kaleh”, activitatea 
din „grupa 16” din care eroul face parte, impresia grozavă pe 
care i-o face „profesoara de limba spaniolă”, „început de 
studenţie atractiv ...”, pauzele de 20 de minute dintre cursuri, 
„poveştile” derulate în aceste pauze, menite să-i binedispună pe 
studenți. 

Prietenia dintre Etrișor şi neamţul Ranz a fost de bun 
augur pentru primul, fiindcă a dobândit o vastă experiență de 
viață. Îndrăgostit de Mignonne, studentă la defectologie, 
Pierrot, cum își spunea, trăiește o frumoasă şi romantică poveste 
de iubire spre finalul anului I de studiu, pe care îl încheie cu 
bine. 

Prima vacanţă de student, Etrişor lorobea o petrece la 
ţară, la Dobra, refăcându-se „după examene” prin lectură (Don 
Quijote de la Mancha), cu abonament la „Tribuna”, cu băi „în 
susul Râului Dobra”, cu vizita unei foste colege de liceu, cu 
scrisori de la iubita clujeancă. Astfel, trece repede. 

Revenind la Cluj, în prima vizită făcută iubitei, află că 
are un prieten, care era chiar la ea. Ajuns la gazdă (locuia 
împreună cu Ranz Odjah), îi povesteşte acestuia despre 
deziluzia în dragoste, iar neamțţul îl face, din nou, naiv. 

La concertul Filarmonicii își întâlneşte iubita, dar pare 
supărat. Ea îl invită acasă, unde... nu mai este fraier şi „naiv”. 

Vacanţa de iarnă și-au petrecut-o amândoi la Păltiniș, 
iar Revelionul la Cantina „Haşdeu”, unde Pierrot l-a invitat şi 
pe neamt. După Revelion, pleacă, din nou, la Păltiniş cu 
Mignonne și cu ceilalți corişti. 

Al doilea Revelion, Pierrot, Mignonne şi Ranz îl fac „la 
casa medicinistei”, o nouă „cunoştință” a lui Pierrot, dar iubita 
lui vrea acasă, imediat după miezul nopţii. Pierrot o conduce 
acasă, apoi revine. 

În altă zi, înainte de a o întâlni pe iubita lui la film, 
conduce pe „frumoasa necunoscută” la „Melody Bar”, apoi, la 
film, dormind, se visează ea partener al acestuia. 

În vacanţa de iarnă — următoarea la părinţi, la Dobra, a 
făcut o altă cucerire: Enuţa, de la farmacie. 

Romanul este scris cu nerv, autorul mânuind cu dibăcie 
ironia. Vom spicui expresii menite să susțină această constatare: 
„ochelariştii nu joacă, asemenea fetelor”, „bietele nevinovate 
iubiri ale băieţilor”, „damnații aliniaţi în faţa tablei [...] cerşesc, 
din priviri, sprijin celor rămaşi în bancă”, „sorb din priviri o 
pereche de tineri atât de apropiaţi între ei, încât par una și 
aceeași persoană”, „tălpăşesc absent”, „m-a lins cu ochii-i 
apoşi”, „gloaba nu-i armăsar...”, „spusele savuroase ale colegei 
[...] hbertină la vorbă”, „mânjii din sânge îşi găsiră rost”, 
„acestea sunt spusele, altele fiind nespusele”, „sunt tot o 
zvăpăială” etc. 

Pe de altă parte, tonul general al discursului narativ este 
dinamic, tinerii folosind numeroase expresii argotice, cuvinte 
cu dublu înţeles, fapt ce exprimă prea plinul sufletesc al „vârstei 
întrebărilor”. 

Autorul contrapunctează textul cu adevărate aforisme 
presărate cu efect: „Nimic mai supraelastic [...] decât gândirea”, 
„Orice s-ar spune, liceenii sunt şi rămân puri”, „Niciun adeziv 
nu este mai eficace pentru trupuri, ca tangoul”, „Colegialitatea 
anulează intimitatea”, „Numai grădinile ştiu să încurajeze 
trăirile îndrăgostiţilor”, „Nicio băutură nu-i mai îmbătătoare ca 
iubirea”, „Când iubești şi parcurile mici sunt grădini imense”, 
„Nu pângăriți iluziile, chiar dacă iluziile vă vor pângărni!”, 
„Nimic mai firesc decât a te da grande, când ești un mărunt”, 
„Nu pasărea își doreşte glonţul, ci glonțul pasărea”, „Timpul 

memoriei înfrânge timpul matematic” sau „Câtă seninătate în 
rememorarea trăirilor fericite!” 

Nu puține sunt versurile — destul de reuşite — presărate 
în roman şi, desigur, adecvate situaţiilor în care apar: 

„Nu năzuiţi, bărbaţi, nicicând, 

La chipul de femeie-a altora! 

Iubiţi-l, pe moment, şi nu în gând, 

Altfel, iubirea vă va devora!” 


„Ah, această alinare, 
Adâncire-n ape-albastre, 
Aur aprinzând amnare” 


„Cuvintele pe drumul către lut 

Erau, când păsări, când reptile-albastre. 
Înspăimântatul început 

Rupsese frâul alb de astre” 


„Vulturii culmile-ndrăgesc 
Şi vitejește-n luptă cad, 
Tineri cu sânge vulturesc 
Strigă: viva la libertad!” 


Incheiem cu o remarcă a lui Dumitru Hurubă, precum 


că nişte „cronici literare privitoare la cărți de umor [...] se poate 
spune, riscând extrem de puţin, că lipsesc cu desăvârşire”... 

Nicolae Crepcia, Durerea ca fericire 


Născut pe plaiuri hunedorene, în satul Brotuna, din 
comuna Vaţa, în 1952, Nicolae Crepcia a absolvit Liceul 
„Avram lancu” din Brad şi o şcoală tehnică. Aparține mişcării 
poetice de la Hunedoara şi a debutat în 1974, în revista 
„ITribuna”. 

Editorial, va debuta în 1996, cu volumul de poezii Pe 
umărul lui Rimbaud, la Editura Călăuza din Deva. 

Au urmat şi alte volume, precum Între iarnă şi somn, 
Îngenunchiat în lacrimă, Elegii provinciale, Scrisorile din 
Brotuna. 

Volumul Durerea ca fericire a apărut în 2005, la 
Editura Danimar din Deva, fiind prefaţat de poetul Eugen Evu. 
Acesta îl consideră „un poet care porneşte de la trăirea 
destinului propriu [...], unul deloc livresc, deşi are obsesia 
esteticii...” şi că „spiritul său contestatar [...] se estompează în 
tematica poeziei iubirii, în intimitatea percepută și clamată ca o 
durere...” 

Cele 71 de „piese” ale volumului sunt cuprinse între 
prima, Stelele hohotesc în plânsu-mi şi ultima, nu mai puţin 
simbolică și dramatică, intitulată Cu un gând mai bătrân ca 
veacul (tot poetul!). 

Titlul volumului valorifică — poate — sintagma 
eminesciană „dureros de dulce”, iar „piesele” acestuia o susţin 
prin unda elegiacă ce planează implacabil asupra poemelor. 

Îmbrăcând haina sonetului, poemele sunt revelatorii 
pentru convertirea durerii în speranță, în cele din urmă, poetul 
nerenunţând la forma clasică a versurilor, în cele mai multe 
cazuri, chiar dacă adie „inserții moderniste”. 

Încă din prima „piesă”, Stelele hohotesc în plânsu-mi, 
se conturează o suferință profundă convertită în interogaţii și 
exclamaţii retorice: „inima-n tragicu-mi trunchi”, „durerea”, 
„strigătu-mi halucinant”, „stelele hohotesc în plânsu-mi”, iar 
aceasta este împărtăşită la nivel cosmic. „Strigătul” poetului 

înfierează durerea, văzută antitetic: „templu” sau „al beznelor 
triunghi”, „al nopţii optuz unghi” „sau minciună”. Ca odinioară 
Ion Barbu, poetul include elemente geometrice în expresia 
poetică: „triunghi”, „optuz unghi”, cu vădita tendință de a da 
relief durerii. Mergând pe linia antinomiilor, el se consideră 
„prieten și dușman” sieși, influențând stelele cu plânsul său. 

Unda de melancolie străbate numeroase poezii, precum 
Poemul prefăcut în sânge („plânsul ierbii”, „plânsă stea”, 
„lacrima”), N-am fi murit („dorul [...]/ În lacrimă lichefiat”, 
„n-am fi murit”), Dacă te-aș pierde („să plâng”, „aş fi pierdut”), 
Să plângi lângă poem (,„suferire”, „durerii”, „să uiţi de toate”), 
Cu fiecare rană („os durut”, „răni”, „durerea”, „taie-mă, cuţit”), 
Tot mai bătrân sunt („usucă”, „încovoiaţi”, „singuri”,), Eu cred 
că uneori...  („oftează”,  „posomorât”,  „„-ngândurat”, 
„îngenuncheat”, „de necaz”, „patimă”, „rană”). 

Dominantă rămâne, însă, speranţa prin iubire: „... poți 
fiinţa/ Sfinți c-un fulger de iubire”, „... să fii lumina/ 
Sperantei...” (Să fie lumina speranței), „Spre înfloritele lumini/ 
Ale iubirii”, „M-aprind, iubito, curcubeu” (Pe drumul 
arderilor), „icoană/ Iubirea devine”, „Dumnezeire de lut” (Cu 
fiecare rană), „un sărut”, „ulciorul iubirii” (Nu-i mai sărac 
izvorul), „gura ta — dulce ispită”, „al iubirii giuvaer” (Din clipa 
mea îți dărui...), „iubirea [...]/ Un flutur”, „săruturile” (Cu 
sufletu-mi...), „a dansului văpaie”, „pe buze-ţi arde leacul”, „un 
templu de iubire” (Tu ai venit). 

Poetul valorifică la cote superioare motivul dorului: 
„mugure de dor”, „dor şi cenușiu”, „ne-am rostit dor”, „mi-e 
dor”, „dragoste şi dor”. 

Alături de portretul iubitei („Lumină-n fagurii verii”, 
„Miracol al învierii”, „Rouă pe iarba nuntirii”, „Tipătul mierlei, 
icoană”, „Stea luminoasă, aură”, „A gândului bucurie”, „rază 
zglobie”, „geam”, „imn”) se conturează acela al poetului („ales 
spre suferire”, „aprinsul mac”, „Punând coroană de scântei/ Pe 
tâmplele luminii, reci”, „Pe umăr greaua cruce”, „Să dea 
tributul pentru poezie”, „simt cum aripi din cuvinte-mi cresc”, 

„Chiuind să-ncalec pe cuvânt”, „Al disperării strigăt, poezie [...]/ 
Eşti plânsul meu la porţile iubirii”, „Mi-ai dăruit al poeziei 
viciu/ Să ard cu ea...”), precum şi menirea poeziei: „Este poemul 
[...] arsa cărămidă”, „tainica firidă”, „pasărea albastră/ O stea 
înlăcrimată la fereastră”, „pâinea noastră, vinul/ Şi patrie 
eternă...” (Poemul este). 

Alături de motivul timpului, poetul cântă, în mod 
original, natura, în poezii precum Frunză desprinsă de vânt 
(„frunza [...] lacrimă arsă”, „jungherul brumei i-a lovit/ Ultimul 
chiot, sângerând”, „ramul cel despodobit” sau Până când 
mugurii ninsorii. 

Alături de metafore  revelatorii, simboluri şi 
„împerecheri” meșteșugite de cuvinte, poetul recurge la 
antinomii, pentru a-şi dezvălui complexele frământări sufleteşti. 
Astfel, durerea este nu numai „templu”, dar şi „al beznelor 
triunghi”,  „viaţă-moarte”, „lumină-noapte”, „dezastre şi 
victorii”, „dureri să-mi fie sărbătoare”; chiar titlul volumului, 
Durerea ca fericire se constituie antitetic. 

Eul liric, măcinat de faţetele variate ale existenţei, se 
zbate dramatic între adevăr şi minciună, iubire şi deziluzie, 
străbuni și contemporani, contemplaţie și revoltă, realitate şi 
vis, pentru că „Harul/ Din naştere,/ Aureolă divină,/ Amar/ Întru 
cunoaştere/ Sinele devine”. 

„Durerea lui Crepcia nu este fericire [...]. Fericirea nu 
este durere, însă durerea, dintotdeauna, a epurat sufletul de 
impurități şi angoase...”, apreciază Eugen Evu. 

Ioan Damga, Scrieri critice 


Profesorul dr.loan Damşa s-a născut la Băsești, județul 
Timiş, la 29 octombrie 1934, într-o familie de ţărani. 

După absolvirea celor patru clase la Școala Primară din 
sat, a urmat cursurile gimnaziale la Făget, apoi cele liceale la 
prestigiosul liceu „Coriolan Brediceanu” din Lugoj. Între 1955 
şi 1959 a studiat la Universitatea din Bucureşti, absolvind 
Facultatea de Filologie şi Pedagogie, având ca profesori pe 
G.Călinescu, T.Vianu, Aurel Martin. 

În septembrie 1987, şi-a luat doctoratul în științe 
filologice cu teza Literatura română în manualele şcolare 
interbelice, considerând că acestea au fost manuale de referinţă, 
care au influenţat pozitiv modul de a gândi al elevilor, fiind un 
adevărat auxiliar pentru omul de la catedră. 

Cariera de profesor (1959 — 1965) i-a fost întreruptă 
prin avansarea la Inspectoratul Şcolar al Judeţului Hunedoara 
(1965), ca inspector de specialitate până în 1972, perioadă în 
care a fost președintele Filialei Hunedoara a Societăţii de Științe 
Filologice și a reînființat revista „Plaiuri hunedorene”, ca 
redactor-șef, atrăgând prestigioși colaboratori. 

Între 1972 şi 1987, dr.loan Damșa a fost inspector 
general în Ministerul Învăţământului, prilej de a se implica 
plenar în activitatea științifică și de cercetare, în aceea de 
publicist la prestigioase reviste din țară („Limbă şi literatură”, 
„Tribuna învățământului”, „Revista de pedagogie”, 
„Învăţământ liceal şi tehnic-profesional” etc.) sau din 
străinătate („Mihai Eminescu” din Sydney — Australia). 

A organizat anual Simpozioane Naționale pe diverse 
teme (literare, pedagogice, de filosofie), a coordonat cartea 
Profil eminescian, a prefațat Antologia 1907, în volumul 
omagial dedicat lui Ovid Densusianu a scris studiul Ovid 
Densusianu — omul şi a fost coautor al îndrumătorului metodic 
Dirigenţia în sistemul muncii școlare. 

A susținut cu tenacitate rolul cercetării în liceu, încât, 
după cei 16 ani petrecuţi la Ministerul Învățământului, reîntors 
la Deva, ca director adjunct şi profesor la Liceul Pedagogic 
„Sabin Drăgoi” a avut mulţi elevi cu lucrări de cercetare la 
literatură sau pedagogie la Simpozioanele Naţionale. 

În această perioadă, 1987 — 1999, a condus peste 60 de 
lucrări pentru obținerea gradului I în învățământ — la 
specialităţile educatoare și învățători — a editat, în colaborare, 
volumele Dezvoltarea vorbirii în grădiniţa de copii şi în clasele 
I şi a I-a (1996, reeditată în 1998), Activitatea educativă în 
învățământul preuniversitar sau volume personale: Literatura 
română în manualele școlare interbelice şi Scrieri critice. 

Aprecieri asupra activității ştiinţifice a prof.dr.loan 
Damșa au făcut Eugen Evu, Pavel Petroman, Miron Ţic etc. 

Volumul Scrieri critice a apărut la Editura Emia din 
Deva, în anul 1999 şi cuprinde o parte din studiile dedicate lui 
Eminescu, Creangă, Budai-Deleanu, Ovid Densusianu, Nicolae 
Iorga, Vasile Alecsandri, Titu Maiorescu, Răscoalei din 1907 în 
literatură şi artă, Memorialelor de călătorie până în 
sec.al XIX-lea. 

Prefaţa volumului este semnată de Eugen Evu care 
apreciază „aptitudinile publicistului-cronicar...” ale cărui zone 
„de cercetare [...] gravitează într-un spațiu orbital larg, 
concentric, dezvoltând perspective tot mai ample, de la perigeul 
apropierii sentimentale, la apogeul aproape mitic al 
«Luceafărului» nostru, pe care-l încuviințează în grilă 
călinesciană, cu propensiune”. Este apreciată judecata „de 
valoare egală sieşi, greu perisabilă”. 

Lui Eminescu — din varii perspective — îi dedică autorul 
nu mai puțin de patru studii (Mihai Eminescu — actualitate şi 
eternitate, Mesajul satiric al Scrisorilor eminesciene în lumina 
lexicului, Mihai Eminescu — poet al tineretului şi Eminescu în 
programele şcolare). 

Primul studiu prefigurează eternitatea geniului poetic 
eminescian — în baza unei temeinice bibliografii — precum şi 

actualitatea acestuia: ,„... Eminescu [...] se situează în 
actualitatea trăită de fiecare generaţie [...], fapt confirmat de toţi 
aceia care simt româneşte [...]”, pentru că „a devenit o 
permanentă sursă de revalorizare”, „sigilat de destin”, cum 
spunea Nicolae Iorga. Sunt apreciate varietatea tematică a 
operei eminesciene, „glasul adâncimii”, vastitatea culturii sale, 
universalitatea sa. 

În finalul studiului, sunt stigmatizaţi actualii exegeți, 
detractori ai marelui poet, care denigrează şi anulează din 
interior valoarea „celui mai ales între toţi scriitorii acestui 
neam”, autorul răspunzându-le cu Ai noștri tineri... 

Mesajul satiric al Scrisorilor eminesciene... surprinde 
„văpaia cuvântului în care strălucesc virtuțile limbii române”, 
care îmbracă „avântul minţii și măreţia omului care descifrează 
tainele naturii în antiteză cu nimicnicia soartei umane şi 
universale [...], a [...] valorii geniului” (Scrisoarea I), „condiţia 
artistului” (Scrisoarea II), „frumuseţea etică a patriotismului în 
contrapunct cu meschinăria falsului patriotism...” (Scrisoarea 
IID, „drama vieţii spirituale a poetului contopită cu renunțarea 
la idealul iubirii” (Scrisoarea IV) şi „depărtarea dintre idealul 
dragostei și realitatea prozaică a vieţii” (Scrisoarea V). 

Portretul dascălului se constituie din „antiteza dintre 
debilitatea trupească şi forța minții”, dintre îmbrăcămintea 
modestă, măreţia geniului şi mascarada epigonilor, pulsând 
„ironia atotbiruitoare” la nivel lexical, precum inversiunile, 
forme verbale modale vechi cu reale valenţe stilistice, viitorul 
popular. „Potenţarea ironiei se desăvârşeşte prin substantivul 
abstract nemurire [...] diminuat imediat de expresia verbală 
impersonală se va zice”, marcând indiferența posterităţii. 
„Ironia — spune autorul — culminează în poem cu așa-zisul 
discurs funebru, rostit de vreun mititel” (diminutiv peiorativ 
pentru un om mediocru vrând să se substituie geniului). Sunt 
explicate — prin mijloace lingvistice — ipocrizia şi impostura... 

În Scrisoarea II, „sila şi disprețul poetului iau [...] 
forma polemicii directe la adresa degradării raporturilor 

umane”. Autorul reține „sarcasmul poetului în alegerea 
lexicului cu care compară gloria [...]: „a vorbi într-un pustiu”. 
Vom constata, apoi, potenţarea satirei prin antinomii precum 
glorie — neghiob, idol — petic, beşică — secul, spumă — nimic, 
poetul definind secolul în care trăieşte prin locuţiunea 
adjectivală „de nimic”, „cu mare valoare semantică”. În 
continuare, corespondenţele continuă: „cunoaşterea istorică e 
un scripet al minţii, astronomul este un fel de jongleor al 
universului în faza sa primitivă, inertă; epocile [...] „mărgele ”, 
„neantul — o cutie”, iar „universul [...] o morișcă”, „pământul 
[...] comedie, un spectacol comic”. 

Scrisoarea III este un adevărat pamflet. Vom aminti 
doar câteva aspecte lexicale spicuite din studiu: „retoricile 
suliți”, „aplauzele grele a canaliei de uliți”, „panglicari în ale 
țării”, „stâlp de cafenele”, „urâciunea fără suflet”, „negru, 
cocoşat şi lacom”,  „privirea-mpăroşată”, „spuma 
asta-nveninată”, „ăst gunoi”, „stârpitură”, „fonfii şi flecarii”, 
„găgăuții şi guşaţii”, „bâlbâite...”, cărora li se intercalează, 
alternativ, metafore, metonimii, aliteraţii, amplificând şarja. 
Sinonimia joacă, de asemenea, un rol important, iar 
„multitudinea elementelor lexicale şi stilistice [...] măresc 
expresivitatea, înlănţuie satira, transformând-o într-un usturător 
pamflet”. 

Scrisoarea IV şi Scrisoarea V surprind — tot satiric la 
nivel lexical — contrastul între dragostea din trecut, plină de 
poezie şi înjosirea dragostei instinctuale sau din interes. 

Studiul Mihai Eminescu — poet al tineretului ne 
dovedește că atât aria tematică a poeziei sale cât și idealurile în 
dragoste şi viaţă îl fac pe Eminescu unic, „eternul poet al 
tinereţii, precum «Luceafăruly”... 

lon Creangă este cercetat atât ca autor de manuale 
şcolare cât şi ca autor de literatură pentru copii. 

În prima ipostază, Creangă este considerat, şi datorită 
experienţei acumulate în cei 25 de ani la catedră (Cursul de 
citire şi scriere, Povăţuitoriu la cetire prin scriere după sistema 

fonetică, Metoda nouă... Învățătorul copiilor) un adevărat 
dascăl. 

Poveştile pentru copii (4cul și barosul, Inul şi cămeșa, 
Păcală, Prostia omenească) au ca eroi ţărani simpli, iar scenele, 
după opinia lui Al.Piru, sunt rupte „din viaţa de toate zilele”, 
marele povestitor valorificând superior limba vie a poporului; 
de aceea Garabet Ibrăileanu îl consideră „un reprezentant 
perfect al sufletului românesc printre popoare”. 

Ion Budai-Deleanu — conștiință artistică majoră a 
literaturii noastre este prezentat prin „farmecul Țiganiadei” 
care „stă într-o fericită şi rară conjuncţie cu luministul cu idei 
înaintate, eruditul de largă informație” contopit cu țăranul 
„robust, mintos, jovial...”, exprimând în opera sa „autenticitatea 
sufletului popular, simțirea netravestită, setea de viață şi de 
bucurie...” 

Ovid Densusianu — istoric şi critic literar este privit 
prin prisma culturii sale vaste, prin spiritul tenace, prin 
obiectivitatea și rigoarea în exprimare, prin formația sa 
occidentală, franceză, prin fixarea marilor epoci de dezvoltare a 
literaturii române, prin analiza adâncă a fenomenului literar, 
prin ideile originale despre geneza poeziei simboliste, dar şi ca 
„director de conştiinţe”. 

Nicolae Iorga — fără pereche între cărturarii lumii este 
apreciat ca „istoric, scriitor, memorialist, poet, dramaturg, critic 
şi istoric literar, publicist, om politic, academician, profesor”, 
ca „Doctor Honoris Cauza” al mai multor universităţi, membru 
al academiilor franceze, poloneze, iugoslave etc., dar și prin 
opera monumentală, scrisă în română, franceză, italiană, 
germană, engleză, suedeză, portugheză, poloneză, daneză, 
însumând „1250 de cărţi şi 25000 de articole”. 

În studiul Vasile Alecsandri — centenar, poetul și 
dramaturgul este privit retrospectiv, cu ochiul cercetătorului 
atent, sesizând „o operă vastă, multilaterală”, care deschide 
„epoca regalității poeziei şi teatrului românesc”, „puntea de 
trecere de la literatura noastră la poezia lui Mihai Eminescu”. 

Titu Maiorescu este considerat „un moment de răscruce 
în destinul culturii naționale”, nu numai pentru că a intuit epoca 
marilor noştri clasici, ci şi pentru cuvintele profetice scrise 
despre Eminescu: ,... literatura poetică română va începe 
secolul al XX-lea sub auspiciile geniului lui şi forma limbei 
naționale, care şi-a găsit în poetul Eminescu cea mai frumoasă 
înfăptuire până astăzi, va fi punctul de plecare pentru toată 
dezvoltarea viitoare a vestmântului cugetării româneşti”. 

În Memorialele de călătorie în literatura română din 
epoca veche până în prima jumătate a secolului al XIX-lea, se 
face o incursiune în Însemnările de călătorie în perioada veche, 
ale lui Olahus și Nicolae Milescu, acesta din urmă elaborând o 
operă care „i-a câştigat [...] un renume european”. 

Urmează studiul despre Dimitrie Cantemir în Caucaz, 
care, prin Colecţia orientală, este un precursor al lui Alexandre 
von Humboldt, vorbind cu 80 de ani înaintea acestuia de „limita 
zăpezilor veşnice, preocupare ce lipsea încă învățaților 
geografi”. Acesta a marcat epoca modernă. 

„O altă personalitate marcantă [...] în perioada de 
strălucită domnie a lui C.Brâncoveanu, [...] este Constantin 
Cantacuzino, apoi Dinicu Golescu.” 

În această epocă,  „memorialistica de călătorii 
consemnează contribuţii din ce în ce mai numeroase și mai 
variate ale românilor peregrini”... care se vor înmulți în a doua 
jumătate a secolului al XIX-lea... 

Volumul se încheie cu un amplu studiu, Răscoala 
țăranilor din 1907 oglindită în literatură şi artă, un studiu 
aproape exaustiv. 

Literatura dedicată tragicului eveniment este abordată 
în trei etape distincte: perioada contemporană evenimentului, 
cea de după 1920 şi perioada de după al Doilea Război Mondial. 

Din prima perioadă, incluzând şi anii anteriori, fac parte 
studiul lui Vasile Kogălniceanu, Către săteni (o broșură), 
poezia Noi vrem pământ de G.Coşbuc şi „celebrele articole ale 
lui Nicolae Iorga: Ascundeţi țăranii! şi Dumnezeu să-i ierte! În 

al doilea, marele om de cultură cere iertare lui Dumnezeu 
„pentru câtă muncă de robi au muncit, pentru ce trai de 
dobitoace nenorocite au dus, pentru câtă înșelare au suferit...” 

„Pentru marele său curaj [...], înalta conştiinţă, Iorga a 
fost ameninţat cu moartea”, spune autorul. 

„Caragiale, Coşbuc, Vlahuţă s-au aliniat [...] cauzei 
țăranilor”, prin valoroase opere. Lor li se alătură, apoi, O.Goga, 
Panait Cerna, D.Anghel și Șt.O.losif, George Ranetti, 
M.Sadoveanu, Mironescu, N.D.Cocea. 

În a doua etapă vor lua atitudine Panait Istrati, Vasile 
Demetrius, Caragiale, cu studiul 7907 din primăvară până-n 
toamnă cu romanele Răscoala de L.Rebreanu și 1907 de Cezar 
Petrescu. 

După al Doilea Război Mondial, Z.Stancu va scrie 
romanul Desculț, apoi T.Arghezi, ciclul 7907. 

Autorul subliniază, apoi, aportul artelor plastice ca 
„mărturii semnificative”, creaţii de valoare consacrate 
răscoalei”. 

Grupaţi în jurul unor publicaţii precum „Furnica”, 
„Dimineaţa”, „Adevărul”, „Facla”, Fr.Şirato şi I.Iser au semnat 
caricaturi acuzatoare la adresa monarhiei și boierimii; la fel A. 
Murnu. 

Mai târziu, Luchian va închina anului 1907 o suită de 
tablouri (Dijmă în Moldova, 1907, Sfârşit 1907), iar O.Băncilă 
Înainte de 1907, apoi 1907, dar şi alte 17 lucrări, „cel mai 
denunțător document al crimei de la 1907, marea frescă a 
desfășurării mișcărilor ţărăneşti, alegând momentele ei de 
maximă intensitate” — conchide autorul. 

Şi alţi pictori au lăsat tablouri pe această temă: 
Gh.Popovici şi N.Tonitza. În urma masacrului din 13 decembrie 
1918, „Nicolae Tonitza realizează desenul Dialogul morților”. 

Nicolae Mantu a lăsat schiţa în cărbune Răscoala şi 
pictura Din ordin, Petre Marin Constantin, Nu trageți!, Gh.Savu 
Iobagii, Aurel Jiquidi, „un ciclu de desene sub titlul 7907 
(aproximativ 11)”, iar „Alexandru Ciucurencu realizează în 

tonuri de albastru, gri și violet, o imagine de un profund 
umanism” (Epilogul răscoalei). 

Din ciclul lui T.Arghezi, 1907, s-au inspirat pictorii 
M.Gion, C.Piliuţă. 

„În sculptură — spune autorul — Geza Vida, Oscar Han, 
Naum Corcescu şi Corneliu Medrea realizează lucrări dedicate 
mişcărilor țărănești din 1907.” 

loan Damga s-a stins din viaţă la 20 iulie 1999 şi este 
înmormântat în cimitirul de pe str.Mihai Eminescu din Deva. 

Ladislau Daradici, Întâlnire cu cei care au fost 


Absolvent al Liceului Pedagogic „Sabin Drăgoi” din 
Deva şi al Universităţii de Vest din Timişoara, Facultatea de 
Litere, Ladislau Daradici a debutat după 1990, cu poezie, eseu, 
cu proză fantastică, fiind şi redactorul revistei „Jurnalul S.F.”. 

Michael Haulică ne convinge că acest scriitor „Chiar 
de-ar transcrie cartea de telefon, tot ar reuşi să ne încânte”, iar 
Voicu Bugaru îi apreciază „luciditatea [...] remarcabilă”. 

Volumul de povestiri şi schiţe Întâlnire cu cei care am 
fost, apărut la Editura Omnibooks din Satu Mare, în anul 2000, 
se compune din 18 „piese”, cu titluri convingătoare şi un 
conținut pe măsură, unele cu caracter obiectiv, altele cu un 
pronunţat caracter subiectiv. 

Fantasticul îl fascinează pe scriitor, ca un produs pur al 
imaginației, ca „intruziune [...] a misterului în cadrul vieţii 
reale” (P.G.Castex), un eveniment pe care nu-l putem explica 
prin legile acestei lumi, dar se menţine în limite plauzibile”... 

Înzestrat cu har de povestitor incontestabil, în jocul 
real-fantastic, autorul aureolează existenţa cotidiană cu un 
fabulos de sorginte folclorică. Acesta se insinuează în imediatul 
contemporan şi scriitorul reuşeşte să-l proiecteze în vis şi 
fantastic, imaginând o lume cu o puternică individualitate. 

Înclinarea spre fabulos, descoperită timpuriu, ca o 
întoarcere spre un spaţiu îndepărtat în „illo tempore”, se 
accentuează prin deschiderea culturală a scriitorului. 

Se poate sesiza o bună cunoaștere de către autor a prozei 
fantastice române şi universale, o valorificare originală a 
irealului ţinând de mit și de vis, dar şi de stări halucinatorii, 
obsesive, presupunând existenţa a două planuri antitetice. 

Volumul se deschide cu schiţa Orbul şi se încheie cu 
povestirea Ospiciul, ambele concepute subiectiv, naratorul 
apărând ca personaj sau ca martor la întâmplările narate. 

„Preambulul” din schița Orbul pledează pentru 
capacităţile acestuia de a vedea „o altă lume, nebănuită, magică, 
de dincolo de noi”. 

Autorul sondează cu finețe starea sufletească a 
personajului „Scorobete, orbul”, reuşind să-i intre perfect „în 
piele”, pentru a putea transmite calitățile acestuia: „mă trezesc 
în [...] propria-mi lumină”, pe care „în întuneric o văd mai bine”. 
Eroul clasifică „nimburile” pe care le „vede”: „lumina copiilor 
[...] firavă, selenară [...], vulnerabilă”, a bătrânilor „palidă”, „a 
tinerilor [...] ca smaraldul...” 

Dintre capacităţile „orbului” se remarcă: „citirea 
vârstei”, a „bolilor”, „revelarea morţii”, iar preocuparea lui 
majoră este dacă „orbilor le e dat să vadă şi dincolo”. 

Asupra personajului planează o atmosferă fantastică, 
inaccesibilă omului de rând, dar monologul său devine din ce în 
ce mai convingător, în final considerând că „e posibil să fi 
devenit [...] lumină”, „plutire lină”, „zbor mirific într-o lume 
saturată de culori”. 

Povestirea finală, Ospiciul, este dominant dialogată, 
abordând „acea lume a imaginilor întoarse, a cuvintelor 
încărcate cu miez şi cu esențe...”, contaminată de „febra 
poeziei”, al cărei protagonist era Poetul, dar alături de 
Pensionarul, Profesorul, Doamna, Politicul etc. 

„Mentorul [...] spiritual” al personajului-narator, Vase, 
este un „iniţiat”, un „straniu şi înțelept”. 

„Povestea în poveste” a lui Vlase îl evocă pe Creator 
care îi consideră pe oamenii viciaţi „o pată pe obrazul” Lui, dar 
le mai acordă o şansă, „cel din urmă privilegiu”, „posibilitatea 
de a muri unul pentru celălalt, unii în locul celorlalţi”. Oamenii, 
însă, au ratat și această şansă, iar Creatorul le-a spus că sunt „ca 
un vis urât” şi dorea să se elibereze „de acest teribil coşmar”. 
„ȘI, oftând din adâncul sufletului, dădu câteva dispoziţii finale”. 

Vlase îi ameninţa pe colegii de ospiciu că „se apropie 
ziua în care vin insectele”. Şi au venit furnicile, apoi cărăbușii, 
țânţarii, lăcustele, iar în final păsările. 


147 


Maria Toma-Damşa 


Discuţiile dintre Vlase, dr.Ugaru și intelectualul (pentru 
că „vorbeşte mult”) vizau „femeia înecată”, „gândurile”. 

El le povestea şi alte „poveşti” despre omul căruia i-a 
murit soţia și a devenit vegetarian, dar l-au omorât ceilalți cu 
„carne crudă [...] de pe coapsa lui”, despre mama lui, despre 
„imunitate ospicială”, despre tânăra Mara, care și-a ucis copilul, 
fiind trimisă la ospiciu, „o ţară liberă”..., despre parlamentarii 
„Imuni”, ca şi cei din ospiciu, concluzionând ironic: „Noi şi ei, 
pe picior de egalitate”. 

Eroul îl apreciază pe interlocutorul său, care îi spune că 
„politica o fac acei indivizi care n-au învăţat bine la şcoală” — 
ironie străvezie la „elita” politică — şi îi răspunde că „Nebunii 
politici sunt politicienii nebuni”. 

Alteori, Vlase „făcea filosofie” despre „raportul dintre 
Sinea şi Sinele”, despre faptul că „omul este format din mai 
mulţi oameni” şi, „omorându-l pe el sau pe sine” i-a ucis „pe 
amândoi”. 

„Testamentul” lui Vlase menționa că el a fost „lăcaş 
gâtuit pentru câte o secundă”, „piatra de hotar dintre Trecut şi 
Viitor, dintre vechi și nou, speranțe şi amintiri”, „filtrul 
secundelor, stăpân, esenţa clipei”, „Eu sunt alesul”. 

Povestirea se încheie ambiguu, eroul-narator cerându-i 
dr.Ugaru un caiet, ca să-și scrie „jurnalul”, pentru că el gândea, 
iar boala lui se numea „exces-de-luciditate”. Va începe cu Vlase 
când îl „contaminase febra poeziei, pojarul-pojar”. 

Alte povestiri şi schițe concepute subiectiv sunt 
Recviem pentru un arbore, Puştiul lui Simon, Arta fugii, Luna 
unei nopți din luna mai (premiul I la concursul de proză „Liviu 
Rebreanu”), Întâlnirea cu cei care am fost (povestire care dă şi 
titlul volumului), Timpuri verbale, Porţi şi orașe. 

Întâlnire cu cei care am fost dezvăluie, tot subiectiv, 
experienţa trăită de eroul povestirii în timpul morţii clinice, 
când acesta se afla „parcă într-o altă viaţă”, „în noi şi noi 
dimensiuni”, „în [...] oraşul prădător de vieţi”, într-un mediu 
fantastic, un mediu în care se dizolva, devenind „propria [...] 

esență”, într-o „aventură imposibilă”, încercând să se 
regăsească, temându-se că nimerise „în oraşul morţii negre”, 
despre care îi povestise Edna. 

Lumea fantastică în care s-a trezit era „în vecinătatea 
unui cimitir în care morţii nu erau îngropaţi, fiecare şezând 
resemnat şi apatic pe mormântul său”, unde Iulia, fetița lui, 
devenise călăuză, „îngerul” său..., care l-a condus la spital, 
pentru a se „uni cu trupul” său. 

Eroul revine la realitate: „Sunt eu şi sunt singur. 
Reîntors dintr-o lume înspăimântătoare, scăpat de coşmarul 
halucinant al morţii. Pentru a mă reîntâlni cu mine însumi”. 

Edna, însă, „a ajuns departe, în acea lume a dăinuirii, 
acea lume fascinantă şi stranie...” 

Autorul îmbină realitatea cu visul, dând impresia de 
autenticitate. 

În Timpuri verbale, eroul din timpul revoluţiei vorbeşte 
„de pe lumea cealaltă”, despre crimele comise la Timişoara, 
într-un imaginar dialog cu mama sa, precum soldatul lui 
G.Coşbuc, povestindu-i cum, lipsind „câţiva până la patruzeci 
şi ei nu mai aveau răbdare, s-a căzut de acord ca locurile vacante 
să fie completate de câţiva dintre cei răniţi...”, printre care şi el. 

„În Timişoara [...] revoluţia a început în Piaţa Maria. 
pentru noi, cei patruzeci , ea s-a sfârșit [...] la Bucureşti, o 
continuitate în trecut, prezent şi viitor”... 

Despre autorul omniscient şi omniprezent putem vorbi 
în secvenţe precum: Podul, Somnul şi nesomnul, Însemnul, 
Iarna mântuirii noastre, Femeia din vis, Aniversare, în care se 
obiectivează plauzibil. 

Elemente fantastice conţin şi aceste schiţe şi povestiri, 
elemente care planează asupra acţiunii: „se petrecea ceva 
straniu [...], simțind că aparține râului, cerului, zăpezii”, „oare 
de ce se opresc să moară toţi aici, la podul ăsta blestemat!...” 
(Podul), „Dar ea îi apăru [...] zâmbindu-i necruțătoare. Pentru a 
treia și ultima oară în vis”. 

Schița Aniversare cultivă elemente naturaliste ca şi 
Iarna mântuirii noastre care dezvăluie crimele incredibile 
săvârşite de „forțele de ordine” împotriva „copiilor străzii”, 
care-şi duc existenţa în canalele subterane ale orașului: „Au 
murit mai mulți în după-amiaza aceea ca-n urmă cu ani, în 
revoluţie... Poate de zece ori mai mulți [...], ăia deveniseră eroi, 
pe când ăștia, aurolacii, gunoaie”... 

În acest volum, autorul îmbină cu măiestrie realitatea cu 
fantasticul, adevărul cu minciuna, certitudinea cu ambiguitatea, 
idealul cu viaţa grea, reușind „piese” credibile, originale. 

Unele afirmaţii se constituie în maxine: „Uneori, 
lucrurile își găsesc împlinirea, când ni se pare că nici nu mai 
poate fi posibil”, „Suntem atât de mărunți, trăim viaţa asta fără 
să o pricepem”, „Orice început presupune un sfârşit”, „Timpul 
omului e infim, al munților e veșnicia”, „Ospiciul e întotdeauna 
o ţară liberă”. 

Mânuitor suveran al cuvintelor, Ladislau Daradici este 
un scriitor sensibil, un pictor expresiv al naturii. Vom selecta 
câteva expresii edificatoare din descrieri impresionante: „o 
iarnă întunecată, ca o boală grea de suflet”, „Dinspre colinele 
mohorâte, o pâclă groasă şi înecăcioasă se rostogolea greoi 
peste oraşul aburit. Cerul era murdar, canceros”, „Noaptea era 
albastră şi [...] invadată de miile de fluturi [...] părea o uriaşă 
simfonie vie”, „ceața [...] se coborâse peste râu ca un suflet 
bolnav, imens şi rece”, „munții sunt raiul singurătăţii noastre... 

Se intersectează, în proza lui Ladislau Daradici, ironia 
cu expresia sobră, realul cu fantasticul, o suită de antiteze, toate 
concurând la realizarea unei opere profund originale, a unui 
scriitor pe cât de lucid, pe atât de sensibil, cu o stringentă 
chemare spre mister. Dacă avem în vedere felul în care Tzvetan 
Todorov definea fantasticul „ca o ezitare a cuiva care nu 
cunoaște decât legile naturale, pus faţă în față cu un eveniment 
în aparenţă supranatural”, elementele fantastice din acest volum 
răspund acestei accepţiuni: interferarea realului cu fabulosul ori 
cu straniul, a plauzibilului cu incredibilul. 

Daniel Dăian, Tipătul rotund 


„Idealul într-o lume cu ample valenţe 
intelectuale nu mai gustă raționalul 
decât prin prisma materialului” 
(Daniel Dăian) 


Profesorul de istorie, poetul, prozatorul şi eseistul 
Daniel Dăian, fiu de medic din Deva, şi-a ales calea spinoasă, 
dar frumoasă a poeziei, pe care o serveşte cu devoțiune şi o 
înnoieşte. 

Poetul este autorul a trei volume: Arbori de cristal 
(versuri), Reflexii din temnita îngerilor (eseuri, proză) şi Țipătul 
rotund (versuri) apărut la Editura Grinta din Cluj-Napoca, în 
2012. 

Volumul Țipătul rotund, cu titlu vădit metaforic, este 
opera unui poet autodefinit drept „un arbore care nu a uitat cine 
este”, considerat de către C.Zărnescu poetul „cel mai îndrăzneţ 
şi reprezentativ al încă tinerei generații”, pentru că „există 
întrebări şi [...] răspunsuri îngăduite doar poeților”, iar poezia 
sa — în viziunea lui Sorin Grecu — este „o poezie născută din 
observaţie lucidă şi indestructibilă tristeţe”... 

Corolarul volumului este cuprins între îndoirea și restul 
părăsiților (prima secvenţă lirică) şi cumpăr viață (ultima), 
strâns într-un... „rotund” care închide un întreg univers liric, 
şocant în aparenţă, dar derulând meteoric drama însinguratului 
„străin” de toți şi de toate, însă profund religios şi încrezător în 
puterea CUVÂNTULUI „ce a fost pentru începuturi”. 

Nonconformismul poetului rezidă și în forma poeziilor, 
o formă stranie, fără majusculă în titluri (măcar!), fără niciun 
semn de punctuație, frizând „marea dezordine...”, o 
inimaginabilă aglomerare de cuvinte care, totuşi, spun multe... 

Din cele mai multe poezii (amintim: cobor la picioarele 
tale infinitul, caut lumina cu palmele goale, învață-mă să merg 
cu ochii, sunt viu, în urma mea, știu doar jumătăţile, urc, ard, 

cumpăr viață) transpare, dramatic, zbuciumul eului liric 
traumatizat, incapabil să se adapteze unei realități aberante: 
„înăuntrul tău nu văd [...] decât nişte pereți fericiţi”, „m-aș arma 
într-un gând”, „îmi negociezi noaptea/ cu o sugrumare [...] a 
gândurilor”, „am fost uitat de viaţă”, „primesc zilele în mine”, 
„pustiul ne închide în ochi”, „prefer apele curbate în piatră/ în 
locul celor drepte...”, „cum implor viaţa pribegind pe străzi/ de 
unul singur”, „nu am întâlnit trecere în mijlocul firului de 
iarbă”, „trebuie să învăţ să tac [...] pentru a putea merge drept 
în glasul tău”, „am murit de tristeţe” etc. 

Preocupat — ca orice poet autentic — de rosturile 
cuvântului, Daniel Dăian trăieşte drama creatorului care caută 
frenetic „cuvântul ce exprimă adevărul”, nemulțumit de felul în 
care a „potrivit” cuvintele: „într-un singur punct ti-au ajuns 
cuvintele...”, „cuvintele sunt goale...”, „acele cuvinte care s-au 
întâlnit”, „cuvintele sunt deformate/ fără înţeles [...]/ oferite în 
varianta perfuzabilă”, „îţi era capul doar la cuvinte”, „oameni 
aruncând cuvinte”, „să cerşeşti cuvinte unui mut”, „cuvintele se 
ciocnesc”, „ai desfăcut un borcan de cuvinte”, „cotrobăind 
cuvintele uitate în oglinzi”, „îmi caut [...]/ primele cuvinte 
înainte de a muri”, „niciun cuvânt nu a învăţat să trăiască [...]/ 
doar puţin...”, „cuvântul neînceput”, „să nu-mi sufoc cuvântul”, 
„cuvânt de cuvânt”, „cuvânt şi necuvânt”, „răstimp de cuvinte 
în pădurea cu bolovani”. El recunoaşte — cu pioşenia aceluia 
care „crede şi nu cercetează” — că „la început a fost cuvântul”... 

Chiar dacă tonul general al poeziilor sale este incurabil 
melancolic, asupra lor planează, iremediabil, iubirea. 

Iubita este o prezență — nu rareori — metaforică: „o 
măsură muzicală”, „trup sfâşiat de glasuri”, „suflet nepătat”, 
„bucuria/ din care nu mai pleacă nimeni viu”, „zilnicitatea lipită 
în sânii mici”, „te laşi gustată dintr-un capăt în celălalt”, „iubire 
[...] cu ochi deschişi în mine”, „să exişti/ cu lacrimile 
despletite”, „o constantă de sine stătătoare”, „neliniștire 
îmbrățișată în pleoape”. 

Alteori, deziluzionat, iubitul o aşază în lumea ei 
„Minusculă [...]/ într-un adio încătușat”, văzându-i doar 
„picioarele înfăşurate-n realitate”, deoarece „ai început să simți 
cum mori/ tocmai când ai învăţat să trăieşti”, „femeie cu 
spinarea plină de tăcere”. Parcă planează asupra acestei 
dezamăgiri adagioul eminescian: „tu trebuia să te pătrunzi de 
acel farmec sfânt...” 

Universul poeziei lui Daniel Dăian este complex. 
Astfel, percepţia modernă asupra divinității îl determină să se 
lase „înviat” în ideea că „Dumnezeu creşte în fiecare piatră”, că 
rugile şi rugurile (fericit joc de cuvinte!) descifrează „a 
unsprezecea poruncă”, pentru a conchide: „un singur chip a 
înțeles răsăritul”. Poetul vede în Dumnezeu nu numai sculptorul 
unei „lumi sculptate artistic” cu „unghia”, ci şi un arhitect al 
timpului nostru, precum în poem trupesc. 

Sfâșiat de multiplele întrebări existențiale, poetul se 
consideră un „colecţionar de vechituri”, încorporând „umbre 
îngăurite”, „ape curbate în piatră”, „jumătăţi”, „rupturi”, 
„goluri”, pentru că, „dacă sufletul ar avea mijlocul găurit/ lumea 
ar fi plină de morţi umblători”. 

Numai aşa se explică de ce poetul consideră „absurd să 
crezi în existenţialitatea dată/ fără să cauţi sursa credinței 
abrupte...” (scurt fragment din viaţa unui erou). 

Alte aspecte ale realității contemporane ar fi — în 
viziunea poetului — frustarea, spleenul, adevăruri multiple care 
„să nu aparțină nimănui”, lumescul, imaginarul, visul, lupta 
pentru un alt fel de a trăi, tangibilul, eterna „problemă” a 
creatorului autentic. 

Ironic și autoironic, poetul pune sub lupă toate aceste 
laturi ale existenței într-un mod original, îmbrăcându-le în 
metafore şi simboluri, în asocieri inedite de cuvinte: „arborele”, 
„viață amputată”, „bărbăţia femeilor”, „culorile neumblate”, 
„colecţionar de ochi”, „dimineţi încruntate”, „anotimpuri 
neelucidate”, „lumina împântecată cu inocenţa pietrei”, 
„trupurile orelor”, „umbre cioplesc în auz”, „suferim de 

reciprocitate”, „m-aş arunca într-un gând”, „felinarele 
strepezite de aşteptarea/ zbârnăită”, „mi-a îngenuncheat 
privirea”, „nebunia bătută-n cuie”, „tăcere la bucată”, „lacrimile 
despletite”, „pudra de beznă”, „răbdarea alungită”, „nopţile cu 
solzii dezlipiţi de pământ”, „înlănţuit ecou”, „pietrele necoape”, 
„tăcerea încărunțită”, „răstimp de cuvinte” etc. 

Multe versuri se constituie în autentice aforisme, 
dezvăluind latura filosofică a gândirii poetului: „începuturile 
sunt mereu organice/ ca nişte suprafeţe roase de neatenţia 
petrecuţilor”; „sfârşiturile sunt fabricate sub licenţa/ titularului 
mărfii”, „nu ne-am fost niciodată braţe/ la timpul potrivit”; „se 
prăbușește liniștea în adâncul urechilor/ până în ultimul strop”; 
„este absurd să crezi în existențialitatea dată/ fără să cauţi sursa 
credinței abrupte”; „... adevărul aparţine celui care ştie să 
convingă prin tandreţe”; „probabil singura capcană fără 
întoarcere în care veşnicia nu mai are echilibru şi spaţialitate 
este mintea”; „considerentul prin care se justifică orice 
captivitate este reconcilierea cu tine însuţi”, „măturătorul de 
ziuă vânează răbdarea alungită/ în trupul obosit al cărăuşilor de 
paşi”; „plânsul a fost inventat ca o măsură de/ protecţie/ contra 
nebunilor” etc. 

Încheiem cu cuvintele poetului: „Există acele frontiere 
ale realităţii pe care nu este întotdeauna înţelept să le treci. Non 
forma, însă, depăşeşte sfera realului, deoarece este însăşi 
transpunerea acestuia, asemeni unui negativ dintr-un context 
cineatic”, 

loan Drăgoi, De ce ucid femeile 


loan Drăgoi pendulează benefic între proză (povestiri, 
romane), publicistică şi teatru, „elegant în expresie [...], 
persuasiv, captivant şi dur” (Olimpian Ungherea). 

Scriitorul transfigurează artistic o realitate dură, 
selectând întâmplări care să-l captiveze pe cititor prin echilibrul 
pe care îl menţine între bine şi rău, între disperare şi speranţă, 
între minciună şi adevăr. 

Subîntitulat „povestiri polițiste, dar nu numai”, volumul 
De ce ucid femeile a apărut la Editura Accent din Deva, în 2012. 

Cele nouă povestiri amintesc de Hanu-Ancuţei al lui 
M.Sadoveanu, dar sunt profund originale prin selecția riguroasă 
pe care autorul o face, sondând o secvenţă dramatică a realităţii. 

Scriitorul îşi justifică, în prima „piesă” a volumului, 
Evadarea, opţiunea pentru o închisoare de femei, unde găseşti 
„infractoare de drept comun”, la Târgșor — „mica închisoare de 
femei din România”... 

Pentru femeile din această închisoare, „evadarea” o 
constituie „vorbitorul”, iar pentru scriitor, „o vizită la 
Purgatoriul”, unde îşi petrecea „zeci de ore” de interviuri, 
urmărind în privirile deţinutelor „o cicatrice a detenţiei”. Pentru 
ca deţinutele să nu-şi închipuie că li se va dezvălui identitatea, 
autorul le-a asigurat că le va prezenta dramele recurgând la 
ficțiune. 

Cu Șarpele roșu, intrăm în lumea damnatelor, 
prezentată obiectiv. 

Încă din primele rânduri, scriitorul face portretul 
țigăncii Aurica: „abia trecută de 18 ani, frumoasă şi subțire, cu 
[...] un șarpe mic, roşu tatuat pe gâtul lung și delicat [...], cu 
ochii ei mari, negri şi sticloşi, [...] privirea obraznică, [...] 
zâmbetul [...] cu care anihila orice gând aspru al 
interlocutorului”... 

Falsul preot Mircea, iubitul ei, a atras-o în banda 
jefuitorilor de morminte, folosindu-se abuziv de ea. Astfel, 

Aurica a jefuit-o pe Lucreția, care murise, iar după ce au deschis 
sicriul, fata „a înviat”. 

Ajunsă la spital, Lucreția nu i-a divulgat pe jefuitori, 
considerând că îi salvaseră viața, pretextând moartea clinică. 
Poliţiştii „sub acoperire” au mers, însă, pe firul întâmplărilor, 
găsind-o pe Aurica. Aceasta a fost condamnată, dar „moarta” o 
vizita foarte des. 

„Martor” la discuţia celor două, autorul constată că i 
s-a defectat reportofonul, cum păţiseră „şi poliţiştii în anchetă”, 
după spusele Auricăi. Era semn că ea avea, într-adevăr, 
înzestrări paranormale, confirmate, pe baza fotografiei, de către 
Inel Riţi. Acesta susţinea că, întrebând Înaltele Entităţi Astrale, 
l-ar putea informa „ce au făcut cele două în alte vieţi”, dar 
aceasta presupune scrierea altei cărți... 

O povestire mai amplă, Întoarcerea tatălui risipitor, 
este concepută subiectiv, autorul fiind personaj-martor al unor 
întâmplări stranii din propria familie. Tatăl real al eroinei, Artur 
Lupşan, venit cu „ajutoare”, a impresionat-o pe adolescenta de 
17 ani, încât aceasta s-a îndrăgostit de el. 

Drama a început când Ana 1-a surprins, pe Artur şi pe 
mama ei, în intimitate. A fugit de acasă, nimerind în garsoniera 
unui şofer de taxi, unde a fost violată de fratele acestuia, Fane, 
pe care, la a doua tentativă, Ana l-a ucis... 

Prima noapte şi-a petrecut-o, cu boschetarii, „în fundul 
unui vagon de trenuri”, a doua, „la hotel «Teava», adică „în 
canal [...], la ţevile calde”... În loc de mâncare, a primit o pungă 
cu aurolac” pe care a refuzat-o. Prezentându-se Dida, a primit 
de la Ledi o bucată de franzelă „dăruită de Moşu”, apoi au 
coborât toți în canal. Evocând spitalul, Ledi care se confesează 
în jurnalul său, gândea la „lucrul acela (la moarte) ca la o 
eliberare”... Mira-Ledi se autocaracterizează ca „o ratată 
desăvârşită”, fostă „elevă mediocră”, dar contemplativă, 
„ultima fată mare din clasă”, care, după prima aventură, nu s-a 
mai oprit decât la Manu, care a drogat-o..., dar de care nu se 
putea despărți. După ce a pierdut copilul, iar Manu nu a mai dat 

semne de viaţă, fata s-a întors la părinţi, dar le cerea mereu bani 
pentru droguri. Manu nu o mai primea... A încercat să se 
sinucidă..., constantând că „nopţile singurătăţii sunt cazane de 
smoală fierbinte”... 

La clinica de dezintoxicare din Berceni, l-a cunoscut pe 
Barbu, care, apoi, a fost ucis de oamenii lui Manu. 

Ana-Dida, nemaiputând îndura umilințele la care o 
supusese Manu, moartea tatălui ei, l-a ucis. 

Visând, Ana se credea logodnica şi viitoarea soţie a lui 
Fane. La poliţie, a apărut şi tatăl ei legal, care a fost informat de 
colonelul Burtea cum a salvat-o pe Ana. Acesta a luat-o la 
garsonieră, fiindcă Ana nu voia să meargă acasă. Acolo, el îi 
povestește cum a cunoscut-o pe mama ei, femeia care „nu avea 
ochi decât pentru [...] Artur Lupşan, profesorul de matematică, 
nepot de foşti miniștri [...], urmărit de securitate”. Între timp, 
Artur a primit pașaport pentru Germania şi a plecat, fără s-o 
anunţe pe aceasta care era însărcinată. 

Dezamăgită, ea se căsătoreşte, după naşterea Anei, cu 
prietenul acestuia, Cincu. El i-a recunoscut fetița, a fost dat 
afară din postul ocupat pe linie de partid şi nevoit să facă o 
navetă grea. Ana a aflat toată povestea și l-a rugat să meargă cu 
ea, s-o împace cu mama și cu Artur. Cu „celălalt tată!” 

Este cea mai consistentă povestire a volumului, scrisă 
cu talent, autorul folosind cele mai moderne mijloace de 
expresie, dar şi de compoziţie, prin alternarea planurilor, prin 
folosirea „povestirilor în ramă”, prin relatarea subiectivă a 
faptelor de către Ana, Mira sau Cincu. Atmosfera de 
promiscuitate din lumea oamenilor de la periferia societăţii este 
creată şi cu ajutorul cuvintelor argotice, precum: „bă”, „fă”, 
„gagică”, „tac-tu”, „bulangiu”, „valea, că...”, „hai sictir”, „îţi 
iau gâtul” și prin dezacordurile gramaticale: „ăia a făcut”. 

Ultimele secvenţe narative sunt, de fapt, schiţe, din care 
desprindem „destine uluitoare”, care, prin bogăţia trăirilor, 
umilesc imaginația celui mai vanitos scriitor. 

Este cazul povestirii Dosarul Hermine Bloom, 
concepută pe baza filelor din jurnalul „victimei”, în povestirea 
căreia reapare „tiganca aia de a-nviat o moartă”. 

Povestirea Visul regimentului de artilerie i-a fost 
relatată de fosta gardiană, Dicu loniţa, care îşi „ispăşea 
pedeapsa de trei ani şi patru luni pentru infracţiunea de încălcare 
a consemnelor militare, abuz în serviciu şi favorizarea 
infractorului”. 

Ultima dovadă de dragoste este concepută obiectiv, 
narând drama deținutei Veronica Petra. 

Se elucidează, pe parcursul povestirilor, și dilema „De 
ce ucid femeile”: din dragoste, din frustare, din reacţie la 
încălcarea demnităţii... 

În încheiere, îl cităm pe Olimpian Ungherea, care 
surprinde calităţile scriitorului de a „sparge violent banala 
realitate, extrăgând din ţăndările ei perla senzaționalului” [...], 
„are nerv. Are colti ascuţiţi. Muşcă adânc și, mai ales, frumos”. 

Dumitru Dumitrescu, /nterferenţe şi Pasărea Paradis 


Dumitru Dumitrescu se află la al treilea volum 
„voluminos” de poezie, inspirat intitulat Interferenţe, apărut la 
Editura Karina din Deva, în 2012. 

Încă din „cuvântul autorului”, poetul se confesează, în 
contextul poeziei-cântec, fixând principalele direcţii ale 
„interferenţelor”, cu accent pe capacitatea omului de a 
încorpora „trinitatea spirituală absolută”, vizând nu numai 
dragostea ci şi „zborul îngerilor” şi „misterul necuprinsului”. 

Impresionează modul original al „rugii” din motto, 
poetul implorând divinitatea să-i dea harul de a distinge, „în 
adâncul tainelor”, „perlele complexe ale iubirii”. 

Reflexiile ascensiunii  înmănunchează treizeci de 
secvențe lirice urmărind hățişul şi vicisitudinile unor 
„ascensiuni” menite să atenteze la bunul simţ și chiar la 
existenţă, prin structuri de tipul: „agonizează ființa”, „Puterea” 
naşte „monștri”, „transferul genetic de prostie”, „stihiile de 
suflet”, „crunt guvernează răul”, „domneşte nesimţirea”. 

În aceste condiţii, eul liric nu are alt refugiu decât 
recunoscându-şi sieşi că, abandonând divinitatea, a „căzut” în 
sine. De aici începe autoflagelarea: „ce sunt eu?... nimicul”, 
„trântoru-mbibat” pe care „l-a copleșit blestemul” în „oarba [...] 
desfrânare”, „Omul în care Hristosul plânge”, e „hulit”, 
„osândit”, „prizonier”, „ţintă inocentă din care hiena muşcă”, 
iar drumul îi este „şirag de gropi”, „străbătător în stâncă”. 

Ascensiunea celor puţini apasă pe cei mulți prin „rata la 
bancă”, „leacul de boală”, „foamea şi grija zilei de mâine”, căci 
„măsura valorii e batjocorită”, iar „valoarea devine comerț”. 

Viaţa, însă, nu poate fi învinsă, anihilată: „Pământul şi 
Luna dansează”..., fiindcă persistă „zvon de iubire”, „urmă de 
viață”, „mire-mireasă, o alt-armonie”, „dansează-mpreună 
fluturi şi umbre”, iar „dorul” este văzut „drept cuminecătură”, 
deși tulburată de cotidienele griji: „-mprumutul”, „zălog pe 

casă”, „giranți”, „greaua încercare”, de „umanul” care 
„sângerează”... 

Remedii rămân tot iubirea”, „visul”, „vorba 
de-mpăcare”, „pacea lumii”, pentru a învinge „alienaţi 
fugarnici”, „cancere”, „pielea nepăsării” în presupusa 
„ascensiune”. 

Interferențe persistă şi în Reflexiile împlinirii, un 
mănunchi de alte treizeci de ipostaze lirice menite să definească 
metaforic împlinirea, debutând cu o atmosferă sacră: „duhul 
străbate nepătrunsul”, „vibrația din naos”, „altar”, „crezul 
înjunghiind astralul”, pentru a reinstala iubirea și dorul — cele 
două ipostaze luminoase ale fiinţei umane, care îi conferă 
speranţa şi o imunizează. 

Secvenţele dedicate iubirii se constituie într-un veritabil 
dialog cu iubita eului liric, într-o suită de substantive la vocativ, 
pronume şi verbe la persoana a doua („iubito”, „aşază-te”, „ai 
răbdare”, „tine”, „-ţi”), urmând, apoi, un intermezzo. 

Paralel, setea de libertate se convertește în metafore 
revelatorii („vârful de munte”), iar setea de dreptate în îndemn 
la „vindecare” prin participare „la votare”, fiindcă „În calea 
speranţei, păcatul se strânge/ Din lacrima nopţii” și „plouă din 
floare salcâmii”. „În clocot fierbe astrul înfuriat de stele”, 
prevestind furtuna („focul aprins”, „jarul nestins”). 

Se interferează aceste stări colective cu starea de graţie 
poetică: „Se-nvineţeau în frig silabele aiurea/ Şi mestecam 
cuvinte din brazda de cobalt”, care, apoi, devin „lumina 
gândurilor”, iar el, poetul, este „vânător al fricii”, „mijlocitor al 
firii”. 

„Interferenţele” se înteţesc: „somnul greu a născut 
monştri” generatori de „umbra fricii”, lovind „în sufletele 
limpezi”; „a pierit puterea din limba amorțită”, „doina-n șoaptă 
trece...”, „eternul pare viu”. 

Poetul este, în aceste condiţii, un „păstor de aştri”, 
„vinovatul toamnei” care a lăsat „somnul minţii în pace să 
vegheze”, „o grea năpăstuire” ce „s-a cuibărit în ţară”. „Ura 


160 


Sclipiri hunedorene de har (cronici literare) 


ciumii”, „sluţenii apatride”, „dinţi de vampiri”, „devoratoarele 
firii”, „ne-au ucis speranţa...” 

Contrapunctează benefic aceste „interferenţe? cu 
secvenţe lirice dedicate naturii, în consonanță cu intensele trăiri: 
„Stihii”, „sâmbur livid de promoroacă”, „soarele — diluviu 
apune-n înserare”, „curge toamna”, „cerul de stele puzderii”, 
„orizontul candid”, „veştede frunzare”, „picură frunza”, „valuri 
de ceaţă”, „drumul [...] ca un arcuş peste-o vioară”, „abur de 
frunză”, „glas şoptit de frunze”. Alte secvențe surprind 
capacitatea iubirii: „calea inimii”, „cât mi-eşti dragă”, „mireasa 
gândurilor”, „să-mi scape norocul de deochi”, „bogat de 
vise”, „povestea[...]-mi arde-n suflet”, „Of, inimă”, „inima în 
pumni se strânge”, „sărutul gurii-stâncă”. 

Alte şaizeci de „reflexii” reconstituie Reflexiile 
regresiei. 

Prima secvenţă lirică îmbracă, din nou, haina formei 
adresate, eul liric surprinzându-și „chipul îmbătrânit în silă”: 
„ucide-mă, de vrei”, „-ţi” (repetat). Place asocierea inedită de 
cuvinte, precum epitetul („compasiunea hâtră”), metafora 
(„acul privirii”), o convingătoare şi expresivă metaforă 
personificatoare („oftarea din firele de iarbă”). 

Alternează, apoi, structuri sarcastice (,„,Recenzăm 
zdrențăroşi [...], statistici-supliciu de-abuzuri [...], deprimarea 
[...], păduchi [...], genocidul) cu originale descrieri de natură 
(„fluieră timpul”, „gerul despică luna în două”, „vârfuri de 
munţi trec [...] în abur şi ceaţă de ploaie”), cu un imn închinat 
divinității („ofrandă ţie, Doamne”), cu evocarea unui răposat 
(„când pe strada învierii trece dricul...”), în timp ce „Păstorul 
coboară pe creste doinind/ Din frunza [...] sub ploile toamnei 
[...] simţirea din lut”. 

Meditaţiile abordează o varietate de teme și motive 
precum tristeţea, nădejdea, virtutea, răul, prietenia, timpul, eul 
într-o suită de ipostaze: inadaptabil, dezamăgit, evadat din 
cotidian, revoltat, dilematic. 

Ardealul este văzut în „lumini de fulger”, evocându-l pe 
„bardul pelerin” şi invocând „duhul lui Avram”, iar Clujul care 
„reînvie” este îndemnat să-şi rezidească munţii, să-şi „rescrie 
slova pe alte foi în DEX”, în timp ce „Alba sfarmă munții [...] 
spre Turda”, deoarece „Cântă Apusenii ca la propriul hram”. 

Reflexia lirică finală meditează profund asupra trecerii 
timpului, a răului care „renaşte”, dar şi asupra naturii eterne: 
„Respiră universul a nu ştiu câta oară”. O meditație mai gravă 
asupra efemerității ființei umane respiră în versurile „... dorul 
strecoară-n gând dorința/ De a veni la tine, să îmi revăd 
părinții”. 

Umil, poetul revine la condiţia sa, reîntrebându-se 
dilematic: „Ce sunt eu? Nimicul, mereul veşnic nimeni./ 
Nădăjduind a strânge întreaga Ta splendoare”, „inima-mi 
tresaltă/ Când Îţi aude pașii venind la mine-n tindă”. 

Volumul se încheie simetric, închizând, ca într-un 
corolar, variatele „interferenţe”. 

Poeziile nu au titlu, fiind numerotate cu cifre romane, 
cele mai multe recurgând la forma clasică, în sensul cultivării 
rimei, fără a fi structurate în strofe şi abordând un ritm şi o 
măsură variabile, pentru a nu încorseta ideile în curgerea lor. 
Cât priveşte rimele, acestea se remarcă printr-o impresionantă 
bogăţie. Astfel, rimează substantiv cu adjectiv („spitale — 
sociale”, „ură — impură”), adjectiv — verb („demiurge — unge”, 
„diafană — destramă”), pronume reflexiv — adjectiv ( sine — lupte 
intestine”), pronume personal — substantiv („mine — coline”), 
substantiv — verb („cost — au fost”, „iad — cad”), adverbe de mod 
— substantiv („degeaba — treaba”), substantiv — pronume 
nehotărât („asaltul — altul”), numeral adverbial — adjectiv („o 
dată — democrată’), locuţiune adjectivală — substantiv 
(„fierbinţeală — fără sfială”) etc. De reţinut și rima prin antiteză 
şi derivare („zisul — dezisul”). 

Savoare conferă versurilor profunzimea imaginilor 
artistice: „diamante de gând”, „fulgii [...] torc fir întins”, „plouă 

cu flori de nalbă”, „floare de gând”, „sitele simţirii”, „fuioare 
de zăpadă, „giganţii de sevă”, „faţa scorojită a frunzei” etc. 

Interferențe aduce un suflu nou, proaspăt în poezia 
contemporană, poetul pendulând între fantezie, trăire interioară 
şi o realitate atent transfigurată artistic. 

Exprimând o experienţă de viaţă, un sentiment, emoții, 
o stare de spirit, poezia clasică se constituie într-o formă a 
literaturii în versuri, caracterizată prin respectarea unor cerințe 
formale precum ritm, rimă, măsură, strofă. 

În concepţia modernă, poezia nu mai respectă aceste 
reguli formale, accentul căzând pe conţinutul afectiv al acesteia, 
pe esența ei interioară, pe un lirism particular, intens. 

În consecință, poetul este liber să-şi exprime trăirile, 
pendulând între „dulcele stil clasic” şi poezia modernă, 
descătușată de regulile formale, recurgând la versul alb, de 
lungimea ideii poetice. 

Dumitru Dumitrescu — economist, mai nou jurnalist de 
investigație — cochetează benefic cu muzele din fragedă 
tinereţe, scriind o pozie agreabilă, risipită prin mai multe 
reviste. 

Volumul  Pasărea-Paradis, apărut în 2013, se 
structurează în trei cicluri intitulate simbolic: Armonie divină, 
Îngerii nopții şi Pasărea-Paradis care dă şi titlul volumului. 

Volumul debutează cu un „gând” adresat divinității, 
prin care poetul îi cere să-i lumineze gândurile, să-i dea har, 
linişte, pace, pentru a-i „aprinde steaua” și a-i cerceta 
„îndreptarea”. 

Altfel spus, poeziile sunt concepute sub semnul harului 
divin, numeroase încorporând teme şi motive religioase. 

Răul și binele dezbate, din perspectivă religioasă, cele 
două concepte, eul liric zbătându-se dramatic pentru a-și găsi 
„cărarea”, pentru a-şi cultiva „harul”. 

În alte poezii, divinitatea este invocată pentru a nu-l lăsa 
pe poet să fie „de rău strivit”, este aducătorul de lumină”, pentru 
ca el, poetul, să se-nfăşoare „cu versul”. 

Imperativ, în poezia Dă-mi..., eul liric cere cu disperare, 
„puterea de a fi”, „zâmbet”, „cântec”, „speranţă”, „dor”. 

Din Pelerinaj se degajează opțiunea pentru „rugă”, 
„izbăvire”, căci „lacrima — icoană [...]/ E-aghiasma de iubire 
[...]/ Vindecare peste durere-adâncă”, „izvor de apă sfântă”. 

Nemângăiaţi face elogiul bătrânilor, care „Dureri 
ascunse-și potolesc/ Prin rugă-n Dumnezeu”. Ei „zidesc 
credinţa-n casa lor/ S-o aibă-n dar dat fiilor”. 

În Jertfa, sub imperiul credinței profunde, eul liric 
învinge deșertăciunea, amărăciunea, înşelăciunea, asociind 
„rădăcina [...] fructului” cu Sfânta Treime şi considerându-se 
„rugă-n postire/ Şui Dumnezeu”. Mai amintim Drum către 
viață. 

Câteva poezii încearcă — și reușesc — o autodefinire a 
poetului. Astfel, în Sfera eului meu, poetul are „inima-n sloiuri, 
topită de dor”, „flăcări în gând”, râvnind „libertatea”. În alte 
poezii, el vrea să înțeleagă „povara destinului comun”, „râsetele 
celor  întristaţi”, care-i  „alină durerea”, rugându-se 
„pământului” şi descântându-i „cu crucea-n gând”, „să guste din 
fericire”, să trăiască. Fără a se constitui în „arte poetice”, aceste 
poezii exprimă, lapidar, direcţiile în care se îndreaptă 
sentimentele poetului. 

Un loc aparte ocupă — în economia volumului — diverse 
meditații privind timpul şi existenţa: „Timpul fără repaus/ Ne 
inhibă-n tumultul său”, iar noi „Alergăm de pe-o zi pe alta” 
(nevitabila competiție). Timpul „în univers devine [...] 
eternului veșmânt”, curgând „în noi mistuitor”, căci „Din infinit 
ne prinde-n gând”, „pare demon și descânt” și „stăpâneşte tot”. 
(Valsul timpului). O frumoasă meditație pe tema singurătăţii 
încorporează poezia De ce-aș fi trist?, cu titlu arghezian. 

Erosului îi sunt închinate mai multe poezii, precum 
Spune-mi, iubito, Sărutul, Scânteia mea de viaţă, Întoarceri, 
Roasă de molie, Draga mea, Plouă, Alergând în spirală, Să fiu 
iertat etc. De multe ori, iubirea se transformă într-un receptacol 
al suferinţei: versurile murmură, adesea, un bocet întretăiat de 

reverii mai luminoase, „iubirea [...] pustie”, „transformând-o 
din chin” în alinare, „scânteie de viaţă”. 

În poeziile Plouă şi Ochi amorezi, poetul îmbină 
sentimentul iubirii cu peisajul, realizând o poezie a naturii și 
iubirii. 

Poeziile Două turturele, Rugă pământului, Pastorală, 
La fântână — pentru a semnala doar câteva — sunt scrise în stil 
popular, fără a se face rabat de la metafore şi imagini artistice 
relevante: „setea [...]/ Curge cristalină”, „oceanul gândurilor”, 
„fântâna dragostei”, „setea cuvântului”, „fântâna dorului”, 
„copacii [...] schelete reci”, „bumbii — muguriţi”. 

Un spaţiu larg acordă poetul pastelului, pe lângă alte 
poezii care conţin descrieri: Lacul, Primăvara, Cântecul 
Dunării, Câmpuri în noiembrie, Câmpia în toamnă, Ger pe 
defileu. 

Selectăm un număr de expresii artistice izbutite: 
„picături vaporizânde”, „stropul [...] crispat”, „unda năvalnică”, 
„frigul ceţos”, „pletele munţilor”, „mugurii [...] dau farmec”, 
„ochi de flori [...]/ Ne-nvelesc cu zâmbete”, „stelele se ceartă- 
ntruna”, „zăpada-n valuri/ Cheamă luna” etc. În unele pasteluri 
se păstrează parfumul din Coşbuc sau Topârceanu. 

lancu Avram este un elogiu adus eroului moţilor: 
„Gorunul lancu a-nviat”, „doineşte Craiul [...] îngândurat”, 
„Moţii [...]/ Întâmpinând frumosul Crai/ Să-i dea bineţe și 
noroc”, „Din plete florile-i cădeau [...]/ În aur toate se topeau/ 
Şi frunza toată în argint”. 

Mitologia românească respiră în Jele, zâne, sânziene şi 
în Duhuri. În aceeași direcţie merg și legendele Povestea 
lebedelor şi Nebunul nopții. 

Prima începe ca un basm: „A fost [...]/ O tânără copilă 
zburdalnică [...]/ La margine de sat...” Ea „a părăsit căsuţa [...]/ 
Spre a-şi urma mirajul ispitei”, „cu stelele fundaluri” şi a 
cunoscut pe „un cavaler stingher”, devenindu-i „iubită-n taină”, 
îndemnată să poarte „toiagul castelului de gheaţă”, „Spre 
alba-mpărăţie de ceruri înghețate”, unde îl va aştepta. Singură, 

în castelul fără prinț, Liuţa îşi aşteaptă zadarnic iubitul. La 
dorinţa de a reveni „la nuferii din baltă, la gardul cu uluci” 
adresată toiagului, cerul a metamorfozat-o „în lebădă [...], 
regina apei, prințesă peste păsări”. 

În Nebunul nopţii, peisajul feeric îndeamnă la reverie, 
iar cei doi, „Două inimi, două lacrimi”, sunt primiţi „În 
frumoasa catedrală”, apoi se desfată la cascadă, la izvor”, pe 
„poteca-feerie”. La tentaţia zânelor de a intra în valuri, 
muritorul este tras de „nebunul cel sălbatic [...] spre potecă-n 
Jos”, „explicându-i că „fetele din ap-albastră [...] sunt simple 
dorinţe [...]/ Ce vor dăinui în spaţii”, pentru ca, apoi, să se piardă 
„printre bolți întunecate”. 

Valorifând motivul dorului, Doina este un imn adus 
acestui cântec specific românesc şi țării, în timp ce Hora reface 
jocul din bătrâni, care „fierbinte înlănţuie trupuri” în „tropot şi 
turle”. 

Din mitologia romană se inspiră poezia Androcles, 
realizând, prin contrast cu împăratul şi aristocrația timpului, un 
izbutit portret sclavului gladiator „din scena absurd-a firii”, 
unde „pe tron stă împăratul”. 

Sclavul, fugind de la stăpân, pentru „o clipă de iubire şi 
liniştită masă”, sub „impulsul tinereții și-al libertății” a fost 
„prins în clipa de amor/ Şi dus în amfiteatru”. Paradoxal, leul 
„se-apropie” de victimă „cu-o  lacrimă-n privire”, înțelegând, 
parcă, ruga gladiatorului care „teafăr la zei milă cerșește”. 

Finalul fericit, ca în basme, este accentuat de urarea 
împăratului: „lertat să fii, Androcles, şi fericit vei fi”. 

Nici actualitatea nu scapă ochiului critic al poetului. 
Unele poeme îmbracă haina fabulei (Concurs şi Haita). 

Prima  încriminează, într-o formă ironică, pe 
„candidatul scos valid”, care „obligat este s-aducă/ Tolba plină 
la partid”. Haita surprinde caricatural pe „Javră-vodă [...] cu 
mânie la căţei”, pe „politruci liber-schimbişti” întremând „un 
partid de fripturişti”, pe „şugubeaţa pechineză” care „mușcă, 
linge, apoi latră,/ Numind dulăii în funcții”. Tuturor „ţara le-a 

devenit „pradă”, unde „căţeluşele fac legea”. Dezamăgit, poetul 
recunoaşte, în numele electoratului: „... cu mânuţa noastră-am 
pus/ Brânza în burduf de câine”. 

Alte poezii incriminatorii au iz de pamflet: Cuibarul de 
șerpi, Trafic, Cozi tranzitorii. Ultima este concepută antitetic, 
punând faţă în faţă „pâinea puțin amară” cu modul în care 
„prosperă păcatul şi leacul de vise”. 

Frumoasă și sensibilă rămâne poezia care încheie 
volumul, dându-i şi titlul, Pasărea — Paradis, muză? ideal? care 
„a venit din necuprins/ Ca o adiere lină”, „într-o pulbere de 
stele”, „auroră-n curcubeie”, apoi, „Creionând nemărginirea/ A 
plecat [...] cum a venit”. 

Osmoza creator-muză este convingător divulgată: „A 
dat inimii tremurul/ Frunzuliței de afină,/ Stelelor licuri 
albinde,/ Luminiţe-n policandru,/ Felinare peste îngeri/ În 
crenguțe de liandru”. 

Ea „a descătușat amarul/ Dintr-un mugure de floare 
[...],/ Spirulându-se-n rotire,/ Luând formă omenească”, fiind, 
desigur, muza creatorului. 

Nu putem neglija măcar câteva dintre imaginile artistice 
de o rară sensibilitate: „zăbrelele silabelor”, „lacrima nopţii”, 
„lumina costelivă”, „mirajul florii”, „amurguri înmărmurite”, 
„limpedea minune”, „marama seminţelor divine”, „susurul 
pietrelor”, „grebla vânturilor”, „tristeţea picurând veșmânt” şi 
alte metafore şi simboluri revelatorii, care conferă discursului 
liric adâncime și generează emoţii puternice. 

Reţinem apetitul poetului pentru crearea unor cuvinte 
compuse, de cele mai multe ori cu sorți de izbândă: „teiul- 
pădure”, „bobul-cuvânt”, „gândul-lumină”, „ziua-secundă”, 
„sufletul-cruce”, „roata-destin”, „şarpele-tren”, „muguri-rod”. 

Încântă noutatea unor rime precum: după-astupă, ce- 
trece, din-divin, TV-ce, iar-deal etc. 

Toate acestea dovedesc, indubitabil, că poetul exprimă 
nu numai propriul univers, ci și felul în care își asumă universul 
în care este purtat. 

Eugen Evu, Oglinda verde; Port rănile tale 


Debutând în revista „Familia? cu nouă 
poeme — în 1970 —, Eugen Evu a fost elogiat de către 
Ştefan-Augustin Doinaș. 

Editorial, a debutat, prin concurs, la Editura Facla din 
Timişoara, în 1974, cu volumul Toate iubirile, după care au 
urmat nenumărate altele. 

A înfiinţat cenaclul literar „Izvoare”, devenit „Lucian 
Blaga”, apoi „Dan Constantinescu”. Din 1981, este membru al 
Uniunii Scriitorilor. A înființat primul săptămânal de 
Hunedoara, ziarul „Renaşterea Hunedoarei”, a fondat revista de 
literatură şi artă „Provincia — vitraliu hunedorean”, devenită 
„Provincia Corvina”, iar în 1998, a fondat revista „Semne”, 
transferată, ulterior, Editurii Emia din Deva. 

Eugen Evu este depozitarul numeroaselor premii I și H 
obținute atât în țară, cât şi în Germania, pentru numeroasele sale 
volume de poezie şi proză, îngrijind apariția, în 1995, la Editura 
Călăuza, din Deva, a volumului Avram lancu. Ghinda și sabia: 
jurnal de război cu ungurii. 

Laurenţiu Ulici, în Literatura română contemporană, 
apărută la Editura Eminescu, Bucureşti, 1995, stabileşte temele 
şi motivele liricii lui Eugen Evu: „energetismul ardelenesc, 
îmblânzit de o undă elegiacă și patosul introspectiv ţintind o 
identificare de sugestie mesianică...” 

Autodefinindu-se „stăpânul jocului”, „joc” capabil 
să înnoiască lumea, căci ce altceva este poezia? Eugen Evu este 
receptat prin „muzicalitatea versurilor”, „vraja melodioasă” 
a acestora, prin „nota elegiac-evocatoare”, prin „autentism”, 
prin „poezia-izvor”, prin „reflexul sacralizat”, prin „limbajul 
sarcastic, corosiv [...] uneori”, prin „peisaje expresive şi ra- 
finate”, prin „revelaţie cosmică”, prin „simbolistica suavă”, 
prin „identificarea cu elementele”, prin „efluvii eufonice, 
luminoase”, prin „frumos lirism”, prin „evocarea matricei 
transilvănene”. 

Răsplătit cu multe premii naționale şi internaționale 
(„Novalis-Kreis” din Miinchen), Eugen Evu dă „limbajului 
puterea de a traversa culisele tăcerii”, cum inspirat descoperă 
Linda Bastide în scurta prefață la ultimul volum (bilingv) al 
poetului, volum intitulat metaforic Oglinda verde, tradus în 
limba franceză. 

Prima copertă este ilustrată de Linda Bastide, iar 
volumul a apărut la Ed.Poctes á vos plumes din Paris - 2008. 

Nota generală a poeziilor din acest buchet o 
constituie puntea între „finitatea momentului” şi „perenitatea 
momentului" într-o avalanşă de „metafore plasticizante”. 

Încă din primele versuri, în gradina fără somn, 
domină acest tip de metafore: „înnoptat într-o culoare”. 

În Imitatio Dei, poetul aduce un elogiu cuvintelor 
„Scânteind” ca „sidef sfărâmat”, ca „mormane ale furtunii”, 
„complici ai Domnului/ La mările somnului” pentru ca în 
Imortele să descopere „foamea [...] de a iubi”, evocându-l pe 
„Omul Dintâi/ cel făcut” şi cântecul în care se converteşte 
plânsul copilului; să descopere „timpul” ca „măsură a unei 
arderi” şi să se întrebe dacă „.... sunt posibile oare/ mai multe 
moduri/ de a muri?” în antinomie cu „cele de a trăi”, destul 
de numeroase. 

Iubirea este o singură dată, valorifică, modern, 
motivul dorului „care nu-şi aparține” sieşi. 

Un amplu poem este Lumea în care, prilej pentru 
poet de a o considera că „îşi germinează conceptele” care 
„decad în retorici”, că este „devoratoare de lege”, „în care 
Creatorul se sinucide în Operă”, ciclic, „o lume care îşi 
germinează, cultivă/ Promovează determină şi îşi devoră 
chipul”. Toate aceste ipostaze sunt amplificate printr-o suită de 
antiteze. 

Pasărea morții l-a însoţit încă din tinerețe, 
pândindu-i somnul, deşi a luat distanţă, apoi, determinându-l 
pe poet să se întrebe retoric: „Oare-o fi pe-aproape?” 


169 


Maria Toma-Damşa 


După Pascală, în care „Dumnezeu a redevenit 
plural”, poetul dedică omului poemul Omule, într-o formă 
adresată, într-o succesiune de pronume şi verbe la persoana a 
doua, pentru a-i enumera virtuțile: „mori zilnic”, „trăindu-i pe 
alții”, „murindu-i...”, dar şi vicisitudinile. De reţinut compara- 
tiile şocante („„moartea [...]/ Ca mărul în vierme” şi metafora 
„creionul oglindă” cu multiple semnificaţii). 

Metaforică este şi poezia Şi inflorirea este... 
„înflorirea este rugăciune/ Sublimare, transfer în miracol [...]/ 
Exteriorul ca strălucire: a miezului”. 

În Efectul Endimion, pour Linda Bastide, îl vede pe 
poet şi opera drept „efortul împărțit cu inima/ Între vis şi 
rațiune”, „pulsaţia stelarului miez”, „cei rari” care „ard 
esenţele”, „soldaţi ai unei stele” care „îşi caută adevărul 
propriei lor iubiri [...]/ prin oglindire”, „suflete gemene”, 
„naştere [...]/ Întru cunoaştere”, „Amar elixir înflorind 
transparenţa/ Aurea divina [...]/ Endimion...”. 

Scrisă în manieră clasică, precum Jocul poeziei, Dor 
de iertare se constituie într-un dialog cu divinitatea pe tema 
iertării păcatelor: „sunt greu de toate păcatele”, „mi-e dor de 
iertarea tatălui meu”, „doar în tine mai cred şi mai sper să 
înviu”, „toate rănile fiului tău sunt în mine”, „ia-mi cuvintele, 
Doamne! Dar lasă-mi iubirea”. Cu încredere, poetul doreşte să 
înfrunte pe cel rău, meritând îndurarea, pentru „Ca să ştiu 
cine eşti, cine sunt”, ca odinioară Arghezi. Dialogul interior are 
un rol important în creaţie: „te determină”, „ştie”,... 
lucrează la filtrele Viselor”, „separă real de neant”; este 
„alter egoul lui ego”, „vârful ascuţit al treimii”, „prietenul tău”, 
„geamănul nevăzut”, „şapte sacru”, „legea”, pentru a nu se 
ajunge la „ghettoizarea viselor, a aspirațiilor” (Henry Müller). 
Enumeraţiile şi comparaţiile domină discursul poetic. 

Vinul vechi exprimă neliniştea poetului pentru 
trecerea timpului, invocând, dramatic, lumea: „vai lume...” 
(repetat), îngrijorarea pentru soarta poetului şi a operei: „Pe 
tine cine te alege culege/ Când secerat vei cădea?” Sigur de 

talentul său, poetul compară „vinul cel vechi” cu poezia: 
„Vindecă-ţi de oţet cerul gurii, Părinte:/ Bea poezia mea!” 

Semne surprinde  regnurile (vegetal, animal, 
mineral) şi „un experiment [...]/ orbită a Sacrei Spirale/ unde 
timpul îşi moare originea”, în timp ce Jocul poeziei sfidează 
moartea, fiindcă poetul şi opera sa rămân „în carte”: „Vezi? 
Noi suntem, tu nu eşti!” în contrast cu moartea: „nu ne mai 
ajungi”, „citind nu ne găseşti...” Lumina, rană a vederii, cu titlu 
metaforic, „sare ca jerba unui foc colorat/ Vietate de 
negrăită splendoare/ [...] Iluminarea [...]/ Ne reumplem de rana 
vederii”. 

Volumul se încheie cu poezia Răgazul, pentru a 
contempla „realul prăpasliei [...], frigul din ea”, „pe cel 
intangibil”, „Pe Zeu [...]/ Deghizat în chiar cântecul său/ 
Şi-n bătrânul cuvânt” care este „izvor”, dar „curge, devine 
memorie”. Este o altă ipostază a creatorului menit să învingă 
moartea şi timpul prin Cuvânt.. 

Dominantele volumului sunt: „călătoria simbolică prin 
metaforă, aspirația spre universalitate, modernismul, 
sentimentul acut al trecerii timpului, meditaţia existențială”. 

Volumul Port rănile tale, apărut în 2003, la Editura 
Cogito, este apreciat atât la Paris, cât şi în tară. Dubrunquez 
surprinde energismul „de viziune deopotrivă duioasă în această 
lirică, purtată de o istorie întreagă, hrănită pe antice sentimente, 
ca şi de emoţii provocate de lumea contemporană”, iar Al. 
Cistelecan recunoaște că „Religia lui Eugen Evu e una 
transilvană, pornită pe sacralizarea peisajului şi a istoriei, de 
care poetul se apropie înfiorat şi pios ca de un altar; peisaj sfințit 
în transfigurare [...]; limbajul sarcastic, coroziv [...], folosit [...] 
pentru aceeași pictură a cotidianului ce şi-a pierdut registrul 
exultant...” 

Volumul se deschide cu o poezie dedicată lui Eugen 
Evu de către fratele-poet, Ion Evu, Neantul aparent şi se 
finalizează cu poemul Port rănile tale, care dă îi şi titlul. 

Arta poetică deplânge pierderea umilită a „Frumoasei 
flori” în „smârcurile terne” de ura care „se agită/ Fugara-i 
nălucire s-o înghită [...]/ Prin născociri şi vrajbe s-o suprime...” 
Poetul trăieşte drama artistului ignorat şi neînțeles de lumea 
comună care „îşi transferă/ Gloria sacră”. ÎI recuperează, însă, 
„Total, ce-l iubeşte şi îl iartă”. 

Eul liric învinge în confruntarea cu moartea,  ferindu- 
se „fulgerat de atingerea ei/ într-o metaforă inuman de 
frumoasă”, care a devenit „o carte”. El a iubit „hermeneutica 
gramineelor”, „Duminica inimii”, „cuvintele”, „vibraţiile 
ninsorii”,  „înduioşarea”, „metafora de aur  jucăuşă”, 
„complicitatea umbrei”, iar „felurimea acestor păcate/ Sfinţitu- 
i-au iubirile şi-nduioșările toate”. 

Conștiinţa este „suferinţă cu alăută”, „Divină instanță”, 
„ultima [...] speranță”, iar spaţiul transilvan rămâne „sacrul meu 
Ardeal”, cu „dor de înviere”. 

Unele poeme — multe — sunt izbutite pasteluri, 
concepute modern. Vom spicui expresii revelatorii: „bujorii 
[...], mister al unui ultim magician”, „lumina de curcubeu 
divin”, „micul cosmos, un pridvor cu lună” (Culori de Rusalii), 
„pruni [...] bolnavi de floare”, „Valea cea însubţiată”, „izvoarele 
retrase”, „sub păduri mă strigă drumul”, „floarea şi-ar visa 
parfumul”, „duşmănoasă ninsoarea”. Sau: „muntele răsturnat în 
oglindă soarbe răsăritul”, „soarele de aur, o ghindă”, „zeul 
vibra-n semințe” (Sanctuar viu), primăvara se-ntoarce-n suflet 
vinovată”,  „înfloririle-apriline”, „pansamentele rupte ale 
toamnei ard”, „apa jalnic cântă”, „nourii se duc îngândurați”, 
„grâul clatină lumini”, „norii, fluvii”. (Mă voi duce) 

Din multe poeme transpare iubirea, de cele mai multe 
ori, contorsionată de greul despărțirii şi al depărtării: 
„Întrezărind norocul, crezui că ne-am iubit”, „Doimea fiinţei 
mele se-ntregise”/ Cu-a ta lumină”, „Am trăit eroarea de-a fi cel 
iubit”, „Devoraţi de iubiri care nu ne-aparţin”, „reciprocitatea/ 
vremelnic ne lua în stăpânire”, „aproapele-n departe să-l 
găsim”, „sfâşietorul meu dor de tine”, „îndepărtarea mi te-a 

adus, între timp mai aproape”, „«adio» înghețându-mi pe buze 
uşor”, „suspin şi uitare”, „ţi-ai uitat sufletul într-al meu”, „am 
continuat să trăiesc murind pentru doi”. 

Poezia este adesea transfigurată în metafore simbolice: 
„Tu, prealumina mea [...]/ Paloarea pielii, poezie,/ Cămaşa 
îngerului vie,/ Zeu înzăuat ce va să vie...” (Cântec) sau „cuvinte, 
vor să fie/ În devenirea pururi creatoare”, „gândul meu, poem 
transfigurat”. În Somaţie, poezia e definită ca „o lamentabilă 
criză,/ reminiscență din făptura primară”, ca „discursul lacom 
de sine”, pe care „Dictatura Conştiinţei ar ucide-o”. 

Transilvania/ Ardealul rămâne constant vie în opera 
poetului. Astfel, în Poem Transilvanie, „zeul” stă „cu umerii pe 
munte”, „pădurile tresar subpământene”, apele murmură în 
„cânt vrăjit [...] ocrotitorul vis dintotdeauna”. Poetului, „munţii 
Transilvaniei” îi sunt „mai vârstnici frați” şi „Ofrandă vremii 
ultim închinată/ Izvoarele montane din Ardeal”. 

Transilvania este „cuib în piatra lacrimii, vibraţie”, 
„dezmierdare tandră”, „memorie care luminând îl naşte pe 
poet”, „cartea” lui, „Adânc în sus al îndurării sacru”. 

Un număr de poezii se constituie în adevărate rugăciuni 
sau aspiră spre sacru: „naos de suspine”, „Lumina Ta 
reînfloreşte-n mine” (Naos), „Doamne, pridvor peste larg/ 
Fruntea mi-o saltă spre lume”, „Maica-nvierii”, „Nu mă lăsa 
pradă urei,/ Nici preaiubirii lor, Tată” (Rugăciunea nouă). 

Poetul face şi câteva dedicaţii lirice fratelui său, 
constatând „ce bătrână-i doina ce prin frunzare plânge”, „cât dor 
de înviere prin sacrul meu Ardeal!”(Pământean). Vagneriană o 
dedică lui Al. Cestelecan, Aura fisurată lui N. Szekely, iar 
Brâncuși văzut de fulgere, „marmurierilor simerieni”. Alte 
poezii sunt dedicate unor personalități dispărute: Șt. Augustin 
Doinaş, V. Isac, Marius Tupan, precum și memoriei tatălui său. 

Dominantele poeziilor din acest volum rămân: 
meditaţia gravă asupra vieţii, a morţii, a istoriei, a timpului, 
toate îmbrăcând haina poeziei moderne, folosind stilul neologic, 

metaforic şi simbolic, căci „numai cel [...] supus încercărilor are 
şansa de a se salva prin conştientizare şi decizie proprie...” 

Despre acest volum, Constantin Stancu afirmă că 
„poetul atinge punctul de tensiune maximă a operei sale”, că 
„descoperă mari lumini în locuri uitate, dar alese de Dumnezeu 
de la Facerea lumii [...], puse la dispoziţie pentru trăirea în 
veșnicie...” şi că „cititorul marilor oraşe nu va putea suferi 
poemele acestea în care trebuie să umbli desculț, pentru că ar 
trebui să recunoască porţia de moarte zilnică...” 

Activitatea lui Eugen Evu este apreciată mult și în 
străinătate: în reviste şi site-uri literare din Italia, Germania, 
Australia, S.U.A., Croaţia, Spania, Portugalia etc. 

loan Sebastian Bara, numindu-l pe poet „magicianul 
slovelor”, apreciază „extraordinarul talent de a pune în valoare 
comorile limbii române [...]”, numindu-l „scriitor care arde pe 
altarul poeziei, al literaturii de bună calitate [...], un eseist şi un 
critic literar de mare profunzime...” 

Ioan Evu, Cenușă vorbitoare 


Frate al poetului Eugen Evu, loan Evu a publicat mai 
multe volume: Fereastra de apă (1982), Fără armură (1984), 
Somnul în munte (1986), Cetatea moartă (1998), Însoţitorul 
umbrei (2003), volum recompensat cu Premiul pentru poezie al 
Uniunii Scriitorilor din România, Filiala Sibiu (2003). 

Volumul de poezii Cenușă vorbitoare, apărut la Editura 
Călăuza din Deva, în 2006, este dedicat fiului poetului şi are 
drept motto un fragment din Biblie (Corinteni — 3,18). 

Poetul îşi structurează volumul în trei secvenţe: Cenușă 
vorbitoare, Câteva elegii şi Texte. 

Titlul acestuia este metaforic, poetul considerându-l pe 
om o „cenuşă vorbitoare” destinată să-și exprime gândurile, 
crezul, sentimentele. 

Prima poezie a primei părți, intitulată Cel însoțit de 
umbră, caracterizează „un alter ego al umbrei” drept „un 
războinic fără zale”, înclinat spre poezie, „biet cavaler al Tristei 
figuri”, văzând războiul ca „-o luptă cu sine”, „purtându-şi 
„umbra ca pe un destin” adeverit doar „în lumină”. 

Balada noimei pierdute surprinde „terfelit în zoaie 
curcubeul”, pe „aezi” schimbându-şi „prea lesne [...] lira în 
chimvale”, în antiteză cu eul liric „corectând neantul”, „fântânar 
al apelor din urmă”, așteptând „să mai dospească verbul”, căci 
„noima vor pătrunde ei, poeţii”. 

Poezia care dă şi titlul volumului, Cenușă vorbitoare, 
este o confesiune lirică a eului sfâşiat de înalte idealuri: „dar de- 
o flacără [...], de-o ardere profundă şi deplină”, pentru ca 
„Jarul” să îl „spulbere lumină”... Ajuns la perfecţiune, sub formă 
de „boare lină de fântână”, poetul se vrea respirat de „veacul cel 
bătrân”, pentru a putea atinge iubirea „renăscând din scrum”. El 
se autodefineşte drept „cenuşa vorbitoare”, „praf ce aspiră [...] 
la rodire”, ca să „dea în floare pe-un pământ/ sătul de-atâtea răni 
şi cimitire”. Este o artă poetică foarte convingătoare, pe tema 
atingerii perfecțiunii ca poet. 

Din Sărutul şi Romanţă se conturează trăirile intense 
ale eului liric, capacitatea de sacrificiu în iubire, pentru a nu-i 
„Zidi-n uitare statuie de nisip” frumuseţii pierdute. 

Poetul cochetează meditativ cu timpul în sintagme 
precum: „dimineţi argintării de brume”, „tezaur”, „timp-copil”, 
„lumină explicită”, „leagăn şi mormânt”. 

Omagiu oraşului H este dedicat urbei natale, 
„înjunghiat în spate de ninsoare”, „surpat în propria [...] 
nepăsare”, dar iubit, în speranţa că va renaște. 

Ciclul continuă cu O altă carte, conţinând „cuvinte 
aripi smulse din ruine”, „viață tălmăcită în foneme”, 
„scrâşnetele zilei”, „taina unui vis”, cu Ardeal având ca treaptă 
„eternitatea”, pentru a-l „nemuri” pe călător. 

Preaiubire conţine alte elemente ale artei poetice: „ard 
cuvintele la rând/ şi [...] le-aştern pe câte-o rană”; chiar greoi, 
verbul e „o troiță-nmugurind/ sub raza stelelor curate”. 

Efectele benefice ale zăpezii transpar din pastelul Vine 
zăpada: „să-mbrace-n neprihană”, dar vine şi „ca o ghilotină/ 
decapitând privighetori cuminţi” sau „ca un blestem/ ca o 
poruncă/ [...] ochiul meu se-mbracă/ în mătase de drapele...” 

Prima parte a volumului se încheie cu poemul Avem 
nevoie de noi, poetul vâzând în „aplauze” „-un drog ce te-ajută 
să uiţi de coşmar”, în „priviri” „un cer oglindit într-un ochi de 
izvor”, în „dragi prieteni [...] ca de aer/ ca de apă”, pentru că 
„totuşi, un cântec nu este-n zadar”. 

Partea a doua conţine în Câteva elegii (şase) concepute 
dialogat, dialog din care transpare doar glasul poetului: „voi 
pâlpâi şi nimeni n-o să vadă”, „o să tac, s-ascult cum mor/ 
poemele...”, „mă voi ascunde-n foşnet de copac”, pentru ca „să 
nu te temi”, „dezvaţă-te de mine”, „azvârle-mă în foc”, 
„păstrează-mă ca urmă pe nisip...” 

Din A doua elegie se desprinde dezamăgirea; „chipul” 
iubitei „se tulbură mereu/ răsfrânt în bietele [...] cuvinte”, 
deoarece „a renăscut [...] cu-această răstignită țară” şi-o să 

renască „doar prin iubire”: „iubita s-a contemplat/ în oglinda 
cuvintelor” lui. 

A treie elegie asociază „toamna hâdă”, „ca o risipă/ de 
petale [...]/ veştedă aripă” cu despărţirea, cu moartea, dar iubita 
rămâne închisă „în cântec”, „ceasul veşnic viu”... 

A patra elegie este concepută interogativ — problematic, 
toamna fiind „țipăt de cocor”, „destin”, pentru ca A cincea... să 
propună dispariţia celor doi într-o toamnă, „precum copacii 
brusc desfrunziți de gânduri”. 

Ultima elegie (a ploii) este un melancolic pastel 
autumnal, pluvial („„plouă” — repetat, „potop”), pentru a 
surprinde însingurarea disperată a eului liric, încercuit de o 
atmosferă specific bacoviană: „aş putea muri”, „să dispar”, 
„Singur ca fiara-ncolţită”, „zac”, „răpăit de lacrimi”, „viaţa [...] 
fără tipare”, „tristeţea mea de aur”. Numele toamnei este asociat 
cu al iubirii: „... această incurabilă toamnă/ ce poartă astăzi 
numele tău”. Poezia se apropie — cum s-a văzut — sensibil de 
lirica bacoviană. 

Din Texte, selectăm Ca niște copii ce eram, în memoria 
tatălui, „minerul, macaragiul, reparatorul/ de ornice vechi...”, 
apoi, în memoria poetului Valeriu Bârgău, evocarea Streiului, o 
dedicație făcută unchiului loan Evu. 

Veşnică uimire în faţa naturii, este urmată de 
autocaracterizarea Însoțitorul umbrei: „scutierul iluziei”, „la 
trântă cu îngerul”, „pruncul orfan de Tatăl Ceresc”, „urletul [...] 
în pustiu, fără ecou”, „arşiţa unei iubiri inexistente”, „însoțitor 
al umbrei mele”, „iubirea un strop/ din cea a Tatălui Ceresc”. 

Poetul se simte Legat de munți: „cât mai aproape”, „un 
brad mi-a dat suflare, un vulture vederea”. De când „m-a fost 
lovit în tâmplă o stea [...] ce mi-a vărsat iar vlaga în braţe și-n 
cuvânt”, „graiul [...] e jumătate slavă/ şi jumătate poartă 
pecetea de pământ. 

După Veșnicul râu, Mileniul Caragiale se constituie 
într-un „poem patriotic”, o adevărată scriere pamfletară la 
adresa prezentului înțepenit într-o perpetuă tranziţie „sub 


177 


Maria Toma-Damşa 


cupola de circ răsuflat [...] spre occidentul îndepărtat”, ţara fiind 
prefăcută într-o „patrie second hand...” 

Patriotică este şi Doină de reformă, poetul ironizând 
„taxa pe izvoare/ pe zăpezi, pe cer,/ contorizarea căldurii „şi 
procentele de frig”, stigmatizând minciuna, „lacătul pe doină”, 
„traiul disponibilizat”, „ţara de bazar”. 

Scrisoarea deschisă către mine însumi surprinde criza 
poeziei: „să înțeleg ce era de neînțeles”, „ceva confuz”, 
„prăpastia”, „neantul”, „angoasa”, „spleenul”. 

Volumul se încheie cu poezia Columbar, un omagiu 
adus divinității de către poet pentru „cântecul” închis „în carte”, 
pentru „cenuşa/ flăcării ce-am fost cândva”, pentru „graiul de 
pământ/ cel purtat de cer în cântec/ să renască din cuvânt”. 

Poet sensibil şi dăruit cu har, loan Evu lasă o dâră 
benefică de lumină pe cerul culturii hunedorene. 

Dumitru Hurubă, referindu-se la acest volum al lui loan 
Evu, apreciază modul în care poetul „ne conectează cu mijloace 
speciale şi specifice la ideile şi trăirile sale [...]”, faptul că 
suntem „prinşi în mrejele plăcut ademenitoare ale unei creații 
lirice cu notă discordantă în lirica actuală”, „superba declaraţie 
de dragoste” din A cincea elegie, că volumul „trebuie citit atât 
cu sufletul cât şi cu mintea”, pentru a desluşi noi valenţe care 
[...] vor genera dragostea pentru poezia adevărată”. 

Ileana-Lucia Floran, Tăcerea destinului 


Ileana-Lucia Floran s-a născut la Orăştie, în 1960, 
într-o familie de profesori, fiind înconjurată, încă de mică, de 
foarte multe cărţi, lucru care a făcut-o să aibă o relație specială 
cu acestea, iubindu-le şi apreciindu-le într-un mod deosebit. 

A absolvit Facultatea de Jurnalism, Comunicare şi 
Relaţii Publice din cadrul U.S.H. Bucureşti şi masterul de 
„Management și comunicare în afaceri” la Facultatea de 
Comunicare şi Relaţii Publice din cadrul S.N.S.P.A. Bucureşti. 
Este căsătorită şi are un fiu. 

Are o bogată activitate literară, începută în urmă cu mai 
bine de 40 de ani. A publicat în reviste literare cunoscute cum 
ar fi „Boema”, „Ardealul literar”, „Arcada”, „Rapsodia”, „Vatra 
veche”, „Vox libri”, „Destine literare” (Canada) etc. 

În anul 2005 a fondat Asociaţia Florema Design sub 
egida căreia apar revistele literare „Visul” — online şi „Dăruiri 
literare” — în format tipărit şi online, la care este redactor-șef. 
Este, de asemenea, directorul Editurii „Emma” din Orăştie, prin 
care promovează scriitorii de limbă română de pretutindeni. 

A debutat editorial în 2006 cu volumul de versuri 
Surâsul timpului. Au urmat: Paşi — poezii şi proză scurtă, 
(2007), Pustiul din suflet — proză scurtă, (2009), Cuvânt despre 
cuvinte — articole şi recenzii, (2009), Cerul adâncurilor — 
poezii, (2009), Amurgul speranței — roman, (2011), Spirala 
gândului — poezii, (2012), Dincolo de daruri/ Beyond gifts 
(volum bilingv de versuri, tradus de Mihaela-Carmen Micuţ, 
2012), Crochiuri în slove — proză scurtă, (2012), Tăcerea 
destinului — roman premiat de Liga Scriitorilor din România, 
Filiala Judeţului Hunedoara cu distincţia „Romanul anului”, 
(2012), Imagini transparente — proză scurtă, (2013) şi Iubiri - 
nuvele, (2013). 

A coordonat mai multe volume colective, cel mai 
important fiind Un secol de poezie în oraşul Paliei — antologie, 

1911-2011, apărut în 2012, volum în care a cuprins 55 de poeți 
orăştieni, în ordine alfabetică. 

Este membră a Asociaţiei Scriitorilor Hunedoreni, a 
Uniunii Ziariştilor Profesioniştii din România şi a Ligii 
Scriitorilor din România. 

A obținut mai multe premii literare și are mai multe 
referințe critice în importante publicaţii din ţară, semnate de: 
Silviu Guga, Petre Rău, Mariana Pândaru, loan Barb, Livia 
Fumurescu, Romulus Lal, Eugen Evu, Maria 'Toma-Damșa, 
Ioan Velica, Emil Druncea, Miron Simedrea, Aurel Ursu, Ionuț 
Caragea, Mihaela Rotaru, Petre Flueraşu etc. 

Referințe critice despre Ileana-Lucia Floran apar şi în 
volume de critică literară, cum ar fi: Daniel Marian, Ileana- 
Lucia Floran — Dincolo de daruri/ Beyond gifts în volumul O 
bibliotecă pentru balansoarul meu, Editura Amanda Edit, 2012, 
pag.98-99; Maria Toma-Damşa, Ileana-Lucia Floran, Pustiul 
din suflet şi Amurgul speranței, în volumul „«Frumosul rănit de 
sabia realului» (eseuri, cronici literare, interviuri)”, Editura 
Emma, 2012, pag.161-167; Ionuț Caragea, Esenţe lirice. 
Cronici literare 2007 — 2011, Ed.Fides, 2001, pag.31; 

În anul 2013, a fost cuprinsă în volumul al doilea al unei 
lucrări coordonate de Ștefan Doru Dăncuş, George Coandă, 
Vali Niţu, Dan Şalapa, Grigore Timoceanu, George Terziu: „O 
altfel de istorie a literaturii române contemporane”, apărută la 
Editura Singur din Târgovişte. 

A mai fost antologată şi în alte volume, dintre care 
amintim: Peregrinări editată de Centrul de Excelenţă în 
Promovarea Creativității Româneşti — Dublin, volum online, 
2012; Meridiane lirice — Antologie universală a poeziei 
românești contemporane — 124 poeţi contemporani — Editura 
Armonii Culturale, Adjud, 2012; Prietenia cuvintelor: 
antologia cenaclului literar online Noduri și Semne/ ASPRA — 
volum colectiv poezie și proză, Editura InfoRapArt, Galaţi, 
2011. 

Abordând cu uşurinţă cele două genuri literare care au 
consacrat-o — genul liric şi genul epic — scriitoarea Ileana-Lucia 
Floran se remarcă, în ultimul timp, prin abordarea romanului 
polițist, lectură a cărui efect înseamnă „o desprindere de 
realitate”, o ruptură de lumea „foarte normativă”, după cum 
afirmă lui Jean Pierre Gattegno. 

Romanul Tăcerea destinului a apărut la propria editură 
a scriitoarei, Emma, din Orăştie, în 2012 şi reuşeşte să îmbine 
dramatismul situațiilor surprinse cu lirismul, într-un discurs 
epic convingător și captivant. 

Optând pentru romanul poliţist, autoarea reuşeşte să-l 
poarte pe cititor în explorarea unor situații-limită bine 
„conduse”, sporind nu numai curiozitatea cititorului, dar şi 
punând „probleme”, pentru că firul narativ conduce — prin 
adevărate capcane — către un final imprevizibil, alimentat, 
permanent, de suspans. 

Titlul bine ales, Tăcerea destinului, amplifică 
atmosfera specifică acestui gen de roman — din ce în ce mai mult 
gustat de publicul larg. De ce „tăcerea destinului”? Poate pentru 
că scepticismul care ne-a cuprins în ultimul timp ne reîntoarce 
spre meditaţie, spre încercarea de a răspunde marilor întrebări 
existențiale, de a despica „firul în patru”, pentru a putea 
răspunde complexelor întrebări pe care ni le punem permanent: 
„cum? de ce? din ce cauză? cum e posibil? tocmai mie să mi se 
întâmple?” etc., marcați de capcanele pe care destinul ni le 
întinde... 

Cele douăsprezece capitole ale romanului, cu titluri 
accesibile: Începuturi, Speranţe, Salvarea,  Incertitudini, 
Întâlnirea sau ultimul, deosebit de realist, Viaţa merge înainte, 
conduc spre un final specific acestui gen de roman, precum 
„reducerea imposibilului la posibil, a inexplicabilului la 
explicabil”, după cum afirma Roger Caillois privind Abordări 
ale imaginarului. 

Încă din primele pagini se conturează personajele 
principale şi se înfiripează principalele fire narative declanșate 


181 


Maria Toma-Damşa 


de conflictul romanului. Poate nu întâmplător acţiunea 
romanului începe cu venirea pe lume a unor suflete nevinovate, 
prilej de declanşare a numeroaselor întâmplări neprevăzute. 

„Enigmele” romanului se conturează din câteva 
concluzii ale doctoriţei Dora privind reacțiile lui Carmen: 
„undeva, în sufletul ei, se produsese o ruptură, existase o 
traumă...” sau faptul că doctorita „.... simţea că mai e nevoie de 
ea acolo. Se temea pentru fetița care abia se născuse...”, dar şi 
din reacţia lui Carmen, care „spera ca naşterea celor doi să 
rezolve unele disensiuni şi să elimine orice probleme 
familiale”... 

După opt ani, a început totul. Ioana, fetiţa adoptată de 
familia doctoriței Dora Doineascu, a fost răpită, în mod 
misterios, chiar în ziua când voiau să plece în concediu, iar la 
poliție au constatat că fetița găsită nu era loana, ci o fetiță 
retardată. 

Pe alt plan al acţiunii romanului, se povesteşte despre 
Noua „casă ” a loanei, „un soi de castel medieval, vechi, prăfuit 
şi dărăpănat”..., „un loc extrem de dezolant”, de unde Nuţi — 
fetița retardată — a fost luată de o familie. Ioana s-a împrietenit 
cu Stela, colega ei de cameră, dar directoarea îi pusese gând rău: 
„De-acum, fata asta va deveni ea «orfana» sanatoriului”, „va fi 
asul meu din mânecă”. 

Din capitolul Speranțe, aflăm cum comisarul poliției, 
Popa, i-a chemat pe Eric şi Dora s-o recunoască pe Nuti, de la 
care află că Ioana e la spital „cu Stela”, un spital din apropierea 
Buzăului, de unde a reuşit să fugă. 

Folosind „privirea retrospectivă”, autoarea reface 
biografia Magdei Stoia, directoarea spitalului de psihiatrie, care 
şi-a neglijat-o pe Nuţi — copilul ei din flori. 

Din interogarea directoarei, comisarul Popa a aflat că 
Vlad Stan, tatăl natural al Ioanei, de fapt și tatăl lui Nuţi..., a 
răpit-o pe Ioana și tot el a determinat-o pe soţie s-o abandoneze, 
ştiind că Nuţi se născuse cu autism. Ca soția lui să pară 
dezaxată, o interna deseori la psihiatrie. Stela era nepoata 

Magdei, fiica surorii ei, care s-a sinucis... Aceasta a declarat-o 
moartă, înlocuind-o cu cadavrul unei fetițe moarte în sanatoriu, 
pentru a-i rămâne ei casa surorii... Ea a redevenit amanta lui 
Vlad, cu care a pus la cale răpirea Ioanei. 

Aflată în familia profesorului pensionar Docea, loana a 
auzit convorbirea acestuia cu Sebi — fostul lui elev, acum 
comisar — şi, aflând că a încuiat toate uşile, s-a decis să fugă. 
Dimineaţa, a fost răpită de același Vlad Stan, de la care află că 
Eric şi Dora nu sunt părinţii ei, că are un frate geamăn şi că stau 
în Sibiu. Peste puţin timp, a avut loc un „control”, Vlad Stan a 
fost arestat, dar a produs un accident, sugrumându-l pe şofer cu 
cătuşele, apoi a decedat. 

Ioana a vrut să-l vadă la morgă, dar acolo și-a cunoscut 
mama și pe Sorin, fratele ei. 

Din interogarea lui Carmen Stan, aflăm că soţul ei o 
interna adesea la psihiatrie, până când îi promitea să facă tot ce 
îi spune el. 

Misterul rămâne, însă, chiar şi după întâlnirea loanei cu 
familia și va fi „dezlegat” doar în ultimele pagini ale romanului. 

Încă din primele pagini se conturează personajele 
principale (Vlad şi Carmen Stan, dr.Dora Doinescu şi soțul ei, 
Eric, loana). 

Ca în orice bun roman poliţist „suspiciunile” apar chiar 
din momentul internării lui Carmen. Acestea aparţin doctoriție 
Dora Doinescu: „Femeia era epuizată. În ochi i se citea o teamă 
imensă [...]. Dorei i se păru că durerea acestei femei este mult 
prea mare pentru un Singur om. Se gândi că undeva, în sufletul 
ei, se produsese o ruptură, existase o traumă [...] care încă o 
bântuia”. Toate se adeveresc mai târziu, când Dora o revede, iar 
aceasta i se confesează: medicii erau lămuriţi de situația lui 
Carmen de către Vlad şi o „îndopau” cu medicamente care o 
„transformau într-o legumă fără voință”. leşea din spital doar 
când îi promitea soţului că face tot ce-i spune. 

Enigme apar şi în timpul cercetărilor comisarului Popa: 
„Avea senzaţia că fuseseră conduși intenționat către tot ce li se 

părea că descoperiseră ei. Că cineva din umbră îi duce de nas: 
„„.. deocamdată am mai colecționat câteva întrebări, cine știe 
când vom primi răspunsurile...” sau: „Vlad..., ciudat... eu 
credeam că-i mort... prea mare ar fi coincidenţa”... sau: „Avem 
de-a face cu un infractor isteţ, cu un scop bine conturat, care 
acum ne scapă. Dacă am afla scopul exact, poate am găsi şi 
omul”. 

Personaj negativ prin excelență, Vlad Stan este bine 
conturat încă de la începutul romanului, văzut cu ochii 
doctoriţei: „I se păru că bărbatul era ușurat că nu trebuie să 
asiste la ceea ce va urma...”, „... lui Vlad i se părea că neliniştea 
şi teama au rămas departe, iar aici a intrat un alt om [...]. Îşi 
cunoaşte soția şi era sigur că va face tot ce-i va spune el. 
Niciodată n-a avut curajul să i se împotrivească...” 

Portretul moral al lui Vlad se completează în partea a 
doua a romanului, când soţia lui îi spune Dorei: În drum spre 
spital a aflat de la Vlad că mai avea o fată dintr-o relație 
anterioară, dar nu e sănătoasă, moştenea „o genă care se 
transmite numai persoanelor de sex feminin din familie”. El a 
determinat-o pe Carmen să spună că nu-şi doreşte fată şi că nu 
vrea s-o crească, „dacă vrea să mai facă” familie cu el. 

În copilărie, Vlad profita de asemănarea cu fratele 
geamăn, Ionuț, „dând vina pe fratele său pentru toate 
problemele pe care le isca”. 

La maturitate, Vlad „I-a răpit [...] pe Ionuț de acasă şi 
[...] l-a internat într-un ospiciu sub numele său adevărat, Stan 
Ionuț”, pentru că „de câte ori făcea câte o boacănă, [...] Vlad 
declara că se numește Stan lonuț”, făcându-şi şi un act de 
identitate fals: „Vlad a folosit actele cu numele său adevărat, 
şi-a însuşit diploma fratelui său, falsificând-o şi şi-a croit o nouă 
viață la Sibiu”. 

În final, infractorul a fost depistat prin „bănuţul 
violaceu” pe care îl avea pe călcâiul stâng... și pedepsit — în 
sfârșit —. 

Scriitoarea individualizează cu talent personajele, cu 
motivații sociale, profesionale sau psihologice, înmagazinează 
— progresiv — amănunte semnificative, acumulează situaţii, 
alimentând cu pricepere suspansul prin alternarea planurilor, 
prin motivarea obiectivă a unor situaţii sau decizii, prin 
segmentarea cursului normal al acţiunii în momentele cheie. 

Romanciera a realizat un personaj-copil, în Ioana, de o 
rară inteligență, delicateţe şi generozitate. Curajul dobândit în 
cele câteva zile o face nu numai rezistentă la întâmplări nefaste 
ci şi însetată de adevăr și de dreptate. Ioana este și o lirică 
incurabilă în secvențele realizate prin apelarea la oniric. 

Romanul abordează și fructifică o varietate de fațete ale 
existenței: goana după „avere”, problema adopțiilor — uneori 
ilegale —, comportamentul unor cadre din Spitalele de psihiatrie 
şi din Centrele pentru copiii cu dizabilități, demersul polițiștilor 
din timpul anchetelor, momentele palpitante, tensionate, 
împletind armonios naraţiunea cu dialogul şi monologul 
interior. 

Coexistă în roman personaje negative cu personaje 
pozitive, comportamentul normal cu cel deviant, părinți naturali 
— părinți adoptivi, bucurii şi dureri, împliniri şi frustări, 
momente tensionate şi calme etc. 

Optimistă ca şi în alte romane, autoarea intitulează 
obiectiv — ultimul capitol, Viața merge înainte, capitol dominat 
de elemente specifice romanului polițist. 

Cartea se citește „pe nerăsuflate” şi dă satisfacție prin 
finalul fericit, precum finalul basmelor. 

Livia Fumurescu, Ambalajul de staniol 


Roman-document, Ambalajul de staniol al doamnei 
Livia Fumurescu, profesoara care a încercat şi labirintul 
administrației publice locale, este un antrenant mijloc de 
lectură... Mai precis, te captivează, de la prima până la ultima 
pagină, prin decriptarea detaliată a metaforei din titlu. 

Așa cum a afirmat la Târgul de carte din octombrie 
2011 autoarea, romanul încorporează destinul a trei generații, 
despicând — însă — „firul tranziţiei noastre” nepermis prelungite. 

Ca structură, cartea conţine o  Pseudoprefaţă, 
Rostogoliri, Vârtejuri, o  Pseudopostfaţă, încheindu-se cu o 
Redescoperire, propunând „adevărul prin mijloacele ficţiunii”. 

Dominanta acestui amplu discurs epic o constituie 
autenticitatea faptelor prezentate şi o izbutită alternare a 
planurilor, cu valorificarea visului, a unor amintiri, evocări, 
simetria. 

Pseudoprefaţa şi Postfaţa sunt folosite ca pretext pentru 
a realiza simetria perfectă a romanului prin prezentarea celei de 
a treia generaţii, Andrei şi Alexandra. 

Acţiunea acestor părți ale romanului se petrece în 2030, 
după „tornadele existenţiale” care au „sărăcit” poporul „din 
prostie sau ispitiți de primirea unor comisioane atrăgătoare 
pentru dorinţa de rapidă căpătuială”. Reîntorşi pentru scurt timp 
în ţară, „la vârsta bilanţului”, cei doi descoperă, în „mapa cu 
nimicuri” a mamei „manuscrisul”, pe care se decid să-l 
completeze „cu însemnările cărora nu mai apucase să le dea o 
formă literară”, „pregătindu-l pentru tipărire”. 

Andrei — cel care relatează aceste întâmplări — face şi 
observaţii cu caracter economic şi filosofic : „în democrație 
legile trebuie respectate”, „libertatea a însemnat anarhie şi 
distrugerea unor rânduieli sănătoase”, „se inversează noțiunile 
de bine și rău, de moral şi imoral, de corect și incorect, de câştig 
muncit şi de avuţie furată”, „răsturnarea valorilor autentice şi 
desfiinţarea modelelor”, „adevărul şi binele se nasc din cenușa 

anilor de dureroase dezamăgiri”, „spre sfârșitul vieţii ne dăm 
seama că adeseori am fost ispitiţi de ceea ce străluceşte”, „în 
relaţia dintre aparenţă și realitate, [...] tot mai frecvent învinge 
aparența sclipirilor, după care se ascunde vidul”, „firea 
schimbătoare a omului este ispitită de ceea ce nu are, de ceea ce 
nu dobândeşte uşor”, „cad unii, se ridică alţii, înălțându-se 
pentru a coborî”, „tot ceea ce este în exces devine periculos”, 
„descoperă fericirea simplă şi pacea sufletească în FAMILIE şi 
în PROFESIE, în lucrurile mărunte [...], în responsabilitate [...], 
dar şi față de cei morţi” etc. 

Partea I. Rostogoliri conţine zece capitole, unele cu 
titluri simbolice, precum Văârtejuri, Haita, Turma, altele 
consemnând realitatea, ar fi Primele alegeri democratice şi 
Manipularea. 

Romanul începe cu tratarea soțului eroinei la Secția de 
Nefrologie, vegheat cu dragoste de Maria, care, obosită, 
pendulează între realitate şi vis, conştientizând că „în 
momentele de tristețe, gândurile subconştientului se întorc în 
vremurile fericite”, probabil ca „o compensație...” a neliniștilor 
şi temerilor confuze și că „doar credinţa [...] ne dă forţa de a 
rezista încercărilor vieţii”. Paralel cu visele, Maria 
conştientizează că oamenii consimt să trăiască şi atât, acceptând 
cu resemnare restricții, umilinţe, frustrări. 

După doi ani, adus acasă, dr. Ionescu Ion s-a sfârşit, 
cum singur prevăzuse, sub ochii Mariei, care „ţinu lumânarea 
aprinsă în mâna dreaptă, învăluindu-l cu mâna stângă...” 
Moartea soțului ei a coincis cu inundaţiile, autoarea încheind, 
astfel, capitolul întitulat Numărătoarea inversă: „Solidaritatea 
în durere e totdeauna mângâietoare [...], anesteziind parțial 
suferinţa...” 

Cu Adieri de libertate se trece la acel „decembrie fără 
zăpadă” din 1989, cu „cer înroşit nefiresc şi tunete de primăvară 
în plină iarnă...”, prevestitor de mari speranțe. 

Existau temeri — cel puțin printre tineri — „că revoluţia 
ar putea fi confiscată de foştii nomenclaturişti şi de fosţii şefi de 
Miliție şi de la Secu...” 

În „orașul de dincolo de colină”, ca şi în întreaga tară, 
s-a instaurat noua putere, dar „încă era menţinută soluția 
promovărilor din celălalt regim...” 

Viaţa eroinei se intersectează cu aceea a părinților, 
evidenţiindu-se „mama Săftica” prin sfaturile înțelepte pe care 
le dă copiilor, „unde întotdeauna găsise înțelegere și 
mângâiere”. 

Andrei, deşi student, s-a implicat serios în gazetărie, 
considerând că ei, gazetarii, pot contribui la „formarea unor 
conştiinţe civice şi morale”, cultivând o presă independentă, 
echidistantă, care „promovează interesele colectivității”. În 
disputa cu „nea Nelu”, tânărul gazetar află că „cei deştepţi 
apreciază virtutea simplităţii, iar cei superficiali își etalează 
„sclipirile amăgitoare ale luxului”, că „în actuala etapă, ce-a 
fost bine acum e rău, iar ce-a fost rău acum e bine...”, că străinii 
„au alte grile ale valorilor”, fiind „preocupaţi de utilitate şi de 
funcţionalitate”, că „presa trebuie să respecte codul 
deontologic”. 

Maria, după înmormântarea mamei, evocă amintiri 
dragi, învățături: „ceea ce nu te omoară te întăreşte...”, „în faţa 
morții toți suntem egali”, „oamenii aleargă mereu între naștere 
şi moarte”. 

Înainte de „primele alegeri democratice”, autoarea 
surprinde „caruselul schimbărilor promițătoare”, „ambiguitățile 
legislative”, modalităţile „amăgitoare de a vinde iluzii”, „jocuri 
aducătoare de sume considerabile”, dezvoltarea industriei 
media, apariția SRL-urilor şi AF-urilor, multe „patronate de 
interpuşi ai persoanelor din vechile structuri [...], gestionari cu 
experienţă în sectorul comercial”, apariţia telenovelelor latino- 
americane, propulsarea descurcăreților, combinaţii prospere, 
obţinerea diplomelor „fără mult efort”, „iluzia fericirii 

consumiste”, „aranjamentele”, „o lume care-şi răsturnase 
reperele şi valorile” etc. 

Discursul epic alternează cu meditații şi cu 
„comentariile politico-sociale şi istorice” ale locuitorilor urbei, 
consumate „în parcul oraşului”, de obicei, dar şi „la colţul 
străzii”. Aceștia sesizau nu numai schimbările, dar şi 
„dedulcirea” unora, prin aplicarea incorectă a legislației, prin 
privatizări dubioase, prin manipulare dibace, prin migrări 
politice etc. 

Partea a doua a romanului, Vârtejuri, debutează cu 
atmosfera cenușie a orașului. Acesta, „dintr-un oraș prosper și 
înfloritor [...], devenise cenuşiu, pierzându-și strălucirea şi... 
oamenii”. Autoarea surprinde faptul că puţini cetăţeni 
continuau să nădăjduiască la împlinirea speranţelor”, mulți fiind 
disponibilizaţi, pensionaţi, alţii — răpuşi de incertitudini și de 
dezamăgiri”. „Tot mai mulți [...] plecaseră aiurea, căutându-și 
împlinirea și fericirea, alergând după mirajul şi mult lăudatele 
facilități «de dincolo». Cei rămaşi sperau, din patru în patru ani, 
[...] ca viaţa lor, mersul împiedicat al lucrurilor să se schimbe...” 

În acest „vârtej” a fost prinsă eroina romanului care 
„urcă rapid în topul preferaţilor” pentru fotoliul de primar, 
neştiind „ce să creadă”, dar conştientizând rapid „imensitatea 
răspunderii faţă de electoratul care o învestise cu încredere”... 

Somnul Mariei din noaptea celui de al doilea tur de 
scrutin explică metafora „ambalajului de staniol”, contrastând 
cu conţinutul cutiei: „vipere”... Acestea erau, de fapt, 
„Ssurprizele” pregătite de cei care au propulsat-o în cursă, 
mizând pe naivitatea profesoarei şi pe necunoaşterea de către 
aceasta a legilor adminstraţiei locale. 

Animată de găsirea unor „soluţii să se poată face câte 
ceva spre binele tuturor”, visând viaţa „ca o luptă, ca o 
provocare, perseverând”, Maria își începe cu optimism 
mandatul de primar. „Îşi aminti sfaturile Săfticăi [...]: «Nu te 
lăsa amăgită de laude [...]! Nu te încrede nici în lăudăroşii care 
vor să pară altceva decât sunt în realitate [...]! Fereşte-te de-a da 


189 


Maria Toma-Damşa 


crezare celor care îţi spun ceea ce tu ai vrea să auzi şi nu te 
împăuna cu laudele care ţi se aduc, căci, de cele mai multe ori, 
ele te abat de la adevăr.»” 

La propunerile de schimbare a ambianţei în primărie, 
prin modernizarea mobilierului, Maria a conchis: „Vom stabili 
prioritățile, cântărind posibilitățile”. 

Ea a învăţat temeinic „A.B.C.-ul administraţiei”, 
intuindu-i pe impostori şi pe cei puși pe căpătuială, profitând de 
ambiguităţile legislative şi de ajutor „de sus”, neadmițând 
lingușirea şi falsa amabilitate. Aceștia, la rândul lor, au 
constatat că „e rezervată şi circumspectă, e exagerat de 
prudentă”, dar aveau multe relaţii şi, deşi primarul s-a adresat 
Parchetului, procurorul a dat rezoluția NUP, acoperind 
„afacerea băieților smecheri”. 

Deşi „prioritățile comunității” erau mari şi primarul 
încerca să le rezolve, „profitorii” infiltraţi în consiliul local 
respingeau, rând pe rând, propunerile de reparare a drumurilor 
şi trotuarelor, de asigurare a agentului termic, amenajări urbane 
necesare, apa curentă etc. 

Verificând „nivelul de colectare a taxelor şi 
impozitelor”, primarul a observat că printre rău-platnici erau și 
multe societăți comerciale, recenţii privatizați, mai mulți 
consilieri, viceprimarul, păgubind bugetul local. „Procesele 
defectuos pregătite [...] se pierdeau în instanță”, deși se spunea 
ritos că „legea-i lege pentru toţi”. 

Pentru a stopa abuzurile, primarul a ajuns la „stoparea 
salariilor”, care dovedea că „discutarea şi neîndeplinirea 
obligaţiilor se sancţionează”, dar şi-a dat seama „de 
încrengăturile nebănuite de interese ale colaboratorilor”, de 
faptul că „multe dintre firmele din oraş nu aveau autorizație de 
funcţionare de la Primărie”, că „cei ce au putere financiară 
nu-şi plătesc datoriile”, iar „cei responsabili de aplicarea legilor 
dau soluții ambigue sau se sustrag”, că „guvernează jocul 
hârtiilor”, că domină „goana deșănțată după înavuţire peste 

nevoi şi pe orice căi”, că „adevărul se negociază , iar lichelele 
prosperă”. 

Surprinsă, din ce în ce mai mult, de abuzurile unor 
consilieri locali, de gratuitățile de care beneficiau „proprietarii 
spațiilor comerciale aflaţi şi în funcţii politice sau executive”, 
de „prime acordate din banii contribuabililor [...] soțiilor unor 
administratori ai asociaţiilor trecute fictiv pe liste”, de 
„artificiile [...] subtile, greu de dovedit”, de „numărul mare al 
apartamentelor cu datorii imense”, Maria şi-a dat seama că 
„pârghiile puterii” sunt în mâna „consilierilor care votează sau 
nu proiectele propuse”, că se izbeşte de „partidul universal al 
demagogilor care au stopat democrația,  sărăcindu-i pe cei 
mulţi...”, de „tăvălugul boicotării”, că „se învârte într-un cerc 
vicios”, că „cinci consilieri” se aflau „în conflict de interese” şi 
votau unele „hotărâri împotriva intereselor comunității”, că „par 
a fi avantajaţi cei care eludează legea”, că se organizau „licitaţii 
trucate”, că „încrengăturile păguboase au cuprins importante 
Direcţii Judeţene”, că şi „Bisericile construite din bani publici 
[...] constituiau [...] o formă de propagandă electorală”. 

Stârnind nemulţumirea tuturor, Maria a intrat în 
„scenariul compromiterii”, „învârtită în cercul vicios al 
intereselor celor care-i boicotau măsurile de îndreptare a 
numeroaselor neajunsuri care afectau viaţa oamenilor”, 
„admonestată”, acționată în instanță. În final, „cei cinci [...] au 
fost obligaţi la despăgubiri substanțiale [...] şi la achitarea 
cheltuielilor de judecată”, fapt ce dovedea că „justiţia [...] părea 
să se îndepărteze de haloul politicii...” 

Făcând bilanţul „împlinirilor şi neîmplinirilor din cei 
patru ani de mandat”, Maria „simţi o bucurie a împlinirii, 
constatând că obiectivele propuse se concretizaseră în reuşite 
care, în bună măsură, rezolvaseră prioritățile localităţii” [...]”. 
Într-un fel, reușise și „atragerea unor investitori, care să asigure 
locuri de muncă”. 

Autoarea constată realist că „un carusel al abuzurilor în 
cascadă învârte oamenii dezamăgiți de discrepanţa dintre 

iluziile pe care şi le făcuseră şi realitatea care îi îngenunche” şi 
că „oamenii își deapănă viața pe mosorul speranţelor din ce în 
ce mai firave...” 

Conceput modern, romanul include nu numai 
documente oficiale, ci şi fragmente de jurnal intim (de fapt 
„pseudo-jurnal”). Spicuim secvenţe din acesta: „în preajma 
campaniei electorale, candidații par a se lăsa pătrunși de trăirile 
religioase [...]. Până şi biserica devine locul minciunilor 
aducătoare de voturi”, „E riscantă încrederea oarbă în oameni”, 
„Cumplit e preţul trecutului”, „Doar recunoaşterea vinovăţiei 
aduce îndreptarea”, „Mă întreb... dacă lumea-şi va schimba 
modernismele bizare [...], revenind la rânduielile de veacuri ale 
temeiniciei noastre”, „la noi, abundența de legi făcute după 
interesul şi după placul celor care ne conduc produc haos şi 
instabilitate”, „o primejdioasă distanțare dintre vorbă și faptă”, 
„nimeni nu trebuie nedreptăţit, dar nici favorizat”, „Cu cât eşti 
mai sus [...], cu atât căderea poate fi mai năpraznică... și mai 
dureroasă”... 

Pseudopostfaţa aparţine celor doi fraţi, care descifrează 
metafora „ambalajul de staniol”: „ispitiţi de ceea ce 
străluceşte”, „poleiala amăgitoare a frumuseţii, a puterii şi a 
averii”, „tot mai frecvent învinge aparenţa sclipirilor, după care 
se ascunde vidul, imensul gol sufletesc şi spiritual”, adevărul că 
nu trebuie „să renunţi complet sau în bună parte la linişte, timp 
liber şi neatârnare, în schimbul strălucirii, rangului, puterii şi 
acumulării averii...” 

Unora, precum lui Andrei, „soarta le-a dat două patrii şi 
două cetăţenii. Plec de ACASĂ, ca să ajung... ACASĂ... În toţi 
aceşti ani pendulasem între AICI şi ACOLO, învăluit în 
sentimente şi ciudate trăiri, legat de ţara mea și de cei dragi, dar 
confortabil instalat peste ocean, unde familia mea se obișnuise 
cu un alt stil de viaţă [...]. Mi-a fost dor de ce-am lăsat AICI, 
mi-e dor de cei dragi, de familia mea, de ceea ce am adunat și 
am aranjat confortabil... ACOLO... ÎI părăseam pe AICI-ul 
copilăriei, adolescenţei [...], ca să-l regăsesc pe... ACOLO al 

deplinei maturităţi [...], unde mă aşteaptă AI MEI cei dragi...” 
România devine, astfel, „a noastră, a tuturor, a celor rămaşi şi a 
celor plecaţi”... Este ipostaza oricărei țări acum, în era 
globalizării. 

Romanul conține personaje convingătoare, credibile, 
devenite tipice. Unora, autoarea le-a dat nume caracterizante, 
precum Zăhăroiu, Mânărescu, Gugulescu, Hanu, Crucilă. 

În ciuda obstacolelor de tot felul, eroina are o lungă 
experiență de viață, este o fină intelectuală, predispusă la 
meditație și se angajează într-o luptă aparent perdantă, însă, 
optimistă din fire, disciplinată, având experiența muncii cu 
oamenii, este tenace, optimistă, o adevărată luptătoare, o 
justiţiară, învingând, în cele din urmă. 

Romanul impresionează şi prin arta dialogului, prin 
realism şi printr-o pătrundere pertinentă în psihologia lumii 
româneşti de azi. 

Dumitru  Gălăţean-Jieţ, Petru  Birău, Din lumea 
momârlanilor 


Dându-și „mâna” şi, unindu-şi temporar „condeiele”, 
cei doi scriitori hunedoreni, Dumitru Gălăţan-Jieţ şi Petru 
Birău, ne-au dezvăluit „ceea ce purtau în suflet...” Aşa s-a 
născut cartea Din lumea momârlanilor scrisă cu drag de aceşti 
distinși „momârlani”, recunoscând cu mândrie că sunt „născuţi, 
crescuţi şi trăind în această comunitate”. Ei au considerat o 
„obligaţie morală” promovarea spiritualității momârlăneşti, 
„aşa cum este ea”, cu „numeroase tradiţii şi obiceiuri, unele 
venind de departe, din negura vremurilor”, „momârlanii ne- 
dorind să-şi destăinuie viaţa şi grijile celor dinafară satului”. 

Partea I cuprinde adevărata lume a „Ţinutului 
momârlanilor” într-o suită de povestiri culese sau inspirate din 
viaţa satului şi aparţine lui D.Gălăţan-Jieţ, iar Partea a doua, 
despre numele satului Răscoala, icoane, vânat, obiceiuri de 
Paşti şi Jocul ielelor a fost concepută de ilustrul profesor de 
Arte Plastice şi Decorative, Petru Birău. Cei doi sunt 
personalităţi marcante ale judeţului Hunedoara. 

Bazată pe o amplă bibliografie de specialitate şi pe 
consemnarea surselor de informaţie, cartea atrage pe cititor atât 
prin stilul accesibil si armonios, cât şi prin ineditul surprin- 
zătoarelor obiceiuri străvechi  imortalizate cu simţ artistic 
remarcabil. Încă din primele pagini, autorul primei părți, 
printr-o convingătoare povestire, pledează pentru reabilitarea 
termenului de „barabă” folosit şi în alte părți ale ţării cu sens 
peiorativ şi îşi încheie pledoaria cu „obiceiul din Lunea 
Paştilor”. 

Eroul principal al povestirii Liniştea satului — 
Chemarea străbunilor este fostul „„maistăr" electromecanic, 
Marchian, devenit, după pensionare, „mare cunoscător într-ale 
agriculturii”. 

Lucruri interesante aflăm despre „implicaţii ale 
toponimelor purtătoare de bulină roşie în satul Jieţ”, despre 

„Viermii de zăpadă din munţii Parâng” care, în concepţia lui 
Moş Itru, nu sunt o legendă, ci „ar putea impulsiona cercetările 
medicale [...], vor putea aduce noi dezvăluiri despre existența 
vieţii pe planetele dominate de gheţuri”. Mai aflăm despre 
„momâie, gomilă sau om de piatră”, despre „primăvara la ţară” 
şi „păsările migratoare” care au zile specifice: Constandinu 
Păsărilor (21 mai), Ziua cucului (25 martie), Amuţitul cucului 
(24 iunie) etc. 

După ce face istoricul şi menţionează importanţa 
„târgurilor”, autorul surprinde primul „târg de ţară” în satul Jieţ 
(1 septembrie 2008), premieră pentru întreaga Vale a Jiului, târg 
„care în viitor se va desfăşura bianual” (în 15 septembrie şi în 
25 aprilie). Inaugurarea primului târg a prilejuit un fascinant 
spectacol de muzică populară. 

Un interesant eseu realizează autorul pe tema şarpelui, 
ca personaj principal în povestirile şi superstiţiile momârlanilor 
(şarpele casei, şarpele din burtă, şarpele vițel), dar şi „şarpele în 
întâmplări hazlii”, generând interesante descântece. 

Instrumentele muzicale au evoluat în satul Jieţ „de la 
fluier la saxofon” („torogoată”). Partea I se încheie cu o relatare 
asupra vieţii contemporane a locuitorilor din Tirici, specialişti 
în confecţionarea „piţărăilor”, cele mai frumos ornate steaguri, 
dar şi despre purtătorii acestora, care organizează minunate 
spectacole. 

Petre Birău „debutează” în Partea a I-a a cărții cu 
numele satului „Răscoala — un nume de sat între istorie şi 
legendă”, situat „chiar la izvoarele Jiului de Est”, având ca 
primi locuitori pe oierii din Mărginimea Sibiului. La venirea 
unor „oameni în galopul cailor” (1788), vestind invazia turcilor, 
locuitorii s-au retras într-un pisc înalt, numit Răscol, şi au reuşit 
să-i învingă pe turci, sub conducerea viteazului Răscoleaţi, a 
cărui familie a întemeiat satul Răscoala. 

În povestirea Icoanele. Clopotul şi tătarii, scriitorul 
evocă, în manieră legendară, vremurile grele îndurate de români 
după ce s-au creştinat. Povestirea conţine particularități ale 

legendelor etilogice: numele „La icoane” este locul unde tătarii 
au spart icoanele şi unde au suportat „judecata lui Dumnezeu”. 
La victoria asupra tătarilor a avut un important rol şi „clopotul” 
care i-a atras pe „povârnişul abrupt din pădure” de unde s-au 
prăbuşit majoritatea în prăpastie. 

Povestirea Roandeş îi este „servită” autorului de Moş 
Troaie, şi dezvăluie curajul lui Roandeş în lupta cu ursul, 
precum şi „apărarea” ursului, urcat şi el, în vârful unui brad, „să 
nu-l lase [...] să-l mănânce lupii”. De fapt, mâncase „toată 
iarna” carnea ursului, deoarece oamenii, din cauza nămeţilor 
mari, nu i-au mai putut aduce mâncare. Atmosfera povestirii 
încorporează un parfum mitic, de legendă. 

În întâlnirea de la Măgura, este evocată o întâmplare 
mai recentă, tot din lumea oierilor, o întâmplare dramatică: 
Patru ăl mic, eroul povestirii, căutându-şi oile, ţine piept „unei 
namile de urs”, pe care îl „lovi, cât putu de tare cu toporul”. 
Ursul, însă, i-a înfipt ghearele „în gamba piciorului” şi „după 
gât”, aruncându-l în cetinile brazilor, care l-au salvat, dar 
adevărata scăpare s-a datorat operaţiei la care a fost supus. 
„Dumnezeu avusese grijă de el şi-l scăpase...” 

Vânarea ursului pe Măgura continuă povestirea ante- 
rioară, prilejuind celor „zece inşi, dintre care doi cu puşti”, 
măsurarea curajului cu acelaşi urs care I-a rănit pe Pătru Birău, 
învingându-l şi oferindu-i acestuia „salam” din carnea ursului, 
când încă mai era în spital. 

Ajunul de Sf. Paşti — 1964 coincide cu „prima crimă 
la Cimpa” în aceeaşi familie greu încercată a lui „Pătru ăl mic”. 
Unicul său fiu, Mitu, a fost ucis după ce a hotărât „să-şi petreacă 
seara la crâşma satului...” 

Crima este reconstituită detaliat, iar ucigaşul a fost 
descoperit cu rapiditate datorită câinelui-lup. Când a recunoscut 
crima, Păiălucă a spus că s-a lăsat influenţat de nişte babe „ce 
ziceau că, dacă va omori în acea noapte, nu va fi descoperit”. 

De „Pătru ăl mic”, după doi ani, s-a îndurat Dumnezeu 
şi i-a dăruit un băiat, pe care l-au botezat Petrică, însuşi scrii- 
torul. 

Toate cele trei povestiri au caracter biografic privind 
familia autorului, care încheie partea a doua a cărții cu po- 
vestirea Jocul ielelor, scriitorul încearcând să descifreze 
„misterele care dăinuie din cele mai vechi timpuri [...] în modul 
de viaţă al momârlanilor” din povestirea fiului lui lon Moian, 
cu privire la tatăl său, cum „peste el au jucat «ielele» şi a rămas 
olog”. 

Privitor la arta narativă, consemnăm interferarea 
caracterului obiectiv cu cel subiectiv, „povestirea în ramă”, 
alternarea narațiunii cu dialogul, descrierea şi portretul, mai 
puţin analiza psihologică. În ciuda faptului că această carte are 
doi autori, unitatea acesteia rezidă în parfumul arhaic al povesti- 
rilor, în opiniile comune despre „lumea momârlanilor” văzută 
de ei înşişi, în talentul lor real. 


197 


Maria Toma-Damşa 


Gligor Haşa, Stejarul corbului alb 


Gligor Haşa s-a născut la 7 ianuarie 1938, în satul Tău, 
comuna Roşia de Secaş, judeţul Alba, într-o familie de țărani. 

După absolvirea Liceului Pedagogic din Blaj, a profesat 
ca învățător între 1956 şi 1961, apoi la Deva, Sebeş și Bucureşti 
(1962 - 1969). 

După absolvirea Facultăţii de Filologie a Universității 
din Timişoara, se va stabili la Deva, ca profesor de limba și 
literatura română. 

Va activa, în paralel, în cenaclurile „Ritmuri”, 
„Sinteze”, „Amfiteatrul artelor”. A fost preşedintele Societăţii 
de Ştiinţe Filologice, Filiala Deva. 


Publică în  „Luceafărul”,  „Tribuna”,  „Vatra”, 
„Contemporanul”, „Transilvania”, „Orizont”, „Constelaţia 
Dragonului”, „Ardealul literar şi artistic”, „Columna”, 


„Expres”, „România Mare”, „Călăuza”, „Arhipelag” etc. 

Şi-a înfiinţat propria editură, care îi poartă numele. 

Editorial, a debutat cu Legende strămoșești, în 1979. Au 
urmat volumele: Comoara lui Decebal — roman, Stejarul 
corbului alb, Septembrie cu măşti, Sceptrul lui Decebal, 
Răbdarea pietrelor — roman, A cuteza, cutezanță, Răzbunarea 
gemenilor, Muntele fără poteci — studii şi eseuri etc. 

A elaborat mai multe lucrări în colaborare. 

Aprecieri despre scriitor au făcut: Dan Câmpean, Radu 
Ciobanu, C.Cubleşan, D.Hurubă, Liviu Malița, Petru Poantă, 
Maria Toma. 

Consecvent atracției fascinante exercitate cu frenezie 
asupra sa de către munte, Gligor Haşa ne confruntă cu al 
patrulea volum de proză, despre care putem afirma, excluzând 
riscul de a greşi, că este şi un roman al muntelui, Stejarul 
corbului alb. 

De ce al muntelui? Pentru că numai în „măreţia 
slăvitului munte” eroii respiră liberi o atmosferă de vrajă, pentru 
că numai muntele poate da, cu generozitatea pe care i-o conferă 

trăinicia rocilor, certitudine, pentru că acolo se naşte legenda. 
În leagănul de piatră al legendei, eroii îşi urmează, ciclic, 
existenţa, de cele mai multe ori dramatică. Acolo, realul 
alternează statornic cu fabulosul, iar profanul devine sacru, 
impregnat fiind de mitic folcloric. 

Autorul, pornind de la fapte particulare de limbaj şi de 
la reflectarea unor ample viziuni istorice, mai ales, este un bun 
cunoscător al multitudinii nivelelor de materializare a operei 
literare. Astfel, volumul în ansamblu şi fiecare povestire în parte 
reflectă faptul istorico-social ca entitate obiectivă şi faptul 
literar. 

Deşi fără o legătură aparentă, care să le facă unitare, 
povestirile din acest volum conţin, totuşi, cum se va vedea, teme 
variate, au multe elemente comune: atmosfera legendară (Știma 
apelor, Noaptea Nemirei, Muntele, Sceptrul lui Decebal), 
muntele ca decor şi scenă a celor reale sau imaginare, împletirea 
faptelor din realitatea cotidiană cu elementul fabulos (O altă 
lume, în altă viaţă), valorificarea expresiilor populare pentru a 
caracteriza o situație, un personaj, o stare de spirit, dragostea ca 
ipostază fericită a „existenţei”, „botezul de foc” al trecerii la 
maturitate (p.37, 39, 43, 44, 50 etc.). cultul strămoşilor şi al 
eroismului (Muntele, Sceptrul lui Decebal). 

În prima parte, volumul conţine atât povestiri prin care 
se dezvăluie caractere puternice în lupta inegală a omului cu 
fiara sau boala, cu gheara neîndurătoare a conştiinţei, acuzând 
pentru încălcarea cuvântului dat şi efortul aproape 
supraomenesc de supravieţuire (Stejarul corbului alb) cât şi 
povestiri din care se desprinde ideea atracției irezistibile a 
muntelui şi a lacului sau apariţia miraculoasă a unor munţi, 
lacuri, ape sau a vântului de pe Parâng (Știma apelor, Vântul 
Nemirei), povestiri cu un mai solid suport real, dar nu lipsite de 
fiorul fantasticului (Colonia de acvile, Mă numeam bărbat, O 
datorie mai veche) în care este apreciată „singurătatea de toate 
tămăduitoare a Muntelui”, sau altele, în care se recurge la 
„povestirea în ramă” (O altă lume, în altă viaţă). 

Partea a doua, intitulată Sceptrul lui Decebal, are un 
caracter legendar, baladesc, reînviind o existenţă tradițională, 
rnilenară, cu atât mai dragă nouă. Aceste povestiri poartă marca 
expresiei verbale impersonale: „se zice” (în toate ipostazele), 
„spuneau bătrânii” etc. Sunt urmărite tainele legendarului 
munte sacru, Cogaionul, sălaşul zeilor daci, sau sunt readuse în 
contemporaneitate, prin utilizarea prezentului istoric, figuri de 
eroi care au stat la temelia neamului nostru (Burebista, 
Decebal). 

Volumul se încheie cu povestirea Șarpele roşu, a cărei 
geneză autorul o plasează în Munţii Sebeşului, povestire 
impregnată cu numeroase elemente de cult solar. 

„Prozele” lui Gligor Haţa fascinează prin arta narativă, 
reconstituind existenţa din perspectivă epică, drept o succesiune 
ordonată de evenimente, pe care autorul o face sesizabilă., nu 
de puţine ori şi prin structura monologică, menită să dezvolte 
sensul simbolic al povestirii ca o modalitate de reflectare a 
istoriei sau a realităţii într-o conştiinţă. De menţionat harul de a 
surprinde o stare sufletească complexă ca aceea a personajului 
Veniamin 'Todosie din povestirea În altă lume, în altă viață (,,... 
cu ochii împăienjeniţi de apele sufletului şi cu inima împovărată 
de amarul amintirii [...]”, „nu şi-a mai găsit liniştea, 
împăcarea”), de a nota reacţiile personajului ajuns în situații- 
limită. 

Autorul ştie să pătrundă cu pietate în taina muntelui şi 
să-i dezvăluie valoarea: „Munţii sunt cetăţile noastre, pădurile, 
ascunzişul şi, atâta vreme cât se află pădure şi munte, deal şi 
vale, neamul acesta nu poate să piară”. lată şi sfatul lui Decebal 
către urmaşi: „Dacă eu nu voi mai fi şi alt drum luminat de zei 
nu se-arată, încredinţaţi-vă Zeului Munte”(s.n.) sau: „s-a aşezat 
în veşnicia muntelui”, „demult, când muntele era şi altar şi vatră 
şi cetate”, „muntele i-a fost mamă şi tată”, „nesocotesc legile 
muntelui”, „niciunde ca în pustietatea muntelui nu te simţi atât 
de solidar cu semenii tăi”. 

Nu puţine sunt descrierile de natură, având în centru 
peisajul lacului montan: „Atâta argint de lună, de linişte, atâta 
cristal de ape”, „luna [...] se prăvălea”, „misterul acestui iezer”, 
„streşinile norilor se surpară”, „norii albi şi pufoşi, caiere de 
lână şi clăbuci de săpun [...]”, „traseul de creastă ce şerpuia ca 
o funie nesigură, putredă şi prost înnădita pe alocurea”, 
„Bucuria sclipea ademenitor din gene, scăldată în pâcla 
asfințitului”, „explozie de verdeață”, „vara setoasă şi zănatică” 
etc. 

În unele povestiri, transpar aluzii la adresa relaţiilor 
umane: „... pe atunci frumuseţea şi cuminţenia nu ţineau de 
foame şi de cald şi nu erau valuta forte”, „ştiam mult mai puţine 
lucruri decât voi. Că de ştiam, mă alegeam [...] cu alte foloase”, 
„nu atât lăcomia, cât foamea de a şti”, „voi aţi fost mai tari ca 
mine sau poate viaţa a fost mai bună cu voi” sau „dacă lumea 
va fi să trăiască în pace [...]”. 

Scriitorul reconstituie, cu mijloacele artei autentice, 
atmosfera de epocă, folosind, cu predilecție, locuţiunea 
populară: a ţine isonul, trag nădejde, plecat de-acasă, a luat-o 
razna, trăgând cu urechea şi chiar rima interioară: „... cu 
murmur de izvor în unde cu dor, „le grăieşte graiul şi la nevoie 
le poartă straiul”. 

Cât despre caracterul inițiatic al unor povestiri, 
amintim:, „ceremonialul iniţierii în vânătoare, călărie şi 
mânuirea armelor” sau „Decebal [...] răzbise prin probele 
iniţierii în tainele cultului zeilor daci [...]”. 

Remarcăm, de asemenea, un anume lirism şi o netă 
disociere între stilul autorului (elevat, nu lipsit de farmecul 
neologismului bine dozat şi al expresiei metaforice) de acela al 
personajelor, de cele mai multe ori, aşa cum s-a văzut, 
legendare. 

Volumul beneficiază de un plus de expresivitate prin 
izbutitele ilustraţii color, executate cu talent de către Ionescu C. 
Adrian, inspirat în a găsi formula plastică adecvată. Astfel, 
remarcăm, atât ca putere de sugestie, cât şi ca simbolistică a 

muntelui şi a apei, ilustraţia de pe coperta volumului, cele de la 
paginile 15, 20, 22, 27 ca şi cele cnre plasticizează Noaptea 
Nemirei. Pictorul reuşeşte o compoziţie ce reconstituie o 
atmosferă pulsând de viață şi dinamism, în evocarea 
îndepărtatului eroicului nostru trecut. 

Ne încântă cu atât mai mult noua apariţie editorială, cu 
cât aparţine unui om al şcolii, cu o bogată experienţă de viaţă, 
cultivând construcții epice integrabile în categoria legendei, om 
fascinat de realul vieţii căreia, prin retorsiune poetică, se 
obstinează să-i afle nu atât o explicaţie, cât o semnificaţie. 

Dumitru Hurubă, în studiul dedicat lui Gligor Haşa, din 
revista „Vox libris”, nr.4 (25), 2012, p.59-62, face un excurs 
prin opera scriitorului, apreciindu-l ca „unul dintre autorii — 
romancieri de forță, de probitate profesională, precum şi un 
documentarist şi cercetător asiduu și apreciat al istoriei din zonă 
[...]. Astfel, este de neconceput un clasament, alcătuit ad-hoc, al 
autorilor hunedoreni, fără situarea lui Gligor Haga [...] pe unul 
din primele locuri. 

Dumitru Hurubă, Scorpionisme 


Dumitru Hurubă, prozator, eseist şi publicist, s-a născut 
la 26 octombrie 1944, în satul Câlnaci, comuna Subcetate, 
judeţul Harghita. 

După absolvirea cursurilor primare şi gimnaziale în 
comuna natală, a absolvit liceul la Topliţa. 

Debutează cu poezie în 1967, în ziarul „Steaua Roşie” 
din Târgu-Mureș, apoi în revista „Vatra” din Târgu-Mureș cu 
proză scurtă, în 1977. 

Obține Premiul I pe ţară la secțiunea proză scurtă în 
1984, Premiul revistei „Ateneu” din Bacău, pentru proză. 

Debutează editorial în volumul colectiv Debur'56, 
Editura Cartea Românească, Bucureşti. 

În 1988, a obţinut Premiul I la Concursul de creaţie 
literară satirico-umoristică „Mărul de aur” de la Bistriţa. 

Este fondatorul revistei „Opinii culturale” (1994). 
Volumul Rezervaţia de zăpăciți a primit Premiul I la Festivalul 
de umor „lon Cănăvoiu” (1995). 

Din 1999, este membru al Uniunii Scriitorilor — Filiala 


Timişoara. 

A colaborat la „România literară’,  „Vatra”, 
„Luceafărul”, „Orizont latin”, „Ateneu”, „Lransilvania”, 
„Tribuna”, „Moftul român”, „Urzica”, „Şopârla” (Bucureşti), 
„Ritmuri hunedorene”, „Opinii culturale”,  „Oglinda”, 


„Ardealul literar”, „Vox libri”, „Mesagerul transilvan” etc. 

Volume publicate: Iubita mea, e ora indexării, Bună 
seara, domnule Mann, Cartea de colorat mintea, Scorpionisme 
etc. 

A fost apreciat de Radu Ciobanu, Valeriu Bârgău, 
E.Curta, Doina Dobrean, lon Evu, omagiat în „România 
literară”, 12, nr.21,24 din mai 1979, Dorin Muraru, Al.Florin 
Ţene etc. 

„Hotărât lucru, literatura română a început prin 
pamflet”, aprecia George Călinescu. Subscriem aforismului şi 

adăugăm: satira şi umorul („haz de necaz”) sunt coordonatele 
marii noastre literaturi culte care soarbe cu nesaţ din izvorul 
popular, dar şi din filonul latin şi grec. 

Dacă poezia satirică atinge cele mai înalte culmi prin 
inegalabilul Eminescu, schițele, momentele şi comediile lui 
Caragiale încorporează o mare doză de indignare, de revoltă în 
fața ipocriziei şi a fărădelegilor din vremea sa. El dă în vileag 
inechităţi flagrante prin cele mai convingătoare mijloace 
artistice şi prin personaje tipice, pentru a scoate la lumină 
contrastul flagrant dintre aparență și esență, caracter dublu, 
odios în esență și ridicol în aparență. 

În această galerie de opere se înscrie, din fericire, şi 
volumul de proză al scriitorului hunedorean Dumitru Hurubă, 
apărut în 2011, la Editura Eubeea din Timişoara, intitulat, nu 
întâmplător, Scorpionisme. 

Titlul — incitant — ne trimite cu gândul la zodia 
Scorpionului, dar şi la parcursul celor 23 de ani când, se pare, 
noi, românii, trăim sub semnul acestei malefice vieţuitoare „cu 
glande veninoase, care se deschid în vârful unui ac...” Din punct 
de vedere zodiacal, Scorpionul este o „constelație care se vede 
vara şi prin care Soarele trece la sfârşitul lunii noiembrie. Cea 
mai strălucitoare stea din Scorpion este Antares, stea roşiatică”. 

Gabriel Dimisianu consideră această carte „spirituală, 
acidă, mereu incitantă [...], o fereastră deschisă către spectacolul 
actualități [...]. Textele nu sunt simple notații, ci o cronică a 
vieții noastre de fiecare zi, prea adesea covârşită de absurd și de 
comic involuntar...” 

De altfel, în prima parte a volumului sunt strânse 
articolele publicate între anii 1995 — 1997 în paginile revistei 
hunedorene „Oglinda”, având ca dominante nu numai talentul, 
ci şi umorul, ironia, satira, verva, compasiunea prin participarea 
la suferința generalizată. 

Deşi subîntitulate modest Ș.A. (şi altele, n.n.) 
„elementele” constitutive ale părții a doua incită şi prin 
perspectiva nouă privind destinul dramatic al civilizaţiei, prin 

referirile pertinente la protagonişti ai Noului şi Vechiului 
Testament, prin raportarea la viața literară românească din 
ultimele decenii. 

Într-un stil inconfundabil, Dumitru Hurubă ne relevă un 
fin, riguros, lucid şi competent analist al contextului 
economico-politico-social în care ne consumăm existența... 

Cele 96 de „tablete” („savuroasele, picantele, oniric- 
jucăușele...” — Mircea Mihăieş), amintind de marele Arghezi, 
vizează o varietate de teme. Acestea îmbracă nu numai haina 
convenabilă a reportajului, a textului publicitar, a articolului de 
ziar, ci şi pe aceea țepoasă a pamfletului, pentru a re-crea o 
realitate nu numai dură, dar lipsită de orice orizont. 

„Tintele” tabletelor sunt guvernul, „democraţia noastră 
originală”, cultura devenită „cenuşăreasă” în mâna unor 
incompetenţi și rău intenţionaţi, alegerile, implicarea bisericii în 
viața politică prin participarea „oricând” şi la „orice” a 
„soborului de preoţi”, dar și personaje devenite tipice precum 
prostul, lingăul, parvenitul, traseistul politic etc. Dar, mai ales, 
acest popor, un popor neînchipuit de răbdător, care suportă cu 
stoicism — aparent suportă — terfelirea demnității, atât în 
interiorul țării, cât şi din exterior, scăderea alarmantă și 
dramatică a nivelului de trai, pentru care autorul simte păstrarea 
— chiar în aceste condiţii mizerabile de viaţă — a simțului 
umorului românesc („haz din te-miri-ce”, „marele haz de 
necaz”...) 

Măsurile nepopulare luate de guvern îl îndeamnă pe 
autor să ia atitudine civică fermă. El constată că se operează cu 
„un colac de salvare numit PIB”, buget de austeratate, cu 
legislaţie încălcată, care nici nu se aplică, abuzându-se de 
„ordonanţe de urgenţă” care îşi fac imediat „efectul”. 

„Măsuri de protecţie socială majorând preţurile...”, 
facilitând „jefuirea absolut legală a omului de rând”, „vigurosul 
proces de demolare — distrugere” duc la „preţuri demne de 
salarii japoneze”. În acest timp, guvernanţii mint că „avem 
posibilitatea să credem că va veni ultimul an dintre cei răi”. 

Cu simţul lor realist, românii îşi dau seama că „dacă nu 
murim, o vom duce tot mai prost”, că „am intrat în economia de 
piață ca-n brânză”, că guvernanţii au obținut „randament în 
sărăcirea populaţiei carpato-danubiano-pontic”, că s-a ajuns la 
„un nivel de trai specific epocii lemnului timpuriu” şi la „șansa 
avansării spre rai”, deoarece corupția se asociază cu 
„impostura şi prostia, [...] cu nesimțirea”... Un umor negru 
foloseşte autorul, dar surprinde realist ţara „în derivă”. 

La noi, cum bine se ştie, democraţia este prost înțeleasă, 
convertindu-se în anarhie, scuzată de mereu invocata „perioadă 
de tranziţie” (spre ce?), de „economia de piaţă”, „două 
„Ssiameze”, cum le numeşte ironic autorul, creând „marea 
confuzie” şi dându-se (oare intenționat?) foarte mică atenție 
concurenței loiale. 

Nu scapă marelui ironist nici atacul flagrant la cultură 
în tablete precum Paște fericit, mă! unde sunt stigmatizate 
„dezacordurile gramaticale, construcțiile  pleonastice, 
introducerea [...] unor termeni preluaţi (cu fulgi cu tot) din 
engleză”, când noi avem cuvinte corespunzătoare mult mai 
expresive, fără a introduce „un nou limbaj de lemn, 
neologistic”. 

Tableta Ce ne trebuie cultură! duce în derizoriu „0 
grevă a bibliotecarilor”, când se propune „să fie eliminat acest 
intermediar între editor şi cititor”..., iar în tableta Noroc bun, 
cultură, autorul constată cu amărăciune că la Ministerul Culturii 
„dăm de câteva persoane cărora le-ar şedea [...] cu mult mai bine 
în altă parte”, căci erau aprigi componenți ai „nomenclaturii 
peceriste”. Altă tabletă ajunge la concluzia că este la „cota zero” 
cultura, pentru că idealul presupune „un popor din ce în ce mai 
uşor de prostit”. 

În  Eminescoizii, sunt puşi la stâlpul infamiei 
„intelectualii  piticoţi” care  „batjocoresc memoria lui 
Eminescu...”, iar în Zii: 0,33! sunt stigmatizaţi toţi aceia care 
consideră cultura „un fenomen inutil [...]”, dar „când e vorba de 
afaceri, ehe!” 

Campaniei electorale și alegerilor li se dedică o suită de 
tablete, din care spicuim câteva „adevăruri” crude evidenţiate 
de autor: „trăiri electoralo-patriotice”, „ne așteaptă binele 
lumii”, „promisiuni paranormale”, dar și situaţii caracterizante 
pentru „catindaţi”: „Caţavenci emfatici, specialiști în lătrături 
băloase”, „fiinţe umanoide”, „cuvântări sterile şi puerile”. 

Pe de altă parte, aflăm cum „libertatea mărşăluiește [...] 
cot la cot cu democraţia”, dar și că nutrim „zadarnică speranţă” 
Şi, în sfârşit, că „românul uită, dar nu iartă”, pentru că „delirează 
de lipsuri”, iar în corul „lingăilor trepăduşi” se aude 
„cotcodăcitul de la tribună”. 

Cu pana-i măiastră, păstrând viu simțul umorului, 
Dumitru Hurubă creionează portrete demne de Caragiale și 
Arghezi. 

„„Semidocţii ajunşi” unde nu „trebuie” se manifestă fără 
„suficientă doză de  bun-simț”, dovedind „fărâme de 
inteligență” și „injectează în societate virusul subculturi”. 

Lingăii sunt „vietăţi coborâte ceva mai târziu de prin 
copaci”, au ca strămoşi pe „vierme-șopârlă-viperă-cameleon- 
porc” şi devin „cei mai importanţi stâlpi ai corupției”, neavând 
„prejudecăţi nici preferinţe”. 

„Un animal nou: cârcotașul e cel căruia nu-i convine 
nimic, „raționează procustian”, folosind principiul „dacă eu nu 
pot, el de ce să poată?” Acesta „a reuşit să reverse otrava-i urât 
mirositoare peste florile înţelegerii”. Îngrijorător e faptul că 
„numărul acestor lighioane este în continuă creştere”. 

„Cocoșelul — funcționar” este o „pasăre — animal cu 
suflet de drac”, țanţos, dar „suferind de complexul inferiorității 
fizice” şi considerând că „tot ce îl depăşeşte ca dimensiune este 
o eroare”. 

„Nesimţiţii” sunt altă „subspecie umană”, „viruși, 
infestând totul”, „scabie a societăţii”, iar la noi sunt „fenomen 
social” ce „sfidează totul”. 

„Mucaliţii”, „înşi fără mamă şi fără tată”, „animale cu 
trup de om şi minte de nebun, îşi fac de cap...” 


E] 


207 


Maria Toma-Damşa 


În acelaşi timp, „lipitorile — ocupând funcţii 
importante” — dovedesc „incompetenţă, incultură şi chiar 
imbecilitate”. Ele „ne întinează existenţa” cu atitudini şi 
concepţii [...] neverosimile, speranţe deşarte, devenind „forțe 
malefice”. 

Altora, le „lipseşte simţul ridicolului”, strecurându-se 
„şerpeşte” în posturi şi funcţii cărora nu le pot face față [...] şi 
sfidând bunul simț”. 

„Funcţionăraşul tâmpit [...] şi prost” este capabil să 
terorizeze pe „colegi, prieteni, vecini — publicul în general”. 

„Imbecilul” este stigmatizat în Termitele şi apa caldă, 
„idioțelul”, în Un diminutiv simpatic, „proştii care se cred 
deştepţi”, în Arătări hilare, „analiştii, în Aici „ne sunt 
analiștii”, noii cerșetori, în Un nou soi de cerșetori, iar servilii 
în tableta Servilismul și ai lui, servilul fiind văzut ca un „biped 
găunos, fără coloană vertebrală, fără idealuri, figură de 
imbecil”, ajungând să ocupe funcţii înalte, „creaturi care-l fac 
pe însuși Dumnezeu să privească spre Geneză cu îndoială”... 

Este atitudinea unui om drept, cult, neimplicat în 
„politichie”, dar care nu poate sta indiferent faţă de tot ce se 
întâmplă — parcă programat de cineva — în această ţară, o 
atitudine de om responsabil al cetăţii. Autorul acestor tablete a 
creat o galerie de tipuri unice în plăsmuirea lor, punând în 
lumină tot ce e odios în esenţă şi ridicol în aparență, îngroşând 
unele defecte ale personajelor, prezentându-le caracterul 
caricatural, cu scopul de a-l scoate mai pregnant în evidență. 

Partea a doua a cărţii debutează cu Civilizația şi 
binefacerile sale... distrugătoare, pe care autorul, cu umoru-i 
caracteristic, nu o consideră în totalitate benefică, deoarece — în 
mare parte — „agresează psihicul”, dar şi natura care devine „un 
imens coş de resturi menajere”, încât soarta nu pare prea roză... 

Din Criticaștri, autorași şi cărțulii se degajă o 
justificată îngrijorare în ce privește „lipsa creaţiei literar — 
artistice” din paginile publicaţiilor de cultură”, înlocuite cu 
„prezentări de cărţi”, multe reviste alunecând spre derizoriu, 

datorită mulțimii acestora, a lipsei de discernământ a editorilor, 
a „criticaştrilor de duzină”, „ editurilor obscure, a inflaţiei de... 
eseiști”. 

Denigrez, deci exist este dominat de un acut sentiment 
al „înstrăinării, al desolidarizării, al destrămărilor de tot felul”, 
generat de procesul general de denigrare practicat de frustrații 
de dinainte de 1989. 

Începe, astfel, „spectacolul  submediocru al 
reconsiderării valorilor cultural-naţionale, avându-l perpetuu în 
atenție pe inegalabilul nostru Eminescu, poate pentru a ilustra 
celebru-i vers: „Neputând să te ajungă, crezi c-or vrea să te 
admire?” 

Demitizarea o practică „lupii tineri în cârdăşie cu 
hienele bătrâne [...] care îşi publicaseră de-a lungul vieții două- 
trei volumaşe de doi bani [...], organizaţi în haite [...], cu 
publicații proprii”, toți sprijiniți — nu de puţine ori — de un... 
Patapievici — profitor..., am adăuga; Denigratorii „se ocupă” de 
toate generaţiile, iar, în timp, efectele vor fi „dezastruoase” 
datorită obscenităţii, vulgarității, prostiei şi solidarităţii dintre 
el. 

Un amplu eseu este dedicat apostolului Pavel, pe care 
autorul îl consideră „un intrus printre apostoli”, fiindcă, la 
început, era un „înverşunat adversar al creştinismului”, pentru 
ca apoi să treacă „de la înverșunare și ură la smerenie...”, chiar 
dacă era „un filosof şi om cu o cultură solidă”, având „certe 
calităţi de orator în vorbire şi de povestitor în scrieri”. 

Autorul consideră — nu întâmplător — „«cazul Saul», un 
fenomen”, întrucât evreii din oraş aflând despre convertirea lui 
„erau pregătiți să-l omoare”. Viaţa lui Pavel este pândită de 
„primejdii de tot soiul”, dar scăpând de fiecare dată datorită 
intervenţiei Domnului”. În ciuda faptului că ceilalți apostoli 
„l-au considerat intrus”, „Sfânta Scriptură îi asigură un loc 
aparte”. 

Celelalte eseuri dezvăluie nedreptățile făcute lui 
G.Călinescu, romancierului Mihai Sin, marelui Eminescu, prin 

„publicarea ultimelor (?) scrisori dintre Eminescu şi Veronica”, 
optica precum că „moartea lui Socrate” este „un asasinat 
politic”. 

Un acut simț civic întâlnim în eseul Postbelic — 
postdecembrist..., autorul surprinzând, argumentat, relele 
intenţii ale „haitei mercenar-demolatoare”, care pune la index 
„tot ce depăşeşte puterea lor de percepţie şi înţelegere” şi se 
miră sincer că Alex. Ştefănescu se referă doar la 250 de cărți 
proaste apărute după... 1989. 

Un scriitor mare, dublat de un mare jurnalist şi un 
exigent critic literar este domnul Dumitru Hurubă! 

Despre caracterul umoristic al scrierilor lui Dumitru 
Hurubă au scris: Radu Ciobanu, Blânde ironii şi Dorin Muraru, 
Rezervaţia umorului. 

De altfel, pentru volumul de proză scurtă satirico- 
umoristică Rezervaţia de zăpăciţi, scriitorul a primit Premiul 
pentru cea mai bună carte de umor a anului 1995 la Festivalul 
de umor „lon Cănăvoiu” de la Târgu Jiu, preşedintele juriului 
fiind actorul Radu Beligan. 

Virgil loviţă, Cu bușile înainte, marș! 


Volumul domnului Virgil loviţă a apărut în anul 2007, 
la Editura Amurg sentimental din București și este subintitulat 
„proză scurtă”. 

Despre aceste povestiri şi autor vorbeşte Ion Machidon, 
directorul editurii şi scriitor, apreciind „un condei cu vaste 
orizonturi de analiză”, „un prozator de talent, care nu-şi va 
dezamăgi cititorii”, „om care ştie să-şi însușească arta 
scrisului...” 

Dintre cele șase povestiri, patru îl au personaj principal 
pe „revoluționarul Goleșie” din Râvniţa, supranumit „sforaru” 
şi „plopistu”, a cărui frază — îndreptăţită în zilele noastre — sună 
astfel: „nici nu-mi pasă, bani să iasă!” 

Ironic, cu un pronunțat simţ al umorului, autorul ne 
povesteşte, în structura narativă Goleșie se cere la război, „cum 
a revoluţionat el — ca sforar sau plopist — tehnica curățirii 
plopilor de crengi” şi cum a ajuns dizident, fiind persecutat 
pentru intenţia de a înființa Societatea Umanitară a Trăgătorilor 
pe Sfoară. 

Consecința? A ajuns „comandant suprem local”, 
instalând în plopul din fața primăriei Frontul Salvării Neamului 
Comunal, fapt ce a condus la învingerea teroriștilor locali, pe 
„râvniteni”, nutrind speranţa „să tragă pe sfoară şi alte soiuri de 
teroriști”. 

Călătoria în Halasca a lui Goleşie are loc la invitația 
prietenului său „buturogar Rumeguş”, care a ajuns „putred de 
bogat”. Este un bun prilej pentru autor de a surprinde, cu arma 
ironiei necruțătoare, amintirile eroului de când era sergent. El a 
hotărât că de ţânţarii-terorişti „numai izmenele ne mai scapă”. 
Aflăm — nu fără umor — cum a fost avansat „comandant al 
plutonului de cercetare în pustiu”, făcând din cercetare „un 
mijloc de observare şi iscodire eficient”. Sau de ce „opinca e 
salvarea” numai dacă este încălțată „cu vârfurile înapoi, pentru 
a-i prosti pe urmăritori”, încât „comanda venită de sus sună: 

„Cu buşile înainte, marş 
timpul misiunilor”... 

În timp ce-şi amintea toate acestea, după ce, în autobuz, 
„creierul i-a fost făcut harcea-parcea de manele”, Goleşie 
ajunge în Halasca. Sosit la „muşuroiul” lui Rumeguș, el a 
găsit-o doar pe soţia acestuia, care i s-a plâns că „De când [...] 
a devenit patron [...], vântură banii cu lopata [...] şi nu s-a mai 
trezit din beţie”... Pentru a obţine curent electric, soțul ei 
„foloseşte energia vântului [...] şi pe-aia a soarelui”. Soţia lui 
Rumeguş îi spune cum poate ajunge la Gura Râului. În drum, 
acesta a citit afişele care îi anunțau sosirea „viteazului Goleşie, 
distins în război cu Medalia de aur”. 

Paznicul cu „două facultăți — Institutul de Hâră şi 
Filosofia” — îl îndrumă spre Gura Nădragului, Gura Meteului, 
Măgura Arsă, Măgura Frasinului..., după ce îl controlează 
„conform regulementului...” 

În drum, oamenii îi înjură pe cei care le-au dat 
pământul, iar când ajunge la cioban, acesta i se adresează pe 
nume, având „afişul la stână”. Despre Rumeguş, ciobanul îi 
spune că „de-abia îi ajunge un caş de cinci chile pe-o măsea”, 
Plecând mai departe, Goleşie vede cum „se profilează pe cer 
cele cinci coşuri ale unei centrale atomoelectrice şi [...] 
aerostatul lui Rumeguş”. 

Între timp, a explodat centrala, iar Goleşie a dispărut 
„într-un puț de beton”. El aude o convorbire telefonică între 
prefectul Hărmălaie şi primul ministru, căruia îi raportează că 
„Operaţiunea lep.200” a fost îndeplinită, iar „iepurile a fost 
capturat”. Eliberat, „bravul sergent” îl vizitează pe omul de 
afaceri care „a concesionat terenurile cu buturugi rămase de la 
fostele păduri”, aluzie la jaful produs prin tăierea iresponsabilă 
a mii de kilometri pătrați de păduri. 

Cei doi, Rumeguş şi sergentul, evocă întâmplări 
comune — ei fiind acum pe aerostatul cu care a fost salvat 
Goleşie. Rumeguş, bând mult, a adormit, iar Goleșie se 
gândeşte ce îi va spune a doua zi... 


şi, astfel, „nimeni nu i-a atacat pe 

Din povestirea Goleșie a ajuns în rai, aflăm, în acelaşi 
stil savuros, cum „hornaristul” se îndreaptă spre Casa de 
cultură, la întâlnirea cu candidaţii. Înăuntru, „un zid de fum [...], 
de nu-l poți sparge nici cu toporul”, deși, în opinia lui Goleşie, 
„fumul trebuie să se înalțe lin, fără zgomot şi scântei”. 

Aflând despre cum vor face candidaţii cinste, „nu 
numai cu cântecele, dar şi cu minciunele”, „toată suflarea din 
Râvniţa” a venit la întâlnire. 

Candidaţii au nume „haioase”, precum Țambal, Cobză, 
Tobă, Nai şi se întrec în promisiuni: „vom construi spital nou- 
nouţ, [...] pe roţi dinţate” — promite Țambal „reprezentantul 
spirtaşilor”. Cobză propune „să plantăm grabnic cuişoare în 
toate punctele unde moțăim”, „să înlocuim arcurile de la fotolii 
[...] cu nişte cuie”. Primarul Nai, „reprezentantul 
ranchiulangiilor”, promite să apere statuia împăratului, de la 
care se obţine „mătreaţa naturală” pentru export. 

Goleşie ajunge la concluzia că „numai dacă intri într-un 
partid” poţi rezolva orice problemă, dar să fie „un partid al 
bunăstării [...], al raiului creştin-democrat”. Din discuţiile cu 
soția conchide: „nici în ruptul capului nu mi-am închipuit că 
raiul este aşa de aproape”. 

Umorul sănătos se realizează prin structuri precum: 
„sforar din moşi-strămoşi”, „în vârful lui foarte bine”, „am 
făcut-o turlă”, „i-au tras pe tirani pe sfoară”, „amărât ţapinar, 
actual prosper buturugar”, „cercetare în pustiu, „izmenindu- 
ne”, „harcea-parcea”, „a nu-i ajunge cu prăjina la nas”, 
„cioburile de sticlă [...], sistem de alarmare propriu”, „Institutul 
de Hâră”, „cuie-n talpă”, „cu forța nu mă las împroprietărit”, 
„printre tufe [...], jilţuri aurite”, „gogoşi francofone”, „afişul în 
stână”, „dispăru într-un puț de beton, rămas de la irigațiile de pe 
vremuri”, „îl prinde cu harponul de cravată”, „week-end [...], o 
născocire a satanei” etc. 

O altă sursă de umor o constituie comicul de situaţii, dar 
ŞI cel de limbaj. 

Povestirile După patruzeci de ani şi Trepte întunecate 
dezvăluie, pe „alt ton”, serios şi grav, două drame umane, în 
antinomie cu celelalte povestiri. 

Virgil loviţă — colonel — a valorificat în povestirile sale 
aspecte din viața cazonă, transfigurându-le artistic, prin harul 
său de narator omniscient și omniprezent. 

Radu Igna, Valea proscrișilor 


Radu Igna s-a născut la 6 noiembrie 1934, în Glodineşti, 
judeţul Hunedoara şi este absolvent al Facultăţii de Filologie a 
Universităţii din București. Este membru al U.S.R. 

Deşi „scriitorul haţegan” şi-a scris cărțile de-a lungul 
anilor şi debutează cu proză scurtă la revista „Orizont” din 
Timişoara încă din 1986, acestea au apărut după „evenimentele” 
din 1989. 

Scriitorul Radu Igna a debutat cu volumul Cum să vă 
spun în revista „Orizont” şi a publicat primele două volume — 
Armonia snack-bar şi romanul Văltoarea — la Editura Corvin 
din Deva, în anii 2000 și 2001, romanul Valea proscrișilor la 
Editura Călăuza din Deva, în 2004, Cultură şi civilizație — Note 
de călătorie la Editura Signata din Timişoara, în 2002, 
miniromanul Nimic deosebit în timpul serviciului meu, la 
Editura Modus P.H. din Reșița, în 2003, Lazăr nu mai vine, 
Condamnat (2009), Istanbul, un oraș pe două continente (2011) 
etc. 

A obținut premii importante: Premiul Uniunii 
Scriitorilor din România, Filiala Sibiu (2004), Premiul „Opera 
Omnia”, Premiul revistei „Discobol”, Diploma de Onoare a 
Consiliului Judeţean Hunedoara (2010), Diploma de „Cetăţean 
de onoare” al oraşului Haţeg. 

Referințe critice privind opera lui Radu Igna au apărut 
în revistele „Orizont”, „Opinii culturale”, „Arhipelag”, 
„Provincia Corvina”, „Vatra”, „Sinteze prahovene”, „Ardealul 
literar”, „Origini?  (S.U.A.),  „Reflex”,  „Euphorion”, 
„Discobolul”, „Semne”, „Vox libri” etc. 

Romanul Valea proscrișilor, cu titlul inițial Puntea a 
fost scris în 1970, rescris în 2003 şi publicat la Editura Călăuza 
din Deva, în 2004. 

Valeriu Bârgău apreciază că Valea Proscrişilor „e o 
hală în care ecoul personajelor se amestecă într-un iureş de 

obsedant deceniu cu iureşul sălbatic al naturii, al caracterelor 
exemplare”. 

Conceput în 34 de capitole, notate doar numeric, 
romanul îşi derulează acțiunea pe un singur plan, încadrându-se 
— din punct de vedere al prezentării cronologice a faptelor — 
romanului tradițional, dar „împrumutând” subiectivismul 
romanului modern, cu accent pe sondarea complexelor trăiri 
sufleteşti ale autorului — narator şi personaj principal. 

Lumea investigată este aceea a învățământului care 
întotdeauna a „deranjat? pe mai marii ţării — ca şi astăzi, 
dealtfel. 

Acţiunea acestui incitant roman se petrece în Valea lui 
Vlad, cu relief și peisaje magnifice, dar mai puţin confortabile 
— ca să-l parafrazăm pe Gorun, directorul școlii. „Școală” e un 
fel de a zice, pentru că localul era cu totul impropriu, iar elevii 
aveau o foarte slabă frecvenţă. Clădirea aşa-zisei şcoli era un 
adevărat „labirint şcolar”. La „centru” se aflau bucătăria, o 
cameră a bucătăriei, alta în care s-a instalat familia Artimon, 
cancelaria — locuinţă a directorului — o sală mare, clasa a IV-a, 
de unde se ridicau cataloagele. Clasa a V-a funcționa în sala de 
naşteri, la dispensar. Peste punte, era şcoala veche, construită 
pe vremea lui Spiru Haret. Grădiniţa îşi desfăşura cursurile la 
căminul cultural, iar sus, pe Cârnu, se mai aflau două săli de 
clasă prin casele sătenilor. 

„Începuturile” profesoratului, pentru profesorul de 
istorie, Cristian Ştefănescu, crescut la oraş, într-un oarecare 
confort, au fost greu de suportat nu numai datorită condiţiilor 
vitrege în care îşi desfăşura apostolatul, cât, mai cu seamă, din 
cauza proletcultismului exacerbat „călărind” învăţământul, în 
special, a suspiciunilor de tot felul, a birocrației exagerate, a 
delatorilor, a acelui „activist, un ins iscoditor şi posac”, numit 
„stârv” de către învățătorul Aron, fiu nelegitim al unui profesor 
universitar. 

Eroul romanului este singurul profesor calificat, alături 
de pensionarul Artimon, unchiul directorului, şi se adaptează 

relativ greu la nivelul scăzut de cunoştinţe al elevilor, încercând 
să-i noteze cu obiectivitate. De aceea, este acuzat că nu știe să 
„se coboară” la nivelul elevilor. 

Paralel cu viața şcolară, eroul se confesează, 
retrospectiv — încă un element modern — în privinţa familiei. 
Tatăl, director al unei uzine, a fost în detenție mulți ani, fără un 
anume motiv; la eliberarea lui, fiul era în prima clasă de liceu, 
evitat de colegi, care ştiau că tatăl său era „condamnat politic”. 
Reabilitat, acesta a fost numit inginer, şef de secţie, la aceeaşi 
uzină de unde plecase. 

Printre intelectualii satului se număra şi doctoriţa, cu 
care proaspătul profesor s-a împrietenit, devenind intimi până 
la plecarea acesteia. 

„Punctul forte” al acestui sat uitat de lume era „podul”, 
unde se adunau, în principal, bărbaţii la sosirea autobuzului, 
podul de lemn din inima satului, unde se află totul... 

Peisajul uman este populat de inşi reprezentând toate 
categoriile sociale: directorul Gorun, secretarul B.O.B., 
primarul, profesorul multifuncțional etc. 

În viziunea directorului şcolii, profesorul de istorie „e 
ăla nou. Are şi maşină”, fapt ce-i asigură o poziţie aparte. 

Viaţa personajului-narator este o permanentă motivaţie 
satirico-ironică. Acesta, „venit de la centru”, se complace 
într-un proces de degradare, într-o existență mediocră 
(consumul de alcool), dar, după un an, abandonează postul, 
dezamăgit de „răsturnările de valori”... 

Reprezentantul puterii locale are un nume predestinat, 
Scoarţă. 

Cristian locuia în gazdă la „Măriuţa”, amanta beţivului 
Tirea, care, până când s-a întors el din război, s-a căsătorit cu 
Ion, prietenul cel mai bun al lui. Tirea nu o putea uita şi — de 
câte ori lipsea lon — venea la ea. 

Deşi sigur pe „competenţa” lui de profesor, Cristian 
constata cu regret că „foarte puţin fusese reținut din ceea ce 


x» 


expusese cu o zi în urmă” elevilor săi. De fapt, a ajuns la 

concluzia că „fenomenul era general” şi, ca urmare, a încercat 
să facă vizite la domiciliul elevilor, dar părinţii sau bunicii 
acestora — ignoranţi cum erau — nu cooperau. 

Disperat, tânărul profesor își găseşte refugiu în băutură, 
la început, dar apoi a învins raţiunea. Între timp, colegul de 
„muzică-limbi străine şi agricultură” a „fost promovat” la judeţ, 
într-un „post de răspundere” foarte bine remunerat. 

Până la urmă, sprijinit de Vlad Gernemiza, Cristian 
Ştefănescu a reuşit să închirieze casa judecătorului, pentru care 
plătea doar impozitul, fapt ce îi descumpănește pe Scoarţă şi pe 
administratorul şcolii. 

La nunta fratelui „secretarului de la Sfat”, Cristian a 
cunoscut-o pe Cumbrie, care i-a devenit bună prietenă în timpul 
cât a stat în acel sat. 

Îmbolnăvindu-se grav Gorun, directorul şcolii, a fost 
numit Cristian în locul lui, în cea mai grea perioadă , când se 
construia localul pentru noua școală, prilej de a nu-și putea 
consuma concediul, fiind obligat să stea tot timpul pe şantier. 

Moartea directorului este asociată cu o natură pe 
măsură: „un cer negru şi greu [...], valuri valuri de ape 
mocirloase”... 

Pentru Cristian au urmat cele mai „pline” zile: pe lângă 
ore, avea „sarcina? construirii noului local de şcoală. 
Aprovizionarea cu materialele necesare construcţiei o făcea 
chiar şi cu maşina lui, de la depozitul din Deleni. 

Compensaţia venea de la noua „primăvară, cu energii 
noi, cu [...] pomi înfloriţi, cu livezile de pruni”, care „revărsau 
perdele albe de inflorescențe”, de la pădurile care se 
„îmbrăcaseră în verde strălucitor”, căci, altfel, se lupta zadarnic 
„cu morile de vânt”. 

Vacanţa mare, eroul şi-a petrecut-o „la locul de muncă, 
în urma argumentelor [...] inspectorului Pena”, răspunzând 
„personal de terminarea lucrării”, pe baza unui „plan de 
activitate cu termene precise”. I-au fost suplimentate fondurile 

de la buget. Cea mai devotată colaboratoare a sa era bucătăreasa 
Katy, care pregătea prânzul pentru meseriași. 

La începutul lui august, era „cu lucrările în grafic”. A 
avut parte doar de trei zile de concediu, petrecute la părinţi, în 
oraşul natal. 

În oraş, aceleaşi „rafturi goale şi cozi gălăgioase”, 
„nechezol”... Tatăl său îl sfătuieşte să-și ducă „sarcinile la bun 
sfârșit”, pentru a le arăta tuturor cât de capabil este. Mama, în 
schimb, i-a promis că se va interesa de o slujbă pentru el, ca să 
vină acasă. 

Când a ajuns în sat, meşterii terminaseră faţada şcolii, 
dar nu mai aveau ciment, iar „holoangării” nu veneau la lucru. 
A reuşit să rezolve totul, până la 1 septembrie. 

În oraş, fiind să aprovizioneze şcoala cu „cartoane, 
hârtie colorată, pioneze, acuarele, rechizite de birou [...], planşe, 
mulaje, substanțe pentru experienţe la chimie”, l-a întâlnit pe 
Aron, care l-a invitat la o cafea. 

La 1 septembrie, s-au întors cu toții din concediu, au 
aranjat cât mai frumos sălile de clasă. 

„În ziua premergătoare deschiderii noului an de 
învățământ”, s-au ocupat de „partea culturală și administrativă”. 
Totul i se „părea perfect” lui Cristian. A trecut, apoi, prin 
cimitir, raportându-i lui Gorun că a terminat construcția... 

La deschiderea cursurilor, surpriza: „Tovarăşul Coţolan 
Trandafir este un cadru cu un larg orizont politic şi profesional, 
ridicat de aici [...], student în ultimul an de facultate [...]. 
Tovarăşe director, [...] succes!” a comunicat „tovarășul de la 
județ”. 

Cristian s-a trezit, din nou, la cimitir, pentru a-i spune 
adio lui Gorun. 

„Într-un timp record” și-a adunat lucrurile, l-a urcat pe 
Rex pe bancheta din față și a gonit „cu optzeci la oră din Valea 
ce rosese [...] la temelia lui, un an întreg, zi de zi, ceas de ceas”. 

Romanul este scris într-un stil ironic, autorul reuşind să 
realizeze — cu ochi sigur — caracterele. Astfel, Tirea era 

„îndrăgostitul exemplar, gata de harţă”, iar profesorul „avansat” 
era „lung și deșirat, în costum negru, exagerat de larg pentru 
trupul lui slăbănog [...], părul lung, pieptănat peste cap, 
strălucea, fiind dat din belşug cu briantină”. 

Inspectorii: „şeful, gras, cu mustață şi ochelari, pe 
care-i tot apăsa ca să privească pe deasupra lor când ceva i se 
părea neclar: tovarășul Pena Andronic”; cel tânăr, Nemeș, 
foloseşte „o tonalitate dubitativă”, dar fermă: „ia să-i fi atins la 
buzunar, să simtă că în ţara asta sunt legi, nu facem de capul 
nostru...” El „vrea să mulțumească organelor locale, 
organizației de partid [...] pentru darul minunat făcut copiilor, 
generaţia de aur a ţării”. 

Autorul foloseşte şi autocaracterizarea, în cazul 
profesorului de muzică-limbi străine şi-agricultură: „sunt nativ 
localnic de aici, de pe vale, niciodată nu am lipsit din satul mei 
mai mult de o lună, că la armată nu m-au luat, iar liceul l-am 
făcut la fără frecvenţă şi acum fac facultatea tot la fără frecvență 
[...], voi fi primul intelectual cu diplomă de aici [...], exceptând 
copiii domnului Gernemiza...” 

„Scoarță scăpase [...] de surâsul lui prostit și întinse 
mâinile pentru a fi strânse de oaspete” sau „eu am atras atenția, 
dar nu s-a ţinut cont”... „Scoarță mulțumea pentru apreciere 
şi-l asigura pe noul venit de tot sprijinul organului local din 
rândul căruia va face şi el parte...” 

Sau: „cuvintele mult uzate despre sarcini şi marile 
ctitorii, directive și cuvântări, planuri, toate pentru fericirea 
generației viitoare, care [...] va desăvârşi societatea multilateral- 
dezvoltată”... 

Nu lipsesc nici pasajele lirice, menite să imortalizeze 
frumuseţea şi măreţia naturii: „Luna, ascuţită ca o emblemă 
musulmană, priveghea Valea”. „Ziua era pe sfârşite, soarele sta 
sprijinit într-un vârf de deal, aerul rece, parfumat”. „Peste o oră, 
cenușa nopții va învălui protector Valea”. „Undeva, mai jos, 
Limpejoara vuia homerice”. „Cerneau ploile de toamnă, o ploaie 
măruntă, deasă”. „Noiembrie aruncase peste Vale o pânză opac- 

aurie. Fumurile groase din hornuri luptau să o alunge”. 
„Strălucea soarele exagerat de puternic deasupra craterului care 
adăposteşte satul”.„„ Umbrele pădurii dosnice împreunau peste 
Limpejoara secată de arșiţa verii, încât [...] noroiul uscat era 
cenușiu şi negru”. „Sta să cadă cerul peste Valea lui Vlad”. 

Romanul este şi un roman de dragoste, scriitorul 
reconstituind artistic câteva etape „fierbinți? din existența 
erotică a eroului. Aflăm, astfel, despre sentimentele lui Cristian 
față de domnişoara Sandu-Fenela, care, din orașul natal fiind, îi 
era „de multe ori parteneră în scurte întâlniri intime” sau faţă de 
doctorița satului: „Asta ar mai trebui [...] să mă îndrăgostesc de 
această domnişoară doctor [...] super experimentată...”, „am 
îmbrățișat-o...” 

Legătură mai durabilă s-a stabilit între Cristian și tânăra 
Cumbrie, tumultoasă, geloasă, dar şi tandră: „s-a cuibărit la 
pieptul meu şi am rămas astfel până târziu, când a apărut luna” 
sau: „Cambrie era în culmea fericirii de când nu mai vedea 
picior de femeie pe ulițele satului”... sau: „s-a dezlănțuit ca 
viitura”. 

Radu Igna are „stofă” de prozator, operează magistral 
cu amănuntul — cerință de prim ordin pentru un discurs epic 
reușit —, cultivă, pe lângă portretul fizic şi moral, introspecţia şi 
ironia. Nu rareori inserează în discursul narativ hiperbola şi 
simbolul, recurge la planul oniric pentru a crea o atmosferă 
credibilă, convingătoare. 

Personaj-narator, scriitorul reușește să transfigureze 
artistic o realitate care devine viabilă. 

Dumitru Hurubă apreciază că „Narațiunea la Radu Igna 
curge domol sau alert, condiționată inteligent [...]”. 

„Marele conflict al romanului [...] este pregătit 
insesizabil pentru finalul scrierii”, când „director devine [...] 
Coţolan Trandafir”... 

Marcel Lapteş, Culegerea folclorică: Vino, dor, lângă izvor! 


Autor al mai multor volume: nouă piese de teatru 
(1984), Eseuri de etnografie şi folclor (2004), antologia Lumina 
din cuvinte (2007), coautor al volumelor Țara Hațegului - di- 
mensiuni sentimentale (2001) şi Vechi biserici din lemn din 
județul Hunedoara (2006), profesorul şi etnograful Marcel 
Lapteş a scos la lumină un nou volum de folclor literar din 
judeţul Hunedoara, la Editura Corvin, Deva, 2009. 

Cunoscând în profunzime poezia populară orală, Mar- 
cel Lapteş ştie că aceasta conţine un limbaj complex şi subtil, 
esenţializat, diferit de limbajul colocvial curent. Cântecele, 
strigăturile şi incantaţiile populare hunedorene au o lume a lor, 
lumea poeziei cu referenţi în conceptele fundamentale şi în 
sistemul de valori, nu în realitatea imediată. 

Poezia populară hunedoreană, prin selecţia pe care o 
operează autorul în sintaxa enunţurilor, prin motive şi semantica 
elementelor de vocabular, prin înţelesuri şi subînţelesuri, 
mesaje nu numai clare, ci şi ambugui, este profund lirică, un 
lirism „energetic, pornit dintr-o viziune dinamică” pe care I-a 
remarcat şi Ovid Densusianu. 

Volumul antologic conţine, preponderent, poezie de 
dragoste, având ca motiv general dorul. Ca dovadă, numeroase 
poezii conţin cuvântul „dor” chiar în titlu, aproximativ 20: La 
fântâna dorului, Dorul, Vine dorul badiului, Cine n-are niciun 
dor, De-ar fi doru' vânzător etc. 

În multe poezii dorul este personificat: „Dorul iese şi 
mă-ntreabă:,,— Ce-ai pierdut, mândruţo dragă?”, „Du-te, dor, 
şi iar te-ntoarce"; „Du-te, dor, până la nor/ Ca o pasăre în zbor”; 
Numai dorul meu pribeag/ Te-aşteaptă, bădiţă,-n prag”; „Bade, 
dorul de la tine/ Peste multe dealuri vine”, „Vine dorul 
badiului/ Pe aripa vântului”; „,... doru-i mare câne...”; „Niciun 
dor nu vine iute/ Ca dorul de peste munte”. 

Ca dominantă, dorul apare frecvent în poezia de dragos- 
te, îmbrăcând haina monologului despre eul liric, despre per- 
soana iubită, despre altul sau altceva. În poezia de cătănie, dorul 
are ca obiect pe părinţi, de preferinţă pe mama: Dor de mamă: 
„Plânge-mă, mamă, cu dor,/ Că ţi-am fost dulce fecior [...]/ Şi 
mi-e dor, maică, mi-e dor/ De cel codru frățior,/ Şi de plug şi de 
ogor [...]/ Doru mi-i să merg acasă [...],/ Jele mi-i de măicuţa...” 

Dorul de mamă este convingător exprimat în invocaţia 
impresionantă a fetei care-şi părăseşte casa pentru a-şi urma 
soţul: „Mă duc, mamă, de la tine./ Doru' meu aici rămâne/ Să-l 
iei, mamă, să-l pui bine,/ Să-l sădeşti lângă fereastră,/ Să-ţi intre 
mirosu-n casă”. 

„Dorul” apare, însă, şi în blestemele de dragoste: „Du- 
te, batic, ducă-te/ Doru meu ajungă-te [...]/ Numa' la masă 
mâncând,/ Să scapi lingura în blid/ Şi pita de pe cuţit...” sau 
„Cine m-a dat dorului/ Aibă casa cucului/ Şi hodina vântului”; 
„Ajungă-te, mândro,-ajungă/ Dorul meu şi-o boală lungă,/ 
Ajungă-te dor şi drag/ Ca aţa băgată-n ac”. 

Cuvânt intraductibil în alte limbi, „dorul” apare într-o 
suită de expresii poetice, exprimând o varietate de stări 
sufleteşti (atât în monolog, cât şi în dialog): „pusei doru 
căpătâi”, „la fântâna dorului”, „dorul [...] pribeag”, „rămas-am 
eu cu dor”, „să te ţuc cu mare dor”, „nu i-aş duce-atâta dor”, 
„prins-o doru' rădăcină”, „mult dor duc”, „doru-i mare câne”, 
„cu dor ne legănam”, „de doru' ce bolesc”, „se leagă doru' de 
el”, „nu mă pot scula de dor”, „dor împrăștiat”, „m-ajunge dor”, 
„îmi vine dor să plec”, „mi-i dor şi drag”, „mi-i dor şi sete”, 
„şi-o trimis badea de dor”, „duce-m-aş cu dor...”, „să mor [...] 
pe braţele cui mi-e dor”, „scoate inima din dor” etc. 

Se obţine, astfel, conotaţia, chiar în poezia populară, 
bază şi izvor de inspiraţie pentru literatura cultă, prin plasarea 
cuvântului (în cazul nostru „dor”) în cele mai şocante asociaţii 
de cuvinte. 

Impresionantă este poezia Bate vântul de la badea, prin 
care poetul anonim exprimă efectul devastator al dorului, 

puterea lui asupra persoanei iubite. O prezentăm integral nu 
numai pentru frumuseţea ei, ci, mai cu seamă, pentru puterea de 
sugestie a intensității trăirilor: „Bate vântul livadea,/ Vine dor 
de la badea./ Bade, dorul de la tine/ Peste multe dealuri vine/ Și 
opreşte drept la mine./ Aşa vine de cu foc/ Ca mă ţine-n drum 
pe loc, Şi-aşa vine de fierbinte/ Că la inimă m-aprinde./ Ti-am 
spus, bade-bădişor,/ Nu-mi trimite-atâta dor/ Trimite-mi mai 
puţintel/ Şi vino şi tu cu el”. 

Este meritul lui Marcel Lapteş de a fi selectat cele mai 
izbutite poezii de dragoste specifice acestei bogate zone 
folclorice a ţării noastre, poezii care filtrează o anume realitate 
prin complexe, profunde trăiri sufleteşti. 

Mai recent, Marcel Lapteş a editat volumul Timpul și 
sărbătorile ţăranului român, despre care Cornelia Burghelea 
spune, în prefaţă, că „este o carte remarcabilă despre cultura 
tradițională în spațiul hunedorean, care, în ciuda unei scriituri 
curgătoare, plăcute, a unui verb inspirat și a unei fraze 
armonioase, ca de roman, se distanțează de eseul etnologic [...], 
printr-un material documentar fotografic remarcabil”. 

Iv Martinovici, Intoarcerea la Nausica 


Stabilit la Hunedoara, cu familia, din 1942, Iv 
Martinovici onorează catedra de limba şi literatura română între 
anii 1948 şi 1955. 

A ocupat mai multe funcţii: profesor de limba şi 
literatura română și franceză, consilier juridic la ICSH, apoi la 
CSH, membru al comitetului CPUN, secretar al Ligii 
luptătorilor din decembrie 1989. 

A debutat în literatură ca elev, în 1942, în „Gazeta 
Transilvaniei” din Braşov. 

În 1964, a debutat editorial cu traducerea volumului de 
poeme Grădinarul de R.Tagore. În același an, devine membru 
al U.S.R. 

Este redactor al revistei „Observator” din München 
(1990), director al revistei „Cariatide” din Hunedoara (1990 — 
1991), redactor responsabil al revistei „Arhipelag” (din 1998). 

A publicat poezii în Rusia, Iugoslavia, Cehoslovacia, 
Gruzia, Bulgaria, Germania. I-au apărut nouă volume de poezii 
— două premiate de U.S.R. —, trei cărţi de proză și cinci cărți de 
traduceri din limbile indiană, chineză, franceză. 

A obţinut Premiul Asociaţiei Scriitorilor din Braşov 
pentru volumele de poezii Ochii și ploile şi Euridice, precum şi 
Premiul revistei „Observator” din München pentru întreaga 
creaţie literară (1996). 

A colaborat la „România literară”, „Steaua”, „Tribuna”, 
„Orizont”,  „Astra”, „Ritmuri hunedorene”, „Cariatide”, 
„Arhipelag”, „Oglinda” etc. 

Volume publicate: poezii: Cercul de aur, Ca să fii stea, 
Ochii şi ploile, Euridice, Întoarcerea la Nausica, Eterna 
auroră, Spre Delfi, Eupalinos, Avatar; proză: Pe sub arcada 
porţii negre, Am lăsat graurii să zboare, Albastrul Flamingo şi 
Antologie de lirică românească modernă. 

A tradus din Tagore, Atmatov, A.Saint-Exupery, din 
Qu Yuan, Pierre Reverdy. 

Aprecieri asupra lui Iv Martinovici au făcut: Constanţa 
Buzea, N.Chirică, Radu Ciobanu, Dan Grigorescu, Cornel 
Regman, Al.Piru, Marian Popa etc. 

În paralel, a desfășurat o prodigioasă activitate literară, 
fiind membru al Uniunii Scriitorilor. A condus mai multe 
reviste în ţară, iar la München, a fost directorul revistei 
„Observator” (1990). 

Poezii i-au apărut lui Iv Martinovici nu numai în ţară, 
ci şi în Iugoslavia, Rusia, Gruzia, Germania, Bulgaria. Pe lângă 
numeroase volume de poezie, a scris trei cărți de proză şi cinci 
volume de traducei din literatura indiană, chineză, franceză. 

Radu Ciobanu îl percepe drept „un solitar”, „un 
perpetuu singuratic”, dar „cu o acută conștiință a propriei valori, 
iritantă pentru mediocrităţi”. 

Cornel Regman aprecia, în revista „Astra”, nr.3/1977, 
volumul Întoarcerea la Nausica pentru „abolirea existenţei 
mitice, ca și amintirea sau rechemarea unor paradisuri 
pierdute”, cum ar fi „raiul primordial al copilăriei”, „peisajele” 
cu „putere magic-enigmatice”. 

Prima parte a volumului Întoarcerea la Nausica, 
abordează, din multiple perspective, erotismul, după ce evocă 
„bunul pământ cu arome multiple”, „câmpia [...], landa [...]/ cu 
ierburi şi maci”, „ploile repezi de vară”, „Casa Părintească”, 
„lele”, „parce”, „păduri bântuite de octombrie”, „frunze în 
mute spirale”. 

Astfel, iubita este intuită după „semnul de aur” al 
pasului, după „silueta ca o flacără albastră”, după „ochii mari 
deschişi de zboruri discrete” (Pe sideful frunţii îmi gravez 
chipul), după „surâsul [...] de fecioară [...] abia descifrat”, după 
„vertebrele braţului [...] de zburătoare plăpândă” (În lăuntricul 
foc...), după „superbul [...] trup de fecioară” (Totul e dans din 
începuturi). Îndrăgostit, eroul liric îi cere: „Vino, să împărţim 
darul acesta/ Dacă pentru mine ai fost făcută”. Alteori, 
„cuvântul/ Rămânea mut”, „gesturi inițiatice pregătesc calea” 
norocoasei, iar ea îl aşteaptă să-i cadă „ca umbra la picioare”, 

pentru că făptura ei „se alcătuieşte în frumuseți nepieritoare” şi 
„în sărbătoare clipa se zămisleşte” la „apropierea” ei „fragilă 
fugară” de „Nefertiti”. 

Iubita însăşi aude numele iubitului şoptit de pământ, de 
aer, de apă şi îşi purifică țesuturile în aşteptarea celui „hărăzit”, 
fără vârstă, fără nume, dar pentru care „a fost făcută”— ca în 
mitologie. 

Trecând „cu paşi de regină”, ea îi „respiră aerul” cu 
„trup fericit de ursitoare, clepsidră” (Respiri aerul meu). 

Valorificând mitul lui Laocoon, despre preotul lui 
Apolo, din Troia, sugrumat împreună cu fiii săi de șerpii trimişi 
de zeiţa Atena, drept pedeapsă că s-a opus introducerii calului 
troian în cetate, poetul surprinde, în partea a doua a volumului, 
ipostaze ale suferinţei umane, pornind de la tragedia generată 
de cutremurul din 4 martie 1977. 

Ciclul Laocoon debutează cu Moartea lui Orfeu, 
dedicată poetului A. E. Baconsky, în „zbor căzut” şi continuă 
cu alte poezii dedicate victimelor acestui cutremur: Moartea 
fecioarelor „ca două semne de mirare sfântă”, „nebănuite 
fântâni”, „nestemate licori, parfumuri/ râvnite de zei”, „două 
minuni” din care nu au mai rămas decât „două mirări de gheață, 
două zboruri/ de gheaţă albe, plutind pe ceruri căzute”. Fiorul 
dramatic al morţii planează asupra unor destine frânte. 

În acest context de coşmar, poetul se autodefineşte: 
„sunt omul-spaimă [...],/ fără vârstă încolţit de câini [...], de 
urlet [...]/ sunt smuls, fragmentat între/ canceros prolific [...]/ 
suspendat între două, între nouăzeci şi nouă/ de hăuri [...]/ un 
ospăț oferit vuietoarelor...” 

Atmosfera apocaliptică este intens „refăcută”: „zodia a 
orbit, ochiul timpului/ albastru se întunecă şi simt vântoasele 
[...]/ pleoapa s-a veştejit”, „roșul buzelor curge prelung”, 
„lunga, ireversibila prăbuşire”. „Absența încet/ te cuprinde”, 
„frumoasele cicatrice au rămas ca două roze”, „silueta de-a 
clipă”, „steaua pe care mă aflu e bântuită de marile vânturi”, 

generând  „coşmar”, „dementă amăgire” şi îndemnul 
„salvează-te...” 

Chiar titlurile poeziilor au tentă dramatică, precum 
Coşmar, Strigoi, Strigăt perpetuu între două guri etc., iar 
structurile poetice întreţin această atmosferă: „abisul [...]”, 
„oarbele mâini”, „țărm contorsionat”, „În zadar, totul e în/ 
zadar”, „azur neregenerat”. 

Speranţa, însă, „moare ultima”. De aceea, poate, din 
ultimele poezii se prefigurează, simbolic, optimismul atât de 
necesar „supravieţuirii”: „izvoarele se înmulțesc”, „un soare 
enorm”, „0 cale superbă”, „nu mă dau învins”, „va fi o zi în care 
vom redeveni arbori, păsări înțelepte, roci [...],/ vom reface 
drumul...”, „născânde stele/ se vestesc la capăt larg de drum”. 

Iv Martinovici reuşeşte — aşa cum şi-a propus — ca 
mănunchiul acesta de versuri simbolice să fie o „posibilă și 
necesară revenire la limba poeziei”. 

Iv Martinovici „şi-a construit universul propriu, cu 
migală, în timp şi cu puterile neajutate decât de harul ce i s-a 
hărăzit şi de cultura de care s-a învrednicit...” precizează Radu 
Ciobanu. 


228 


Sclipiri hunedorene de har (cronici literare) 


Maria Miertoiu, Poeme-crochiuri 


Lirica feminină hunedoreană se îmbogățește cu 
volumul inspirat/ modest intitulat Poeme-crochiuri al artistei 
plastice, profesor, poet, Maria Miertoiu, apărut la editura Karina 
din Deva, în 2013. 

În timp ce clasicii și romanticii pendulează între 
constrângerea naturii și pasionalitate, modernii, începând cu 
Edgar Poe, consideră că viaţa oferă un spectacol având ca „izvor 
global de delicii” senzațiile de forme, de sunete, de miresme şi 
sentimente, pentru a atinge intangibila Frumuseţe. Ei urmăresc 
să restituie artei noblețea aristotelică a plăcerii prin asociere cu 
pictura şi muzica, ridicând tensiunea sufletească la sublim. 

Asemenea altor poeţi moderni, întâlnim în poezia 
Mariei Miertoiu un anume acord al contrariilor, în care visul se 
disciplinează logic, misticitatea se întregeşte firesc de rigoare, 
intuiţia merge în pas cu luciditatea de analiză, iar impulsul 
spontan îmbracă o haină glacială, împlicând sugestia şi 
ambiguitatea. 

Aidoma concepţiei despre poezie a lui Valery, la Maria 
Miertoiu „duioşia și tristeţea, furia, teama sau nădejdea se 
amestecă în emoție poetică esenţială”, pentru a dezvălui 
cunoaşterea lucidă și analitică a vieţii interioare. În același timp, 
poeta aspiră la un regim prozodic de libertate, într-un ritm de 
natură psihologică. 

Volumul debutează cu poezia Ninge..., care, în ciuda 
titlului, nu este un pastel, ci o profundă meditație pe tema 
existenţei. Poeta, folosind repetat apelativul „Ninge, Doamne”, 
invocă ardent divinitatea să-i fie sprijin în viață pentru 
„mintea”, „sufletul”, „albul iubirii, „copiii din lume”. 

Ninsoarea divină este asociată cu „Naşterea Ta”, cu 
îngerii, cu harul dumnezeiesc, cu bucuria şi inocenţa. 

Forma adresată (vocative, verbe la imperativ, pronume 
la persoana a doua), permite poetei să pună în antiteză ipostaze 
ale eului liric: „m-ai învins”, „m-ai doborât”, ca „să mă ridice”. 

Toate, prin puterea magică a albului generat de „ninsorile Tale” 
care — necondiționat — conduc „spre căi de lumină”. 

Al doilea poem, Albul iubirii, continuă invocarea 
divinității, pentru a „curge [...] albul iubirii” asupra eului liric 
aflat în derută între „marginea mea” şi „necuprinsul Tău”, în 
zborul pe care zarea nu-l încape. 

Sunt enumerate complexele stări sufleteşti care-l 
domină şi îl devorează, stări contradictorii adesea: „mă topesc”, 
„deznădejdea”, „vieţi zbuciumate”, „arde” — „să vibrăm”, 
„lacrimi de dor”. 

Din Somn, se desprinde aceeași neliniște existențială, 
poeta recurgând la o suită de interogaţii retorice, pentru a dovedi 
că numai „Oglinda unei boli îți spune precis ce este somnul”, 
căci noi „nu ştim nimic”. 

Acelaşi ton grav, dublat, însă, de optimism, domină şi 
poeme precum Resuscitare, Altă zi, Plictiseală, pentru ca în 
Suferinţă poeta să repete, la începutul fiecărui vers, verbul cu o 
dramatică încărcătură semantică „sufăr”, enumerând şi 
circumstanţele generatoare de suferinţă: „nerăbdare”, „urât”, 
„frumos”, „în bucurie şi tristeţe”, precum şi atitudinea: „cu 
sadism”. Concluzia accentuează dramatismul: „Sufăr şi nu mă 
alin”. 

În Mi-e sufletul..., se conturează starea sufletească 
contradictorie: „aş striga — mi-e teamă”, „patimi şi zâmbete”, 
„scâncesc — descopăr”, „mângâie” — „tăcerea infinitului”. 

Realitate (Real — Penal) surprinde realitatea ca „un 
crematoriu citadin”, subliniind „golul din şcoli”, 
„dezamăgirile”,  „grotescul”, „nebunia lumii”, „aerul 
contaminat” nociv, în contrast cu „Salonul refuzaţilor” din 
Aiud, „refuzaţi” care trăiesc prin „iluminările ochilor”, prin 
„lacrimile durerii”, prin „voinţă”, prin „dangătul credinţei 
înăbușite”, prin „geamătul neîncetat spre lumină”. Aceasta, 
pentru că, deşi „Neadormitul vrăjmaş le-a pus pecetea/ ca să ne 
ardă lacrima sfântă/ Ne urmează amintirea lor”. 

Două lumi grav agresate, dar cu idealuri total opuse! 

Îndoieli (Ochi viu), incertitudine, nesiguranță, speranță 
(O zi), disperare (Limita mea, Strigăt stins) sunt alte dramatice 
ipostaze ale eului liric greu încercat, aflat „la răscruce...” 

Inițiere luminează existenţa prin copilul care caută 
„liniştea orei astrale”, „liniştea lumii”, făcând „un joc de 
inițiere”... 

Ca un fir roşu străbate magia divină, care planează 
asupra multor poeme. Astfel, din Meditaţie răzbat optimismul 
(„mă agăţ de astre” — repetat, „forez adânc”, „ofrandă mintea pe 
altarul sfânt”), speranţa (Vino, Duh Sfânt”) conferite de 
această magie. 

Altar valorifică elemente religioase, pentru a exprima 
ferm opţiunea „vreau”: „altar deschis spre cer”, „dragostea 
eternă”, „moarte a păcatului”, „-ai botezat”, „Lumină Divină”. 

Lacrimi curg „pe obrazul lumii”, simbolizând, antitetic, 
„bucurie sau tristeţe” şi „nu” le „oprim”, pentru că „spală 
impresii şi ochii orbi”. 

Contrast pune în antinomie „verdele crud” şi „simfonia 
cromatică la ceas de Înviere”, eul „neputincios/ La poalele 
Necuprinsului”. 

Natura este în consonanţă — cum altfel? — cu starea 
sufletească a eului liric: „Stau împletită cu zilele/ şi cu 
zgomotele dimineţii”, „vreau să rămân în verdele exuberant 
(optimism), dar „viaţa mă trage-n jos” (pesimism), sentimente 
ce se desprind din poemul Zori. 

Primăvara unică  surpinde  „berzele”, „aceleaşi 
cuiburi”, felul cum „cresc prețuri” — repetat, „aceeaşi țară”, dar 
şi „oameni răi”. 

Un suflu optimist degajă Hai-ku mine (I şi II): 
„renaştere”,  „pulsaţii noi”,  „regenerare”, vindecare”, 
„reînviere”, „natura [...] nouă” etc. 

Același tonus nou răzbate şi din poemul Hai cu... mine 
la Tine: „mă ajuţi”, „mă aştepţi”, „mă mângâi”, „Chipul Tău e 
Lumina”. 

Ultimele două poeme exprimă, din altă perspectivă, 
același optimism. La aniversare marchează frumoasa vârstă de 
aur a „copilului”, având ca sarcină de a deschide „căile 
Domnului”. 

Ninsorile bucuriei invocă pe Domnul să ne uite pentru 
„ninsorile binelui, ale păcii şi bucuriei”, să ne uite „la poarta 
cerului, în oceanul iubirii”, „în grădina luminii”, pe „drumul 
cunoaşterii”, pentru ca, în ultimul vers, să-l invoce astfel: 
„Uită-te, Doamne, şi nu ne lăsa!”, poeta exprimând deplina 
încredere în miracolul săvârşit în sacralitate. 

Aspirând la muzicalitatea poeziei, la simboluri 
cromatice şi la frenezia contopirii cu natura, folosind, în acest 
scop, toate procedeele de desțelenire a versului clasic, pictorul 
Maria Miertoiu a supus ritmul unei delicate acţiuni de dizlocare, 
promovându-l la starea de libertate. Poeta conferă versului 
„ținuta festivă a exprimării omenești”, cum ar spune Vladimir 
Streinu. Astfel, versul ei și-a anexat o bogăție de forme posibile, 
încorporând trăiri sufleteşti complexe, într-o formă stilistică 
reuşită. 

Poezia Mariei Miertoiu este o poezie a responsabilității 
civice, o poezie a durerii stăpânite, a chemării frenetice la viaţă, 
a rugăciunii, a încrederii nemărginite în Divinitate și în Viaţă, a 
comuniunii cu natura terestră și cosmică, un Imn închinat Vieţii. 

Poeta realizează o meditaţie matură, într-o viziune 
optimistă asupra Vieţii, folosind Divinitatea ca simbol al 
Speranţei. De aceea, ingenuitatea, tihna dispar în lupta feroce 
pentru existență, căutând drumul spre lumină şi linişte, spre 
marile înălțimi ale sufletului. 

Desenele, care însoțesc o parte dintre poeme, nu sunt 
„crochiuri”, ci dau măsura talentului pictorului. 

Dănilă Moldovan, Jurnalul cu parfum de Istanbul 


Jurnalul, ca depozitar al reflecțiilor personale asupra 
unor călătorii, evenimente și acțiuni, dobândeşte — de-a lungul 
timpului — valoare literară prin pregnanța personalității 
autorului, prin spiritul unic şi — nu în ultimul rând — prin talentul 
autentic al autorului. 

După opinia lui Emil Cioran, jurnalul creează autorului 
impresia de libertate, iar Eugen Simion apreciază în jurnale 
„sinceritatea față de sine însuși, obținută prin interiorizarea 
profundă şi neţinând seama de barierele convenţionale”. 

Jurnalul cu parfum de Istanbul a apărut în 2012, la 
Editura Argonaut din Cluj-Napoca şi s-a născut din curiozitatea 
şi din dorinţa autorului de a descoperi „misterele fostei capitale 
imperiale din care, aproape o jumătate de mileniu, sub o formă 
sau alta, ne-a fost influenţat destinul neamului”. 

Înaintea plecării spre Istanbul, se impunea — în opinia 
autorului — cunoaşterea „parfumului cu iz dâmboviţean al 
Bucureştiului”. Este un bun prilej de a zăbovi trei zile în oraşul 
lui Bucur, pentru a putea compara „tăriile parfumurilor celor 
două oraşe puternic legate între ele prin coordonate istorice 
măsurate în veacuri”. 

Jurnalul lui Dănilă Moldovan este „rodul consemnării 
faptelor trăite în decursul a două şederi autumnale la Istanbul în 
anii 2006 şi 2009”, precum al câtorva zile ale „unei primăveri 
bosforice capricioase” ale anului 2011 şi — am adăuga noi — 
rodul unei temeinice documentări privind istoria Imperiului 
Otoman și a noastră. 

Autorul, după propriile mărturisiri, îmbină în mod 
fericit descrierea peisajului cu evocarea, meditaţia și cugetarea, 
îndemnându-l și convingându-l pe cititor să viziteze „capitala 
romano-bizantino-otomană”, situată la „gura apelor în 
sărutare”, (Bosforul, Cornul de Aur, Marea Marmara). 

Partea întâi a Jurnalului readuce în realitate câteva zile 
din octombrie 2006 şi din septembrie 2009, după escala din 

Bucureşti, petrecute în „oraşul-simbol al lumii întregi”, „oraş 
bicontinental”. 

Zilele lui octombrie 2006 (20 — 27 octombrie) s-au 
consumat dominate de sentimentul primului contact cu oraşul 
miraculos şi împrejurimile sale. Astfel, ajuns „la porțile 
Orientului”, călătorul admiră statuia lui Barbaros Hayrettin 
Paşa, Muzeul Marinei Militare, Piaţa Taksim, strada 
Independenţei, pentru ca seara să trăiască emoţiile unui 
cutremur. 

A doua zi, vizitează Galata Kulasi, Tacsim, liceul 
franco-ture Galatasaray Lisesi, vestitul Hotel Pera Palace, 
construit în 1892, menit să-i găzduiască pe pasagerii Orient- 
Expresului, Centrul Cultural Atatiirk. 

„Chemarea Bosforului a devenit irezistibilă” şi, astfel, 
călătorul se îmbarcă pe vapor de lângă Moscheea Mare 
Imperială, pentru a admira „spectacolul [...] de o frumuseţe 
aproape ireală”. 

Sunt surprinse cu o deosebită sensibilitate reflectarea, 
în apele Bosforului, a palatelor, precum Dolmabahçe Sarayi — 
reşedinţă a sultanilor — şi Beilerbeyi Sarayi, apoi „strâmtoarea 
Bosfor”, unde „s-au îngemănat sâmburii cunoaşterii umane 
euro-asiatice”. Pe cele două maluri se oglindeau vechi cetăți 
medievale: pe malul asiatic, Ydirim Baiazid a construit 
Fortăreaţa Anatoliană (1393), iar pe malul european, Mehmet al 
II-lea Fatih a construit, în 1452, Fortăreaţa Rumeli Hisari. 

Palatul Topkapi Sarayi (prima reşedinţă a sultanilor) 
„stă cocoţat” pe Sarayburno, separând Golful Cornul de Aur de 
Marea Marmara. 

Sunt descrise, cu măiestrie, cele două poduri suspendate 
peste strâmtoare, Parcul Ulus, Podul Bosfor, apoi „giuvaerele 
turistice al Istanbulului”; Moscheea Albastră, Hagia Sofia, 
Palatul Topkapi, Palatul Sacru, Hipodromul, Moscheea lui 
Soliman Magnificul, Bazarul de mirodenii, Moscheea Nouă de 
pe malul Cornului de Aur, Moscheea Cuceritorului, Fanarul, 
casa în care a locuit 22 de ani Dimitrie Cantemir (din păcate 

rămasă în mare paragină), Catedrala Patriarhiei 
Constantinopolului, Turnul Galata, de unde se deschide o 
splendidă panoramă a Europei şi Asiei. 

Paşii l-au purtat, în zilele următoare, în „cartiere cu aură 
aristocratică europeană”, vizitând megacolosul comercial 
Cenahir Mall, apoi obiectivul militar de mare importanță și 
valoare Rumeli Hisan, cartierul de vile, statuia amiralului flotei, 
Barbaros Hayrettin Paşa, „oraşul labirint negustoresc”, 
„capitala comerţului tradițional, unde „aurul și argintul sunt 
expuse precum rufele la uscat”. 

Vizitarea haremului este un bun prilej de informații 
detaliate asupra acestuia şi asupra „curţilor” Palatului Topkapi. 

Ultimul obiectiv vizitat în această „primă toamnă” a 
fost „Palatul Dolmabahce ridicat la concurență cu palatele 
regilor Europei”. 

Vizita „autumnală” din 2009 a durat din 15 până în 22 
septembrie, când, „mantia verde a naturii începe să capete 
contururi galben-arămii”. 

Călătorul e decis să străbată spaţiul până la Beşikoş „pe 
propriile picioare”, pentru a savura, pe îndelete, frumuseţile 
peisajului natural și arhitectural. Astfel, trece pe lângă 
Universitatea Istanbul, Biserica Sfinților Apostoli, Poarta lui 
Charisios, ce „deschidea drumul spre Adrianopol”. 

După revederea „Memorialului Marelui Sultan”, paşii 
călătorului se îndreaptă spre Bazarul Egiptean, cu poarta 
Perama, intrarea pe podul Galata, pentru a parcurge „Cetatea 
mirodeniilor”, piața moscheii Yeni Camii, stația portuară, 
bulevardele Dolmabahce şi Şair Nedim. 

Vizita de a doua zi avea ca obiectiv gara unde îşi are 
punctul terminal Orient-Expresul, Sirkeci. 

A treia zi, se îndreaptă spre stația portuară Kabataş, 
pentru a ajunge la Turnul Fecioarei, situat pe un „pumnuleţ de 
pământ împietrit”, în mijlocul apei, având un trecut legendar, 
dar „realitatea depășește cu mult nimbul legendelor”, aşa cum 
rezultă din ampla descriere a Turnului şi a panoramei. 

În ziua următoare, itinerarul începe în staţia navală 
Kabotaş, spre Adalar, cele nouă insule din Marea Marmara, 
până la stația Kadiköy, apoi Adaler, unde turiștii sunt 
întâmpinați de „escadrile de pescăruşi”, realizând un „spectacol 
interactiv om-pasăre”. S-au făcut escale la Kinaliada, 
Burgazada, Heybeliada și Büyükada. Turul insulei se face cu 
caleaşca, iar „colierul de insule [...] picură esenţa parfumului de 
Marguara peste esența parfumului de Istanbul”. 

În penultima zi a sejurului, într-o duminică, s-a ajuns cu 
taxiul direct la Rumeli Hisari, cetatea construită în 1452, de 
către sultanul Mehmet al II-lea Fatih, o „fortăreață pumnal”. A 
urmat, ca obiectiv, Turnul Fatih, un turn cilindric, cu nouă etaje, 
fiind, un timp, închisoare otomană. 

În ultima zi sunt vizitate Fortăreaţa Yedicule, Cetatea 
„celor şapte turnuri”, care a devenit, în timp, „cel mai 
înfricoşător loc de încarcerare din tot Imperiul Otoman”, unde 
au fost martirizați Constantin Brâncoveanu și cei patru fii ai lui, 
trădaţi de boierii Cantacuzini. 

Partea a doua a cărţii include jurnalul zilelor de 
primăvară bosforică (aprilie — mai 2011), autorul consemnând 
momente din a patra vizită în „orașul ce stăpânește pământuri 
pe două continente”, începând cu „Vinerea Mare”... când 
reculegerea se face într-o biserică armenească. 

Participă la slujba de Înviere la biserica ortodoxă 
grecească din cartierul Ortaköy, unde era preot un moldovean 
basarabean. 

„Ceasul de promenadă” se consemnă în centrul 
Beşiktaşului, pe Faleza pescarilor, urmând Piaţa Centrală, 
Bulevardul Barbaros, statuia Vulturului Negru, pentru ca în 
zilele următoare să ajungă la Constantinopol „pe îndelete”, 
pentru a revedea obiective deja cunoscute: Catedrala Sfânta 
Sofia, Moscheea Albastră, Muzeul Maritim, Parcul Küçük 
Ciflik, Parcul Yldiz, iar apoi să viziteze Asia, cu destinaţia 
Fethi, Paşa Koruse, „aşezat pe o coastă abruptă, împădurită 

natural”, unde se înfrunta „armata” lalelelor cu cea a copacilor, 
până la cota 390. 

Impresionat peste măsură de peisajul natural, autorul 
marchează și „cele mai expresive lucrări de artă” din galeria 
strâmtorii. 

Pentru a se închina la sfintele moaşte, neobositul călător 
ia drumul Patriarhiei Constantinopolului, pe care o descrie cu 
lux de amănunte. 

În „Dünya Bariş Parki 2000”, pot fi admirate 
simbolurile celor 30 de state, prin drapelele naţionale înălțate în 
rotonda catargelor, fără steagul României, din păcate... 

În una din zile, „norii [...] au început să-și verse 
lacrimile”, dar seara a oferit un concert de muzică şi dans 
flamingo de „o expresivitate aproape ireală”. 

În altă zi, obiectivul a fost Gâtul Seraiului, punctul cel 
mai nordic al peninsulei, pe care s-a edificat „Noua Romă”. 

În 6 mai, este evocată „Ziua Sfântă a Islamului”, când, 
în 6 aprilie 1453, Mehmet al II-lea începea asediul 
Constantinopolului. La căderea orașului, Islamul a intrat „în 
fieful ortodoxiei [...], la hotarele catolicismului”, iar turcii nu 
vor mai păsări această „oază de rai”. 

Autorul, entuziasmat de peisaj şi de vestigiile istoriei, 
mai vizitează Muniatiirk Parc of Turkey, situat în aer liber, 
aproape de „capătul” Cornului de Aur, unde „se cultivă mândria 
imperială, se prezintă realizări ale trecutului otoman, odată cu 
marele salt al turcilor în modernismul civilizației occidentale”. 

Este comparat Zidul Teodosian cu Marele Zid 
Chinezesc, pentru a motiva vizitarea Muzeului Panoramei, care 
prezintă „panorama circulară a marii bătălii” din 1453, când 
împăratul Constantin şi-a pus speranţa „în Dumnezeu şi în 
Fecioara Maria”. 

Vizita cuprinde şi „Împărăţia Negoţului Oriental 
Medieval”, pe dealul la Nisantașşi, la Kadiköy, în Asia. Apoi 
sunt vizitate faleza cu tunurile flotei otomane expuse, apeductul 
lui Valesis, Yenikapi; cu avionul deasupra Mării Marmara, a 

Istanbulului „admirând din ceruri”, călătorul se îndreaptă spre 
Nordul Mării Negre... 

Jurnalul... este scris cu nerv şi talent, domnul 
Moldovan dovedind reale calităţi narative, descriptive şi 
evocative. 

Impresionează meditaţia retrospectivă pe „firul 
istoriei”, vasta documentație asupra arhitecturii vechi şi noi a 
construcţiilor, paralelismul cu istoria noastră, nostalgia unor 
vremi apuse, dar inteligent imortalizate de către turci, 
dramatismul istoriei noastre zbuciumate, dar şi mândria de a fi 
român. 

Cartea este captivantă, se citește „pe nerăsuflate” și 
aduce un „plus” de experienţă literaturii de călătorii, 
încheindu-se cu mai multe poze color, ilustrative pentru 
obiectivele vizitate. 

Domnul Moldovan promite a fi un scriitor dăruit cu 
talent, atent la amănunte, cu simţul umorului, dar şi cu înclinații 
spre meditaţie privind existenţa şi istoria, cele două laturi ale 
convieţuirii demne. 

Lucia Munteanu, Poezii — bijuterii pentru copii 


„Picătura de apă vie din fântâna netulburată a 
copilăriei”, „bărcuţe colorate ale versului”, cum metaforic se 
autocaracterizează volumul, Poezii — bijuterii pentru copii, 
florile strânse în acest buchet pentru copii o definesc pe doamna 
educatoare, poeta Lucia Munteanu, fostă strălucită elevă a 
Şcolii Normale „Sabin Drăgoi” din Deva. 

Nu ne surprinde apariţia acestor nestemate, ne 
surprinde întârzierea prudentă cu care „poeta autentică” 
(Al.Stănescu) a înţeles să debuteze, când, de fapt, talentul i se 
dezvăluise ca liceană. 

După un „preambul”, Anotimpuri de dor („primăvara, 
când braţele mamei mă strâng”, „vara, când buzele mamei 
sărută”, „toamna, când palmele mamei mângâie”, „iarna, când 
mama m-adoarme cântând”), Copilărie 1, II, III şi Mângâie cu 
buzele tale, soare... poeta îşi structurează poeziile pe 
anotimpuri (Primăvara, Vara, Toamna, larna), urmate de 
grupajul Sfatul mamei şi încheindu-l cu un altul, Hai să ne 
jucăm! 

„Bucurie”,  „descoperire”,  „trăire”, anotimpurile 
imaginate de poetă ne dezvăluie nu numai talentul de pastelist 
(„primăvara e lumină [...], cântec de izvoare [...], albină [...], 
pasăre în zbor [...], floare [...], senina dimineaţă [...], cer brodat 
cu soare”; toamna „grâul doarme în hambar, somn de aur”; iarna 
„îngerii scutură-n taină/ Steluţele alb-argintii”, „se-apropie 
Crăciunul [...] sărbătoarea marii bucurii [...], cântată de colinda 
strămoşeasca”), ci şi capacitatea de a anima natura, aşa cum le 
place copiilor care, de cele mai multe ori, gândesc în metafore: 
„soarele a sărutat iarba”, „floarea macului [...] se-nchină”, 
„muguraşii sunt ai pomilor-copii”, „Pădurea ţine la pieptul ei 
[...] Albi ghiocei”, „oul-viaţă”, „frunza somnoroasă”, „râde 
soarele”, „iarna toarce... dintr-un caier alb de nor”. 

Din altă perspectivă, poeta arată că poeziile cultivă nu 
numai gustul copiilor pentru frumos, ci îl plimbă prin lumea 

miraculoasă a copilăriei, prin mediul deloc străin lor, le 
consolidează sentimentul sacru al dragostei filiale (Mama, 
Palmele mamei, Icoana mamei), îi repune în contemporaneitate 
( Iunie, Ziua copilului), le stimulează înclinația spre ludic 
(Darul Măriucăi, Joc), dar îi orientează şi pe calea artei 
autentice şi spre înţelegerea străvechilor noastre credinţe 
(Hristos a înviat!, Moş Crăciun) şi obiceiuri (Oul roşu, 
Colinde). 

Petalele florii, Sfatul mamei, fără a avea un iz 
moralizator, contribuie la formarea unor frumoase trăsături 
morale ale copiilor (Să nu minţi, Îndemn, Ascultă-ţi părinții, Să 
nu vorbeşti urât!, Dacă faci un strop de bine, Prietenia, 
Rugăciunea de seară), punând germenii personalităţii lor. 

După momentele de sărbătoare oferite de cele mai 
multe poezii ale volumului, în mod simetric, poeta revine la 
copilărie, cu problemele cotidiene, dominată de joc (Lumea 
mea, Joc, Măriuca gospodină, Supa pentru păpuşică, Ceasul, 
Trenul). 

Astfel, hrănit cu miracolul poeziei, „fructul educaţiei”, 
copilul, descifrează taina mugurilor, se entuziasmează în 
mijlocul naturii, învaţă să-și iubească mama, să-i asculte 
sfaturile, îşi cântă în versuri ziua, fără, însă, a uita că este copil. 
Şi totul îi datorează „doamnei educatoare”. 

Dan Orghici, Fumuri de „palian” 


„Dan Orghici aparţine unei urbe cu tradiție publicistică, 
ceea ce poate fi şi o povară, ca memorie culturală, dar şi un 
psiho-stimul. Proza scurtă, evocarea, evenimentul ce tinde a fi 
semnificant-semiotic, notația scurtă compozitivă fac dinamica 
atractivă la lectură”, după opinia lui Eugen Evu din „Pseudo- 
prefață” la acest volum. 

Într-adevăr, cartea apărută în anul 2012, conturează 
personalitatea lui Dan Orghici: spirit polemic, constanța sa 
atitudinală faţă de realitatea aceasta anormală — cu o faţă gravă 
şi responsabilă, cooperant şi flexibil, cu un accentuat simţ al 
umorului, dar și cu vădite chemări spre spiritul creştin. Vom 
pătrunde în aceste varii ipostaze, ilustrându-le selectiv cu 
„piese” ale volumului, pe care l-am fi dorit mai puțin divizat. 

Ca jurnalist, Dan Orghici s-a impus la „Expresul de 
Orăștie” (11 martie - 22 iulie 2009), prilej de a-și diversifica 
preocupările publicistice, pentru a face nu numai reportaje sau 
interviuri, dar abordând și eseul sau proza scurtă. Experiența 
acumulată şi-a fructificat-o în reviste precum „Visul”- revista 
online, „Repere culturale”, „Calea, Adevărul şi Viaţa”, „Gazeta 
de Hunedoara”. Articolele sale puternic ancorate în realitate 
conferă savoare publicaţiilor în care se afirmă autorul. 

Preocupările spirituale ocupă un spaţiu larg în economia 
volumului: Calea crucii, evocă drumul dramatic al Golgotei şi 
pledează pentru post, fapte creştineşti, rugăciune, pentru a 
evoca, în pioase cuvinte, pe „Regina familiilor”, Fecioara 
Maria, cu misterioasele apariții, precum cele de la Lourdes, 
Fatima, Guadalupe, citând priceasna dedicată Sfintei Fecioare. 

Din grupajul Reacţii de creștin se desprind: pelerinajul 
greco-catolicilor din Orăştie spre Zlatna, serile de colinde 
onorate cu concerte susţinute de grupuri de clerici, motivarea 
opțiunii de a fi creștin, omagii aduse papei Benedict al XIII-lea, 
pledoaria pentru buna cooperare cu ortodocşii, popasul 
relicvelor Sfintei Rita de Cascia la Biserica Greco-Catolică din 

Orăştie, Sfânta Înviere a lui Hristos, vizita Episcopului 
Alexandru Mesian din Lugoj, pentru a încheia cu „misiunile 
populare destinate mirenilor”. 

Puternic ancorat în realitate, spiritul critic şi justiţiar al 
lui Dan Orghici îmbracă forma artistică a pamfletului, operând 
benefic cu umorul. 

Haiducul este una din piesele incitante ale autorului. 
Este vorba, desigur, despre „Haiducul modern”, care: „are la 
dispoziţie sălile de fitness”, „ţine hăţurile cailor putere ce pun 
în mişcare o limuzina (fără T.V.A.)”, „se ia la trântă cu legea 
[...] o şi învinge, ciupind de unde se poate și de unde i se dă 
locul”. „Haiducul modern [...] ia de la stat [...], înfruptându-se 
[...] din despăgubirile date de tribunalele internaţionale în 
numele «dreptății» sale”. 

Electorale am putea intitula o suită de „piese” menite să 
stigmatizeze metehnele moştenite de pe vremea marelui 
Caragiale. Astfel doar „Vocea urnelor s-a făcut auzită din nou”; 
aflăm cum „cetăţenii [...] au făcut din nou să tacă politica, 
urmând ca cei aleşi să-și ducă la bun sfârşit promisiunile”. Şi 
mai precizează că „numai cu edili buni se dezvoltă cetatea” și 
„numai încrederea concitadinilor poate da puterea deciziilor”. 
Autorul mai face câteva consideraţii de bun simţ, realizând 
portretul robot al unui primar benefic: „să cunoască proiectele, 
să aibă deschidere către firmele din oraş”, să facă „politici 
sociale”, „să fie gospodar, un om pe al cărui cuvânt să te poți 
bizui” şi, mai ales, „să fie şi creştin”. Alegerile prezidenţiale îl 
derutează, neștiind cine ar putea merita înalta funcție, pentru că 
nici un candidat nu a oferit vreo „idee vizionară”. Chiar 
dezamăgit, îi îndeamnă pe concitadini să voteze cu acei 
candidați care „Vibrează pe aceeași lungime de undă” cu 
poporul. 

Cât priveşte Societatea civică, merită relevate câteva 
constatări la care ajunge autorul: „învăţăm [...] din exemple 
«negative», ne dorim «echilibrul» ca pe o «taină a vieţii», 
«greşeli de nepermis pe stradăy”. 


242 


Sclipiri hunedorene de har (cronici literare) 


Două piese intitulate identic Din dragoste pentru cetate 
îl îndrituiesc pe Dan Orghici să afirme, pe drept cuvânt, că 
„Amintirea trecutului este ca o piatră de hotar pentru viitor. Nu 
poţi trece mai departe [...], de nu te uiţi la semnele pe care 
înaintașii le-au lăsat”. În consecință, jalonează succint 
„devenirea” Orăştiei: ridicarea la rang de oraş (1860), deputaţi 
orăştieni în Dieta de la Budapesta (1865-1868), monumentul 
ridicat în cinstea victoriei eroice da la Biskupitz (1866), datorită 
„bravilor flăcăi români”, „corul de la Orăştie”. Naşterea lui 
Aurel Vlaicu (1882) la Binţinţi, apariția tipografiilor şi 
librăriilor „Franz Schăesser” şi „Carl Furhman”, „Societatea de 
lectură” (1883), ASTRA (1890), Tipografia „Minerva” (1891), 
„Reuniunea meseriașilor” şi ziarul „Activitatea” (1899), foaia 
săptămânală „Libertatea” (1902), revista „Tovărăşia” (1906), 
revista „Cosânzeana” (1911), „Convorbiri ştiinţifice” (1917), 
„Cucul din Ardeal” — revistă umoristică, „Frăţia” (1926), la fel 
„Hai să râdem” (1921) şi o serie de alte reviste și calendare. 

În ansamblu, cartea domnului Dan Orghici incită la 
lectură! 

Mariana Pândaru, Aproape liniște/ Almost silence 


Născută pe plaiuri doljene (20 august 1952, comuna 
Pleşoi), Mariana Pândaru s-a stabilit, din tinereţe, la Hunedoara, 
apoi la Deva. 

A făcut parte din Cenaclul „Flacăra”, al scriitorilor din 
Hunedoara, apoi din Cenaclul „Ritmuri” din Deva. 

A debutat în 1974, la revista „Tribuna” din Cluj- 
Napoca, iar în 1988, debutează editorial la Editura Facla din 
Timişoara, cu volumul de versuri Dincolo de râu, câmpia. 

Colaborează la „Amfiteatru”, „Ardealul literar”, 
„Călăuza”, „Astra”, „Contrapunct”, „Convorbiri literare”, 
„Contemporanul”, „Familia”, „Flacăra”, „Luceafărul”, „Mihai 
Eminescu” (Australia),  „Lumina” (Iugoslavia), „Plai 
românesc” (Ucraina) etc. 

Alte apariții editoriale: Salt mortal, Daruri-jucării, 
versuri pentru copii, Ferigi înzăpezite, Noaptea sărbătorilor, 
Lacrima de ambră, Parisul din inima mea, Fulgere pe mare, 
După căderea nopții, Memoria faptelor, Aproape linişte (ediție 
bilingvă). 

În prezent, este membră a Uniunii Scriitorilor din 
România, a Uniunii Ziariştilor Profesioniști şi conduce 
Asociaţia Scriitorilor Hunedoreni; este membră a Societății 
culturale „Ginta latină”. A absolvir Cursul Internaţional de 
Jurnalism al Academiei de Jurnalism din Austria (1999). 

Conducătoare de ziar („Călăuza noastră”), de revistă 
literară („Ardealul literar”) şi de edituri (Călăuza v.b. şi 
DaniMar), Mariana Pândaru se dovedeşte a fi un bun şi priceput 
manager. 

S-a îngrijit de apariția unor ediţii precum: Victor Isac, 
O viaţă istorică a secolului XX — memorii, cugetări, minieseuri, 
Iv.Martinovici, Imnuri către inocență (vol.I) şi Eupalinos 
(vol.I), Valeriu Bârgău, Generaţie şi creaţie. Interviuri. 
Valeriu I.Apăteanu, Hipologia. Mic tratat de zoologie. 


244 


Sclipiri hunedorene de har (cronici literare) 


Dintre premiile primite de Mariana Pândaru amintim: 
Premiul special al juriului „Dacica — 2050 — Costineşti, 1978, 
Premiul revistei „România literară” (1981), Premiul revistei 
„Familia” din Oradea (1985), Marele premiu „Mihai Eminescu” 
(1985), Trofeul „Micului cititor” al Bibliotecii „Ovid 
Densusianu”, Deva (1996), Premiul „Mihai Eminescu” — 
Suceava (1997), Premiul pentru poezie al Editurii Emia, Deva 
(2001), Premiul „Novalis? — München (2001), Premiul 
Asociaţiei Scriitorilor din Ploieşti (2001), Premiul Festivalului 
„Mihai Eminescu” — Turnu Severin (2002), Diplomă şi medalie 
jubiliară ale Festivalului „Nicolae Labiş”(2005), Premiul 
Uniunii Scriitorilor din România (2010) şi Diploma de 
„Cetăţean de onoare” al Arcadiei (2012). 

Mariana  Pândaru este cuprinsă în Dicţionarul 
Scriitorilor din Caraş-Severin (1998), Mic dicționar al 
literaturii pentru copii — Deva (1998), Personalităţi 
hunedorene — Deva (2004). 

Alte funcții: Președinta Ligii pentru prietenia româno- 
sârbă (2002), membră a juriului Festivalului „Nicolae Labiş” și 
„Magda Isanos — Eusebiu Camilar” — Suceava, membră a 
Consiliului Naţional al Uniunii Ziariştilor Profesioniști (2012). 

Aprecieri asupra operei Marianei Pândaru au făcut: 
ALl.Florin Ţene, Mircea Ciobanu, Victor Atanasiu, Vasile 
Barbu, C.Cubleşan, Maria Cerchez, Eugen Evu, Cezar 
Ivănescu, Iv Martinovici, Dumitru Hurubă, A.T.Dumitrescu, 
Victor Isac, Constanţa Buzea, V.Bardan, Ion Machidon, loan 
Evu, Miron ic etc. 

Despre Parisul din inima mea (Jurnal de călător), 
Dumitru Hurubă afirmă: „Aş putea spune că suntem purtați, în 
cele mai multe cazuri vijelios, de-a lungul și de-a latul Parisului; 
încet-încet, atmosfera ne devine familiară, iar cei care ne mai 
amintim de romanele lui Hugo sau Balzac, de poezia lui Villon, 
Baudelaire sau Rimbaud putem retrăi, nu fără o oarecare 
nostalgie, momente de multă vreme închise în sipetele minţii şi 
ale sufletului...” 

Tot Dumitru Hurubă afirmă, în Revista „Vox Libri”, 
nr.3(24), 2012, că „ceea ce a impus-o pe poetă, nu numai pe 
plan judeţean, ci și național, este [...] în special lirica sa de o 
sensibilitate aparte şi un rafinament al expresivității artistice 
care îi asigură o percepţie frumoasă şi binemeritată în rândul 
cititorilor...”, iar loan Sebastian Bara o numeşte — cu prilejul 
aniversării din 20 august 2012 — „Doamna poeziei hunedorene 
[...] care a trăit şi trăiește prin şi pentru poezie de bună calitate, 
pentru tot ce înseamnă frumos şi bine”. 

Volumul Aproape liniște şi l-a făcut cadou poeta cu 
prilejul acestei aniversări. 

Conceput bilingv, prin aportul Mariei Muguraş 
Petrescu, volumul este prefațat de Theodor Damian, cu titlul 
Poezia ca stare de nuntă şi apreciază „laitmotivul principal [...] 
cuvântul interferându-se cu „cel al păsării”, al visului, al 
însingurării”. Traducătoarea îşi intitulează postfața drept 
„Aşteptare şi tăcere, surprinzând o „lume alcătuită numai din 
elementele ei primordiale [...], peste care tăcerile se aştern ca 
nişte umbre...” 

Debutând cu Poezia, volumul închide într-un corolar 
discursuri lirice esențializate, finalizându-se cu Om singur, 
pentru a nu dezminți simbolul din titlul acestei incitante cărți, 
nu întâmplător scrisă pentru ceas aniversar. 

Poezia este perpetua alergare după un ideal simbolizat 
prin „îngerul ca o pasăre”, căreia poetul îi dă „toată respiraţia”, 
„toată viaţa”. 

Cele 60 + 1 poezii au, în marea lor majoritate, titluri 
sintetizând o varietate de teme (viaţa, timpul, iubirea, lupta, 
creația) şi motive (natura, pasărea, singurătatea, inima, lumea, 
neliniștea, dar şi „aproape liniște”), în general titluri nominale — 
având în centru substantive sau adjective —, dar şi propoziții 
(Spun păsării, Scriu pe albul zăpezii, Nu mă întrebaţi niciodată, 
Poezia ucisă în somn, Ce știi tu..., Am fi ajuns două păsări). 

Nota dominantă a secvenţelor lirice din acest volum o 
constituie melancolia, sentimentul grav al responsabilității 

poetului salvând „cuvintele care ne mistuie”, văzute „ca un 
acoperiş/ peste tăceri şi neliniști”, pentru că, adesea, poeta simte 
„golul primejdios de cuvinte”, pericolul ca „flori fără culoare” 
să-i ascundă cuvântul, ca „păpuşarul [...] azvârlind cuvântul/ pe 
tabla încinsă”, ca „ochiul” interlocutorului să „sfâşie aerul din 
preajma cuvintelor”. Ca o cunoscătoare a „somnului perfid din 
cuvinte”, poeta le pătrunde „văpaia” pentru că și somnul îi este 
„încărcat de cuvinte”, pentru că, uneori, „tiparul deformat” 
schimbă „sensul cuvintelor”, îngrijorând-o, chiar dacă în 
„dimineţi fericite”, „jocul” cuvintelor [...]/ se învăţa nespus de 
uşor”, contrastând cu momentul când „la noi în cuvinte/ s-au 
stins libelule de foc” sau cu acela când câmpia conţine 
„nemiloase cuvinte” sau când noi înşine „ascundem cuvintele”, 
alegând tăcerea „ca pe o armură încinsă”. 

Poezia se convertește în imaginarul poetic — de cele mai 
multe ori — în ipostază de cântec, menit să-l desfete pe cititor: 
„Va fi aproape liniște/ Când va porni cântecul/ ca o roată de 
foc”, căci „povară poartă/ fiecare cuvânt” (Aproape liniște), 
căci „poezia se scrie/ în stare de fericire”; în cazul îmbătrânirii, 
debităm „cântece false”, deşi poeta a „făgăduit cântece”, 
„cântec de lebădă”. 

Timpul este o altă dimensiune a poemelor Marianei 
Pânadru: „am ieşit din copilărie”, dar, uneori, „trăim clipe/ de 
salamandră vicleană”, „Noaptea nu e decât un zid”, căci, „se 
petrece timpul/ ca lama unui cuţit”. Alteori, poeta se întreabă 
dramatic „Încotro se duc/ toate zilele” grăbite, scurte, dar a avut 
„ȘI dimineţi fericite”, în contrast cu „nopţi de tăcere”, cu „o 
tristă amiază”. Învinge, totuşi, „atâta primăvară”. 

Spaţiul „parcurs” diferă (fiind „casa de umbre”, 
„verdele zid al pădurii”, „stânca de foc”, „malul albastru”, 
„câmpia”, „drumuri deschise”), interferându-se cu visul 
(„pasărea visului meu”, „visele mele/ precum caii împușcați în 
verdele grâu”, „vis cu prigorii”, „prin tot ce am visat/ eu/ mi-am 
alungat mai ales/ singurătatea”, „visul/ să hoinărească/ de la 
unul la altul/ sâmbure viu”, „visul albastru”, „încrengături de 

vise”), cu viaţa („viaţa [...] ca un frumos salt mortal”, „viaţă [...]/ 
cu nouăzeci şi nouă/ de imagini furate”, „S-au trecut mugurii/ 
A venit floarea/ apoi fructul/ și neîmpăcată sămânța”, „viaţa 
noastră se duce/ treptat-treptat”), cu singurătatea („cămaşă 
aprinsă”), cu focul („stânca de foc”, „limbă de foc”). 

Simbolul care domină întregul volum este pasărea, în 
nebănuite ipostaze, din talentul căreia poeta își trage seva 
cântecelor/ poezii: „îngerul ca o pasăre”, „stol de păsări”, 
„umbre cu ciocul întors/ înspre inima noastră”, „pasărea visului 
meu”, „sunt doar pasărea cu zborul înfrânt”, „pasărea cea mare” 
care respira „cântec prelung”, pasărea adevărată, „purtătoare de 
cântece/ pe dinăuntru cântate”, „Casa mea —/ colivie cu păsări/ 
nedomolite”, „privighetoarea de jertfă”, „iartă-mă, pasăre!/ 
Căci iată/ poezia se scrie/ şi în stare de fericire”, „păsări viu 
colorate”, „cântec de lebădă”. 

Poezia doamnei Mariana Pândaru îmbracă haina 
modernă a versului liber, nelăsându-se încorsetată de prozodia 
poeziei clasice, pentru că, aşa cum spune Theodor Damian, 
Domnia sa „se pune pe sine în vers ca ofrandă, adăugând văpaie 
văpăii cuvântului înainte de a-l trimite (cu responsabilitate, 
spunem noi) spre ceilalți ca pe sămânţa menită să aducă rod 
însutit”. 

Acest buchet de 61 de poezii dau nu numai măsura 
talentului poetei, ci îi asigură perenitate operei poetei Marianei 
Pândaru. 

Paulina Popa, Nunta cuvintelor, Iubire 


Paulina Popa s-a născut în satul Văleni (Ciuntești), 
judeţul Arad, la 29 august 1953, într-o familie de preoţi. 

După absolvirea cursurilor primare şi gimnaziale în 
comuna natală, a absolvit Şcoala Normală „Nicolae Bolcaş” din 
Beiuş. 

Debutează în revista „Crişana” şi în revista „Zbor alb” 
a Şcolii Normale. 

După 1990, se stabileşte în municipiul Deva, ca 
educatoare, iar în 1997 pune bazele Editurii Emia și mai multor 
reviste. 

Editorial, debutează cu volumul Rugă Mântuitorului 
(1991). 

Este membră a ASLA și a Uniunii Scriitorilor din 
România, fiind inclusă în mai multe Dicţionare. 

A colaborat la peste 20 de reviste, din care amintim: 
„Luceafărul”, „Orient latin”, „Lumea copiilor”, „Constelaţia 
Dragonului”, „Semne”, „Ardealul literar”, „Mihai Eminescu” 
(Sidney), „Europoesie” (Franţa) etc. 

A obținut mai multe premii. Selectăm: „Trofeul micului 
cititor”, Premiul Ed.Helicon, Premiul pentru poezie la Salonul 
Internaţional de Carte — Oradea etc. 

A publicat, la Editura Emia, aproximativ 20 de 
Antologii, iar volume personale, la diverse edituri — versuri, 
proză sau cărți pentru copii — peste 30 de volume. 

Selectăm: Nunta cuvintelor, Cu mâinile în flăcări, 
Cuvinte sărutate de îngeri, Candoare agresivă, Ghilotina 
sinelui, Departele, Iubire etc. 

Aprecieri despre Paulina Popa au făcut: Radu Ciobanu, 
C.Cubleşan, Eugen Evu, Victor Isac, Romul Munteanu, Maria 
Toma-Damșa, George Vulturescu, Gh.Grigurcu etc. 

„Nimic intangibil nu mă convinge că discursul 
formalizat poate să aducă ceva mai mult la nivelul cuvintelor 
decât sinele...” recunoștea, în editorialul Școala conștiinței 

poeta-director al prestigioasei reviste „Semne” (nr.3-4 din 
noiembrie 1999). Om de aleasă formaţie spirituală, autoare a 
mai multor volume de poezie (volumul Căderea, zbor amețitor 
premiat la Editura Helicon, în 1997, iar volumul Cuvinte 
sărutate de îngeri, dedicat părinţilor, în 1998, cu Premiul 
Fundaţiei „Scara Paradisului”) şi a peste 30 de volume de 
versuri şi proză pentru copii, Paulina Popa este apreciată şi în 
dicționarul american de biografii, Who's Who, ediția a VI-a din 
1999, fiind, în acelaşi timp, o prodigioasă editorialistă, o 
exigentă şi prolifică directoare de editură (Editura „Emia” din 
Deva) şi — mai nou — moderatoare TV. 

Volumele de poezii sunt unanim recunoscute ca 
valoroase de  împătimiţi ai condeiului (R.Munteanu, 
C.Cubleşan, E.Evu, R.Ciobanu, S.Bărbulescu, A.D.Rachieru, 
N.Brânda etc.). Însuşi Timotei, episcopul Aradului, îi 
prefaţează volumul Cuvinte sărutate de îngeri, intuind 
„mărturisirea sinceră a sufletului credincios” al poetei, „o 
dăruire a trăirii creştine spre o mai mare împlinire”. Toţi o 
definesc pe Paulina Popa drept o voce care a reuşit, discret, o 
poezie a revelaţiei, înfiorată, tulburătoare și pură, o poezie a 
credinţei, a iubirii ca „faptă a spiritului” (Radu Ciobanu), 
„aidoma sacrului model al Cântării Cântărilor (Eugen Evu). 
Cât de aproape de celebrele versuri argheziene („Slova de foc 
şi slova făurită/ Împărecheate-n carte se mărită”) sunt poeziile 
Paulinei Popa! 

Fie că ne delectăm cu contrastantele Candoare 
agresivă, Aură amară, cu Cuvinte sărutate de îngeri, cu 
Căderea, zbor ameţitor — ediţie bilingvă, Enivrant, Cu 
mâinile în flăcări sau cu inspirata Nunta cuvintelor, se 
impun, încă din titlurile volumelor, metafora, sensibilitatea 
excesivă, dar şi evlavia cu care poeta se apropie, ca de un 
templu, de discursul liric. 

Incitante titluri, onorate exemplar de conţinutul 
poeziilor din care transpar rolul decisiv al cuvintelor- 
metaforă şi al împerecherii fericite a acestora în complexul 

şi nuanţatul proces al comunicării poetice, fapt convertit de 
Nichita Stănescu în Necuvintele [...], tot cuvinte [...]. Nu 
putem şti în ce măsură Nunta cuvintelor poetei are valoarea 
unui document autobiografic, dar considerăm că este, prin 
excelență, rodul unor intense trăiri, al unor experienţe 
sufleteşti unice, de o rară puritate şi sinceritate. 

Două sunt coordonatele ideatice esenţiale ale poeziei 
Paulinei Popa: credinţa, fiorul sacru a unei trăiri celeste, care 
aşază pe creştetul poetei „o carte ca o coroană de spini [...], 
căci coroana regală a unor poeți e a Profetului şi a 
Mântuitorului” (N.Brânda) şi iubirea ca „faptă a spiritului, 
supremă valoare creştină” (R.Ciobanu), dar şi meditaţia 
asupra existenţei, setea de cunoaştere, sentimentul trăirii 
intense, pentru realizarea cărora cuvintele au nuntit, ivind 
creația ca miracol. Transpare, din toate poeziile, o meditaţie 
înfiorată în perimetrul sacralităţii, transcendentând viziunea, 
setea de plenară trăire spirituală prin iubire. Cu ochii 
sufletului, poeta  scrutează mereu divinitatea, care-i 
veghează „arderile” făcând „Taina” să fie „Lumină” [...] 
„peste sărbătorile noastre” „Sfântă Lumină” (Pieta). 
Întreaga poezie a Paulinei Popa, nu numai cea cu caracter 
religios, musteşte de asemenea termeni, simboluri poetice 
sugestive (altar, rugăciune, rugă, psalm, înger, icoană, cruce, 
templu, candele, osanale), pentru că numai în sfera divinității 
învaţă poeta să asculte „cum ne vorbesc în somn/ ninsorile”, 
să sărute „ultima silabă”. Numai în acest spaţiu se lasă 
„asuprită de întrebări” şi poate observa cum alchimia 
„schimbă în crini loviți de lumină/ străfulgerarea din ochiul/ 
Poetului” (Alchimie). Aceeaşi sărbătoare oferă şi alte poezii 
din sfera sacrului: Rugă, Rugă pentru tăcere, Rugă pentru 
lumină, Rugăciune, Psalmi (mai mulţi), rod al „arborelui 
ascet” şi al „sacrelor ninsori”. 

O insaţiabilă aspirație spre cunoaştere, neîngrădită 
de experienţă, se tălmăceşte divers, în reprezentări, de 
infinită prospeţime şi asociaţii imprevizibile de cuvinte: 

„Potirul rostirilor cereşti”, „Aripi de îngeri pe clipa fântânii”, 
„Stăpânul [...]/ răpus de vocale/ înalţă [...] Rugile”(Rugă), 
Cuvintele devin „pline de dor”, „aripi lovite de lumină”, 
„nuntă şi doliu”, „simfonii”, „lacrimă spălând tâmpla”, 
„entropice văi/ unde ne ascundem de Dor” (Cuvintele), „albă 
rostire” (Silabe amare), „ancestrale rostiri”, „silabe de 
sânge” (Polisemie), „focul verbelor” (Inrrovertire), „arterele 
cuvântului” (Lumina cuvintelor), „apoteoza verbului”, 
„pasarea versului” (Pasărea versului), „lama fulgerătoare a 
silabei”, „aşternut sfâşiat peste verb”(Rugă pentru, lumină). 
Combustia este o senzaţie frecvent convertită în creaţie 
lirică: „verbul care mă arde/ făcându-mă Lumină” (Lumina), 
„Rugul e poemul care singură l-am aprins”, „Poemul [...] e 
un colind fierbinte” (Rugă). 

Nuntind, cuvintele cunosc cele mai surprinzătoare 
împerecheri, de o mare forță sugestivă, pentru a exprima o 
varietate de ipostaze lirice, de sentimente şi convertindu-se, 
în acelaşi timp, în metafore şi simboluri inedite: „voce de 
nicăieri”, „vorbele [...] nesupuse”, „nedumerită clipă”, 
„candele sălbatice”, „dragoste grea de eternitate”, „iubire 
preschimbată în religie”, „pasărea tăcerii”, „arborii 
regăsirii,, „memoria unei zile”, „clipe de sânge”, „clipe 
prelungi”, „pulberea nimicului”, „întrebări crucificate”, 
„nunta [...] de-o clipă”, „inima, o toamnă”, „zdrenţuite 
umbre”, „arbore cruce”, „arbore sicriu", „iubirea ca o moarte 
sublimă”, „spaimă a contrastelor”, „liniştea de sticlă a 
morţii”, „târâtoarele adverbe”, „umerii timpului”, „tandre 
umbre”, „ceasul sacru”, „un cuvânt se zbate în chingi”, 
„cuvintele răsar şi mă sărută”, „cuvintele [...] solide, reci şi 
pure”, „cuvintele [...] lacrimă”, „haotică iubire”. Sunt 
imagini de o rară prospeţime, cu un decisiv impact asupra 
consumatorului de poezie. 

Un motiv drag poetei, căruia i-a dedicat volumul 
Între tăcere şi tăcere, convertit în metafore şi simboluri, 
surprinde un „fir de tăcere”, cuvintele purtătoare/ de tăceri/ 

ca seminţele” (Rodnice tăceri), „linişte ascetă”, „sfântul 
scaun de taină” sau faptul că „nimeni nu trece între tăcere și 
tăcere”. (Între tăcere şi tăcere). Numeroase alte sintagme 
pledează pentru acelaşi motiv poetic: „timp al marilor 
tăceri”, „tăceri imperiale”, „tăcerea ruptă”, „împărăţia 
tăcerii”, „memoria tăcerii”, „rodnice tăceri”, „tăceri 
mărşăluind”. lubirea este pentru poetă un poem „care leagă 
astru de astru”, „poem străluminat” (Iubirea), „poem 
polisemantic [...] care [...] picură foc”, strigând „luminii”, 
„infinit plin” (Sacrificiu), „câte-un suspin”, „Ea sângeră”, 
este „tangibilă ca o himeră” (Poveste), „incendiu/ care arde 
[...] gândurile [...] şi visele” (Râul Mnemosyne), „el [...] 
focul/ şi ea lumină” (Focul şi lumina). 

Trăind la temperaturi vitale, uriaşe, „iubirea poate 
transforma infernul/ într-un ocean de lumină” (Ocean de 
lumină), iubirea „este cicatricea distanţei” (Dragoste), iar 
drumul e „mai lung [...] decât tăcerea sub nisipul privirii” 
(Stare). Definind, în alte poezii, iubirea, poeta o vede „ca 
apele curgând trepte/ spre cer...” (Fântânile), „Lumină [...]/ 
[...] Ochiul plin” (Și); alteori, „alungată cu'pietre” (Viziune), 
arsă „pe rug” (Addenda), „bucuria unui pumn de flăcări” 
(Tipare), pentru că ea, iubirea, „sângeră-ntr-un cerc”, adaugă 
„câte-un spin” (Primăveri euritmice). 

Alteori, gândul extincţiei îi procură poetei o dulce 
melancolie, „nunta cuvintelor” dezvăluindu-şi din nou, forţa 
de seducţie: „dulcele amar al verbului”, „Am învăţat să trec 
cât mai aproape de tristeţe/ prin cleştarul verbului”, 
„oglinzile vulnerabile”, „„... melancolie tangibilă ca un 
pumnal” (Melancolie), „teama de-ntuneric”, „stau în mine 
ca pe-o cruce” (Cântec). Această melancolie se converteşte 
în artă autentică: „hieratica lumină/ ce arde în adânc”, „răni 
din piept/ când lacrima devine/ Cuvânt”, (Cei rămași din 
dragoste), „înălțimea Dorului” „cum te-nalţă la Cer/ 
culoarea rănită de moarte” (Cunoaștere). Cum se poate 
observa, motivul dorului, frecvent în marea poezie 

românească, nu i-a rămas străin poetei, înfiltrându-se, firesc, 
în multe poezii. Este relevantă, spre edificare, Doina, cu titlu 
specific românesc, din care, cu fineţea-i particulară, Paulina 
Popa cerne fulgii dorului în versuri cristaline, ca apa de 
izvor: „Pentru doina înălțării/ tiară-mi fac din ghiocei/ Doină 
şi Dor lângă inimi/ seara florilor de tei./ Căzând soarele 
pe-artere/ Arde soborul de foc/ transferat din miezul sevei/ 
se înalță dor în loc”. 

Alte poezii reuşesc o definire metaforică a poetului: 
„cămaşă de zale a cuvintelor”, „Zborul”, „ofranda 
cuvântului” (A fi poet) „Demiurg al cuvântului”, poetul 
„Zboară”, „arde”, este „izvorul apei”, „singur şi liniştit”, 
„ascuns printre cuvinte” şi te duce-ntr-un abis de poeme”, 
„te răstigneşte pe o amintire”. El este „proscrisul” care 
„cere”, iar poezia — „catedrală” „versul etern”, „vers aprins”. 

O atracţie permanentă şi fascinantă pentru Paulina 
Popa constituie tărâmul fericit şi unic, inocent şi mereu 
râvnit al copilăriei, deoarece „Copilul nu a vorbit,/ dar au 
vorbit în locul lui stelele” (Hieratic). Pe cerul din ce în ce 
mai greu de nori al poeziei noastre contemporane, o stea 
promite să rămână poeta prin tot ce a scris şi va mai scrie 
încă... 

Ultimul volum de poezii al Paulinei Popa, Iubire, a 
apărut la propria editură, Emia, din Deva, în 2012. 

Eugen Evu afirma despre felul în care „rostirea 
poetei Paulina Popa” cucerește, fiind „ritualică, subordonată 
iubirii, arderii erosului cosmic”, „prin ceva dramatic şi 
mereu neliniştitor [...], un duh sacralizat [...] întru 
comuniune cu Dumnezeu”. 

Volumul Iubire are drept moto un citat din Joan 
15:12-13: „Aceasta este porunca Mea: să vă iubiţi unul pe 
altul cum v-am iubit Eu...” şi conţine nu mai puţin de opt 
poeme intitulate Jubire/ Iubirea sau altele cu titluri 
asemănătoare: Iubirea ta, În psalmul iubirii, Dragostea sau 
În ierburile dragostei. 

În ultimele volume, poeta folosește un procedeu nou 
în alcătuirea „cuprinsului”: Ultimul vers din fiecare poezie 
devine titlu pentru următoarea structură lirică. 

Poemele sunt concepute monologat sau adresativ, 
eul liric fiind omniprezent şi omniscient, iar sentimentul 
dominant — iubirea — îmbrăcând forme dintre cele mai 
variate: „stâlp de lumină”, „punct de sprijin”, „semenul care 
vine şi se duce”, „braţele deschise/ către frumuseţile 
Domnului”, „sete de foc.../ sete de apă”, „stătea la masă/ cu 
cei drepţi”, „este începutul şi sfârşitul”, „îndelung biciuită”, 
„îmbrăcată de nuntă”, „psalm/ cântat la altar”, „fiorul ce dă 
muguri”, „numele sărutului” etc., poeta alternând iubirea 
divină, sacră cu iubirea terestră... 

Poezia Până la sfârșit debutează cu un adevărat 
„imn” închinat „Domnului”, căruia „I se cuvin cuvintele de 
piatră/ şi de ametist/ Domnului/ lubirea!”, pentru a împărți, 
apoi, iubire „semenului”, şi pentru a o defini drept „braţele 
deschise/ către frumuseţile Domnului”, generatoare de 
„cuvinte.../ cuvinte”, pentru că „la ce ţi-ar folosi cuvintele/ 
dacă nu ai/ lubirea?” 

La ce folosesc cuvintele? La scrierea unor poeme 
precum cele concepute de poetă... Nu puţine sunt acelea care 
se convertesc în artă poetică. 

Astfel, Iubirea ta ne convinge că „Poarta acestui 
poem e deschisă [...],/ Să lumineze această clipă aprinsă din 
seva cuvântului”, că „Poezia? e „regină din sânge [...]/ 
măreaţă/ Copilă cu ochi frumoşi... jucăuşă”, că „Poemul ne 
caută să ne ridice-n cuvinte”. Alteori, poeta vede „cuvântul 
îmbrăcat în mătase” şi „poemul pregătit de nuntă”; „poemul 
se leagănă/ se înaripează/ cerc devine [...]/ secure se face 
poemul”, iar „cuvintele câte au fost spuse/ câte vor fi/ au 
făcut cerc în jur [...]/ şi poemul a venit”, „cuvintele de 
ametist cad greu/ vertical/ în poeme”, „clipa aceea a fost 
destul/ pentru partea cea bună a poemului”, „rostiri inocente 
şi clare în clipe confuze”. 

Alteori, poemul e „cântecul/ ca o respirație” — 
„poezia neo-modernă/ aceea care vorbeşte pentru sine”, 
„cântecul se naşte singur” sau: „Sub aripa iubirii te luminezi 
cu câte un vers”, pentru că „Fiecare poem — un cerc pierdut 
în creier”, „În casa poemului stau vorbele ca la altar”, „Să 
revărsăm poemul ca o ploaie/ Iar în fereastra zilei/ astăzi/ să 
cântăm colinde”, „de-a pururi/ încorporând cuvântul”. 

Poeta este conştientă de puterea magică a cuvintelor, 
atunci când poetul are har: „preafericitele/ cuvintele [...]/ ele 
vor trăi/ te vor îndumnezei”, dorind ca „parte din viaţa ta să 
fie versul [...]/ de-a pururi încorporând cuvântul/ fulgerul 
nevăzut/ ce vine/ să spargă pământul”, dar se şi teme „de 
toate cuvintele și de lumina lor”. 

Aparent „amestecate”, poemele Paulinei Popa 
abordează toate faţetele existenţei, de la credința sacră la 
adoraţia pentru natură, de la viață la moarte, de la dragoste 
la ură, având, însă, ca dominantă, iubirea, din toate 
perspectivele, la toate vârstele, în toate ipostazele. 

Impresionează mânuirea suverană a cuvintelor, din a 
căror aparentă „potrivire” nasc imagini poetice şocante: 
„ochii de fulger”, „lanţuri de frunze”, „flacăra ta ce arde pe 
gheaţă”, „cerul sărutului”, „lumina cântecului”, „ramurile 
iubirii”, „grădina trupului”, „aripa iubirii”, „floarea 
dragostei”, „floarea morţii”, „viaţa/ ghilotina ce cade cu 
sunet strident”, „aripile mele de lacrimi”, „poemul ca o 
ploaie”, „lanul tău de vers”, „sânul de iarbă”. 

Poemul Să cântăm colinde surprinde, antinomic, 
„când stăm fără sentimente în faţa sinelui/ pietre bune de 
lăsat la o margine de râu” şi „să colindăm... să colindăm.../ 
până mai simțim/ pruncii cuvintelor/ modelând oameni de 
zăpadă”. Fragmentul este conceput în stil popular: „fără 
«leru-i ler şi flori din cer»/ fără «flori de măr în mânăy/ fără 
stele în cunună/ fără staul/ fără oi/ fără leagănul cel sfânt/ 
fără vite, fără boi/ fără îngeri pe pământ”. 

Volumul se încheie simetric cu poezia Iubirea — ca o 
concluzie: „Jubirea/ ne aşteaptă/ de la un capăt la altul/ al 
vieții/ şi plânge şi râde.../] cântă împreună cu noi” şi o 
justificare: „ai ales iubirea poemului/ pe care o porți pe 
umăr/ ca pe-o rugăciune”. 

Ancorată puternic în lumea poeziei, Paulina Popa 
găsește — cu fiecare volum — noi resurse poetice, atât tematic, 
cât şi prin prospeţimea şi noutatea imaginilor, îmbogățind 
literatura feminină română. 

Gheorghe Rotar, Operaţie pe caracter deschis 


S-a născut la Tăuţ, comuna Meteș, judeţul Alba, în 5 
februarie 1939. A absolvit Facultatea de Filologie a 
Universităţii „Al.I.Cuza” din laşi, ocupând, apoi, diverse 
funcţii dintre care amintim: învățător, îndrumător de teatru, 
director de cămin cultural, impiegat de mișcare, instructor 
artistic la Casa de cultură din Zlatna și — în final — inspector 
la Oficiul de Stare Civilă al Consiliului popular judeţean. 

Membru al Asociaţiei Scriitorilor Hunedoreni, 
domnul Gheorghe Rotar s-a dedicat — în ultimii ani, începând 
cu 2004 — literaturii, publicând la Editura Reîntregirea din 
Alba Iulia volumul de cugetări Just și concis, prefaţat de 
autor. Au urmat: Caractere la vedere în 2005 şi volumul 
Operaţie pe caracter deschis, apărut la Cluj-Napoca, la 
Editura Limes — 2010 — cu o prefaţă de Leonida Maniu. 

Acest volum de povestiri, ca şi celelalte două, are un 
titlu incitant, iar autorul reușește să reconstituie „o imagine 
artistică vie și cuprinzătoare a unor destine umane aflate la 
răscruce de epoci şi de mentalități [...], o lume fascinantă prin 
diversitatea caracterelor şi a preocupărilor” (Leonida 
Maniu). 

Acţiunea celor opt povestiri se derulează la Zlatna, 
pe Valea Ampoiului și în împrejurimi, dezvăluind — prin 
mijloacele artei autentice — secvenţe mai mult sau mai puțin 
dramatice din viaţa celor mai variate categorii sociale şi 
profesiuni. Autorul reuşeşte, astfel, atât subiectiv cât şi 
obiectiv, să dea glas „unor felii de viaţă” şi unor personaje 
viabile, recurgând, ca odinioară Camil Petrescu, nu numai la 
fluxul memoriei, ci și la autenticitate, împletind — măiestrit — 
trecutul cu prezentul. Pentru realizarea cât mai izbutită a 
povestirilor, autorul recurge, nu rareori, la introspecţie. 

Cele opt povestiri (Vina lui Ispas, Curcanul 
politicos, Un elev de ajutor, Preţul abnegaţiei, Bunică de 
căpătat, Moștenirea, Viaţa ca o şuncă şi Năravul nu moare) 

sunt creaţii literare autentice, dovedind nu numai talentul de 
narator al autorului, ci şi simţul amănuntului, apetența pentru 
dialog şi descriere, diferențierea necesară dintre nivelul de 
exprimare al diferitelor categorii de personaje. 

Că „moştenirea bunicului a dat roade” (Leonida 
Maniu) ne-o dovedesc din plin cele opt povestiri captivante 
la lectură. 

Personajul-narator din Vina lui Ispas îşi analizează 
momentele-cheie din viaţă, care îi alungă „gândul 
sinuciderii” în apele Mureșului şi îl incită la meditaţie: „Păi, 
dacă, de pildă, pot sorbi cu toată fiinţa frumuseţea acestui 
asfintit de jăratic, revărsat pe luciul râului, de parcă arde apa 
vălurind mărunt și liniștea înserării în care se împacă lumina 
cu amurgul, nu ar trebui să mă gândesc mai cu luare-aminte 
de ce vreau să le las?...” 

El ajunge la concluzia că nu şi-a „călit tăria de a gusta 
din plin cele bune şi de a ieși biruitor din cele rele”, adică de 
a se „bucura de viață” şi de a-și asuma situaţia din viaţa lui 
de familie, că este „vinovat”. Gândurile i se limpezeau „spre 
o împăcare” și personajul şi-a dat seama că „parcă alt om a 
coborât de pe pasarelă, afundându-se printre lanurile de 
porumb...” 

Curcanul politicos — un titlu metaforic pentru şpaga 
dată medicului — dezvăluie drama Ioanei, care a fost ţinută o 
săptămână până la operaţie datorită indiferenţei medicului ei 
curant, care a „acţionat” abia după primirea curcanului. 
Realistă și percutantă reacţia chirurgului: „... ați tinut-o atâta, 
după ce a venit şi prea târziu, şi mi-o puneţi pe masa de 
operaţie moartă pe jumătate...” 

Acţiunea povestirii Un elev de ajutor este plasată în 
jurul anilor '70, la Câmpia Turzii, în familia profesorului 
Giurgiu, dirigintele elevului Macavei Ovidiu. Elevul a fost 
trimis s-o ajute la curăţenie pe soţia lui Giurgiu, pe Emilia, 
femeie tânără și frumoasă... Între ea şi elev are loc o relaţie 
nepotrivită, autorul punând-o pe seama diferenţei de vârstă 

dintre soţi şi a caracterului alunecos al Emiliei. Aceasta, după 
a doua întâlnire” cu elevul, consideră că „n-ar fi exclus să 
ajungă pe la râvnita Academie «Ștefan Gheorghiu», apoi 
primăriță sau, poate, secretară în Comitetul judeţean de 
partid”, mizând pe farmecele ei. Ironia se extinde şi asupra 
faptului că „în ziua aceea se respira mai în voie în oraș, ca 
de fiecare dată când [...] era anunţată vreo comisie de 
anchetă...”, apropo de... mediu! 

Prețul abnegaţiei, povestire concepută obiectiv, 
prezintă drama inginerului agronom Pitiu Aurel (nume bine 
ales!) care, căzut în dizgrație pentru atitudinea sa demnă, va 
fi „promovat” ca inginer-şef la C.A.P. Lesentea. El consideră 
„promovarea” drept o „retrogadare”, dar își ia în serios 
munca, obţine rezultate bune şi împarte cooperatorilor o 
parte din surplusul obţinut peste plan. Dar „forţele potrivnice 
lucrau în subteran, orbeşte, precum cârtiţa”, incitându-i şi pe 
cooperatori împotriva lui. Deşi ar fi trebuit să-i fie 
recunoscători, „după ce au agonisit [...] suficiente grâne 
pentru pâinea pe cel puţin un an [...], nici nu-l mai salutau 
[...], nu mai era de-al lor”... Iată „preţul abnegaţiei”: „bolnav 
grav de ciroză hepatică”, inginerul Pitiu „a decedat la spitalul 
din Aiud”, nu înainte de a cere un preot şi de a se împărtăşi. 
Personajul îşi recunoaște „vina”: „Am fost un om slab, în 
timp ce mă credeam stăpân pe viață și pe soartă. Nu am avut 
îngăduinţă și răbdare” — în confesiunea către prietenul său, 
Breazu. 

Povestirea Bunică de căpătat este concepută tot 
obiectiv, autorul fiind omniscient şi omniprezent în derularea 
întâmplărilor. Titlul este simplu, dar povestirea surprinde 
nerecunoştința adevăratei nepoate a lelei Zamfira, o 
munteancă de pe Dealul Cerbului, în antiteză cu Dorin, care 
i-a fost sprijin în urma refuzului nepoatei, luând-o în 
garsoniera lui. 

La nunta lui Dorin, Zamfira povesteşte despre felul 
în care a ajuns „bunică de căpătat” şi îşi anunţă cadoul pentru 

miri: „un apartament cu trei camere, mobilat, cumpărat cu 
banii care nu mi s-au furat şi care am dorit să ajungă la cel 
care m-a ştiut prețui”. 

Povestirea are şi un caracter moralizator, iar finalul 
este înduioşător: „... prin parcul mare din centru, era văzută 
adesea o bătrână cu un copilaş de mână [...], de obicei se 
aşeza să se odihnească pe aceeași bancă, unde o găsise 
Dorin...” 

Moştenirea, povestire cu un pronunţat caracter 
autobiografic, prezintă subiectiv faptele şi întâmplările, 
având ca personaj principal pe badea Gheorghe, un adevărat 
„om” cu o conştiinţă a „trecutului” care „nu trebuie să moară 
o dată cu omul”, care nu lasă moştenire averi, ci „istoria 
locului şi a oamenilor care au trăit” pe acele locuri, „fapte pe 
care istoria cea mare nu le cuprinde”. El are încredere în 
nepotul care va „păstra şi duce mai departe [...] un depozit de 
fapte, întâmplări, istorii, poveşti, vorbe de duh”. Mândru, 
nepotul recunoaşte că nu mulți au avut „un moş” ca al lui, iar 
el va valorifica... moştenirea lăsată. 

Fructificând naraţiunea subiectivă şi în povestirea 
Viaţa ca o şuncă, autorul valorifică proverbul „Ce ţie nu-ţi 
place altuia nu face”, cu privire la întâmplările din familia 
apicultorului Amos. 

Personajul principal al povestirii, Amos, este realist 
conturat de către autor: „o fire iute ca un spiriduş”, o „figură 
plăcută”. I se face, apoi, portretul fizic: „puţin brunet, cu ochi 
albaştri sub sprâncene groase şi mustăcioara care-i străjuia 
zâmbetul ce dezvelea o dantură măruntă şi sănătoasă”, „o 
persoană plăcută la prima vedere”. Interesat să afle „ce hram 
poartă”, află că Amos „nu are mustrări de conştiinţă”, „nu 
este cel care vrea să pară”, „se conduce după propriile lui 
interese”, „nu-i pasă nici de credință”, „crede că îi este 
îngăduit să trăiască cum îi place numai lui”, „cât păşeşte de 
țanțoş şi de sigur”, până când, înșelat de soţie, a făcut 

infarct... El recunoaşte: „A trebuit să păţesc ce am păţit ca să 
mă trezesc la realitate...” 

Ultima povestire, Năravul nu moare, pune accent pe 
numeroasele „metehne şi năravuri”, dar autorul constată că 
„năravul este o boală a intelectului şi a educaţiei” că „fără 
intervenţii profilactice, antrenamentul de fiecare zi al 
năravului duce la performanţe penibile...” și că „de năravuri 
urâte se molipseşte uşor un neam prost care are avantajul 
incompetenţei şi al inculturii, precum şi al tupeului de a se 
crede cineva...” 

Concluzia: „Îngăduinţa, soră bună cu imoralitatea, 
neruşinarea, promovează mediocritatea instalată pe poziţie 
de ripostă înverșunată împotriva oricui o contestă”. 

Această povestire este — de fapt — o lecție de morală 
practică. 

Volumul de povestiri, cu titlu incitant, al lui 
Gheorghe Rotar, se citeşte nu numai cu interes, ci şi cu 
plăcere, având în vedere stilul original al unui autor talentat, 
care pătrunde cu fineţe și cu pricepere în psihologia 
personajelor devenite tipice pentru ipostaza în care au fost 
surprinse. 

Ion Scorobete, Pădurile celeste 


Născut la Meria, judeţul Hunedoara, la 26 mai 1947, 
scriitorul Ion Scorobete este absolvent al Facultăţii de Drept 
a Universităţii din Bucureşti. 

A debutat cu versuri în revista „Orizont” (1973), iar 
editorial colectiv: Atelier literar, Editura Facla (1978). Din 
anul 1995 este membru al Uniunii Scriitorilor din România. 

A publicat mai multe volume de poezii (Geometria 
zăpezii, Baricada cu îngeri, Casa faurului, Dragoste și alte 
păsări de pradă, Ziua tip vagon, Biblioteca de zgomote, 
Pădurile celeste, Elemente de contur) şi proză (Cavalerul 
după-amiezii, Noaptea orgoliilor). 

Volumul Pădurile celeste a apărut la Editura Emia 
din Deva, în 2003 şi se structurează în grupaje precum 
Pădurile celeste, Cerbăl, Acuarela, Cuvinte de leac, 
Epurarea melancoliei, Afinariu şi un număr de 18 poeme 
distincte, toate concepute modern. 

Ciclul Pădurile celeste conţine din 14 poeme 
numerotate cu cifre romane, având ca „obiectiv” natura sub 
„palisade de nori la remorca unui soare/ rapace”, „cu pădurile 
nebulversate”, cu „poieni”, cu „poteci”, cu „Cerna în voiaj”. 

Sunt evocate, apoi, Cerbăl („paradis inventat”, 
„colină de aur”, în paralel cu „fata blondă”, cu „chipul ei 
însorit”), Lelese cu „o pădure de salcâm” personificată, 
Catedrala din „peretele stâncii”, de unde „murmură clopotul/ 
muntelui” şi „dezleagă apa uitării”, Roșcani „sub nucii cu 
lumina cărnoasă”, la „marginea râului”, Nopți la Florese, cu 
„coroana de fag” şi „rânduita lumină a nopţii, cu „miresme 
de pajiști”, cu „poteca de miere”. 

Acuarela conţine cinci piese menite să surprindă 
cum „în teritoriul griului ninge”, „cenuşiul [...] cenzurează 
ocrul”, apoi „albul”, „o poiană a soarelui”, „potecile şi 
Dăbâca”. 

Poemul Cuvinte de leac este dedicat „lui Drăgan 
Munteanu”: „cuprins de roată”, „cuvinte de leac ai spus” [...]/ 
înnoind licărul cu iz de colind/ pe cuta durerii”..., „să arzi 
umbre de leac”. 

Epurarea melancoliei presupune „apartenenţa la 
nenoroc”, „rânduiala care niciodată nu se înşeală”, „emoția 
rece a adultului”, „bunăvoința nealterată”, că „patimi iradiazi 
firea”. 

În Afinariu „peisajul se alimentează non stop”, 
„turme de nori dansează violet”, „platoul muntelui calcă pe 
ace”, „tărâmul [...]/ îşi poartă cu atâta firesc veşmântul” şi 
„nimeni nu pleacă din hexagonul înfipt/ în sulițe de cetini”, 
„platoul cu afini” ne asigură că „segmentul de afinariu se 
scurge/ pe limbă”. 

Lingura de lemn „uşoară ca o balerină/ dansează...”, 
„Castelul” este „ondulatoriu”, iar Predicatul care şi-a 
pierdut oile evocă „transhumanţa/ după teoria feciorului/ din 
Lancrăm”. 

Volumul se încheie cu poemul Culoarea țipătului, 
un adevărat strigăt al poetului: „Unde nu se termină nimic/ 
începe totul/ ce e-n urmă/ plimbă un balansoar/ de frunze pe 
retină/ mă pune pe jar claustrofobia/ albului rece/ când mă 
ştiu atât de neîndemânatic/ în lumea culorilor/ care dau gust”. 

Gheorghe Secheşan constată că „Poezia lui Ion 
Scorobete vădeşte asumarea discursului propriu poeziei 
optzeciste”, Dumitru Hurubă consideră titlul volumului „o 
găselniţă incitant de interesantă”, fiind „specialist al titlurilor 
insolite”, în timp ce Dan-Bogdan Hanu interpretează „acest 
tip de dicteu” ca pe „o stenogramă” dificilă, a cărei 
autenticitate nu are timp să se altereze”. 

Noi considerăm titlul volumului un pretext pentru 
meditaţie pe toate coardele existenţei: „să desluşesc scara”, 
„cercei de pădureancă atârnă/ orgolioşi/ la urechile cerului”, 
„mut/ vorbeşte instinctul”, „eugenic mă contaminează/ erezia 
gingaşă”, „simt bucuria cum ninge jertfită”, „derobând 

tristeţea”, „mari semne mântuitoare”, „gust seninătatea 
rostului”, „lacomă este revolta”, „vârsta secundei”. 

Versurile cântând pe coardele existenţei exprimă 
mesaje ascunse, încifrate, „convergând spre Marele Final” 
cum ar spune Dumitru Hurubă, poetul investigându-şi cu 
maximă exigență eul, mereu prezent în aceste moderne şi 
incitante structuri lirice, pentru a ne lua martori la aventura 
sa poetică. 

I se potriveşte volumului poetului Ion Scorobete 
„gândul” lui Eugen Simion pornind de la Cioran: ,... De ce 
nu inconvenientul de a fi etern, nefericirea de a purta 
sentimentul limitei în tine, de a fi obsedat de o perspectivă a 
sfârşitului, de a fi mereu încolțit de timp, strivit de spaţiu, 
boicotat de istorie?! A trăi acest orizont în față — iată fapta de 
eroism a omului, iată — spus simplu [...] — măreţia individului 
care, cu moartea în suflet, încearcă să întâmpine momentul 
prin curajul actelor sale...”, căci „grandoarea omului începe 
cu clipa în care, înțelegându-și condiţia, încearcă s-o 
depăşească”. 

Amelia-Maria Stanca, Pe tărâmul adolescenţei 


Cartea de poezii Pe tărâmul adolescenţei — în ediţie 
bilingvă româno-engleză — îngemănează 58 de poezii ale 
adolescentei anilor 1972-1975, care, elevă fiind la Liceul de 
Artă din Deva, şi-a manifestat sensibilitatea şi pe tărâmul 
poeziei. Din păcate, a abandonat arta, în mare parte. 

Volumul, apărut în 2002, la Editura Cetate din Deva, 
este prefaţat şi tradus în limba engleză de către prof.dr.lolanda 
Iacob. Prefaţa, Darurile poeziei este un elogiu adus „harului 
călător prin gura de rai, cu care îţi alini setea de frumos [...]”, 
pentru a conchide: „Ne hrănim cu darul poeziei, darul lirei [...], 
chemând către descoperirea de sine...” 

Lucia Liciu, marea ziaristă cu suflet de poet, a prezentat 
volumul în paginile „Cuvântului liber”, îndemnând la lectura 
acestuia, „pentru ca să-„ţi zideşti în suflet tristeţi şi bucurii, 
toamnă şi frunze în rugină ori codri prea tineri, vibrând cu ciripit 
vesel” [...], „Amelia-Maria Stanca şi-a regăsit adolescenţa, în 
toamna [...] când trecuse pragul verii în ani [...] pentru harul ei 
de atunci, pentru încurajarea de acum”. 

În pragul adolescenţei încorporează versuri care i-au 
vibrat în suflet adolescentei de odinioară şi se constituie într-o 
„carte de suflet”. 

Volumul debutează, cum era şi firesc la acea frumoasă 
vârstă, cu poemul Primăvara, când „A nins cu flori de meri şi 
de caişi”, „cu floare şi cu prietenie”, „cu ropote de lăcrămioare”, 
„Cu gânduri sincere şi poezie”, pentru a se încheia cu Toamna, 
când „Arama plopilor [...]/ Se tulbură iar în sclipiri ciudate”, 
toamna cu „straniul covor de frunze moarte”, cu „plumburiul 
cer”, dar, când „Belşugul holdelor în cară trece...” 

Autodefinindu-se „copilul anotimpurilor”, Amelia- 
Maria se identifică şi cu „copilul răsfăţat al florilor de liliac”, 
„al soarelui de primăvară”, dar şi „al toamnei”, care îi aminteşte 
de „despărțirea frunzelor de crengile neliniştite”, generatoare de 
melancolie. 

Trăind stări sufleteşti contradictorii, adolescenta revine 
la primăvară, definind-o drept „gingăşia cu care [...]/ Au înflorit 
merii”, cu care a învăluit-o „soarele”, când i-a „zâmbit cu 
tristeţe ascunsă” (Definiție) şi „a explodat [...]/ Din lacrima 
moleculelor de zăpadă [...],/ Din zborul păsărilor ce sosesc,/ Din 
logosul firelor de ghiocei/ Cu care s-a făcut lumină în sufletul 
meu”, în timp ce toamna, paşii o poartă „peste frunzişul adormit 
[...], peste covorul ruginit”, răscolind „frunzele paşnice de 
aramă/ Şi omoară tot ce-a mai rămas/ Din frunze şi din 
toamnă”.( Jertfa toamnei) 

Iarna îi aduce în dar „linişte/ Şi gânduri clare ca oglinda 
ei,/ Nopti de tăcere îngropate-n vise,/ Nopți de iubire ninse”. 

În altă ipostază, adolescenta îl îndeamnă pe călătorul 
obosit să guste „mireasma florii uscate de busuioc”, fiindcă 
„aduce noroc”. (În casa bunicilor) 

Regretul copilăriei se converteşte în zadarnice strigăte: 
„Copilărie, nu pleca, mai stai!”, „Copilărie, nu fugi [...]/ Mai 
stai măcar un anotimp,/ Să cred că ai adus iar primăvara” 
(Copilărie) sau: „Stai, timpule, nu pleca,/ Copilăria dragă/ N-o 
destrăma!” (Stai, timpule!) 

În Schimbare, confesiunea continuă: ,.... copilăria, ştii/ 
Că tu mi-ai luat-o şi mi-ai spulberat-o-n/ vise/ Şi-n schimbul ei 
mi-ai dat adolescenţa [...]. În adâncimea sufletului strig:/ 
Adu-mi copilăria înapoi!” 

Este febrilitatea mereu neînţeleasă cu care omul — 
oricare — se desparte dramatic de mirajul copilăriei, pentru a 
păşi pe un alt „prag” plin de mari necunoscute. 

Adolescenţa nu e uşoară, ea presupune căutări: „un 
miez de lună”, „miracole în umbră”, „o pulbere de stele”, „un 
vis”, „o tainică chemare”, „ceea ce vreau să fiu” (Căutări). În 
acelaşi timp, ea, adolescenţa, presupune multe incertitudini: 
„Dincolo de zări, de lume [...], Dincolo de zări, de soare,/ E o 
lume sau pământul/ Celuia ce nu mai are/ Prieten cerul, luna, 
vântul” (Dincolo de zări), speranţe: „Mă cheamă suspinele 
mării [...], cântecele ploii [...], umbra teilor [...], ochii care 

mi-au făcut inima încă să mai spere!” (Mă cheamă), dar şi 
dramatice dezamăgiri: „Dar vai! Cât de departe e această zi...” 
(Îndepărtatul mâine) 

Adolescenţa înseamnă, în viziunea tinerei poete, şi 
Purificare: „Dă-mi viaţa unei flori de mai,/ Să îmi purific 
sufletul!/ Dă-mi nemurirea, dac-o ai,/ Să-mi însoţească gândul, 
paşii, cântecul!” 

Iubirea abia înmugurită („Mă cheamă glasul fericirii”, 
„Stai, fericire, iubire”) se conştientizează cu timpul: „Pasivi nu 
trăim în faţa iubirii/ Şi ea ne aruncă în vârtej de 
gânduri...” (Pasivi nu trăim), dar nu de puţine ori aduce nelinişte 
în inimile tinere, fără experienţă, regrete chiar: „Paşii tăi.../ 
singuri./ Pe dale de piatră, prin nisip/ pe drumuri pustii.../ 
Singuri să sune de-acuma,/ greu,/ Paşii tăi să fie obosiţi mereu/ 
Şi-alungaţi de gânduri” (Blestem). Sau: „mâinile mele cer o zi 
sau, poate,/ câteva clipe/ de fericire”. 

Tu: „Glasul tău/ e cântecul iubirii/ Ce-l cântă [...]/ Paşii 
tăi [...]/ Iar gândurile tale/ sunt visele mele târzii/ Cu care-au 
înflorit merii primăverii/ Tu/ eşti fiorul primelor iubiri” şi Eu: 
„Ochii mei sunt eroii unui vis/ Cu primăvară şi soare veşnic./ 
Glasul meu e strigătul unei păsări/ În zboru-i lin pe cerul 
tinereţii...” devin Noi: „Cuvintele noastre/ Sunt roadele gândirii 
de milenii,/ Iar visele noastre/ Sunt rodul întâmplărilor de-o zi./ 
Noi toţi suntem eroii unui mit”. 

Frumoase sunt pastelurile care trădează înclinația spre 
pictural, sensibilitatea în faţa unui peisaj impresionant. 

Alături de Imn munţilor şi mării „Adio, plajă însorită!/ 
Adio, mare de smarald!/ Ce m-aţi făcut mai fericită/ Cu 
pescăruşi pe cerul cald./ Adio, munţi cu coame sure!/ Adio, 
plopi, mesteceni, brazi/ Şi luminiş şi stol de mure...”), Lacul 
este un adevărat tablou: „În limpezimea clară/ A lacului-cleştar/ 
Imagini se despică/ Şi-agale apar iar./ Reflexele de-albastru/ 
S-au stins demult în umbră,/ lar lacul cel sihastru/ S-a-nchis în 
neagra hrubă”. Personificată, „Pădurea îl priveşte/ Pierdută în 
visare,/ Timid el unduieşte/ Şi somnoros tresare”. 

Optimistă (cum altfel?) adolescenta îndeamnă, în 
Regretele: ,„... Lăsaţi-le să plece/ Lăsaţi-le uitate [...],/ Să moară 
fără milă, fără lacrimi [...]/ Lăsaţi-le să piară [...]/, Uitaţi c-aţi 
regretat cândva”, deşi din Balada tristeții transpare o adâncă 
melancolie, menită să devină „o mână de vise”, „o liră vibrând 
de singurătate”, aceeaşi personalitate duală, pendulând între 
speranţă şi melancolie. 

Nu puţine sunt meditaţiile vizând fericirea, amintirea, 
timpul, eternitatea, efemeritatea, toate convertite în imagini 
artistice precum „lacrima moleculelor de zăpadă”, „nopţi de 
iubire ninse”, „iarba nu era decât un rug”, „zarea e bătută-n 
plumb”, „cu primăvara-n suflet”, „la ceas uitat al nopţii prea 
târzii”, „să sapi în calea fericirii vise”, „sufletul meu, legea 
firii”, „suspinul lung al nopţii” etc. 

De un real optimism considerăm poezia Gând pentru 
om: „Pentru el” — îndeamnă adolescenta — ,„ înalță-te, soare”, 
„Flutură, vântule, mâna”, „cântaţi, păsări”, „Mâini gingaşe, 
uniţi-vă, cu prietenie,/ Să piară duşmănia şi ura cea multă!/ 
Lacrimi amare să nu mai fie”. 

Pe tărâmul adolescenţei rămâne o carte perenă, menită 
să dezvăluie multiplele şi controversatele sentimente ale 
„vârstei întrebărilor”. 

Claudiu-Nicolae Șimonaţi, Poeme de la Geoagiu 


Inginer diplomat, publicist, poet, Claudiu-Nicolae 
Şimonaţi este fondatorul Festivalului Naţional de Poezie „Ion 
Budai-Deleanu” de la Geoagiu, aflat la a patra ediţie. 

Prolific, poetul a publicat până în prezent mai multe 
volume de versuri şi volumul de aforisme Timpul, apă 
curgătoare. 

Al şaptelea volum de poezie, intitulat Poeme de la 
Geoagiu, a apărut la Editura Inspirescu din Satu-Mare, în 2012, 
dedicat părinţilor. 

lon Bala, în prefața volumului, subliniază tema 
principală (iubirea) şi motivele volumului: natura, lupta vieţii 
cu moartea [...], metamorfozarea, considerând că în aceste 
poeme „ne regăsim sufletul, arderea, cărbunele şi cenuşa”... 

Din Postfaţa volumului, aflăm, de la Viorica Hagianu, 
scriitoare şi pictoriță, despre premiile obţinute de către poet la 
concursurile naţionale de poezie și despre iniţiativa de a 
organiza, la Geoagiu, Festivalului Naţional de Poezie „Ion 
Budai-Deleanu”. 

Volumul debutează cu poezia Tu, iubito şi se încheie cu 
Sentiment, dedicat aceleiaşi eroine lirice. Dacă în prima poezie, 
iubita este „tot”: „aer, apă, viaţă”, din ultima aflăm cum „iubirea 
ta/ mă făcea să uit/ de esenţa morții”. 

Majoritatea poeziilor de iubire îmbracă formă adresată, 
cu sprijinul substantivelor la vocativ („femeie blândă”, „iubito”, 
„iubire”), adjective pronominale posesive la persoana a doua 
(„sărutul tău”, „privirea ta”, „ochii tăi”, „părul tău”), pronume 
personale la persoana a doua („tu”, „te-”, „din tine”), verbe la 
persoana a doua („eşti”, „te arăţi”, „apăreai”, „-ai întors”, „vei 
citi”). 

În consens cu iubita, eul liric e „un prizonier” al iubitei, 
pentru că: „ai venit.../ să-mi iei durerea şi teama/ dăruindu-mi/ 
clipa fericirii eterne”. În alte ipostaze, acesta este „un 
naufragiat/ [...]/ ce se scufundă/ în valurile calde/ din ochii 


270 


Sclipiri hunedorene de har (cronici literare) 


iubitei şi descoperă în ochii ei „o altă lume”: „fericirea/ îmi 
cuprinde orizontul/ făcându-mă să mă gândesc/ la clipa 
nemuririi”. 

Uneori, poetul îşi pune întrebări existenţiale: Cine sunt? 
privindu-se „atent/ în oglinda/ de argint/ a vieții/ ce sfâşie ca o 
fiară”..., alteori se autodefineşte ca „un naufragiat”. 

Din Iluzie se desprinde aceeaşi aspirație spre iubire, 
convertită în „zâmbetul [...] cristalin”, în „speranță”, pentru ca, 
prin Metamorfoză, „frunza” şă devină „pădure”, „lacrima” să se 
facă „râul lacrimilor”, iar el, eroul liric, „fum/ la focul inimii 
iubitei”. 

În alte secvenţe lirice, precum Iubirea, poetul defineşte 
subiectiv acest complex sentiment uman: „când iubesc/ simt 
singurătatea,/ iar când sunt singur/ vreau/ să iubesc”, „nu 
cerşesc iubire”, „suferinţa are şi ea/ voluptăţile ei”, „iubirea va 
apărea/ din nou/ și o voi savura...” Din Nu apari, aflăm că 
iubirea este vitală pentru poet: „dacă nu apari,/ soarele nu mai 
răsare/ marea...” Alteori, „iubirea/ a devenit/ apă curgătoare” 
(Presentiment). 

Natura este surprinsă în varii ipostaze: „valul/ dâră de 
spumă”; „început de primăvară”, „fluturi [...], sălcii pletoase 
[...], crengile copacilor/ înflorite în noapte”; „noapte: lumina 
lunii/ scursă pe pământ”/ ... tăcerea”; „e vară/ florile au înflorit” 
sau: „izvorul adoarme/ în ochiul pădurii/ noaptea.../ îşi/ găseşte 
culcuş/ pe un colţ de lună”. 

Aproape în toate poeziile dedicate naturii, este 
preamărită şi iubirea (Sărutul nopții, Umbră pe mal, Casnică, 
Poem nocturn). 

Unele poeme se convertesc în arte poetice, precum cele 
dedicate cuvintelor. La început, acestea sunt considerate „doar 
vorbe/ fără suflet şi drag”, în contrast cu „inima” care „vorbeşte 
prin sentimente” (Cuvintele), pentru ca atunci când poetul se 
autodefineşte să afirme: „eram cuvânt/ şi intram sfârșit în 
dicționar/ ca o himeră” şi să dorească să îmbrăţişeze „îngerii 
cuvintelor”. Dar, „dincolo de gânduri/ lumina face ordine/ 


271 


Maria Toma-Damşa 


Printre cuvinte”, căci gândurile sunt „amintiri renăscute”, „mă 
gândesc/ la clipa nemuririi”, „gândul speriat/ moare strivit”... 

Iluzii, deziluzii, incertitudini, bucurii, suferinţe, iubiri 
împlinite, speranţe, despărțiri constituie „materia primă” a 
volumului, predominant rămânând sentimentul compex al 
iubirii, nutrit şi trăit plenar. Este şi nota dominantă care conferă 
optimism poemelor lui Claudiu-Nicolae Șimonaţi scrise în vers 
alb. 

Olga Ştefan, Între cuvinte 


Tânăra poetă debutează la zece ani, în revista 
„Provincia Corvina” şi la 11 ani cu volumul Simfuri multiple. 

Volumul bilingv Încrustarea cu fluturi a fost premiat la 
München cu premiul „Novalis”, premiul emisiunii Radio-Color 
şi premiul „Junior” al revistei „Edamene”. 

Olga Ştefan este prezentă deja în Antologii valoroase, 
precum „Poesis”, cuprinzând şi pe scriitorii din străinătate. 

Volumul Între cuvinte, după afirmaţia profesorului 
Tudor Opriş, apărut la editura Pro Transilvania, Bucureşti, 
2002, „marchează o etapă superioară” în evoluţia poetei. Astfel, 
acesta reprezintă „o structură lirică modernă, nealterată de 
experimentele sterile ale postmodernismului, o surprinzător de 
matură stăpânire a celor mai subtile modalităţi de expresie 
poetică”... 

„Corola” se închide între Curcubeu, prima poezie, şi 
Alai de nuntă între cuvinte, ultima piesă a volumului, 
dezvăluind „petale” greu de egalat la 13-14 ani! 

Chiar din prima poezie, eul liric se adresează cuiva, 
unui interlocutor imaginar sau cunoscut, poate unui timpuriu 
iubit, altfel, de ce „lumina devenise atât de incertă pe buzele 
tale” sau „cana ce-o duci acum la tâmplă”? 

În alte secvenţe lirice, soarele e „decupat din zâmbetul 
tău”, iar norii sunt „şterşi în inima mea”. 

Lirica Olgăi Ștefan din acest volum ilustrează cu 
prisosinţă titlul nu numai prin poezii precum Cuvântul — suflet, 
Cuvinte pentru mine sau Alai de nuntă între cuvinte, ci şi prin 
altele, precum Pantof de sticlă, Semne negreșite, Nu-ţi spun 
nimic, Vitată, Realizare. 

În aceste ultime secvenţe lirice, poeta se raportează 
într-un mod straniu la cuvinte: „răsuflând/ cu uşurime/ 


cuvintele”, „vorbele se zbat în gura mea”, „... numai cuvintele/ 
aveau puterea/ să readucă...”, „cuvântul meu/ izbi-se-va/ de 
nisipul...”, „schimb timpul asteniei/ de cuvinte ciobite”. 

Cuvântul-suflet este o ars poetica, evidențiind 
complexitatea sensurilor încorporate în cuvânt: ,„... să mă doară/ 
cuvântul ce ţi-l pun/ pe masă, să-l poţi privi/ și niciodată/ să-l 
înţelegi [...]/ În pumn, cuvântul meu/ şi-acum întins pe 
treptele...” dar şi capacitatea cuvântului de a atinge corzile cele 
mai sensibile ale sufletului. 

Cuvânt pentru mine, relevă sensul scrisului: „Scriu 
aceste cuvinte pentru mine/ la rece şi-ascut/ ghearele ca atunci/ 
când mă vei întâlni/ va trebui să/ le scot în apărare”, „trimit 
acum aceste cuvinte [...]/ doar celor/ ce au timp s-o placă...” 

Alai de nuntă între cuvinte se vrea o logodnă: 
„cuvintele-mi/ cu ale tale/ Lasă-mă să logodesc”; numai aga ele, 
cuvintele, „cresc păsări/ Cu şase aripi într-un văzduh şi zece/ în 
celălalt”. 

Menirea cuvintelor este să ajungă „-n toate ramurile/ Ce 
fericite-mi străbat sângele”, pentru răzvrătirea inimii, ca 
împlinirea să vină din atitudinea compensatorie a iubitului: „Tu 
înspumează vara/ Ce-mi lipseşte de pe harta/ Marginilor de 
trăire”. 

Dialogul imaginar dintre eul liric şi interlocutorul drag 
transpare din toate structurile lirice ale volumului, convertit în 
verbe şi pronume la persoana a Il-a: „te aud”, „poți”, „tu”, „să 
atingi”, „să chemi”, „să-i guști”, „chipu-ți”, „să rămâi”, ești”, 
„ai insistat”, „te-am prefăcut în vrajă”, „ai fi rămas”, „prezenţa 
ta”, „culcuşu-ți”, „visul tău”, „privirii tale”, „amintirea ta”, „tu 
ai crezut”, „să mă confund cu tine”, „scăpărarea-ți”, „vei mai 
găsi”, „numărul tău”, „chipul tău”, „te-mpiedic”, „croșetezi 
stele”, „cuvântul tău” etc. 

Eul liric se raportează în permanenţă la această 
„himeră”, devenind „noi”, reuşind, nu rareori, să fie „fericiţi” 
când el croşetează „stele”. 

De aceea, „ochii [...] ar rupe-n imagine”, „o parte din 
tine şi germenii-ți ce fericiţi ar fi/ să fugi...”, „fericiţi să nu mai 
murim [...], să credem în steaua...” 

Le-a lipsit, însă, „semnul de punctuaţie.../ Spre a limita 
sinceritatea [...]/ Şi portativul corzilor vocale”. 

Apogeul trăirilor intime este atins în Soclu, pe care l-a 
aşezat „marina acestui peisaj”. Nesperând să ajungă la el („până 
la tine, ajung zburătorii”), eul liric îşi propune altceva: „să 
clădesc munţi/ care-ţi vor zgâria/ soarele ce deasupra/ visului 
tău doarme”. 

Firul roșu al versurilor concepute modern, pentru a nu 
trunchia ideea poetică, este aspiraţia spre un ideal, visul iubirii 
abia înmugurite, fantezia trăirilor pure convertite în metafore 
revelatorii de un cald lirism. 

Aşa cum spune şi Tudor Opriş, cu adevărat suverana 
mânuire a acestor „modalităţi de expresie poetică” ne convinge 
„că [...] literatura tânără se va îmbogăţi cu un strălucit 
reprezentant”. 

Denisa Toma, Lacrima dintre gene 


Doamna Denisa Toma s-a născut în orașul Simeria din 
judeţul Hunedoara, la 1 ianuarie 1951. 

Şcoala primară şi gimnaziul le-a absolvit la Simeria, 
apoi Liceul „Decebal” din Deva, în 1968. Peste patru ani a 
absolvit Academia de Studii Economice din Bucureşti, apoi 
Facultatea de Drept a Universităţii Bucureşti cu rezultate 
strălucite. 

A fost încadrată la Institutul de Studii Politice din 
Bucureşti, iar după căsătorie, la Prefectura judeţului Hunedoara. 

A mai lucrat la revista „Antichităţi România” şi la 
Biblioteca „Ovid Densusianu” a judeţului Hunedoara. 

Are colaborări laborioase la „Observatorul cultural”, 
„Constelația Dragonului”, „Ardealul literar”, „Vox libri” 
publicaţia Bibliotecii Judeţene „Ovid Densusianu”. 

Actualmente este redactor-şef al revistei „Vox libri” a 
Bibliotecii Judeţene „Ovid Densusianu” din Deva și membră a 
colectivului de redactare a Monografiei județului Hunedoara. 

A debutat editorial cu volumul de proză scurtă Lacrima 
dintre gene şi are sub tipar, la Editura Emia din Deva un alt 
volum. 

În puzderia de apariţii editoriale, multe de dimensiuni — 
dar, mai ales, de valori — deseori discutabile, Lacrima dintre 
gene a Denisei Toma, apărută în 2009, la Editura Eubeea din 
Timişoara ne dezvăluie o erudită naratoare, care mânuieșşte 
suveran cuvântul, reuşind să transmită mesaje cu adevărat 
umaniste. 

Volumul este o carte de suflet, aşa cum, inspirat, a 
intitulat-o autoarea, cu titlu metaforic, încorporând o varietate 
de gânduri şi sentimente, o anume tensiune, dar şi o benefică 
relaxare și alinare. Bine aleasă — şi în consonanță cu narațiunea 
şi cu autoarea — este coperta ilustrată cu tabloul lui E.Frank, 
Lângă Lacul Stamberger. 

Cartea este nu numai rodul unui har înnăscut, ci şi al 
unei vaste experienţe a eruditului în contact cu viaţa literară şi 
artistică — naţională și universală. 

Aceasta închide într-un corolar naraţiunile pe variate 
teme între Reguli de lectură şi Trenul pierdut. Este rodul 
experienţei dobândite în contact cu lumea cărților — pe de o 
parte — şi a cunoaşterii profunde a faţetelor multiple ale 
existenţei — pe de altă parte. 

Într-o lume în care „atentatul la lectură” se manifestă pe 
față, fără ocolişuri, autoarea pledează cu argumente plauzibile 
pentru revenirea la calmul lecturii, stabilind „Reguli de lectură”, 
cu îndemnul de a fi prezenți în bibliotecile publice, desigur 
având în vedere și precaritatea încropirii unor biblioteci 
personale... 

Cu acest prilej, pledează pentru „alternanță în favoarea 
lecturii în raport cu invazia audiovizualului”, pentru 
„superioritatea romanului asupra filmului”. 

Motivele cultivate cu succes de către autoare nu ocolesc 
amintirea, prietenia, dragostea, corespondenţa, cartea, familia, 
dar şi drama înstrăinării... 

Printre amintiri se conturează chipul luminos al 
profesoarei de franceză, lăsându-și amprenta culturală şi 
sentimentală asupra fostei eleve, care a purtat-o mereu în 
sufletul însetat de frumos şi adevăr (Lecția de franceză). 

Din amintiri răsare şi chipul mamei, Anuţa, care la 
numai șapte ani ai autoarei, 1-a facilitat posibilitatea primei 
călătorii la București, pentru a-și întâlni tatăl, student pe atunci, 
așteptân-du-le cu dragoste, dar şi cu multă duioşie. Copila de 
odinioară reține cum, de la fereastra din căminul tatei, se delecta 
cu filmul Contele de Monte Cristo cu Jean Marais, cu „stivele 
uriașe de fructe şi legume din Piaţa Matache”. Admira „grădina 
de vară de pe Calea Griviței”, auzind „pe viu” cântecele 
cunoscute „de la difuzor”, „Librăria noastră” de unde a primit 
cadou volumul Rapsodii de toamnă de G.Topârceanu. Îşi 
amintește plimbarea prin Cişmigiu, admirând lebedele şi 

pelicanii de pe lac, magazinele mari... Încă de atunci se 
creionează profilul sensibil, aplecat spre cultură și artă al 
viitoarei scriitoare (Cu tata prin București). 

Concepute subiectiv, primele zece povestiri mustesc de 
prea plinul sufletesc al autoarei-personaj, o sentimentală de 
mare clasă, apreciind emoția așteptării şi primirii unei scrisori 
cu tot cortegiul premergând aflarea felului în care expeditorul 
„îşi dezvăluie sufletul și ţi-l încredințează”, dar și a 
destinatarului pulsând de bucuria „unei întâlniri cu o ființă 
dragă”. (Corespondenţe) 

Povestirea Lacrima dintre gene, care dă titlul 
volumului, evocă amintiri dragi despre Bucureștii de odinioară, 
din fostul cartier Uranus „rămas ca o rană hâdă pe trupul 
Bucureştiului”, în urma demolărilor deșucheate. Mai evocă 
obiceiul de a pregăti la 9 martie renumiţi „mucenici”. Cu 
nostalgie surprinde scriitoarea acele dragi întâlniri „în casa de 
pe strada Lanţului, cu biblioteca [...] extraordinară, cu mobilele 
vechi, elegante, fărâme fără grai ale vremurilor duse”, ca şi 
„Calea Moşilor, unde tot ce existase în casă [...] a fost înghesuit 
în apartamentul de la etajul șapte al unui «bloc-ctitoriey”. 
Obiceiul, însă, a rămas, iar „lacrima dintre gene” e îndreptăţită... 

Relaţia cu totul specială cu cărţile transpare din 
povestirea Cărți, scrisori, prietenii..., autoarea reconstituind 
„primele imagini [...] din copilărie” legate de cărţile de pe raftul 
din faţa patului, cărți variate, „biografii, albume de artă”, 
„fiecare” părând „o ființă vie”..., de librării şi apoi de 
„descoperirea bibliotecii oraşului”, „un spaţiu [...] uriaș, plin de 
mistere...” Sinceră, Denisa Toma afirmă convingător: „Aproape 
că pot să-mi refac întregul traseu al vieții în funcţie de cărţile pe 
care le citeam...”, având „cu cartea o relaţie cu totul specială”. 

Urmează consemnat șirul prieteniilor și al 
corespondențelor cu Franţa: „cele mai frumoase prietenii le-am 
legat prin cărţi”... şi scrisori, am adăuga, în ciuda modalităților 
de comunicare electronică. 

Amintirile o poartă pe scriitoare pe Râurile vieții..., 
Mureşul şi Nistrul, ducând cu sine dorul de cei dragi, râuri „care 
leagă sufletele între ele” şi înving „spaţii nesfârşite”, „ani de 
despărțire”. Acuitatea trăirilor generate de vizita cu părinţii la 
familia tatălui, marchează sufletul copilei de zece ani, aceasta 
sesizând diferenţa dintre lumea din Ardeal şi aceea de pe malul 
Nistrului, unde „se discuta în şoaptă, prin aluzii cu jumătăţi de 
cuvinte, cu o gestică specială”. Depărtările, însă, etniile diferite 
nu rup firul relațiilor afective, aşa cum s-a petrecut cu părinții 
copilei: „diferenţa de etnie şi prejudecățile nu i-au împiedicat 
să-şi fie unul altuia pereche”. 

Povestirea Viaţă pariziană încheie ciclul povestirilor 
concepute subiectiv, în care „vocea” care povesteşte face 
legătura autorului cu cititorul, personajul-narator confesându-se 
printr-un monolog pasionat, întreţesând elemente aparent 
disparate, care formează, însă, un tot unitar. 

Pasiunea autoarei pentru Franţa era veche, dar 
oportunitatea s-a ivit în 1989, după întâlnirea „cu un grup de 
francezi aflaţi într-o misiune umanitară în România”, care i-au 
scris, apoi, că „Parisul ar fi fericit” să o „găzduiască”. Itinerarul 
a cuprins Orly — Saint Germain de Press — Rue Bonaparte — Rue 
du Vieux — Colombier — Rue du Four — Rue Coq Heron — Rue 
Valois (unde a locuit Darclee). 

A locuit pe Rue Grégoire de Tours, de unde a vizitat 
Catedrala Notre Dame, casa unde a locuit Martha Bibescu, 
cartierul Marais, Dôme des Invalides, Cimitirul Pere-Lachaise, 
Musée d'Orsay, cheiul Senei, Provence, Marsilia, Toulon, 
Montparnasse, Muzeul Carnavalet. 

Subiectiv, autoarea confirmă convingător faptul că „o 
prietenie poate fi clădită chiar pe distanța dintre «participanți» 
[...], important este [...] să avem [...] în adâncul fiinţei noastre 
căldura acestei prietenii”. 

Ultimele trei povestiri (Va, pensiero..., L'air du temps 
şi Trenul pierdut) sunt concepute obiectiv din punct de vedere 
al perspectivei  aucturiale, naratoarea fiind nu numai 

omniprezentă, ci şi omniscientă. Toate au ca temă iubirea 
dramatic eşuată. 

Va, pensiero... este prima emoţionantă poveste de 
dragoste eşuată... Eroina — o fire extrem de sensibilă — fără 
nume, îşi evocă iubitul din tinereţe — devenit soţ pentru scurt 
timp — cu un dramatism grav, pe fondul iubirii comune pentru 
operă, de peste 20 de ani; memoria involuntară îl readuce cu 
acuitate în prezentul eroinei, așteptându-şi actualul „prieten” 
zadarnic şi ratând un posibil spectacol de operă, în București, 
desigur. 

L'air du temps... îşi derulează acțiunea (de fapt 
amintirea eroului) în Pants (în Normandia). Malul Oceanului 
Atlantic, odinioară, eroul „l-a văzut prima oară cu ea alături”, o 
„ea” fără nume, dar a cărei prezență îi umple viaţa, evocând 
prima întâlnire — „pe coridoarele facultăţii...”, în amfiteatrul 
Cauchy, pe ferestrele căruia admirau Jardin du Luxembourg, 
dar şi-au vorbit mult mai târziu. Îi sunt vii în memorie 
plimbările „pe malul stâng al Senei”, concertele de la Salle 
Pleyel — Debussy, Ravel, De Falla”, librăriile, plimbările, vizita 
la Bucureşti în vacanţa de Paşti a anului 1940, apoi plecarea ei, 
anii lui de detenţie şi revenirea în Franţa cu falsa speranță de a 
o revedea. O melancolie nemărginită planează asupra acestor 
dramatice amintiri. 

Volumul se încheie cu povestirea Trenul pierdut, care 
reconstituie, liric, precum precedentele, o altă frumoasă poveste 
de dragoste eşuată, prin pierderea trenului de către „ea”...: un 
„joc straniu al hazardului, un fel de ironie a sorții”, deoarece el, 
crezând că „nu vrea să aibă de-a face cu un fost deţinut politic, 
pleacă [...] la Constanţa şi se însoară [...] cu o femeie pe care 
n-a iubit-o niciodată şi cu care are [...] doi băieţi”... 

Reîntâlnindu-se întâmplător, la aceleaşi rude comune, 
apoi, cu prilejul delegațiilor lui la București, „glasul inimii” îşi 
spune cuvântul. Viaţa lor a devenit „o permanentă aşteptare 
între două întâlniri şi de ani de zile se caută, se cheamă şi 

născocesc nenumărate pretexte, ca să poată fi împreună măcar 
[...] până la trenul de dimineaţă...” 

Revine motivul „scrisorilor”: el şi le reciteşte, când o 
vizitează, şi are „aceeaşi stare sufletească din momentul în care 
le scrisese”... „Vieţile lor”... devin împăcare cu soarta: „aşa a 
fost să fie”, crede ea, iar „trenul spre Constanţa nu trebuie 
pierdut”. 

Planează asupra acestor fermecătoare poveşti de 
dragoste o undă de tristeţe amară, pentru destine care şi-au 
greşit traiectoria, „absolut din întâmplare”, din cauze mărunte, 
meschine — la o adică —, dar care-şi duc cu demnitate „crucea”. 

Suntem convinşi că doamna Denisa Toma ne va mai 
încânta cu alte creaţii la aceeaşi „înaltă tensiune”, poate chiar cu 
un roman, pentru că vocaţia nu-i lipseşte, iar mediul elevat în 
care-şi consumă o bună parte din timp îi este prielnic. 

Adriana Tomoni, Dar din iubire 


Aflată la al doilea volum de versuri, Adriana Tomoni a 
colaborat, cu poezie religioasă, la reviste precum „Lumea 
credinţei”, „Creştin ortodox” şi în „Observatorul” din S.U.A. 
Acestea le-a strâns în volumul Dar de Crăciun, o „lirică 
religioasă plină de sensibilitate, de un autentic spirit ortodox, 
[...] spovedanii sufleteşti...” după afirmaţia lui Sebastian Bara. 

Volumul Dar din iubire, apărut la Editura Emma din 
Orăştie în 2012, dedicat familiei, ne dezvăluie o poetă deosebit 
de sensibilă, care adună într-un consistent buchet, cele mai 
frumoase poezii dedicate iubirii. 

Volumul este structurat în trei părți inegale: Poezie, 
Dragilor mei şi Poezii de dragoste. 

Definind, în prima parte a volumului, poezia, Adriana 
Tomoni abordează şi temele majore ce-i revin acesteia: 
„bucurie”, „flori”, „primăvară”, „frumuseţi”, „lucruri superbe”, 
„dar”, „poezia vieţii”, „iubirea”, „destine”, „amestecuri de 
dulce și amar”. Surprindem, cu plăcere, binefacerile poeziei de 
a preschimba „în frumuseți [...] greaua povară”, de a scoate 
„Lucruri superbe” „din smoală”, de a îmbina „drumuri făurite şi 
destine”. Concluzia este, însă, realistă: „viaţa nu e, totuşi, 
poezie”. 

Dintre poeziile dedicate celor dragi, primul loc ocupă 
Soțul meu, prin care îi mulţumeşte pentru „fericire”, „gând 
curat”, „puteri și aripi”, pentru că În doi am învățat ce-nseamnă 
„n0i”, cântând „aceeaşi melodie”, „au înflorit şi au dat viaţă”, 
„vorbeau despre iubiri”, „inelul [...] pe veci [...] i-a unit”, pentru 
a se bucura, apoi, de fetițe, de nepoți. „Pentru toate”; 
„momentele bune”, pentru „anii” care „au trecut parc-au fost 
luni”, pentru „toate visele”, pentru „credința ce-am împărțit”, 
„pentru clipele tandre din zori” îi mulţumeşte cu recunoștință. 
Ea constată cu îndreptăţită mândrie: „ne-am împreunat aripile 

la greu”, „tot chipeş eşti”, „vorba ta e înţeleaptă”, îşi aşteaptă 
copiii „cu mare dor”, cum „întinerim cu nepoțeii”. 

Alte poezii sunt dedicate copiilor (Boul, Bulgărul meu 
de iubire, Când somnul se aşterne) şi nepoților (Nepoțelul, 
Zâmbet de iubire), pentru a încheia ciclul cu Mirare pentru 
„Chipul de copil” care e uimit de „primele raze de soare”, „de 
fulgul de nea”, „steaua de pe cer [...] agățată lângă lună”, dar şi 
pentru că „ne nălțăm la stele/ Din dragoste și că plutim cu ele”... 

Partea cea mai întinsă a volumului este dedicată 
poeziilor de dragoste, o dragoste calmă, familială, împlinită, 
„fără zăgazuri”, „în murmur şi visare”, „la răsărit de soare”, 
chiar şi „când este furtună” sau „dacă viaţa e amară”. 

Specifice liricii feminine, poeziile Te iubesc şi ffi 
mulțumesc sunt concepute în formă adresată, încorporând prea 
plinul sufletesc al poetei prin repetare a verbului „te iubesc”, iar 
în a doua, a verbului „îţi mulțumesc”, tot la al doilea vers. 

Forma adresată se menţine chiar în titlurile unor poezii: 
Dansaţi, vă rog?, Te-mbrăţişez, Te mai gândeşti? Te-am 
așteptat, Să nu ştii, Îmbată-mă, Hai!, Lasă-mă, Tu vrei, Tu 
m-ai făcut vioară, Tu scrii, Urmele pașilor tăi, Vroiai, Te-am 
așteptat, Hai, iubite! pentru a aminti doar câteva. 

Acest amplu ciclu începe cu poezia Te iubesc, se 
încheie cu În stele fără mine, conturând ipostaza de singură: „aş 
fi stingherită”, „m-aş sfâşia de-atâta suferință”, „eu vreau să fiu 
cu tine stea”... 

Închise în acest corolar, celelalte poezii dezvăluie 
multiplele fațete ale iubirii: „arzând de dorul tău,, (Lumânarea), 
„teama de iubire” (Liniște), dezamăgirea („zilele-s pustii”), 
aşteptarea, uitarea, vraja, alinarea, iubirea târzie, visele, 
dăruirea, deziluzia, taina, despărțirea, neliniştea, iertarea, 
uitarea. Aceste ipostaze ale iubirii îmbracă izbutite haine 
metaforice: „mirifice clipe”, „a sa vrajă”, „aripi de vis”, 

„dimineaţa vieţii”, „cupă dulce-amară”, „miere-n fructul cel 
oprit”, „nevăzute sfori”, „marea noastră”, „chemarea din 
genuni”, „dulce cupă cu miere”, „zbor plin de taină”, „Cupa cu 
iubire/ E strop din preaplinul Divin”, „cristale de lacrimi”, 
„cunună”, „plutiri divine, cereşti”, „lacrimă şi patimă”, „blândă 
stea”. Toate „fac sufletul să zboare” şi „casei cântec”. Iubirea 
„visul [...] l-a luminat”, metamorfozându-l în realitate. 

Astfel, protagoniștii ajung „Suflet pereche”: „Privirile 
s-avem spre-acelaşi ideal [...]/ Şi vals multicolor ne fie viaţa,/ 
Iubirea noastră să topească gheaţa”. În poezia Eu zic, tu zici, 
idealul celor doi este „să fim o pagină de carte...”, iar alteori 
sintagme precum ,„Conjugăm verbul a fi/ A fi amândoi”, 
„Cântecu-l cântăm pe-acelaşi ton”, „Eşti... perechea sufletului 
meu”, „Porni-vom amândoi în viaţă”, „trecut-au anii peste noi”, 
„Noi rămânem amândoi”, Amândoi răzbi-vom...” 

Timpul şi dorul sunt două motive prezente în acest 
volum, tot din perspectiva iubirii. Poezia Vreau exprimă dorința 
stringentă a poetei de a ieşi din timp: „Vreau în afara timpului 
să fim”, „Stai, timpule, [...]/ Şi fă secunda zi” sau „Am uita de 
timp [...]/ Şi-amândoi doar am pluti”. Fără-a timpului aripă,/ 
Fără de noapte, făr” de zi”. Ea îndeamnă timpul: „Aş vrea timpul 
să stea [...], să tacă,/ Să nu mai treacă”, parcă ar rezona cu 
șlagărul Obpriți timpul, pentru a-şi formula dorinţa „Fă-ne 
eterni, pentru ca „Între minut şi infinit” să trăiască „un mit”. 

Dorul străbate ca un fir roşu aceste poezii de dragoste, 
fiind, uneori „doliu, durere”, „o dulce cupă plină cu miere”, 
„parcă alinare”, dar „neliniște, zbucium, jale” (Dorul), iar 
plânsul generează „oceane de durere şi de dor” (Plâng). Alte 
sintagme revelatorii ar fi: „dorul doare”, „... e tainic”, se 
metamorfozează în „oftat”, „lasă-te purtat de dor”. 

În strânsă relaţie cu iubirea, natura îmbracă haine de 
sărbătoare: „la malul mării.../ Să ascultăm valul.../ malul 
înspumat”, „luna ne veghează/ Şi, încet, oftează”, „nopţi cu tril 

de ciocârlie”, „geana nopţii”, „zvâcneşte seva-n flori de munte”, 
„iz de verde şi candoare”, „vântul alintă flori de mai”, „ploi de 
stele”, „amurguri sidefate”, „se stinge dimineaţa...” 

Încheiem cu versurile izbutite ale poetei: „Cadou ceresc 
în dar primim,/ Când ni se umple cupa cu iubire, E strop din 
preaplinul Divin”. 

Mitroi 'Tomulescu — Cremene, In căutarea fericirii 


Învățătorul Mitroi Tomulescu-Cremene (1904-1990), 
cu un real talent poetic, încearcă — și reușește — sonetul, această 
încântătoare poezie cu formă fixă despre care însuşi autorul 
volumului spunea confesându-ni-se: „Mi-a plăcut această formă 
de exprimare [...], pe care am adoptat-o în încercările mele”. 
Apoi, adaugă: „M-am apucat mai insistent de versificaţie târziu 
[...], în plină perioadă de senectute [...]. Dacă, scriind aceste 
versuri, am fost sau nu «poet», numai așternând pe hârtie [...] 
sentimentele mele solitare, nu am fost ispitit să aflu...” 

Din corespondenţa sa cu fostul său profesor de limba 
română de la Școala Normală din București, rezultă aprecierea 
fostului magistru: „M-a surprins talentul dumitale poetic. 
Versurile [...] sunt veritabile poezii care ar merita să fie 
publicate, pentru că exprimă [...] sentimente sincere, nobile [...], 
aşa cum curge apa unui limpede izvor...” 

Valeriu Bârgău observa că „sonetele sunt atent 
lucrate”... 

Volumul, apărut la Editura Călăuza din Deva, cuprinde 
zece capitole și însumează peste 130 de sonete, capitole care 
cunosc o propensiune: Flori târzii, Identitate, Eternul sat, 
Portrete sentimentale, Vis şi realitate, Viaţa în oglindă, Trenul 
albastru, Scrisori către Dumnezeu, Scrisori cu adresă, Scrisori 
fără adresă. 

Ne vom opri asupra celor mai reprezentative sonete, 
deşi toate au o certă valoare artistică. 

Mărturisire neagă cu modestie autorului calitatea de 
poet: „nu sunt poet...”, dar ideile, sentimentele şi gândurile le-a 
„sculptat în chip de poezie/ Ca o statuie de-un profan lucrată”. 
Tot modest, autorul neagă şi ipostaza de „visător” a poetului 


A 


care şi-a „zidit simţirea” în „versuri”. 

Flori târzii, un titlu metaforic, apar „în serile gândirii” 
cu „parfumul lor” considerat „opiul amăgirii”. 

Îndrăgind visarea, poetul a „șlefuit cu trudă [...], ca pe 
un diamant cuvintele”, pentru a fi găsite de „urmaşii [...] nepoţii 
sau vreo rudă”, dacă nu cumva vor „avea o soartă şi mai 
crudă...” 

Munca poetului, pentru a găsi — din noianul de cuvinte 
— pe acela „ce exprimă adevărul”, transpare din expresii 
precum: „mi-am revărsat gândirea-n reverie”, „să simt dulceața 
vieţii, nu otrava”, „ca un bijutier ce şlefuieşte cristalele din 
pietre prețioase”, „le meştereşte”, „le-am șlefuit cu trudă, greu”, 
„am cizelat...” pentru a deveni „pietre rare”, „o bijuterie”. 

De aceea, „dorurile” şi le-a rânduit ades ca nişte strune/ 
Cu clopoței la urmă...”, ca să uite „o clip-a vremii 
nestatornicie”, dorind să picure „în simţuri o narcoză,/ Să nu 
mai simt a vieţii tiranie”... 

Ciclul Identitate acuză „hazardul sorții” care „pe unii îi 
aruncă în bordeie,/ Pe alții aşezându-i în palate” şi felul în care 
aspirațiile de a frecventa Universitatea i-au fost obiectiv 
refuzate de mama: „Tu n-ai vrut, mamă, şi aveai dreptate/ Când 
îmi spuneai că n-ai de mine parte”, rămânând „dascăl de copii, 
la ţară” şi fiindu-le „călăuzitor, făclie” şi lăsând în urmă-i „0 
dâră de lumină”. 

În ciuda ipostazei de „dascăl de copii la ţară”, poetul 
pătrunde temeinic în „viaţa cărților”, în „comoara neştiută”, 
chiar dacă duce o „viaţă simplă”, viață „modestă, ţărănească”. 

De anii copilăriei, „faguri plini de bucurie [...],/ Cu 
viața simplă, dulce şi uşoară”, „dragi ca o poveste”, „un basm 
frumos” ce „astăzi nu mai este”, îi este dor, un dor nebun. 

După atâția ani petrecuţi în sat, nu-l mai poate părăsi, 
chiar dacă ar vrea. Îl rețin frumoasa „florărie/ Prin pomi în 
fiecare primăvară” şi „iarba din câmpie”, „verdeaţa codrului”. 

(Nu pot pleca) La revederea copiilor, părinţilor le „înfloreşte 
chipul ca o floare”, chiar dacă pentru puţin timp. 

„Iubirea de-altădată” I-a ars” cu „torentul ei de lavă” 
şi o consideră „izvorul de otravă” care, „din om întreg te face o 
epavă,/ Îţi face rău de care nu-ţi mai trece/ Şi toată viața inima 
te doare”. De aceea: „De-aici o-nvăţătură s-ar desprinde:/ Să-şi 
țină omul sufletul mai rece/ Când dragostea în inima-i 
s-aprinde”.(Învățătură) 

Explicaţia o aflăm şi în poemul Femeia, eterna poveste, 
care l-a dezamăgit pe poet, abandonându-l „în crudă chinuire”. 
Cu toate acestea, „mâine” se-nchină, din nou, „idolului de aur”, 
iar „visurile [...] dragi, alese/ [...] stau, pe crucea vremii, 
răstignite”. Optimist, el credea „iubirea cupă fermecată ”, din 
care îndrăgostiţii beau „setoşi din dulcea ei otravă”. Astăzi, a 
rămas doar „cenuşa amintirii”, căci „dorurile nu mai ard 
nebune”. 

Profesorului său îi aduce un pios Omagiu, 
considerându-l „izvorul [...] de-nvăţătură”, „sufletesc părinte”; 
„Din stihuri simple fac această floare,/ Punând simţirea mea în 
ritm şi rimă/ Din suflet rupte ca dintr-o grădină, Din a 
recunoștinței rădăcină”. 

Poezia Asta-i lumea! e concepută antitetic: Lumea e 
„conglomerat de firi amestecate,/ Ce n-are cap, nici judecată 
n-are”, „atât de multă răutate are”, încât chiar lui Cristos „Azi îi 
e ascultată vorba creștinească/ Şi-o strânge-n suflete ca pe-o 
comoară,/ lar mâine strigă: Să se răstignească!” 

Tot antitetic, chiar și în titlu, priveşte poetul viața care 
pe unii „îi ridică sau îi doboară”, „pe unii-i suie, pe-alţii îi 
coboară”, „La unii viaţa este prea ușoară [...], Pe alții-i ţine-n 
gheare de pisică”, „Pe unii [...] îi răsfață [...],/ Pe alţii îi lovește 
drept în față”. Singură „moartea face o egalitate”. (Viaţa și 
moartea) 

Dreptatea personificată este „urgisită”, „izgonită”, 
„respinsă, umilită/ Şi, resemnată, plânge în tăcere”, „cade 
frântă,/ E-nchisă, uneori, în câte-o mapă”, deşi „omul cu 
nădejdea ei s-adapă”. 

Sonetul Răscruce reconstituie vârsta senectuţii: „ca 
stâlpii-mpovărați de sârme grele” (anii), „chipul s-a schimbat”, 
„trecutu-i dor”, „prezentu-i plâns [...]/ Iar viitoru-i semn de 
întrebare”. 

Sonetul care dă titlul volumului, În căutarea fericirii 
surprinde eul liric „împins de focul viu al tinereții” în „valurile 
vieții”, gustând „plăceri ameţitoare”, „îmbătat cu vin şi cu 
iubire”, alegându-se doar cu „efemere clipe vesele, banale”. 

Plăcere simte poetul când se leagănă „în hamacul [...] 
de vise”, când „gândurile se pornesc hoinare,/ Scoţând [...]/ 
Comori de amintiri”, când pluteşte „pe alte sfere”, când reuşeşte 
să scoată „din suflet gândul disperării”. 

Anotimpurile vieții sunt asociate cu acelea ale naturii: 
„Copilăria-i primăvara vieții [...]/ E soarele care [...] 
luminează-n zorii dimineții”, „Vare [...] e anotimpul drag al 
tinereţii! Împodobit [...] cu ani de aur, clipe visătoare”. 
„Toamna e anotimpul de maturitate, Când tâmplele încep a fi 
brumate”, în timp ce „Ca iarna se sfârşeşte-a vieţii scară,/ E 
anotimp de bărrânețe-amară ”. 

Omul ca o floare este adus acestei fiinţe care nu are 
egal: „o floare în grădină”, „îmboboceşte”, „bobocul 
înfloreşte”, „floarea râde-n soare”, „parfumul” ademenitor, apoi 
floarea „Îşi scutură petalele [...] şi moare”. 

Viaţa este comparată, într-o suită de poezii, cu un 
„album”, cu „un urcuş de munte”, cu „un râu”, cu „un ou”, cu 
„0 piesă”. 

În Dor de București poetul caracterizează metropola, 
considerând-o „oraş feeric”, „Cu bulevarde [...], magistrale noi 

şi grandioase”, cu „nopţi ce n-au pic de întuneric”, „cu parcurile 
[...] umbroase”, cu „alei parfumate”, pe unde-şi „împletea un 
vis himeric”. Acum, deşi „Bucureştii şi-au schimbat decorul”, 
dorul îl duce să se mai plimbe prin Bucureştiul lui drag „măcar 
o dată”. 

Din ciclul Scrisori către Dumnezeu se detaşează 
poeziile Rugăciune („„mă-nchin pios...” „fac, din credință, pân- 
la ceruri, scară”, „Tu eşti limanul meu”, „Tu-mi dai nădejdi de 
bucurie rară”, „Tu iartă-i pe aceia ce se-ndoaie...”), În casa Ta 
(„Pios stau în genunchi și-Ți fac rugare”, „Pentru păcate eu îţi 
cer iertare”, „aduc prinosul meu de credinţă”), Credinţă și 
nădejde („iartă-mi omeneştile păcate”, „mai pune-mi, 
Doamne, zile la măsură”), Rugă („ascultă-mi glasul”, „să nu fiu 
chinuit de suferință”, „din somnul meu aş vrea să fie/ O 
scufundare-ncet, pe neştiute/ În noaptea lungă cât o veşnicie”). 
Toate poeziile ciclului sunt concepute în formă adresată, într-o 
tonalitate gravă. 

Ciclul Scrisori cu adresă este dedicat soţiei, copiilor şi 
nepoților. 

Volumul se încheie cu Scrisori fără adresă, deşi unele 
îi vizează pe părinți. Altele deplâng „devenirea”satului, care 
apare ca „o slabă lumânare”, „un biet opaiţ”, la care „nimeni nu 
se mai gândeşte”. 

Ciclul ultim se încheie cu sonetul În noaptea eternă, 
închinat părinţilor, cu promisiunea de a veni „În cimitir, a vieții 
închisoare”. E un gând care „cumplit îl doare”, dar va „coborî” 
în „noaptea nesfârşită/ Într-o eternă, veșnică tăcere”. 

Poetul cunoaşte şi respectă rigorile poeziei cu formă 
fixă, în speță ale sonetului (două catrene și două terține), dar, 
talentat fiind, reuşeşte să asigure fluență discursului liric prin 
recurgerea la ritmul trohaic sau iambic, în funcție de 
sentimentul predominant, și la o măsură constantă a versurilor. 


290 


Sclipiri hunedorene de har (cronici literare) 


Impresionează lexicul metaforic, tonul calm, grav şi 
demn, varietatea părților de vorbire care rimează îmbrățișat sau 
încrucișat:  adverb-interjecţie,  substantiv-adjectiv posesiv, 
pronume personal-numeral, adverb-verb, adjectiv-substantiv, 
adverb, pronume  personal-adverb, adjectiv pronominal 
posesiv-adverb. Rimele asigură nu numai sonoritate, ci şi 
cadență versurilor. 

Aşa a lăsat poetul „amintirea” sa tuturor celor ce „mai 
zăbovesc prin această grădină”. 

Romulus Tot, Supați, vă rog! 


Romulus Tot este vicepreşedintele Asociației 
Scriitorilor Hunedoreni. 

Volumul apărut în 2012 la Editura Gligor Haşa din 
Deva, urmează altor patru: Parlamentul peştilor, Trenul de 
noapte, Misterele bălții, Athos, ghid istoric și românism şi este 
bine primit de către cititori, pentru unda de umor care planează 
asupra „pieselor” acestuia. 

Autorul subîntitulează volumul „proză foarte scurtă”, 
un gen de literatură mai greu de realizat, având în vedere nu 
numai problematica variată, ci și capacitatea de a da un 
„moment” forță expresivă maximă, pentru a fi receptat uşor şi 
cu plăcere de către cititor. Volumul concentrează, în cele 166 
de pagini, format mic, 20 de titluri având ca izvor de inspiraţie 
o lume contemporană foarte variată. Variată, dar cu „ţinte” 
precise: îmbogățirea — desigur, pe căi oculte — cu orice preţ şi în 
timp record, „prădarea” avutului obștesc dobândit în ani mulți 
de trudă, după dictonul „După mine, potopul!”, prostituția, vai, 
ca sursă de existență, edili iresponsabili, superficialitatea în 
pregătirea elevilor, moralitatea mutilată şi învinsă de bani, 
spiritualitatea învinsă de „modernism”, minciuna... 

„Cuvântul înainte” semnat de către scriitorul Gligor 
Haşa şi „Cuvântul autorului” preced această „proză foarte 
scurtă”, introducându-l pe cititor în „lumea cărții”, pregătin- 
du-l s-o savureze, pentru a putea face „haz de necaz”... 

În debut, la loc de frunte, Mincinoșii, prezentaţi cei 
„clasici”, precum pescarii amatori, vizând, mai ales „păpica” 
devenită o problemă în zilele noastre. Dar... minciuna rămâne. 

Primar de primar surprinde boala acestora de „a băga 
mâna adânc şi în bugetul local”, aducându-și contribuţia la 
ruinarea întreprinderilor din oraş, cu ajutorul „tuciuriilor”, care 
ştiau „valorifica” fierul vechi, plătind „cui trebuie”, ca legile să 
nu se aplice. 

Tonul ironic se menţine şi în schița Audiența, în care, 
deşi nu s-a finalizat conform așteptărilor, autorul dă un sfat: 
„Atenţie la secretare şi la câinii de pe stradă, că nu ştii cine le 
dă osul...” 

În Labardezii, autorul ne convinge că cine era „mare 
goangă la secu, tot goangă a rămas...”, că „dai comisionul şi-ai 
mişcat vagonul”, pentru că, altfel, ajungi „căpșunar”. 

Poliţiştii din Semigrecul, tot foştii milițieni, după ce au 
făcut „bișniţă la unguri, la sârbi şi la turci” vânează posturi 
înalte şi aşteaptă „revoluție iară...” 

Din schița OK! aflăm cum îşi petrec elevii timpul prin 
baruri, iar când sunt decoperiți de către „diriga”, hotărăsc să-i 
pună „de-o grevă” şi să se ocupe „puţin de ea”... în privinţa 
moralității, că „face pe nebuna, şi-a luat-o-n cap”... 

Tot școala, dar cea de odinioară, este şi tema schiţei 
Eschimosul, când „disciplina nu era încă urcată în pod”, când 
„uniforma era obligatorie”. Se mai vorbea de „nota scăzută la 
purtare”, de „exmatriculare”, când elevii mergeau la filme 
interzise. Se punea bază „pe cei șapte ani de acasă”, încât, când 
aveai un musafir, acesta nu trebuia să ţi se culce cu nevasta ca 
în filmul Zăpezile albe. 

Din Sabotaj aflăm despre „apariţia instalațiilor noi de 
căldură” şi surprizele pe care le „oferă” uneori. 

„Înăltuţa SRL” a „absolvit la Spiru Haret Şcoala 
Vieţii”... şi intenţionează să deschidă „o casă mare”, să găsească 
„musai curvă cu SIDA”, pentru a plăti poliţiştilor umilinţele la 
care au supus-o fără motiv. 

Vacanţă la munte ironizează abuzurile pe care ni le fac, 
uneori, prietenii profitând de cumsecădenia noastră, dar şi 
despre „noile obiceiuri” ale tinerilor, care rămân doar 
„prieteni”, fără a aspira la viaţa de familie. 

În Supaţi, vă rog! , schița care dă și titlul volumului, 
acțiunea se consumă într-un sat mai ciudat. Acolo nu se admite 
picior de străin, iar multe femei lucrează la oraş, fiind 
semiorăşence. 

Initând, fără discernământ, acestea fac gafe după gafe, 
precum şi aceea de a-i îndemna, la pomană, pe meseni: „supaţi, 
vă rog!”, fără ca aceştia să decripteze expresia... Satul „văzut 
din avion e plin de personalitate”. 

Din schița Cerșetorul aflăm că „tupeul” s-a generalizat, 
devenind „o trăsătură” de caracter indispensabilă şi definitorie, 
nu numai necesară, ci ca un adevărat titlu de glorie”. Astfel, 
reținem consideraţiile față de pensionari: „paraziţii [...] cu mâna 
întinsă [...], boşorogi care se plâng că au pensii mici”... „Uite 
[...] pentru cine muncim noi”... 

Ironia musteşte în fragmentul: „Cică ei au construit tot 
ce se vede [...], că noi [...] nu vom reuși nici să vopsim ce au 
făcut ei. Auzi, să vopsim, vindem, dragă, să vopsească cei care 
cumpără”... 

Impresionează reacția cerșetorului: „lartă-i, Doamne!” 

„Femeia îndărătnică” este mereu „contra”, răspunde la 
orice întrebare cu cuvântul „de-aia!” 

De ce? trage un semnal de alarmă asupra dispariţiei 
animalelor din parcul dendrologic şi a indiferenței edililor 
privind dispariția unor specii rare de copaci, în timp ce schița 
Cetăţean de onoare ironizează criteriile care stau la baza 
selecţiei pentru această „onoare”..., fiindcă „adevăratele criterii 
sunt valabile la o analiză cinstită, de bun simţ”. „Dar, oare, 
acesta este modul de gândire al primarilor?”... 

Capitalistul reface firul vieții unui puşcăriaș ajuns mare 
om de afaceri, după ce ajunsese mare revoluţionar, cu Certificat 
în regulă: ...„era full de bani”... 

Volumul se încheie cu Ziua amintirilor care 
reconstituie întâlnirea la 45 de ani cu colegii, de la absolvirea 
liceului, prilej de emoţii dragi, dar și de surprize. Unora li se 
recunoșteau doar „ochii jucăuşi şi ceva din zâmbet”, „sclipirea 
ochilor frumoşi”. 

Cel care părea cel mai bătrân dintre colegi, cel mai 
mărunțel din clasă, le-a povestit despre aventura lui ca mecanic 
de locomotivă, altul, fost ambasador, nu s-a lăudat, „doar vreo 

doi au încercat să epateze, oameni de afaceri, cu bani mulți”, 
pentru a-și lua revanşa, deoarece ca elevi erau „figuri şterse”. 
Este un bun prilej pentru autor să mediteze pe tema 
„capitaliştilor” care „au distrus industria şi agricultura [...], au 
închis minele și au ruginit şinele de cale ferată [...]. Economia 
au transformat-o în fiare vechi şi banii i-au băgat în buzunarele 
lor, devenite capitaliste”. 

Neschimbaţi au rămas parcă doar „cei doi diriginți” 
pentru care „timpul stătuse pe loc [...], se mențineau”. 

Fetele erau cel mai greu de recunoscut, „îmbătrânesc 
mai repede”... 

Preotul, fratele unui coleg decedat, a „făcut o slujbă în 
pomenirea celor absenţi prin trecere cerească”. 

La restaurant s-a filmat, iar unul dintre colegi, ca 
„revanşă”, a dansat cu toate colegele din cele trei clase. Apoi, a 
dat un adevărat spectacol „bine pregătit”: deşi era văduv a venit 
cu o tipă, iubita, chipurile, care i-a propus să danseze cu ea 
ultimul dans, după care au plecat. „Îl costase 300 de euro 
spectacolul”... 

„... colegul cel bogat cu Gipanul scump”, deşi avea un 
frate în oraş, s-a cazat la hotel. Era îmbrăcat într-un costum 
„Versace”, cămaşa era „Gucci”, maieul „Chanell”, chiloţii 
„Bote”, ciorapii „Dolce Cabana”, iar cureaua pantalonilor „Luis 
Vuton”. Afacerile, după propria-i afirmaţie, le manevra „din 
spate, neștiut, nevăzut”. 

În timp ce „fandosiţii” cereau whisky cu gheaţă, fostul 
mecanic de locomotivă le oferea colegilor „ţuică de prună 
bistriţă la 50 de grade, ulei, medicament [...]””, care „te vindecă 
de toate aiurelile din lumea asta besmetică...” 

Prezentul nu impresiona precum amintirile... 

Scriitorul realizează „personaje tipice în împrejurări 
tipice”, reuşind să le plaseze, cu măiestrie, pe fiecare în lumea 
lui, valorificând expresii adecvate, în funcţie de situaţie. 

Pentru reconstituirea lumii satului, scriitorul recurge la 
expresii precum „nu a fost să fie”, „dare de mână”, „a-şi lua 

gândul”, „a-l face praf”, „şi mai şi”, „se iau unii după alţii”, „ca 
lumea”, „de mama focului”, „a luat-o razna”, „Doamne 
fereşte”, „fain”, „a băhuli”. 

„Reconstituirea” golănimii autorul o face recurgând la 
argou: „a hali”, „naşpa”, „gaşcă”, „a-i tăia caşcavalul”, „mişto”, 
„a o lua pe coajă”, „nasol”, „moaca” etc. 

Ironia şi umorul, ca note dominante ale povestirilor, se 
materializează nu numai la nivelul situaţiilor, ci şi al limbajului: 
„scule de scule”, „zero pe cap, zero în cap”, „tupeu baban”, „am 
şi eu un văr baştan, cu casă de vacanţă în staţiune”, „se făceau 
bani pentru parlamentare”, „nu avea rost să urce sus, la stânci, 
că peste tot sunt numai pietre”, „aportul marketizării şi 
talciocurizări!”, „creşte nivelul de trai, al cui, depinde de cel pus 
în fruntea cetăţii”, „se fabricau şi diplome cu grad de dificultate 
scăzut”, „imoral şi sperțar, ciubucar şi nedrept”, „privatizare 
prin lichidare”, „doamna de o sută de kile” era „fata blondă şi 
subțirică”, „acea doamnă frumoasă..., acum o bătrânică 
doborâtă de boli” etc. 

Încheiem cu aprecierile scriitorului Gligor Haşa: „Se 
încheagă, astfel, o lume pestriță, de bazar turcesc [...], o lume 
care nu se mișcă, ci mizguie ca viermii pe hoitul României”. 

Miron Ţic, Poeme de șapte zile şi Când te ucide floarea de 
crin 


Miron Ţic, fratele mai mic al scriitorului Nicolae Ţic, 
poet, publicist, prozator, s-a născut la 22 mai 1939 în satul Boz 
din comuna Brănişca, judeţul Hunedoara, într-o familie de 
țărani. 

Urmează cursurile Şcolii primare în satul natal, 
gimnaziul la Brănişca, iar cursurile liceale la Liceul „Decebal” 
din Deva. 

Debutează în ziarul „Drumul socialismului” din 1961, 
cu poezia Aș vrea să fiu, iar editorial în 1975, în Caietul de 
debut al Editurii Eminescu din București. 

Din anul 1979, activează ca membru al cenaclului 
„Ramuri” din Deva, an în care îi apare placheta de versuri 
Miracolul zăpezilor. 

În 1986, la Festivalul de poezie „Lucian Blaga”, va 
obţine „Premiul Lancrăm”. 

În 1992, va fi redactorul ziarului „Glia” din Deva, din 
care au apărut cinci numere. Va susține rubrica Martor a 
ziarului „Călăuza” şi serialul Fratele meu — prozatorul în revista 
„Ardealul literar”, revistă a cărui redactor este. 

Este membru al Uniunii Ziariştilor Profesioniști, al 
Uniunii Scriitorilor din România și secretar al Asociaţiei 
Scriitorilor Hunedoreni. 

Miron ic colaborează la numeroase reviste de 
specialitate, printre care: „Luceafărul”, „România literară”, 
„Flacăra”, „Contemporanul”, „Astra” (Braşov), „Tribuna” 
(Cluj), „Orizont? (Timişoara), „Transilvania? (Sibiu), 
„Constelația Dragonului”, „Ardealul literar”, „Vestea”, 
„Amurg sentimental”, „Mihai Eminescu” etc. 

Dintre volumele publicate, amintim Lumini hunedorene 
(1989), Invitaţie la dragoste (1993), Regina nopții (2000), 
Somnul din noaptea de marţi (2006), Sufletul bolnav de carte 

(2006), Poeme de şapte zile (2008), Planeta iubirii, Lecturi 
despre cărţile confraţilor, Când ne ucide floarea de crin (2012). 

Mai multe poezii sau texte în proză i-au apărut 
scriitorului în volume antologice. 

Referințe despre opera poetului au făcut Radu Ciobanu, 
Constantin Deheleanu, Valeriu Bârgău, Maria Toma-Damșa, 
Vasile Bălan, Petrişor Ciorobea etc. 

Chiar dacă scrie și proză, Miron Ţic rămâne un poet 
incurabil, exprimându-și ardent „gândul” şi „crezul” în 
strămoșeasca noastră limbă atât de maculată și mutilată în zilele 
noastre. 

Întreaga creaţie lirică a lui Miron Tic are ca axă iubirea, 
din perspectivă divină sau romantică, îngemănând elemente ale 
realității cu trăirile subiective intense, într-o benefică 
efervescenţă existenţială. 

Volumul Poeme de şapte zile, apărut în 2008, la editura 
Călăuza din Deva, al câtelea?, izbuteşte nu numai să apro- 
fundeze, ci şi să lărgească problematica, priveliştea poetică a 
cărţilor anterioare. 

Structurată în trei părţi, Povestea focului, Fulguiri de 
metafore şi Acvariul iubirii noastre, cartea ni se descoperă ca o 
realitate spirituală statornică în perspective, respirând suveran 
normele limbii române, suport al continuității, al legăturii cu 
marea poezie. 

Miron Ţic divinizează încă din primele versuri „neliniş- 
tile”, stabilind identitatea sa cu lumea şi cu el însuşi 
(Divinitate), îl plasează pe Brâncuşi alături de Dumnezeu, 
evitând „Ispita” care „lese ca dintr-o piatră seacă”, făcând loc 
speranţei. 

Pentru poet, fiecare poem implică, separat, câte un 
suflu nou, cu reflexele multiple ale existenței prin iubire: 
„Lucrul cel mai bun/ Că existăm/... împreună” (Existăm), în 
„Dangătul clopotelor bisericilor” (Detalii); „Nevoia de iubire/ 
îmi stătea în gât”, „Focul din inimi/ Ne trezeşte nopţile” (Focul 
din inimi); „îndrăgostiţii.../ Se scaldă/ Până ce îmbătrânesc/ 

Unii lângă alţii” (Imagini); „între iubire şi trădare/ Mistuitoarea 
incertitudine” (Incertitudine); „Noi suntem cei, care făptuim/ 
Iubirea?” (Povestea focului); „Convinşi că iubirea noastră/ nu 
moare” (Obicei); „Vom înghiţi cu poftă sentimentele” (Schiţă); 
„Căutăm pe cerul nopţii/ Stelele/ Rugilor noastre.../ Şi acea/ 
Taină sfântă de şoapte” (Taină); „Adunăm între noi o depărtare 
sau un amurg/ Vedem... cum, de sub priviri, gândurile de iubire 
curg” (Gânduri de iubire); „Nu am cuvinte să pot lăuda/ Clipa 
aceasta” (În părul tău). În poemul Cununie, poetul, pe fundalul 
profundelor trăiri, realizează osmoza între iubirea tinerilor şi 
devenirea perenă a acesteia prin căsătorie: „Preotul ne-a adunat 
sentimentele/ într-un vas de argint/ Peste care a turnat/ Picături 
de sfântă agheasmă...” 

Cu Miron Ţic trăieşti nelinişti frumoase şi adevăruri 
bine ascunse în spatele vizibilului, fiindcă simte, în 
permanenţă, duhul tatălui care „grăbeşte pasul/ De a ajunge la 
magazinul de amanet/ Cu frunza/ Din care a cântat” la 
„naşterea” lui (Amanet). 

Poetul şi poezia revin ca laitmotive ale discursului său 
liric: „Poezia/ Îşi spală părul în valuri/ Izbăvitoare” (Ape 
izbăvitoare); „Poemul îşi poartă mai departe chipul său” şi 
„Devine melodios” (Poemul şi chipul său); „Am redescoperit/ 
Stilpii de sare/ La care cioplesc de o viaţă” (Gest); „Sângele/ 
Înflorind ca macii în grâu/ Rămâne/ Sentimentul cel liber al 
poetului” (Esenţă); „Poezia mea/ E o pasăre domestică..., 
durerea,/ Frumuseţea, Nimicul din nimic...” (Poezia mea); 
„Noile  sentimente/ Se nasc din nemurirea scribului” 
(Dimineaţa cu flori de prun); „Ce face poetul în cele şase zile 
lucrătoare?/... vede/ Că s-a desfrunzit/ Teiul.../ Simte că i-a 
intrat, subtil, în suflet/ O jumătate de iarnă.../ A descoperit data 
sfântă: 15 ianuarie.../ Duminică/ Poemul împlinea vârsta de 
şapte zile” (Poem de şapte zile). Se realizează, astfel, un 
paralelism între poem şi lumea făcută de Dumnezeu tot în şapte 
zile... 

Cititorul soarbe sevă de poezie, din cupa întinsă cu ge- 
nerozitate de poet, transformând clipa lecturii în vibraţie. 
Vibraţie în faţa naturii satului: „în numele crinului.../ Peste 
tulpina de trandafiri/ Urcă volbura.../ Trestia/ Se îndoaie către 
ziua de mâine” (Trestia); „Lumea de iederă/ Şi iarba ce se 
vestejeşte...” (Jocurile copilăriei); „Miroase a toamnă/ Şi aud 
foşnetul de aripi al cocorilor...” (Blitz); „Mestecenii nu vor avea 
altă culoare/ Decât cea albă,/ Sălciile îşi duc până la capăt/ 
Plânsul/, „Lângă un castan în floare” (Lângă un castan în 
floare); „... cerul.../ adorata noapte” (Pedeapsă); „Zăpezile/ 
Din Valea Frumoasei...,/ serile vaporoase” (Urme şterse); „Se 
coace toamna/ Călăreţi întârziind în câmpie... / Lumea.../ 
Miroase a apă de mare.../ Grădina aceasta e cea mai frumoasă 
din lume” (Toamna). Vibraţie în faţa vieţii şi a morţii: „... 
moartea/... a dat în judecată viaţa/ Una e victorioasă la naştere,/ 
Alta, când ne ia memoria./ Orchestra cântă/ Aleluia” 
(Orchestra). 

Vibraţie pentru dorul — care rămâne peren: „Nu mai ştiu 
ce este în noi/ Ce trece prin artere:/ Sânge sau dor?” (Sânge sau 
dor); „Eu, întristându-mă, când visul/ Mi-1 fura gerul/ Tu 
jucându-te cu dorul din mine” (Pedeapsă); „Mă loveşte peste 
frunte acest dor” (Purificare); „...Tainic dor/ Eu pierdut/ în 
adâncul ochilor tăi/ Tainic dor...” (Taină); „Ne este dor...” 
(Poveştile vieții). 

Satul, unde s-a născut „veşnicia”, este prezent şi în 
acest volum, într-o varietate de ipostaze: „roade din grădină”, 
„herghelii de cai albi”, „Dangătul clopotelor bisericilor”, 
„curtea casei”, „locuri înmărmurie”, „voi planta câteva 
muşcate”, „cumpăna fântânii”, „Peste casa bătrână, au trecut 
valuri de nori”, „Olarul.../ A privit ostenit şi tăcut/ Ulciorul”, 
„Satul a rămas la locul/ Unde trudesc cei vii”, „oala aceea de 
pământ”, „Mama descântă bătătura”, „bătătura casei”, „iarba 
fragedă din faţa casei”, „sfatul bătrânilor”, „Loc unde înfloresc 
prunii/ Şi lemnul Domnului”. 

Materia primă a poemelor, „cuvintele”, ocupă un loc 
privilegiat în poeziile lui Miron Ţic. Poetul oferă „prin cuvinte/ 
Cele şapte minuni ale lumii”, dar pentru a-şi lăuda iubita nu are 
„atâtea cuvinte”, în timp ce între el şi „cei plecaţi”... „Numai 
cuvintele/ Uimiri/ Albe/ Uşoare...”, deoarece „Cuvintele/ Ies 
din pielea poetului”. 

În poezia Motive, Miron Ţic ne vorbeşte şi despre 
punctele vulnerabile ale realității: „Locuim într-o lume/ Pe 
care/ Nu o vom putea-o cunoaşte.../ Niciodată”, „De pe socluri 
au fost coborâte statui”; ,„... din ce în ce mai greu/ Ne ascundem 
privirea în amiaza/ Ce ne arde ochii înmărmuriţi/ De 
întîmplărilc ce vin”; „Cuvintele/ Ies din pielea poetului/ Cu cea 
mai nemărginită nelinişte”. Tonul este grav, chiar patetic, 
exprimând vulnerabilitatea eului liric în contact cu asperităţile 
vieţii cotidiene, în faţa mizeriei actuale a acestui început de 
veac şi de mileniu. 

Personalitate nostalgică, sensibilă, de mare fineţe şi 
rafinament, poetul explorează inefabilul, se cântă pe sine, cântă 
cuplul norocos prin dragoste statornică, surprinde în 
permanenţă fluenţe emotive fine, creând momente de emoție, 
fără a ignora elanul romantic. 

Acestea toate inundă ființa poetului, dezvăluie forţa 
poeziei moderne. Prin unitatea perfectă între metaforă, viziune, 
atmosferă, evocare, mesaj, ton şi limbaj, sentimentul este 
gândit, gândirea este simțită, iar poetul îşi respiră larg crezul cu 
un surâs enigmatic de dragoste, de sfială şi de împăcare cu sine. 

Volumul Poeme de şapte zile este un moment literar 
privilegiat al literaturii actuale. 

Volumul Când ne ucide floarea de crin, cu titlu 
metaforic, apărut la Casa de Editură „Amurg Sentimental” din 
Bucureşti (2012), se desfăşoară în trei capitole: Frumusețea 
ploii, Tainele unei dimineţi şi Locul unde toate se nasc din toate. 

Dominanta acestor poezii o constituie „experiența vieţii 
sale”, care l-a condus la realizarea unui „film liric reprezentativ 
pentru imortalizarea stărilor de moment, adevărate scene de 

teatru liric [...] spre luminozitatea artei”, cum apreciază Ion 
Machidon. 

Prima parte înmănunchează poezii precum Cuvintele, 
Oglinzile, Poetul, Viaţa şi poezia care va da titlul volumului. 

Pendulând între amintiri, realitate şi ideal, poetul 
accede Către o altă lumină „cu toate visele/ Adunate într-o 
carte”, poposeşte în Catedrala de emoție sfântă sau stă „lângă o 
păpădie”, pentru a constata că „faţa luminii icoanei” îl apropie 
„de casa sfântă”. Obsedat de magia cuvintelor, pe care le 
mânuieşte suveran, dedică acestora două impresionante poezii. 
Pentru poet, cuvintele sunt „niște vise”, „nişte chemări”, „abur 
al respirației”, „spice de grâu”, „petale de liliac” care „ard [...]/ 
Până ajung/ lar pe buzele noastre [...]/ Ca o binecuvântare”. 
Uneori, le simte şi le scutură „ca pe nişte frunze”, pentru a le 
așeza, apoi, „pe nişte răni”. 

Poezia omonimă cu titlul volumului este concepută ca 
un dialog al poetului cu „floarea cu parfum divin”, parfum 
simțit „ca un suspin”, generând „o tristă căutare”. Cultivată „în 
grădina” casei, floarea de crin şi-a înălțat tulpinele „într-o 
triumfală beţie” şi „nu [...] lasă nicio speranţă de bucurie”; ea 
are, „gust de pelin”. Surprins şi uimit că „Se-ntâmplă să ne 
ucidă floarea de crin”, aceasta întârzie — în gândul poetului — „o 
altă înflorire”. 

Oglinzile incită la meditație privind existenţa, 
simbolistica evaluând de la „oglinzi prea mici” la „oglinzi prea 
mari”... 

Viața este surprinsă în varii ipostaze: „scenă a durerii”, 
„ritual”, „soartă”, „un fel de vâslire”. Aceasta se derulează nu 
numai „între cupe de vin”, ci şi „între silabe şi consoane de 
dragoste”. 

Un loc important ocupă, în economia primei părți, 
poezia de dragoste, precum: Vom şti vreodată?, Există o cale, 
Secundele cu rămășițele lor. 

În capitolul al doilea, Tainele unei dimineți, poetul 
împleteşte amintirile generate de revenirea în satul de baştină, 

vatră de suflet „ce nu are asemănări”, cu „gândurile mari”, cu 
imaginea icoanei la care se roagă, cu trecutul care îl „mistuie”, 
cu „visul” care „nu e încă prea limpede”, pentru a medita pe 
firul existenţei (Ard cercurile anilori), al drumurilor, al poverii 
„vasului de argint”. 

Partea finală a volumului debutează cu pastelul 
Trandafirii sângerii, pastel coroborat cu meditaţia, ca la 
Alecsandri, trecând, apoi, la Logodnă şi alte poezii erotice, 
vibrând de trăiri intense, pentru ca, în unele poezii, să cultive 
elemente de artă poetică (Pentru cântecul meu, Fructe ale 
timpului, Urmele noastrei). După ce reamintește că Ne-ar ucide 
floarea de crin, poetul evocă Destin şi Crucea mea în zori. 
Destinul nu-l vrea „trecător [...] nicicând” şi revine În fața 
crinului... „doar în vis”. 

Simetric, volumul se încheie tot cu un pastel, Noapte 
albastră, care încorporează și ipostaze erotice. Este noaptea 
„din care emană miros plăcut de parfum”, „prin care , se „văd 
zorii ascunși”, noaptea „spartă de cântatul cocoşilor” în 
„ierburile neadormite”. 

Gândurile, emoţiile, sondarea eului liric se convertesc 
în metafore, simboluri, alegorii de o rară frumuseţe şi fineţe, 
făcând demersul liric nu numai expresiv, ci şi accesibil 
lectorului. 

Tonalitatea gravă, melancolică adeseori a poemelor 
îmbracă haina poeziei moderne, lipsite de rigorile clasice 
(strofă, ritm, rimă, măsură), versurile lungindu-se sau 
scurtându-se în consonanță cu fluxul gândurilor, al 
sentimentelor, al emoţiilor eului liric. 

Poetul Miron Ţic mai adaugă — cu acest volum de 
versuri — „pietre pentru templul” său... 

Ovidiu Vasilescu, Idei verticale 


Ovidiu Vasilescu, aflat la al XIV-lea volum, este un 
bun cunoscător al miracolului trecerii cuvintelor în „semne”, 
penetrând profunzimile complexe ale limbajului figurat pentru 
a face cunoscută omniprezenţa Marelui Creator, dominantă în 
creaţia sa artistică. Alături de celelalte opt volume de poezii, de 
eseuri, maxime şi aforisme, teatru şi roman, volumul Idei 
verticale se impune nu numai ca operă de maturitate, ci şi ca o 
quintesenţă a creaţiei lirice a poetului, împletind efemerul cu 
eternitatea, dragostea, iertarea şi compasiunea cu trăirile sacre, 
cu ispita religiozităţii, fără a neglija laboratorul poetic, 
generator de arte poetice. 

Comunicarea cu Divinitatea îşi trage seva din 
discursul liric pe această temă specific lui Lucian Blaga, 
Nichifor Crainic, Radu Gyr, Vasile Voiculescu, stând pe picior 
de egalitate cu acela al lui loan Alexandru. Ulma Lalitha-Gowri 
îl situează alături de „marele alchimist, travestit în poet mistic”, 
Tudor Arghezi, precizând că în arta lui poetică „Divinitatea [...] 
este o prezenţă vie, paternală ori fraternală”. 

Din această perspectivă, volumul /dei verticale se 
situează pe acelaşi palier cu volumele Cânturi pentru somnul 
tău, imn şi rugă pioasă adresate Divinităţii, Pasărea abisului, 
Scrisori către îngerul meu, Cumpăna sufletului, Parabole, 
privilegiate de prezenţa Divinităţii, de magie şi mit, de arta de 
a-l ispiti pe zei prin adânci clipe de meditaţie, ce răzbat ca 
şoapte plăpânde şi luminoase. 

Titlul volumului însuşi incită la meditaţie prin 
caracterul simbolic, metaforic, prin asocierea inedită a celor 
două cuvinte: Idei verticale care închid, ca într-o „corolă de 
minuni a lumii”, o poezie modernă, îmbinând omenescul poetic, 

logicul şi inefabilul prin scăpărătoare metafore ale unui 
„magician” al cuvântului. 

Volumul se structurează în patru secvenţe cu titluri 
provocatoare: Sfinţii pe rug, Amoralia, Talgerul de lut şi 
Isihasmul ca imn. 

Aidoma eroinelor eminesciene, iubita din primul ciclu 
recunoaşte superioritatea iubitului, poemele convertindu-se 
într-o minunată poveste de dragoste în care iubitul este, uneori, 
arhanghel, înger sau herald, Mesia, iar alteori omul capabil să 
se măsoare cu aceştia, teutonul, călătorul care „nu va trece 
neobservat” (Santinela), în ciuda singurătăţii lui dramatice 
(Singurătatea, Sfinţi însinguraţi) şi a faptului că „Numele meu 
este îndepărtarea, că el este ucenicul unor idei/albastre”. 

Poetul îşi ţese discursul liric alternând persoana a 
doua („tu”, „vei... pleca”, „tălmăceşti”, „tine”, „ridici”) cu 
persoana I („„aştept”, „netezesc”, „m-am bătut”, „să... iubesc”, 
„aş vrea”) şi cu persoana a treia („ea”, „-l”, „aştepta”, „vedea”, 
„se-nchina”,  „se-mplineşte”), predominant fiind dialogul 
imaginar. 

Ciclul debutează cu poezia Poarta timpului, în care 
eul liric se autodefineşte, metaforic, „o idee verticală”, capabilă 
să treacă „într-o lume galactică”, finalizându-se cu poemul 
Immaculala, titlu predestinat, în care iubitul este numit chiar 
„Botezătorul”. 

Legătura celor doi îndrăgostiți, care îşi consumă la 
cote înalte drama, o face „un fir de borangic” prin care vor fi 
legaţi pentru totdeauna (Taina adevărului), pentru ca simbolu- 
rile sacre să asigure trăinicia sentimentelor lor: „fum de 
tămâie”, „taină sfioasă”, „înger”, „ucenicul unor idei albastre”, 
„Hristos înviat”,  „sfinţi”, „Mesia”, „Maica Sfântă”, 


x» 


„schivnică”, „Profetul”, „sfântul”, „călugăriţa” etc. 

Metafora din titlul volumului îmbracă o varietate de 
forme („să gândim vertical”, „zbor vertical”, „verticala aceea”, 
„trăire verticală”, „gândul ei este o idee verticală”), pentru a 
împlini cântecul iubirii. 

Întregul ciclu este o caldă pledoarie pentru trăinicia 
iubirii, pentru dăinuirea acesteia până la venirea iernii, „când 
văd cum se zbate omătul/ pe tâmpla ta pe care trist o sărut”, 
pentru ca, apoi, „colindători să vestească [...]/ peste frumoasa 
poveste...” (Ninge pe umerii noştri). 

Din ciclul Amoralia transpare atitudinea critică a 
poetului față de cei lacomi, necinstiţi, trufaşi, cameleoni, 
precum şi solidaritatea cu cei aflaţi în suferinţă, victime ale 
inechităţii sociale şi judiciare, cu alte cuvinte, atitudinea civică. 

Cele şapte poezii ale ciclului îmbină titlurile 
metaforice (Gravida) cu titlurile folosind sensuri denotative 
(Război total, Despre etică). Toate sunt dominate de un suflu 
ironic: „... pentru  omor/ deosebit de  grav/ erau găsiți 
nevinovaţi”, „scurtarea/ primei zile cu un cap”. „De-abia după 
ce toți vom fi/ decapitaţi, vor realiza simplităţile/ parlamentare, 
că nu mai au slugi [...]” (Echinocţiul nebunilor), „neduşii la prea 
multă şcoală”, „voiajori partinici”, „palavragii de ocazie” 
(Istorie), „urmele rănilor pe care/ mi le-au lăsat frații mei” 
(Despre idoli), „catedre cumpărate cu arginţi/ murdari din 
vânzarea sufletelor/ noastre” (Război total). 

Ciclul Talgerul de lut dezvăluie gândirea filosofică a 
poetului, lucidă şi axiomatică, vizând mai multe teme: timpul, 
divinitatea, infinitul, pacea etc. şi debutând cu poemul Inima 
mea este Graalul, cu metaforele „potir imaculat”, „albie a 
sângelui”. 

Jertfa este asociată cu „mitul Machu Picchu”, cu 
„azima caldă”, cu „devoţiunea neamului Inca” (Despre jertfă), 
având ca „ţintă” superstiții şi ritualuri străvechi. 

Povestea cercului se vrea o metaforă pentru 
„ascuţimea gândului”, pentru „Cercul Polar”, „curba perfectă a 
gândului”, „rotund [...] ca/ marile adevăruri”. 

Poetul revine obsesiv asupra gravei meditații pe tema 
trecerii timpului, cu implicaţii nebănuite privind destinul uman, 
numindu-l, metaforic, „geometrie verticală” care „creează 
portalele anotimpurilor” şi ne facilitează „momente prin care/ ne 
petrecem când veseli când/ trişti/ după taina cu care Euclid/ a 
pus bazele unei conştiinţei verticale” în acord cu legea de bază 
„a vechiului testament:/ Crede şi nu cerceta” (Timpul) 

În Reflecţie, gândul „se cheamă idee verticală”; 
Apocalipsă, pentru că „Tu nu ne mai priveşti...”, sau Omeneasca, 
menită să-l delimiteze pe om de divinitate, care se supără, fiindcă 
„noi avem/ bucuriile noastre mărunte/ legate de o altă 
verticală...” 

Poetul conţine o suită de metafore care fixează pe acest 
creator undeva, sus de tot: „santinela care nu moare”, „sfinxul 
de la răspântii”, „santinela dintre efemer/ şi eternitate”, „cavaler 
al Mesei Rotunde/ lovit în coiful de aramă de/ fulgerul stelei 
singurătăţii”. „Prin semne”, el dezleagă „tâlcul nedumeririi”, 
„aşteaptă schimbarea anotimpurilor”, „înnoirea sufletelor” şi 
„moare în şaua luminii”, rămânând, de fapt, nemuritor. 

Cu poezia Mesia, poetul revine la tema religioasă, 
apreciind menirea lui Mesia: „să vă mângâi pe frunţi, să vă- 
nchin!” 

În Istorie, meditează pe tema „enigmaticelor pi- 
ramide”, pentru ca în Memento să se simtă „nemuritor”, 
fiindcă în el trăiesc „lumile care nu mai sunt” şi îi „înconjoară 
inima ca o/ superbă ghirlandă de flori”. 

Polul magnetic este „o idee verticală”, este „gândul cu 
care gândesc eu eternitatea” afirmă introvertit poetul, pentru că „ne 
atrage sufletele către/ supremaţia cu care învinge El peste/ timp”. 

Enigma dezvăluie miracolul faptului că noi, oamenii, 
suntem „marea [...] lucrare” a lui Dumnezeu, „reflecţiile” Lui. 

O artă poetică modernă este poemul Vorba mea, care 
„bătută cu lumină”, „morţii-o aud, şi-o-nţeleg”, „îi îmbată” pe 
tineri „cu/ viaţă şi cu duhul de sfinţi”, pentru că „Vorba mea cu 
lumină-i bătută;/ viul o soarbe şi morţii-o ascultă!” 

Poetul vede Astre ca sorți, Ținuturi interzise, Icoane 
goale, Biografia unui zeu, prilej de adâncă şi complexă meditaţie. 

Talgerul de lut încheie ciclul cu acelaşi titlu, 
prilejuindu-i poetului o selecţie a planetelor, pentru a medita asupra 
destinelor „nefericiților/ pentru care dreptatea-i/ şi oarbă şi 
mută”, asupra „dreptului nostru la viaţă şi moarte”, asupra 
„anilor nefericirii noastre” numărați „cu ochii închişi” de către 
Diwvinitate. Poetul se crede sclavul lucid al Creatorului Universal. 

Volumul se încheie cu ciclul Isihasmul ca imn, în care 
poetul se consideră fratele mai mic şi, uneori, chiar egalul 
Demiurgului. Ciclul îi prilejuieşte momente de autodefinire, 
creând icoana în care se priveşte, regăsindu-se pe sine. 

Trecând de la Religiozitate la Meditaţie şi Rugăciune, 
chemând Divinitatea, eul laic se autodefineşte drept Alchimistul, 
arătând cum Dumnezeu, „din dorința de a Te reflecta/ în 
propria-i imagine de un/ nesfârşit număr de ori/ [...] Ți-ai/ 
creat omul, vioara pe care să/ cânți fără întrerupere Misa/ 
Solemnis, Ave Imperator!” 

Mai amintim câteva titluri de poezii menite să exprime 
înclinația poetului spre sacru: Asceză, Candela vie, Legea Ta, 
Cine Te vede, Trinomul de aur, Minunea, Tu umbli, Noi, copiii 
Tăi, Eu sunt ruga Ta, Fratele meu, pentru a conchide: Azi îmi 
închei rugăciunea. 

Poetul Ovidiu Vasilescu ne oferă prilejul de a ne 
purifica citindu-i pe nerăsuflate versurile. 

Ioan Vasiu, Bolnav de poezie 


Joan Vasiu s-a născut în 4 ianuarie 1949, în comuna 
Periam din judeţul Timiş, fiind al treilea copil al familiei Victor 
şi Valeria Vasiu. 

Cursurile Școlii Generale și ale liceului le-a urmat și 
absolvit în comuna natală. Din acea perioadă datează şi primele 
încercări literare, unele dintre poeziile sale fiind, adeseori, 
afişate la gazeta de perete a instituției de învățământ sau recitate 
la serbările organizate de şcoală. Pentru că nu a reușit la 
examenul de admitere la Facultatea de Filologie din Baia Mare, 
în vara anului 1967, când a absolvit liceul, a fost încorporat în 
armată, în luna februarie a anului 1968. Stagiul militar l-a 
satisfăcut la Oradea și Cluj, trecând în rezervă în vara anului 
1969. Ca militar în termen, a avut marea bucurie de a-şi vedea 
prima poezie tipărită într-o publicație. Poezia purta titlul 
simplu, Pace, fiind publicată în paginile ziarului editat de 
Ministerul Apărării Naţionale, de atunci. 

S-a angajat, apoi, ca bibliotecar în cea mai vestică 
localitate a țării, comuna Beba Veche şi, timp de trei ani, şi-a 
continuat studiile, la fără frecvenţă, reuşind să se specializeze 
în biblioteconomie şi dialectologie, la Timişoara şi Brașov. În 
paralel, a început să colaboreze la mai multe publicaţii din ţară, 
după ce a debutat în paginile revistei literare Orizont din 
Timişoara, în noiembrie 1970. 

Poeziile, reportajele şi însemnările sale au văzut lumina 
tiparului în revistele „România Literară”, „Flacăra”, 
„Luceafărul”, „Tribuna” (Cluj-Napoca), „Vatra” (Târgu- 
Mureş), „Orizont” (Timişoara), „Transilvania” (Sibiu), „Argeş” 
(Piteşti), „Familia” (Oradea), „Contemporanul”, „Opinii 
culturale” şi „Ritmuri hunedorene” (Deva), „Confluenţe” 
(Oraviţa), „Reflex” (Reşiţa), „LitArt” (Târgu-Mureş), dar şi în 
paginile unor ziare precum „Scânteia”, „Scânteia tineretului”, 
„Drapelul roşu” (Timişoara), „Zori noi” (Petroşani), „Flamura” 
(Reşiţa), „Târnava” (Târgu-Mureş), „Cuvântul liber” (Deva), 

„Călăuza” (Deva), „Lugojul” (Lugoj), „Informaţia Orăștiei” și 
„Palia Expres” (Orăştie) şi altele. O bună şi fructuoasă 
colaborare a avut şi cu „Suplimentul literar-artistic al Scânteii 
tineretului” (SLAST), condus de Ion Cristoiu. Între anii 1983 — 
1985 a participat la trei turnee de documentare ale Cenaclului 
„Confluenţe” la Galaţi, Miercurea-Ciuc și laşi. 

Atât înainte de 1989, cât şi după 1990, loan Vasiu a 
absolvit mai multe cursuri de jurnalistică și a obținut importante 
premii la prestigioase concursuri literare de poezie şi reportaj, 
organizate la Sebeș, Timișoara, Deva, Piatra-Neamţ, Oradea, 
Cluj-Napoca, Sibiu, Târgu-Mureş şi Sighetu-Marmaţiei. 

A debutat editorial în 1973, cu poeme, în Caietul de 
poezie al Editurii Eminescu. 

A publicat: Câmpiile de germinare, versuri, 1984, Vis 
cu Ochii deschişi, versuri pentru copii, 1988, Refluxul iubirii, 
versuri, 1994, Bolnav de poezie, versuri, 2012, Aruncând cu 
pietre după vânt, versuri, 2012, Caligrafii sentimentale, 
însemnări şi reportaje, 2013. 

Volumele Planeta cărbunelui, reportaje, 1984 (în 
colaborare), Călătorie spre izvoare, antologie de reportaje, 
1986 (în colaborare), Flori pentru mama, 1997 (în colaborare) 
au apărut în antologii. 

loan Vasiu este prezent cu date biografice şi referiri la 
creaţia sa literară în paginile unor dicționare tipărite în ultimii 
ani, printre care: 500 debuturi literare — istoria debutului școlar 
al scriitorilor români (1820 — 1980) de Tudor Opriş, 1991; Mic 
dicționar al literaturii pentru copii de Graţian Ordean, 1998; 
Personalități hunedorene de Maria Razba, 2000; Orăștie — 
enciclopedie de Petru Baciu, 2001; Radio Timişoara — o istorie 
vorbită de C.Faur, Personalități române și faptele lor 1950 — 
2000 de C.Dârţu, 2011. 

Aprecieri despre opera lui loan vasiu au făcut Valeriu 
Bârgău, Radu Ciobanu, loan Găbudean, Dumitru Hurubă, 
Eugeniu Nistor, N.Roșian, Laurenţiu Ulici, Miron Ţic. 

Volumul de versuri Bolnav de poezie, apărut în anul 
2012, la Editura Măiastra din Târgu-Jiu, este al unui poet 
autentic. 

Cele 63 de poezii abordează o varietate de teme, de la 
Curriculum Vitae, prin „învinuiri”, romanțe, evocând pe părinți, 
viață, obiceiuri, ţărani, prietenie, iubire, Dor de Eminescu, 
pentru a încheia dubitativ: Totuşi... 

Vom începe cu poezia care dă titlul volumului, Bolnav 
de poezie, concepută modern, atât ca prozodie, cât şi din punct 
de vedere al dispunerii grafice a strofelor inegale. Între titlu și 
textul poetic există o oarecare concordanţă, în sensul că eul liric 
se confesează pe această temă. El tronează pe un „morman [...] 
de vise”, invocând secvenţe din natură (noapte, zăpadă, toamnă, 
dimineață, mare, țărm), pentru a-şi dezvălui „boala” (teamă, 
naufragiu, fântână), boală care se convertește în cântec, pentru 
că această boală este un har de care nu beneficiază oricine, ci 
numai cei chemaţi... 

Curriculum Vitae dezvăluie ipostazele eului liric (lipsa 
de timp, reluarea dragostei „de la-nceput”, melancolia, 
pierderea prin „codrul calmelor cuvinte”, suspinul dorului, 
aspiraţia spre lumină, „râu ce curge invers”, „nicicând mereu/ 
în casa denumită poezie”), într-o formă parțial clasică, în sensul 
că — fără a cultiva strofa, menţine ritmul — iambic — şi rima 
încrucișată și destul de bogată: substantiv — verb, substantiv — 
adjectiv, adverb — adjectiv, pronume nehotărât — adjectiv, 
adjectiv posesiv — substantiv. Autoportretul ne dezvăluie un 
poet autentic monologând și dialogând cu potenţialii 
consumatori de poezie. 

Implicarea în viaţa cetăţii apare în poezii precum: Ce 
vină am?!? (concepută retoric), Păcat (o amară concluzie 
privind zbaterile noastre „de toate zilele”, prin situarea 
substantivului „păcat” în poziţie iniţială în fiecare vers, pentru 
a impune vizibil mesajul), De grâu vorbesc (cu elementele de 
pastel), Azil de bătrâni, Țărani arzând în neodihnă, Final de 
secol, Se-ntorc acasă moții. 

Nu puţine sunt poeziile care evocă meleagurile natale 
atât de dragi poetului (Casa părintească, Dor de părinţi, Acasă, 
Printre ţăranii mei, Dor de acasă). 

Mama ocupă un loc privilegiat în retrospectiva 
existenței poetului, atunci când își rememorează copilăria şi 
maturitatea: „sărutul mamei să-l simţim pe frunte”, „iubirea 
mamaei tăiată-n felii/ să ne-o-mpărțim frăţeşte stând la masă” 
(Iubirea mamei tăiată-n felii), „unde-n prag ne-aşteaptă mama” 
(Acasă), „şi dărui mamei mele primii ghiocei” (Dor de acasă). 

Obiceiurile strămoşeşti prind glas în poezia Ajunul 
Crăciunului, când „bat la poartă [...] colindători”, „suntem mai 
buni acum, de sărbători”, „miroase-a brad, colaci şi cozonac”, 
„Moş Crăciun scoate din sac/ câte-un cadou”. 

Din mai multe poezii se conturează chipul poetului şi 
crezul său artistic: „am în priviri două fântâni...”, „sunt 
curios...”, „mă las furat adeseori de vise”, „alerg din mal în mal, 
precum o apă/ ce-așteaptă uneori un curcubeu” (Schiță de 
autoportret), „cred în lumina oricărui cuvânt [...]/ Cred în 
poemul ce încă nu-i scris [...]/ şi-n gura de rai a Limbii Române” 
(Crez), „Poezia-i al vieţii Curcubeu... (Definiţii), „caisul 
poartă-n floare/ câte-un vis” (Destin). 

Transilvania şi Basarabia, cele două răni adânci pe 
trupul ţării, sunt privite prin prisma peisajului mirific 
(„miroase-a primăvară în Ardeal”, „nechează vântul molcom 
[...] pe fluiere de ape şi de dor”, „năvăleşte toamna prin sate 
transilvane/ şi desfrunzeşte codri [...]/ „trag boii [...]/ ca să 
urnească munții în văi, la adăpost”! şi prin ardenta speranță a 
Unirii cu Tara sau („clopotele [...]/ Vestind Unirea ca pe o 
Litanie”, „Că ești latină până-n mădulare!”, „Te-aşteaptă 
Transilvania de piatră,/ Muntenia cu câmpia ei mănoasă”, „E 
timpul să te-ntorci, Moldovă-acasă!” (Revenirea la patria- 
mumă). 

Structurile lirice în haina pastelului ne dezvăluie un 
suflet sensibil la frumos, la peisaj ca stimulent al lirei: „doarme 
codru”, „se mută iarna încet din sat în sat”, „un cer se surpă-n 

ape şi-un râu mai curge-n cer”, „cămaşa de zăpadă”, „munte 
slut”, „plânge-n somn pădurea” (Cămașa de zăpadă), „câmpul 
pregătit de nuntă”, „grâu-n palmele întinse [...]/ prevestind [...]/ 
dulce miez de pâine nouă” (Grâu respirând), „căldurile ne- 
ncearcă tot mai rar”, „coborâm în toamnă ca-ntr-un vis”, „se- 
ntinde-n frunză pata de rugină [...]/ ne-nvăluie în blânda lui 
lumină/ septembrie ca un poem frumos” (Septembrie), 
„primăvara intră tiptil...”, „sevele din muguri bubuie-n rafale”, 
„vântul calm înghite ultima zăpadă”, „norii cu seninul parcă se 
îngână”... (Martie), poetul lăsând, uneori, „amurgul” să-l 
„îmbete”. 

„Pădurea de cuvinte” cu care operează poetul nu este 
una oarecare, este chiar „pădurea” generatoare de versuri scrise 
cu „neodihnă şi cu dor”, prin care „s-asculţi visând pământul 
sub zăpadă/ și-abia apoi să te rostești pe tine”, să scoţi la iveală 
„blândul cânt”, când poetul se lasă tulburat de „un zâmbet 
diafan” sau de „parfumul florilor de tei”. 

Ca orice poet, şi loan Vasiu trăieşte sub semnul poetului 
„nepereche” (Mi-e dor de Eminescu): „poemele mă dor ca nişte 
flori”, „parcă-l zăresc trezindu-se în zori/ sub teiul care-şi 
leapădă veșmântul”, „cuvintelor li s-a făcut urât/ în nopţi de 
iarnă cu luceafăr blând...” 

Volumul se încheie nostalgic, cu poemul de sorginte 
argheziană: 7otuși..., constituit antinomic: „râde floarea de 
cais” — „plânge iarba sub călcâi”, „chiar dacă plouă-n noi cu 
amintiri — aşteptările-s tot mai subțiri”. 

Încheiem cu un „intermezzo” de Daniel Marian: „Există 
un mare noian de Semne de întrebări [...] şi întâlnirea de bun 
augur a lui loan Vasiu cu poezia; el le cuprinde pe foarte multe 
într-un tablou de gală, în care lirismul este debordant, precum 
un şuvoi de ambrozie şi nectar din Olimp”. 

Dumitru Velea, Fărâme de piatră 


Poet, dramaturg şi editor, Dumitru Velea, absolvent al 
Facultăţii de Filologie din Craiova, a debutat în 1973, cu 
volumul de poezii Lucifera, la Editura Cartea Românească din 
Bucureşti. 

Consilier artistic și director al Teatrului Dramatic 
„I.D.Sârbu” din Petroşani, e director al Editurii „Fundaţia 
Culturală I.D.Sârbu”, membru al Asociaţiei Române „Haicu” 
din Bucureşti şi al mișcării paradoxiste din S.U.A. 

Colaborează la toate revistele centrale şi locale de 
specialitate şi este beneficiarul a numeroase premii literare şi 
pentru regie. 

Dintre numeroasele volume de poezie, amintim: 
Odette, Simplu, Nisipul cu oase, Pânza de in, la care se adaugă 
volume de teatru (Zilele de pe urmă, Muntele de sticlă, 
Metronomul de apă) şi de eseuri (Banchetul, Taurul din 
Phalaris), autorul bucurându-se de o largă apreciere 
(Constantin Cubleşan, Dumitru Hurubă, Eugen Evu, Lucia 
Liciu, FI. Ţene, Adrian Țion, N. Căprar etc.) 

Volumul Fărâme de piatră a apărut în anul 2000, la 
Editura „Fundaţiei Culturale I.D.Sârbu” din Petroşani şi conţine 
54 de poezii, îmbrăcând variate „forme”: distih, catren, terțină, 
vers alb etc. 

Acesta se deschide cu poezia Sete, conținând patru 
distihuri care descriu ritualul potolirii setei, privită metaforic. 
Tot distihul este folosit pentru poeziile Ursul, Tragere în sus, 
Legendă, Coșarul, Casa cea mare, casa cea mică, Silabele din 
capăt, Urmele tale, Prag, Am trecut. 

„Ursul” este văzut ca un alter ego al sculptorului, dar şi 
ca un bun prieten care îi „ia din oboseală”, acoperindu-i 
„umbra”, ambii săpând „fără odihnă, cu schimbul” pentru 
capodopera visată. 

Tragere în sus se vrea o artă poetică modernă și conţine 
o varietate de simboluri menite să surprindă problematica 

poeziei văzută ca „tragere în sus”, situându-se, prin valoare, 
deasupra faptului comun, uşor de perceput. Numai „pe numele” 
poetului cu chemare înaltă cade „lumina oglinzii”... 

Trebuie menționat că aceste distihuri sunt moderne, 
fără rimă; cel mult ultimul vers al distihurilor conţine un cuvânt 
care se repetă, precum „ape” din Legendă. 

Alte poezii îmbracă forma terținelor: Sub ochi, 
Vlăstarul, Fachir, Numai tu, Sfatul bătrânului, în timp ce în 
Steagul de pe munte. Poetul alternează terţina cu catrenul sau 
sixtina, păstrând forma modernă a versului fără ritm, fără rimă. 

Nici poeziile — catren nu se încadrează prozodiei clasice 
din punct de vedere al rimei, ritmului şi măsurii, preferă 
versificația modernă care îi facilitează libertate mai mare în 
exprimarea diverselor ipostaze lirice. 

Excepţie face Peștele luminos, când poetul „acceptă” o 
rimă împerecheată destul de bogată: rimează adjectiv cu 
locuţiune adverbială, adverb cu substantiv, dar şi verb cu verb, 
adjectiv cu adjectiv. 

Piatra de la naștere cultivă procedeul simbolist al 
versului — refren, după fiecare catren, schimbând doar numărul 
ursitoarei („prima”, „a doua”, „a treia”). De altfel, prima şi 
ultima strofă sunt tot distihuri. 

„Piatra” de pe „masa ursitoarelor” îi proiectează 
poetului destinul, el auzindu-şi „răsufletul [...] cum taie/ ca un 
diamant prin coaja de piatră”; după ce sparge cu „piatra” primită 
„coaja oului”, o ciopleşte „după chipul şi asemănarea” lui, 
pentru că din „piatra adultă/ crescută prin pământul de jos/ va 
izbucni flacără...” 

Tot atingerea unui ideal încorporează și structura lirică 
Tragere în sus, „locuința? având „deasupra [...] oglinda 
mişcătoare”. Poetul valorifică şi cifra fatidică „şapte” — unde, 
abia în a şaptea încăpere îşi poate săpa numele „în mijloc” — 
Idealul este atins: „lumina oglinzii cade pe numele care/ obosit, 
te întinseseşi cu o clipă mai înainte”. 

Alte motive valorificate de poet sunt apa, „pasăre şi 
flori” — în poezia cu același titlu —, păstorul, sămânţa, viaţa, 
moartea, iubirea. 

Pornind de la colinda Steaua sus răsare, poetul concepe 
o alta modernă, Drumul magilor, cu semnificații multiple, 
închisă ca într-o corolă în primele două versuri ale colindei 
populare. 

Impresionează ușurința cu care poetul valorifică 
antinomia („leagă — dezleagă”, „desface — reface”) prin 
derivare, fapt ce accentuează expresivitatea textului, ca și jocul 
subtil al rimelor. 

Pe vârful muntelui este o frumoasă parabolă vizând 
Muntele Măslinilor şi pe Mântuitorul lumii spunând: „Nu 
muntele contează,/ ci piatra în care talpa mea s-a înscris!” În 
final, poetul îl îndeamnă pe cititor: „Acum, strânge fărâmele de 
piatră! să vezi ce ţi s-a scris/ cu dalta pe față”. 

Albinele şi muștele este o fabulă modernă pe tema 
valorii şi a imposturii: „Versul nescris/ îţi stă în jurul capului/ 
ca un roi de albine;/ odată scris,/ şi se strânge în jurul gâtului/ 
ca un streang”. Simbolic, „în orașe/ s-au înmulțit muștele” care 
„au mâncat albinele”, adică nonvaloarea. 

Simbolice sunt şi poezii precum Vlăstarul, Pasăre şi 
flori, Întâmplare pe munte. 

În fața porţii este dedicată lui Franz Kafka, scriitorul 
praghez care a revoluționat romanul, în timp ce Casa cea mare, 
casa cea mică, având un titlu antitetic, pune, tot în antiteză, pe 
bogat şi sărac, având un ton optimist, pentru că „în casa cea 
mare” nu mai rămâne „Nimeni”, după cum anunţă „glăsciorul/ 
copilului din casa cea mică”. 

Dumitru Velea rămâne, aidoma lui Ion Barbu, un poet 
greu de descifrat, dar un poet mare, care mai are un bogat 
arsenal poetic, gata să ni se dezvăluie. 

Ioan Velica, Jurnal de pomană 


loan Velica s-a născut la 29 decembrie 1954, în Cluj- 
Napoca. Studiile primare și gimnaziale le-a făcut în Petroşani, 
ca şi cele liceale. A absolvit Universitatea Tehnică din 
Petroşani, Facultatea de Maşini și Instalaţii Electromecanice. 

Colaborează la mai multe reviste, din care amintim: 
„Zorii noi”, „Matinal”, „Jurnalul Văii Jiului”, „Unda de şoc”, 
„Detectivul”, „Justiţiarul” etc. 

Editorial, a publicat, în colaborare, volumul Călătorie 
prin vârstele Văii Jiului, 1983, Dicţionarul scriitorilor din Vale 
(A — Z), 1999, Jurnal de pomană, 2012. 

Domnul loan Velica este președintele Ligii Scriitorilor 
din România, Filiala Hunedoara și își aduce, din plin, 
contribuţia la dezvoltarea fenomenului literar atât în judeţ, cât, 
mai cu seamă, în Valea Jiului. 

Volumul Jurnal de pomană, subintitulat Schițe 
umoristice, apare la Editura Edyro Press din Petroşani, în 2012. 
Moto, ales din Înţelepciunea populară, meditează obsedant pe 
tema morţii: „Vom pleca cu toţii,/ Vom pleca pe rând, Nu se 
ştie unde,/ Nu se ştie când./ După unii se cam știe unde,/ Nu se 
ştie când./ După alții, nu se ştie unde, / Se cam știe când...” 

În prima parte a volumului, sunt schițele, iar ultimele 
trei „piese” sunt poezii: Viața ca un model, De undeva... De ce! 

Citind titlurile schițelor din Cuprins, reținem: Jurnal de 
pomană, Copil de trupă, Experiment, Muzeul satului, Nici 
pomenirile nu mai au strălucirea de altădată, De-a compania, 
Un bilet pentru oriunde, Poștașul. 

Fără a intra în conţinutul fiecăreia, vom încerca să 
pătrundem în problematica acestora, evidențiind „drama” 
concetăţenilor noştri, motivată de autor: „pensiile tăiate”, „frica 
de ziua de mâine”, „inconştienţa omului de rând”, „bine că 
n-am făcut rost de boi; după război, i-au colectivizat”. 

Experiment conturează faptul că „domnea dreptul celui 
mai tare” și că „dezastruoasă-i lipsa de legi”, pentru că duce la 
anarhie. 

Cu umor este pezentat Muzeul satului, metaforă izbutită 
pentru cimitirul păzit de moş Boabă, nume predestinat. Acesta 
a lăsat urmaşului său, Rudolf, câinele credincios, sarcina de a 
păzi cimitirul. 

Folosind obsesiv repetarea titlului schiţei M-am 
săturat], autorul ni-l prezintă în mod subiectiv pe deţinătorul 
pensiei de 180 de lei pe lună. Acesta, stând în fața magazinului, 
ca să se sature „de bunătăţi” precum salam, compot, brocoli etc., 
își aminteşte cum un coşmar devin taxele și impozitele, 
contorizarea medicală a vieţii, podul sub care „locuieşte”, 
kaizer, şuncă de Praga, crenvurştii de toate felurile... Bugetarul 
de lângă pensionar, ironic, se miră că „în sfârşit”, a văzut şi el 
„un om sătul”. Un umor negru degajă drama prezentată în 
această schiță. 

Din altele, aflăm despre datoriile pensionarilor la 
curent, gaz, la Asociaţia de locatari. Aceștia se „mint zilnic cu 
câte-o gogoaşă”. Telefoane nu mai au, sunt consumatori de 
ceaiuri, de câte un covrig, dar, mai ales, de „pomană 
raționalizată”. 

Butelia surprinde felul în care Jana l-a părăsit pe Zoli, 
luându-i butelia. A doua „prietenă”, Sylvy, i-a făcut aceeași 
figură: „El cumpăra butelii, iar fetele le vindeau...” 

O altă constatare amară se degajă din schița Poșta: 
„informaţiile [...] se regăsesc în nota de plată”, „nu se dau la 
telefon”... 

Schița Pomul valorifică proverbul popular, motivând de 
ce „La pomul lăudat să nu te duci cu sacul...”, ci „cu afişul — 
necrolog, să-i faci fericiți pe alții!”... la pomană. 

Două schiţe stigmatizează ironia repetatelor campanii 
electorale, pentru că „nu contează din partea cui candidezi”. 
Aflăm „câte promisiuni nu se pot face”, că „toţi vorbesc de bine, 
dar niciunul nu ştie cum a arătat răul”. De asemenea, un 

„deziderat uman”: „să supravieţuim”, „căci „prostia nu omoară 
ŞI nu doare”. 

Nota umoristică domină, mai accentuat, poeziile. 

Astfel, Viața ca un model conţine câteva „etape de câte 
25 de ani”: „formarea şi informarea”, „vârsta plăcerilor”. Din 
„preocupările spirituale” aflăm că aceasta „fracturează linia 
vieţii”, separând planul spiritual de cel social. Acest plan 
„admite unele adaptări” şi „prezintă [...] avantaje”. În final, 
optimist-ironic, autorul conchide că „niciodată viaţa nu va fi ca 
o pradă,/ Ci ca un model”. 

De undeva... motivează, într-un mod original, destinul: 
„Toate [...] vin/ De undeva”, direcționând rostul omului pe 
pământ, analizând nimicul care a apărut „din dezordinea 
gândirii oamenilor”, dar, de fapt, „vine din vechime”. 

O suită de întrebări retorice propune poezia De ce/, 
privind: moartea oamenilor, verdele ierbii, primăvara, naşterea, 
creşterea oamenilor, inocența la naștere și la bătrânețe, 
indiferența, simţurile. 

Toate aceste întrebări se pun „deoarece oamenii se 
schimbă tot timpul”. 

Dominanta umoristică a volumului rezidă nu numai în 
expresii izbutite, ci, mai cu seamă, în „tonul” mereu ironic al 
autorului în raport cu unele personaje ale schițelor sau cu 
problematica abordată, făcând „haz de necaz”. 

Deducem, din tonul și stilul adoptat de autor, opinia 
realistă despre amara experiență de viață a celor mai mulți dintre 
români în această... nesfârșită şi dilematică tranziţie spre... ce? 
şi faptul că autorul este un om al cetăţii, căruia îi pasă de 
contemporanii aflați în dificultăți... 

Maria Vlaicu, Versuri târzii 


Apărut în 2010, la Editura Multimedia din Sibiu, 
volumul de versuri al profesoarei Maria Vlaicu respiră profund 
o viață plenară, călătorie unică, aşa cum rezultă şi din motto: 
„Mi-e dor de ce a fost, retrăiesc ce am trăit cândva şi mă bucur 
intens de fiecare clipă”. 

Este și opinia din Confesiune a autoarei: „Versuri târzii 
îmi păstrează [...] cele mai puternice amprente ale memoriei 
afective”; acestea întrețes „cu nostalgie imagini dragi ale 
copilăriei, portretele părinţilor, reflecții” raportate „la secvenţe 
din opera scriitorului Octavian Paler, gânditorul, eruditul om de 
cultură”. 

Pentru cele mai multe poezii, grafica adecvată temelor 
este realizată de către artista plastică Mihaela Toader. 

În poezia de debut, Părinţii, aceştia au alura de „sfinți 
coborâţi din icoane”, care „dintre stele” veghează ca fiicei să-i 
fie „prea-greul mai uşor de trecut”. Este surprinsă existenţa lor 
creştinească: „trai creştinesc”, „jertfă”, „evlavie”, trăind „cu 
credință”. 

Recunoştinţa fiicei se converteşte în venerație, în rugi, 
păstrându-le vie imaginea în inimă şi cerându-şi ardent iertare. 

Mamei se constituie din trei strofe, concepute 
antinomic: primele două versuri dezvăluie stările sufleteşti ale 
fiicei, iar ultimele două se adresează direct celei mai dragi 
fiinţe: „te simt mereu alături”, „îţi simt mângâietor duiosul 
cântec”, „te strâng la piept”... 

Un cald portret izvorât din inimă îi face, în Destin, 
soţului — pe care l-a iubit o viaţă — fiindu-i „ca o lumină”, 
„răsplata rugii”, „un dar al Tatălui Ceresc”, „cu ochi albaştri ca 
seninul”, „cu gesturi calde şi discret”, „având credinţă-n 
Dumnezeu”. 

Miracol poartă titlul poezia închinată fiicei poetei, 
valorificând cele mai tandre ipostaze ale unui copil: „îngerul 

bun”, „bucuria tinereții senine”, „nădejdea bătrâneții”, 

„fericirea unei iubiri împlinite”, „mica minune a unei vieţi 
fericite”. Urarea din final valorifică atât peisajul terestru: „albul 
din crin”, cât şi cel sideral: „cerul”, „raza de soare”. 

Imaginea fiicei — copil se conturează în Joc sprinţar. 
Portretul fizic: „mică, gureşă, cu ochi vii de peruzea” alternează 
cu cel moral: „jucăuşă, bătăioasă, hărnicuţă, năzdrăvană, dar şi 
sfioasă”. Citatul din Octavian Paler este edificator: „Timpul 
inocenţei e un paradis pierdut”. 

Plecarea soţului printre stele ne-o dezvăluie Stingerea, 
după ce reflectă imaginea fiicei în sufletul tatălui: „ceas sfânt de 
fericire”, „noua lui iubire”, „mister”, „miracol”. Momentul 
dispariţiei este transfigurat artistic prin oprirea timpului: 
„timpul a stat pe loc”, „la cumpăna vieţii”, când „s-a stins 
lumina vieţii din ochii mari, albaştri” şi când „EI s-a întors în 
ceruri, în lumea lui de aştri”, pentru că, după opinia lui Lev 
Tolstoi, „Să mori înseamnă să pleci acolo de unde ai venit”. 

Pornind „pe drumul propriei vieţi”, în „neaşteptatul [...] 
zbor”, Maria Vlaicu reconstituie momentul în Desprindere, 
versuri intimiste de o reală vibraţie: „lăsam cu nostalgie căminul 
scump şi drag,/ Şi neasemuita mea copilărie”. 

Satul — cu tot ceea ce avea mai frumos — rămăsese 
departe, declanșând în sufletul adolescentei de odinioară 
nostalgie: „Oare-a-nflorit şi-n acest an caisul?” „Lumea trăită-n 
sat” era „miracol” ca şi „mirosul dulce de grâu copt”, „pâinea 
caldă”, „laptele ce-a dat în foc”, „îmbrăţişarea apei”, făcând-o 
pe femeia matură să se simtă „copil pentru o clipă”. (Reverie) 

La Revenire, după ani, în „cuibul natal”, adulta nu a mai 
recunoscut „căldura de sat patriarhal”, căci „şi portul 
dispăruse”, „treceau străini localnici purtând haine domneşti”, 
semn că „sătucul [...] e azi ca toate celelalte”, cu „bodegi, 
hanuri, buticuri/ Unde se vând, zilnic, multiplele nimicuri”. 

A mai rămas, însă, „biserica din sat,/ Lăcaş străvechi şi 
sacru de caldă rugăciune”, cu „Altarul Sfânt”, cu „Icoana Maicii 
Sfinte şi a Blândului Său Fiu”, cu „Icoane cunoscute din fragedă 
pruncie”, care aduc în actualitate „Slujbele de Paşti şi de 

Crăciun/ De pregătirile aprinse de-acasă, din ajun...” (Biserica 
din sat) 

„Apuse amintiri” impregnează şi poezia Interogație, 
pusă în paralelă cu observaţia lui Octavian Paler: „Nicăieri nu 
ne vom simţi mai acut vârsta decât acolo unde am copilărit”. 

Reflecţie reconstituie un reuşit autoportret moral: „Să 
preţuiesc iubirea [...], prietenia”, „să iert”, „să nu judec pe alţii”. 
Sau: „Am detestat minciuna, şantajul [...], căderea în necinste şi 
ipocrizia [|...], trădarea”..., pentru a conchide: „Făcând bilanţul 
vieţii, norocul mi-a fost darnic/ Şi-am marea mulţumire că n-am 
trăit zadarnic”, poeta acceptând cu seninătatea înțelepciunii 
vârsta: „Trăind în slujba şcolii câteva zeci de ani, / Mă număr şi 
eu, azi, printre distinşii veterani”. 

Un alt impresionant autoportret se conturează în 
Identitate: „Sunt o fiinţă efemeră”, „o pasăre”, „o flacără ce 
arde”, „un nume ce rămâne”, „o cheie a unui cifru secret”, „o 
sămânță”, „un rod al nostalgicului [...] sat”. 

Un original pastel dedică Maria Vlaicu Mureşului care 
„alunecă” prin sat liniştit, uneori, altădată cu „ape-nspumate- 
nvrăjbite”. Personificat, „fratele” Oltului „mângâie pruncii [...], 
strânge tristeţi adunate în cântec”. 

Poeta revine, apoi, într-un Extaz existențial, pentru a 
completa faţetele eului liric: simt, percep, văd, aud, ascult, 
cunosc, caut, admir, cânt, mă bucur, sufăr, dorm: „Trăiesc 
fascinată, cu toate simţurile mele MIRACOLUL acestei vieţi”. 

Valorificând o maximă a părintelui Arsenie Boca — 
pentru care, dintotdeauna, şi-a manifestat via admiraţie — poeta 
îl vede pe „omul vertical” ca pe „o cruce/ Emblemă a suferinței 
milenare,/ A mântuirii  [...]|/  A-ntoarcerii acasă, în 
astral”.( Crucea) 

În Versuri târzii, eul liric, deşi evocă numeroase 
ipostaze ale propriei existenţe, trăieşte cu maximă intensitate 
vârsta senectuţii, când „timpul se comprimă”, „se destramă”, 

„orizontul vital se îngustează”, „memoria trişează”, „speranțe, 

visuri, planuri mereu se estompează”, „suferi în tăcere”, pentru 

că se apropie „liniştea finală de fiinţă temporară,/ Un decăzut 
din drepturi, ieşit din timp afară”... 

Din meditaţia dramatică asupra cursului existenţial, 
poeta trece la Ultima rugăciune, amintind de suita de Psalmi 
care s-au scris de-a lungul timpului. Primele trei catrene 
debutează cu ruga „Dă-mi, Doamne, puterea să mă rog”, 
„curajul să-mi accept neputinţa”, „tihna”, „Dumnezeiasca [...] 
iertare”. Ultima strofă repetă expresia „Îţi mulțumesc, 
Doamne”, eul liric fiind recunoscător pentru „binele primit”, 
pentru ceea „ce cu înţelepciune” i s-a „luat”, pentru ceea ce i-a 
fost „lăsat”, ca „Și pentru marea fericire de a fi existat”. 

După un intermezzo liric în proză, Mi-e dor... şi 
Acrostihuri pentru prieteni, volumul se încheie cu un catren 
întitulat Final de timp, pe care îl prezentăm integral: „În 
vremurile noastre trăim primejdios, Potenţiale riscuri ne 
pândesc,/ Toţi suntem vulnerabili, pericolele cresc,/ Salvați vom 
fi doar printr-un plan ceresc”. 

Nota dominantă a versurilor din acest volum rămâne 
grava meditaţie asupra existenţei, dublată de o melancolie 
demnă, cu irizări de stenic optimism. 

Nu putem încheia fără a surprinde darul şi harul 
sensibilităţii, capacitatea plasticizării ideilor şi sentimentelor în 
bună relaţie cu un stil sobru, cu descrieri simple, chiar dacă 
încorporează colorit şi expresivitate. 

Cum spunea Cehov, imaginea artistică i se oferă 
cititorului „dintr-o dată, într-o clipă, creând o atmosferă ca stare 
de spirit”. 

Un secol de poezie în orașul Paliei 


Dacă artele — în general — dau adevărata măsură a 
spiritualităţii unui popor, poezia, vorbeşte, în cel mai înalt grad, 
despre frumuseţea şi evoluția limbii, despre talent, puterile 
sufletului, adâncimea concepției de viață, despre calitatea 
viziunii asupra lumii. 

Poezia populară este izvor imaculat şi model unic şi 
neegalat pentru poezia cultă prin siguranţa expresiei metaforice, 
prin vigoarea şi concentrarea acesteia în esențe, prin aparenta 
simplitate. 

Lirica românească parcurge drumul de la poezia 
populară şi Dosoftei la Eminescu, Blaga, Barbu, Arghezi, până 
la cei mai tineri poeți de azi, fiind expresia unei sensibilități 
particulare şi unice. 

O antologie lirică dezvăluie nu numai drumurile 
evoluţiei individuale, nu numai capacitatea de sincronizare cu 
restul lumii, dar și particularizarea și asimilarea influențelor, a 
curentelor şi stilurilor din cultura universală. 

Este lăudabilă inițiativa poetei Ileana-Lucia Floran de a 
concepe antologia Un secol de poezie în oraşul Paliei. 
Antologia închide într-un corolar, în ordine alfabetică, destine 
poetice foarte variate, unele cultivând „dulcele stil clasic”, 
altele cochetând cu versul modern, dar toate pendulând între 
mit, istorie şi contemporaneitate, cu toate păcatele acesteia. 

Se află printre cei antologaţi şi nume mari ale culturii 
noastre, precum Sebastian Bornemisa, Dominic Stanca, 
Ion-Dodu Bălan, loan Moţa, care — dincolo de ipostaza de poeţi 
— au lăsat necesara „dâră de lumină” pe frontispiciul 
spiritualităţii româneşti. 

Ion Dodu Bălan — profesor universitar, critic şi istoric 
literar, publicist — s-a implicat plenar în viaţa cetății şi în afara 
țării ca lector de Limba, literatura şi civilizaţia românească la 
Universitatea din Toulouse — Franţa. 

Domnia sa îşi manifestă latura sensibilă a spiritului şi 
pe tărâmul poeziei. În Ars poetica îşi conturează crezul artistic: 
poezia se scrie „cu sângele şi lacrima” poetului „bolnav de 
doruri”, cântând „imensa durere a lumii deznădăjduite”, 
„visurile omenirii”, recunoscându-şi „strămoşii în doine şi 
balade”, pentru a fi (poezia n.n.) „modernă şi umană”. Visul 
fetelor din câmp adună în inimi „durutul cântec al dorului”, 
„nostalgia călătoare”, „gesturi sobre/ de străvechi ritualuri”, 
„osia vremii”, „aripa visului-vis”, iar „Pe firele de in/ mâinile 
lor cântă ca pe o harpă...” 

Arbori pentru veşnicii este un imn închinat pâinii, apoi, 
libertăţii, României din diverse perspective: „pasăre a cerului”, 
„nume tesute din flori la război”, „Poporul român”, „fagurii 
limbii române”, „aripile de aur ale cuvintelor daco-latine”, 
„silabele limbii române”, pentru a concluziona: „noi ne-am 
apărat și înaripat cuvintele/ Să ne-mplinim visele, speranţele...” 

Impresionantă este poezia Ritual, dedicată cui? dacă nu 
mamei. Mamei care, în timp ce Dumnezeu „aprindea stelele”, 
„aprindea şi ea lampa cu gaz”... „tacticos,/ cu o pozdare de 
cânepă uscată”. „Aprindea feştila/ Şi-i cerea lui Dumnezeu 
milă..., lumină din lumină/ şi sănătate pentru o vecină beteagă”, 
„regla intensitatea luminii... după necesităţi”, spunând copiilor 
că „pânza vieţii se ţese/ cu toate ițele”. Mama își lumina 
„Viaţa-i tot mai întunecoasă/ şi amară/ seară de seară”. În 
paralel, noi „ardem gazul în fiecare zi/ în lampa Timpului.../ 
dând zălog nimicului...” 

Câteva poezii sunt dominate de o cumplită melancolie 
(Tristeţea lui Ulise, Ce trişti sunt prunii sub zăpadă, Biet lon 
Fărădeţară), culminând cu Făt-Frumos în aer (Aurel Vlaicu). 
„Durerii noastre milenare/ El i-a făcut aripi şi roți”, „a început 
să zboare,/ Visând acea Unire mare”. „Căderea-i”, însă, „ne-a 
fost o înălțare,/ Cea mai sublimă dintre toate,/ Ridicându-ne în 
Zări, peste moarte”. 

Dominic Stanca dedică Itinerar dacic (Îndemn, Apa 
Grădiștei, Regele dac, Sarmisegetusa) Soranei, soţia lui. 

Spicuim expresii poetice caracterizante pentru tema abordată: 
„păduri nevoite la poarta pământului”, „raiul de piatră”, „regele 
dac trădat şi învins”, „nescrise... pietre” privite „cu ochii 
cuvintelor”, „inimă mai aspră de munte”, „pământul avar se 
ascunde”. 

Hunedoarei îi dedică mai multe poezii, detașându-se 
Castelul care străjuieşte oraşul „însingurat”, „pe strânca lui 
arsă”, „neguratice scuturi/ apărându-i memoria”, cu „ochii lui 
covârșiţi de fantasme”, „blazoanele porţii”. 

Strada care urcă la cer (1975-1976) este o carte lirică 
dedicată rudelor „şi tuturor celor din Strada Dealului”. Poetul îi 
venerează, pentru că „sensul de fiece zi/ îşi pierde rigida 
însemnătate” și „vorbim despre oameni ca [...] despre cărți”. 
„Strada [...] urcă, urcă şi întâmpină cerul”, precum „nişte case”, 
„nişte pietre”. În viziunea poetului, strada e „un pod de cristal”. 
În „ora amurgului”, răcoroasă şi calmă”, „strada, spăsită, 
coboară domol”, deschizându-se, apoi, „o fereastră [...] spre cer/ 
să cânte «Avant de mourir» o vioară”... În „tot mai mult leneşă 
seară”, „plouă cu fluturi”, iar strada, „soră cu cerul” este 
admirată de „un ochi azuriu”, sporindu-i misterul, fiindcă „e cea 
mai frumoasă stradă din lume”. 

Cântec din frunză este scrisă în stil popular, poetul 
valorificând inversiunea  (,„lasă-mi-te”), interogaţii, antiteze, 
metafore. Pastelurile despre toamnă transmit un mesaj de 
profundă tristeţe chiar şi la nivelul structurilor poetice: 
„frunzele betege”, „vântul [...] supărat de moarte”, „amare 
scâncete”, „feţe palide”, „umbre vechi”, „veşted fum”. 

Sebastian Bornemisa a scris „versuri plăpânde” încă de 
la 18 ani, versuri în care şi-a pus „tot visul tinereții”, după 
propria-i afirmație. El s-a implicat plenar în acțiunea Unirii, în 
aceea de schimbare în bine a vieții zbuciumate a ardelenilor, 
fiind în două legislaturi deputat în parlament, ministru 
subsecretar de stat în Guvernul Goga-Cuza, primar al Clujului, 
președinte al Sindicatului Presei Româneşti din Ardeal şi Banat. 

În domeniul poeziei s-a impus atât în ipostaze de 
culegător de folclor (Cele mai frumoase poezii populare), cât şi 
în aceea de poet autentic. Pastelul Amurg de toamnă, folosind 
un ton elegiac, asociază căderea frunzei „troienind parcul”, cu 
meditaţia gravă asupra efemerității omului pe pământ şi a 
iubirii. 

Cântec cu surdină se vrea un blestem asupra iluziilor 
iubirii, sfărâmând „pe-o clipă de durere/ Altarul sfânt al 
dragostei curate”: a „blăstămat amarnic”, a „blăstămat cu ură”, 
„Minuta” când a cunoscut-o pe „făptura [...] cuceritoare, 
sfântă”, pentru ca, apoi, după ce a plâns în „trista [...] chilie”, să 
realizeze că o iubeşte şi îi este mai dragă. 

Firul nostalgiei uneşte şi alte producţii lirice, precum 
Copila mea, să fugi de mine, Durere, Scrisoare, Reverie, 
convertit în metafore şi simboluri: „nenorocu-n lume”, „ecou 
trudit de luptă”, „moare frunza [...], doinind a jale”, „negre 
gânduri”, „duioşie”, „să geamă vântul/ Cântarea dragostei din 
urmă”, „jalea [...] amară”, „nopţile pustii şi triste”, „inima [...] 
pustie”, „furat de gânduri”, „străzile pustii”. 

loan Moţa, preotul cu vocaţie, jurnalistul împătimit, 
patriotul, analistul şi traducătorul Protocoalelor înțelepților 
Sionului, „stâlp neclintit al neamului său” a cochetat şi cu 
muzele, versificând poveşti precum Croitorul şi cei trei feciori, 
Doi copii, Dina mărgărelelor. 

Dintre poeţii orăștieni se remarcă Romulus Lal, Florin 
Drăghiciu, Ileana-Lucia Floran, Nicolae Cătăniciu, Valeriu 
Todea, George Văidean, Petru Romoşan, Cornel Simoi şi mai 
tinerii Rodica Șinca, Nicoleta Vonica, Gabriel Bota, Elena- 
Daniela Rujoiu-Sgondea. 

Între anii 1970-1980, unele poezii erau puse pe note de 
profesorul loan Popa, realizându-se un armonios sincronism. 
Astfel, a compus melodii pentru poeziile lui Valeriu Bora 
(mnul municipiului Orăștie, Pacea lumii, Noi, corul de la 
Orăștie), ale lui Ion Valeriu Todea (Mândra mea din Orăştie) 
şi ale lui Banu Rădulescu (Visarea noastră). Sensibilitatea celor 

trei poeţi se convertește în versuri de o largă respiraţie lirică, 
precum Spre munți, Eu am păzit pământul de Valeriu Bora sau 
Adiere, Leagănul românilor, Amintiri şi Epitaf de lon Valeriu 
Todea. 

Poezie religioasă scrie Adriana Tomoni (Închinare, 
Domnul), concepută în formă adresată: „versul meu doar Tie 
Ti-l închin”, „Doamne ”, „Tu, „primește-ne”. 

Romulus Lal se remarcă prin Vânătoare în deșert — 
poezie care dă şi titlul volumului — valorificând motivul „Fata 
Morgana”. Sub pragul ușii — o cheie şi-o scrisoare — dedicată 
mamei — foloseşte evocarea: „Te-am așteptat...”, „ne rugam”, 
„am fi-aşteptat [...] colindători”, poetul valorificând vocea de 
altădată a mamei („aş fi dorit”, „te las”, „ţi-am primenit şi 
așternut şi patul”), fapt ce amplifică emoția. Alte poezii 
meditează grav pe tema existenţei (Mă-mpresoară liniştea, 
Zodie) sau valorifică motive literare precum drumul (Călătorul) 
sau zborul (Zbor spre stele). 

Ileana-Lucia Floran vibrează discret pe o varietate de 
teme şi motive lirice, precum puterea vindicativă a credinţei şi 
a naturii, trecerea ireversibilă a timpului, iubire, iluzii, seisme 
istorice, pendulând între versificaţia clasică și cea modernă. 
Spicuim, din poeziile antologate, câteva structuri reușite, 
menite să-l emoţioneze pe cititor și să-l incite la meditaţie: 
„ascuns ungher de toamnă”, „pală de zefir”, „fulg de viaţă”, 
„bruma unui nor”, „pete străine [...] trândăvesc pe-eliptice 
orbite”, „umărul clopotului vechi”, „lemnul destinului”, 
„genele dorului”. 

Implicat în activitatea culturală a urbei, Florin 
Drăghiciu este şi un talentat poet, care struneşte cu succes 
cuvintele, metamorfozându-le în frumoase poezii, precum arta 
poetică. Poezia surâsului  nerostit („lumină ascunsă a 
întunericului”, „ecoul unei picături încernite”, „simbol al 
orizontului”, „lumină-ncremenită”) sau poezii dedicate iubirii 
(Tulbureşte-mă, Cu barca noastră), sunt concepute într-o formă 

adresată şi străbătute de o undă de umor sănătos, tonic, generat 
de metafore şi antinomii adecvate. 

Nicolae Cătăniciu îi elogiază pe strămoși (Dacii), îi 
pune în rândul eroilor pe „păcurari” (Ciobanii), deplânge soarta 
noastră de eterni condamnaţi (fară săracă), închină o Doină 
pentru necazurile mamei. Poezia sa respiră un aer tonic, 
optimist. 

Cornel Simoi, considerând că „Temelia noului este o 
bună cunoaştere a vechiului”, un mare om de cultură, scrie 
poezie intelectualistă, cu caracter filosofic, precum Schimbarea 
zeilor, Piatra de hotar, dar cu iz religios (Psalm), deşi domină 
sentimentul iubirii. 

Dintre poeţii mai tineri se remarcă Elena-Daniela 
Rujoiu-Sgondea care scrie reuşite poezii bilingve, precum și 
Nicoleta Vonica, poeta care, vibrând puternic şi original pe 
teme cunoscute, cultivă cu succes versul alb, fără a încerca o 
„încifrare” fără cheie şi reușește să convingă îmbinând un lexic 
accesibil cu neologismul, dar fără a fi „inaccesibilă”, ceea ce 
este o notă bună. 

Antologia prilejuieşte consumatorului de poezie o 
paletă largă de viziuni, într-un receptacol de teme şi motive 
general-umane. 

Profil: „Frumosul rănit de sabia realului” — cronică 
literară de Livia Fumurescu 


După volumele Legământul cu literatura de analize, 
sinteze şi cronici literare, apărut în anul 2000, antologii, 
monografii, manuale, metodici, Ipostaze pe „azurul cerului 
românesc”, Atentat la lectură, Amprente...profesoara-scriitoare 
reface „legământul cu literatura” şi în volumul apărut în acest 
an, la Editura Emma din Orăştie. 

Ca şi în anterioarele apariţii editoriale, Maria Toma- 
Damşa confirmă adevărul formulat de Tudor Vianu, potrivit 
căruia cele două ipostaze, de profesor şi de cercetător, nu numai 
că nu se exclud, ci devin complementare. A făcut dovada 
veridicităţii acestei afirmaţii de-a lungul unei fructuoase şi 
apreciate cariere didactice, ţesută în urzeala informării continue, 
a procesării constructive a lecturilor şi a unei substanţiale 
contribuţii originale la actul de cultură, prin care se defineşte ca 
personalitate complexă şi profundă. Continuitatea preocupărilor 
pentru literatură se adevereşte şi prin volumul „Frumosul rănit 
de sabia realului” (eseuri, cronici literare, interviuri) , apărut la 
Editura Emma din anul 2012. 

Titlul volumului îl constituie o sugestivă metaforă, 
preluată dintr-un citat din opera lui Dan Puric, subordonând 
diversitatea studiilor reunite în volum aceleiaşi provocări de 
care se izbeşte contemporaneitatea, căci „Frumosul rănit de 
sabia realului“ pare a dezvălui permanenta confruntare dintre 
„ideal şi realitatea dură”, exacerbată în zilele noastre. 

În „Cuvânt înainte”, autoarea motivează titlul 
volumului, insistând pe calitatea cognitivă, susținută de 
valoarea estetică şi etică a literaturii în general şi a operelor 
analizate cu profesionalism şi cu sensibilitate, în special. 

Cuprinsul volumului dezvăluie criteriile obiective ale 
selecției, căci Maria Toma-Damşa îşi structurează cu 
competenţă şi rigoare studiile, ordonându-le după criteriul 
intuitiv al eruditului, care vibrează la opera ce îmbogăţeşte 

spiritual şi moral lumea lăuntrică a cititorului, propunând o 
justificată ierarhie a valorilor. 

Cele cinci „planete literare”cu care debutează volumul 
— cochetând cu foiletonul şi eseul — sunt dedicate operei unor 
personalităţi de marcă ( Papa pentru mileniul al III-lea: Karol 
Wojtyla, Poezii alese; Valeriu Anania - teologul, filologul, 
poetul, prozatorul şi dramaturgul; Dan Puric între neamul său, 
asumarea ortodoxiei şi demnitate) sau unor volume consacrate 
evenimentelor aniversare cu ecou în viaţa literară şi în istoria 
neamului românesc (A sosit Domnul Eminescu; Alba Tulia la 
„ceas aniversar”). Dacă în primele trei, autoarea analizează 
operele — în versuri sau în proză — în corelare cu personalitatea 
autorului, înscrisă pe spirala credinţei şi a istoriei, împletind 
farmecul naturii cu miracolul biblic şi fuzionând viziunea 
teologică cu cea folclorică, subordonându-le demnităţii umane 
şi patriotice, în ultimele două accentul cade pe informaţia 
exhaustivă a elementelor structurale care se asamblează 
complementar în volumele omagiale, potenţând mândria faţă de 
înaintaşi şi sentimentul patriotic al românilor de cinstire a 
trecutului, dar şi al datoriei în faţa viitorului. 

Capitolul al VI-lea — „Eseuri despre”... aduce în prim- 
plan cinci personalități a căror contribuţie religios-filozofică, 
cultural-literară şi chiar social-istorică a deschis noi perspective 
de cunoaştere a unor orizonturi de profundă semnificaţie nu 
numai pentru trecut, ci şi pentru actualitatea fremătândă a 
contemporaneităţii, pe care autoarea o înseilează ingenios pe 
canavaua umanismului, care îl înalță şi îl coboară pe creator pe 
spirale ascendente sau descendente. Cu  rigurozitatea 
specialistului, Maria Toma-Damşa împleteşte, într-o formă 
originală şi atrăgătoare, disponibilitatea analitică şi de sinteză, 
focalizându-şi opiniile pe filonul spiritual al contribuţiei 
polivalente a scriitorilor amintiţi la îmbogățirea patrimoniului 
nostru cultural-istoric, cu certă influență asupra modelării 
personalităţii cititorului („Constantin Noica, Semnele Minervei 
publicistică I (1927-1929); Aurel Pantea (coordonator), Sacrul 

în poezia românească ; Nicolae Danciu-Petniceanu, Lumina de 
la Vărădia; Petru Popescu, Supleantul” şi „O aniversare şi o 
comemorare sau 5 noiembrie, simplă coincidență?“ ) 

Tot cinci autori sunt exploraţi în capitolul al VII-lea, 
oportun întitulat „Jurnale. Memorii”, rezervat unor scriitori de 
certă valoare în universalitate (Lev Tolstoi, Jurnal; 
W.N.P. Barbellion, Jurnalul unui om dezamăgit, George 
Orwell, Jurnalele, John Curran, Agatha Christie, Jurnalul 
secret ŞI David Prodan, Memorii). Cu exactitatea 
documentaristului, dar şi cu sensibilitatea literatului, autoarea 
ne dezvăluie personalităţi complexe, care vibrează cu 
intensitate în laboratorul creaţiei, oscilând între aspiraţia 
nemuririi spirituale şi limitele biologice ale unor existenţe 
zbuciumate. Se cuvine a face o menţiune specială pentru 
„Memorii”-le lui David Prodan, care oferă informaţii 
remarcabile pentru activitatea şi personalitatea istoricului 
împătimit în eforturile sisifice de a investiga trecutul acestui 
neam mult încercat, care a influenţat destinul poporului român, 
apreciat a fi „mult mai valoros”. 

În capitolul al VIII-lea, autoarea se opreşte asupra unor 
„Scriitori hunedoreni”, propunând câteva puncte de reper în 
prezentarea a zece apariţii editoriale hunedorene (Eugen Evu, 
Port rănile tale; Iv Martinovici, Întoarcerea la Nausica; Mitroi 
Tomulescu-Cremenari, În căutarea fericirii; Radu Igna, Valea 
proscrişilor;, lleana-Lucia Floran, Pustiul din suflet şi Amurgul 
speranţei; Maria Vlaicu, Versuri târzii, Amelia-Maria Stanca, 
Pe tărâmul adolescenţei, Romulus Lal, Imperialii din Bocşari; 
Livia Fumurescu, Ambalajul de staniol). Bine scrise, cu judecăţi 
valoroase şi convingătoare, asociate cu succinta punere în temă, 
respectând codul moral şi cel profesional, dovedindu-se analistă 
a profunzimilor, apreciind implicarea socială, experienţa 
morală şi probitatea umană a autorilor, Maria Toma-Damşa se 
reconfirmă ca fiind un critic obiectiv, având experiența 
evaluării creaţiei literare. 

Capitolul al IX-lea dezvoltă un subiect de mare vibraţie 

patriotică  „Asociaţiunea ASTRA - 150 de ani şi 
Despărțământul ASTRA Orăştie «Aurel Vlaicu», 
Informaţia bogată împleteşte motivarea istorică a genezei 
acestei asociaţii cu detaliile furnizate de actualul preşedinte al 
Despărțământului, prof. Aurel Ursu, în articolul „ASTRA la 
ceas aniversar”, publicat în revista „ASTRA la Orăştie”. 
Nominalizarea activităţilor şi realizărilor Despăţământului IX 
Orăştie sunt enumerate şi detaliate de către doamna 
Maria Toma-Damşa cu responsabilitatea omului de cultură, 
conştient de faptul că eforturile contemporanilor de a continua 
strădania înaintaşilor trebuie lăsate ca dreaptă moştenire 
generaţiilor viitoare, care să ducă mai departe făclia iubirii de 
neam şi țară. 

Multiplul cifrei cinci, capitolul al X-lea, „Interviuri” 
se opreşte asupra a cinci personalități din viaţa literar- 
filozofică, din lumea presei, a cercetătorilor, a oamenilor de 
afaceri şi a rapsozilor, punctând existenţe care „au semănat“ 
pentru ca noi toţi „să culegem” din rodul preocupărilor şi 
harului lor (Marcel Petrişor, scriitorul şi filosoful; Lucia Liciu 
sau ziaristul total într-o jumătate de secol; Dorin Petresc — un 
împătimit doctor în istorie; loan Petrica — un om de succes; 
Ciprian Roman — rapsodul care a cucerit inimile românilor). 
Întrebările clar formulate oferă posibilitatea celor intervievaţi să 
dea răspunsuri edificatoare pentru cunoaşterea profilului uman 
sugerat, corespunzător titlului propus de doamna 
Maria Toma-Damşa. Suntem introduşi cu abilitate într-o lume 
a învingătorilor, a perseverenţilor, a celor care oferă din harul şi 
experienţa lor modele de demnitate umană şi de reuşită, prin 
efort continuu şi dăruire, ştiut fiind faptul că doar pasiunea şi 
tenacitatea aprind făclia aducătoare de lumină celor din jur. 

Merită o deosebită apreciere exprimarea clară şi 
convingătoare a autoarei, ale cărei fulgurații lirice 
personalizează stilul scrierilor acestui apreciat volum, fără a 
afecta cu nimic experimentarea tehnicii de înlănţuire progresivă 
a ideilor, care se nasc unele din altele cu aceeaşi limpezime a 

gândului exprimat prin cuvânt. 

Impresionează erudiția doamnei 
Maria Toma-Damşa, confirmată prin aprecierile Domniei-Sale, 
dar şi prin referinţele bibliografice, oportun intercalate în 
structura complexă a materialelor din cuprins, mozaicate prin 
cifra cinci sau prin multiplul acesteia (cinci “, planete literare”, 
cinci eseuri, cinci jurnale-memorii, zece scriitori hunedoreni, 
capitolul zece cu cinci intervievaţi). 

Volumele proprii sau în colaborare, distincţiile, 
referințele şi fructuoasa colaborare la numeroase reviste 
contribuie merituos la completarea profilului intelectual şi 
moral al criticului literar Maria Toma-Damşa, a cărei prezenţă 
îndelungată pe tărâmul culturii este model de dăruire a 
profesionistului, care se simte dator de a oferi din preaplinul său 
mănunchi de gânduri şi de simţire, bucurându-ne sufletul şi 
îmbogăţindu-ne spiritual. 

Lucrări ale aceluiași autor 


A. Volume în colaborare: 

1. Literatura pentru copii. Manual pentru clasa a XII-a, 
licee pedagogice, educatoare și învăţători, Editura 
Didactică şi Pedagogică, Bucureşti, 1978; reeditată în 
1990 (234 p.) 

2. Literatura pentru copii. Manual pentru clasa a XIII- 
a, şcoli normale, E.D.P.R.A., Bucureşti, 1994, (146 p.) 

3. Dezvoltarea vorbirii în grădinițele de copii și în 
clasele I şi a II-a, Editura Didactică şi Pedagogică, 
Bucureşti, 1996, reeditată în 1999 (162 p.) 

4. Activitatea educativă în învățământul preuniversitar, 
Editura Emia, Deva, 1999 (198 p.) 

5. Dicţionar englez-român pentru clasele II-IV, Editura 
Emia, Deva, 2000 (136 p.) 

6. Hărţăgani — monografie, Editura Emia, Deva, 2001, 
cu o prefaţă de Radu Ciobanu (204 p.) 

B. Volume proprii: 

1. Antologia literaturii pentru copii, Editura Emia, Deva, 
1999 (1005 p.), cu prefața autoarei 

2. Legământul cu literatura, Editura Emia, Deva, 2000, 
cu o prefaţă de Dumitru Hurubă (200 p.) 

3. Antologia Eminescu — erou literar, Editura Emia, 
Deva, 2000, cu prefața autoarei (299 p.) 

4. Limba română — exerciţii rezolvate — trei volume 
(clasele a V-a, a VI-a şi a VII-a), Editura Emia, Deva, 
2003, cu prefața autoarei (300 p.) 

5. Atentat la lectură, Biblioteca „Provincia Corvina”, 
Hunedoara, 2004, cu o prefaţă de Eugen Evu (103 p.) 
6. În prag de liceu, Editura Cetate, Deva, 2005, cu prefața 

autoarei 

7. Ipostaze pe „azurul cerului românesc”, Editura 
Cetate, Deva, 2005, cu prefața autoarei (119 p.) 

8. Legende etiologice, Editura Emia, 2006, cu prefața 
autoarei (174 p.) 

9. Descrieri şi portrete celebre (eseuri), Editura Cetate, 
Deva, 2007 (120 p.) 

10. Antologia „Descrieri şi portrete în proză”, Editura 
Emia, Deva, 2007, cu prefața autoarei (220 p.) 

11. Octavian Paler şi gândirea filosofică — aforisme, 
Editura Casa Cărţii de Știință, Cluj-Napoca, 2009, cu 
prefața autoarei (89 p.) 

12. Amprente..., Editura Cartea Cărţii de Ştiinţă, Cluj- 
Napoca, 2009, cu o prefață de Maria Razba (166 p.) 
13. Săliște — monografie, Editura Studia, Cluj-Napoca, 

2010 (157 p.) 

14. Personalităţi ale comunei Băița (vol.I), Editura 
Studia, Cluj-Napoca, cu prefața autoarei (300 p.) 

15. Românii între mit, tradiţie şi existenţa reală, Editura 
Cartea Cărții de Ştiinţă, Cluj-Napoca, 2011 (187 p.) 

16. „Frumosul rănit de sabia realului” (eseuri, cronici 
literare, interviuri), Editura Emma, Orăştie, 2012, cu 
prefața autoarei, (233 p.) 

17. Străvechi monument al credinței — Biserica din 
Hărţăgani, monument istoric, Editura Emma, Orăştie, 
cu prefața autoarei, 2013 (110 p.) 

CUPRINS 


Prefata Airean e Ie E E PNR ORI Se AR Ra E IN POI 


I.Cei care au ales marile GTaşe so cinei tate nada 


I 


— 


Ion-Dodu Bălan, Peisaj interior... nenea eee 
Vlaicu Bârna, Cântec despre țară... nene 
Romulus Lal, A treia ecluză......eee nana ee nana 
Romulus Lal, Imperialii din Bocșari.......cc ne enneennaeee 
Francisc Munteanu, Sonata în re major... cena 
Romul Munteanu, Lecturi şi sisteme... cena eee 
Ion-Bujor Pădureanu, Poezii... eee 
Marcel Petrişor, E IPEI i osia tea da o dal aaa 
Mircea Sântimbreanu, Recreaţia mare....... mean 
Miron Scorobete, Imperiul unei singurătăți............... 
Irimie Străuţ, Prietenii poveștilor mele ............mc ceace 
Valentin Taşcu, Defăimarea bătrâneții......... cnc 


Nicolae Ţic, INLINE IT II orce a dog do căci ia canta 


„Cei.care au rămas....<n cnc cata oana alea aa aaa eee auda 


Ioan Barb, Ostatec în cer... eee en eee eee 
Sânziana Batişte — Dulce Arizona... aan nenea 
Ioan-Dan Bălan, Autodafe.....ce nenea nenea 


Valeriu Bârgău, Marele echilibru ........cc cena nea 

Elisabeta Bogăţan, Cântece de rezemare ................. 102 
Zoiţa Bogdan-Tripa, Pe firul vieții... eee nana 106 
Raisa Boiangiu, Calea sfășierilor şi Joc înaripat .... 109 
Florian Brădean, Convocarea zmeilor ......... eee 115 
loan Buştea, Călătorind cu poezia osooso 118 
Radu Ciobanu, Steaua fiecăruia... nenea nani 121 
Radu Ciobanu şi Peter Freund, Dialog peste Atlantic 
0 ai al d A 730 ai 126 
Petrişor Ciorobea, Estudiantina vals... nenea 131 
Nicolae Crepcia, Durerea ca fericire... cena ae 135 
loan Damga, Scrieri Critien 138 
Ladislau Daradici, Întâlnire cu cei care au fost ....... 146 
Daniel Dăian, Țipătul rotund „oseese 151 
Ioan Drăgoi, De ce ucid femeile... mean ace 155 
Dumitru Dumitrescu, Interferențe şi Pasărea Paradis 
td fi dala aa E A E 159 
Eugen Evu, Oglinda verde; Port rănile tale ............ 168 
Ioan Evu, Cenușă vorbitoare ........cme nenea aaa ne 175 
Ileana-Lucia Floran, Tăcerea destinului .......0.0000000.. 179 
Livia Fumurescu, Ambalajul de staniol... 186 
Dumitru  Gălăţean-Jieţ, Petru Birău, Din lumea 
momårlanilor ARION DORIN E SIE SERII RER E NS RR ERA 194 
Gligor Haşa, Stejarul corbului alb... eee nenea 198 

Dumitru Hurubă, Scorpionisme.......ce nenea eee 203 
Virgil loviţă, Cu bușile înainte, marş! ceace 211 
Radu Igna, Valea proscrișilor ........ me nenea ae 215 
Marcel Lapteş, Culegerea folclorică: Vino, dor, lângă 
PE VOT os eso atata Bad 0 ni aurii ata es 222 
Iv Martinovici, Întoarcerea la Nausica...... cnc cacaeae 225 
Maria Miertoiu, Poeme-crochiuri ......cee eee eee ceea 229 


Dănilă Moldovan, Jurnalul cu parfum de Istanbul ..233 
Lucia Munteanu, Poezii — bijuterii pentru copii ......239 
Dan Orghici, Fumuri de „palian ”......cccnne eee nana 241 
Mariana Pândaru, Aproape linişte/ Almost silence...244 
Paulina Popa, Nunta cuvintelor, Iubire... ana 249 
Gheorghe Rotar, Operaţie pe caracter deschis ........ 258 
Ion Scorobete, Pădurile celeste... neoane 263 
Amelia-Maria Stanca, Pe tărâmul adolescenţei....... 266 


Claudiu-Nicolae Șimonaţi, Poeme de la Geoagiu ...270 


Olga Ştefan, Între cuvinte... 273 
Denisa Toma, Lacrima dintre gene... en 276 
Adriana Tomoni, Dar din iubire o.oo 282 


Mitroi Tomulescu — Cremene, În căutarea fericirii.286 
Romulus Tot, Supaţi, vă rog]... nenea 292 


Miron Ţic, Poeme de șapte zile şi Când te ucide floarea 
de GIN aisa la al aid a ic 297 

Ovidiu Vasilescu, Idei verticale... 304 
Ioan Vasiu, Bolnav de poezie ....... eee nana anna 309 
Dumitru Velea, Fărâme de piatră... ne 314 
Ioan Velica, Jurnal de pomană... nenea nani 317 
Maria Vlaicu, Versuri târzii... eee neon eee ceea 320 
Un secol de poezie în orașul Paliei........ mean eee 324 
Profil: „Frumosul rănit de sabia realului” — cronică literară 
de Livia FULNUTESCUL e ari saga 00 oiie idea 330 
Lucrări ale aceluiaşi autor sana coaie ac dati teacă 335 

